
Q.UATRIESME JOURNEE 


ï 



ADAME Oisille, selon sa bonne cous- 
tume, se leva beaucoup plus matin que 
tous les autres, et, en méditant son 
livre de la saincte Escriture, attendit 
la compaignie, qui peu à peu se rassembla, et les 
paresseux s’excusèrent sur la parolle de Dieu, 
disans : « J’ay une femme, et n’y puis aller si tost. » 
Parquoy Hircan et Parlamente, sa femme, trouvè¬ 
rent la leçon bien commencée; mais Oisille sceut 
tresbien chercher les passages où l’Escriture re¬ 
prend ceux qui sont negügens d’ouyr ceste saincte 
parolle. Et non seulement leur lisoit le texte, mais 
aussi leur faisoit tant de bonnes et sainctes exhor¬ 
tations qu’il n’estoit possible de s’ennuyer à l’ouyr. 
Ea leçon finie, Parlamente luy dist : « J’estois 
marrie d’avoir esté paresseuse quand je suis arrivée 
icy ; mais, puisque ma faulte est occasion de vous 
avoir faict si bien parier à moy, ma paresse a dou¬ 
blement profité : car j’ay repos de corps à dormir 


11 






\ 





















9 



Jf 



2 Q^UATRIESME JOURNEE 

davantage, et d’esprit à vous ouyr si bien dire. 
— Or, pour penitence, luy dist Oisille, allons à 
la messe prier nostre Seigneur nous donner la vo¬ 
lonté et le moyen d’executer ses commandemens, 
et puis qu’il commande ce que luy plaira. » En 
disant ces paroles, se trouvèrent à l’eglise, où ils 
ouyrent la messe dévotement, et après se meirent 
à table, où Hircan n’oublia point à se moquer de 
la paresse de sa femme. Après disner, s’en allèrent 
reposer pour estudier leur roolc, et, quand l’heure 
fut venue, se trouvèrent au lieu accoustumé. Et 
lors Oisille demanda à Hircan à qui il donnoit sa 
voix pour commencer la journée. « Si ma femme, 
dist-il, n’eust commencé celle d’hier, je îuy eusse 
donné ma voix : car, combien que j’aye tousjours 
pensé qu’elle m’ait plus aimé que tous les hommes 
du monde, si est-ce que ce matin elle m’a monstré 
m’aimer mieux que Dieu et sa parolle, laissant 
vostre bonne leçon pour me tenir compaignie. 
Ainsi donc, je luy eusse volontiers baillé cest hon¬ 
neur; mais, puis que ne le puis bailler à la plus 
sage femme de la compaignie, je le bailleray au 
plus sage d’entre nous, qui est Guebron ; mais je 
le prie qu’il n’espargne point les moynes. » Gue¬ 
bron luy dist : « 11 ne m’en falloit point prier; je 
les avois pour recommandez, car il n’y a pas long 
temps que j’en ay ouy faire un compte à monsieur 
de Sainct Vincent, ambassadeur de l’Empereur, 
qui est digne de n’estre mis en oubly. » 

Exécrable cruaulé d’un corddter pour parvenir à sa 
détestable paillardise^ cl la punition qui en fut faicte. 



ux terres subjectes b l’empereur Maxi- 
milian d’Austrichej y avoit un convent 
de Cordeliers fort estimé, auprès du- 
quel un gentil-homme avoit sa maison ; 
et portoit telle amitié aux religieux de leans qu’il 
n’avoit bien qu’il ne leur donnast pour avoir part 
en leurs bienfaicts, jeusnes et disciplines. Et entre 
autres y avoit leans un grand et beau cordelier 
que le gentil-homme avoit prins pour son confes¬ 
seur, lequel avoit telle puissance de commander 
en la maison du gentil-homme que luy-mesme. 
Ce cordelier, voyant la femme de ce gentil-homme 
tant belle et sage qu’il n’estoit possible de plus, 
en devint fort amoureux qu’il en perdit le boire 
et le manger et toute raison naturelle. Et un jour, 
délibérant executer son entreprise, s’en alla tout 
seul en la maison du gentil-homme, et, ne le trou¬ 
vant point, demanda à la damoiselle où il estoit 

allé. Elle luy dist qu’il estoit allé à une sienne 
terre où il devoit demeurer deux ou trois jours; 
mais, s’il avoit affaire à luy, elle y envoyroit un 
homme exprès. Il dist que non, et commença à 
aller et venir par la maison, comme celuy qui avoit 
quelque affaire d’importance en son entendement. 
Et, quand il fut sailly hors de la chambre, elle dist 
h une de ses femmes (desquelles n’avort que deux) : 
« Allez après le beaupere et sçachez ce qu’il veult, 
car je luy trouve visage d’un homme qui n’est pas 
content. » La chambrière s’en alla à la court luy 
demander s’il vouioit rien. Il luy respondit que 
ouy, et, la tirant en un coing, print un poignart 
qu’il avoit en sa manche et le luy meit dedans la 
gorge. Ainsi qu’il eut achevé, arriva en la mesme 
court un serviteur du gentil-homme, estant à 
cheval, lequel apportoit la rente d’une ferme. In¬ 
continent qu’il fut à pied, salua le cordelier, qui, 
en l’embrassant, luy meit par derrière le poignart 
en la gorge, et ferma la porte du chasteau sur luy. 
La damoiselle, voyant que sa chambrière ne reve- 
noit point, s’ébahit pourquoy elle demeuroit tant 
avec le cordelier, et dist à son autre chambrière : 
<i Allez veoir à quoy il tient que vostre compaigne 
ne revient, » La chambrière s’y en va, et, si tost 
qu’elle fut descendue et que le beaupere la veid, 
il la tira à part en un coing et en feît comme de 
l’autre. Et, quand il se veid seul en la maison, s’en 
vint à la damoiselle, et luy dist qu’il y avoit long 
temps qu’il estoit amoureux d’elle, et que l’heure 
estoit venue qu’il failloit qu’elle luy obeïst. Elle, 

qui ne s’en fut jamais doubtée, luy dist : « Mon 
pere, je croy que si j’avois une volonté si mal¬ 
heureuse,, que me voudriez lapider le premier. » 
Le religieux luy dist : « Sortez en ceste court, et 
vous verrez ce que j’ay faict. » Quand elle veid 
ses deux chambrières et son varlet morts, elle fust 
si treseffroyée de peur qu’elle demeura comme 
une statue, sans sonner mot. A l’heure le mes- 
chant, qui ne vouloir point jouir d’elle pour une 
heure seule, ne la voulut prendre par force, mais 
luy dist : « Ma damoiselle, n’ayez peur, vous estes 
entre les mains de l’homme du monde qui plus 
vous aime. » Disant cela, il despouïlla son grand 
habit, dessoubs lequel en avoit un plus petit, 
qu’il présenta à la damoiselle en luy disant que, 
si elle ne le prenoit, il la mettroit au rang des 
trespassez qu’elle voyoit devant ses yeux. La da¬ 
moiselle, plus morte que vive, délibéra de feindre 
luy vouloir obéir, tant pour sauver sa vie Cj[uepour 
gaigner le temps qu’elle esperoit que son mary 
reviendroit; et par le commandement dudict 
cordelier commença à se descoëiïer le plus lon¬ 
guement qu’elle peut. Et quand elle fut en che¬ 
veux, le cordelier ne regarda à la beauté qu’ils 
avoient, mais les couppa hastivement; et ce faict, 
la feit despouïller toute en chemise, et luy vestit 
le petit habit qu’il portoit, reprenant le sien 
accoustumé ; et, le plus tost qu’il peut, partit de 
leans, menant avec soy son petit cordelier, que si 
longtemps il avoit désiré. Mafs Dieu, qui a 
pitié de l’innocent en tribulation, regarda les 

larmes de ceste pauvre damoîselle: en sorte que 
le mary, ayant faict ses affaires plus tost qu’il ne 
cuidoit, retourna en la maison par un mesme 
chemin que sa femme s’en alloit. Mais, quand le 
cordelier l’apperceut de loing, il dit h la damoi- 
selie : « Voicy vostre mary que je voy venir. Je 
sçay que, si vous le regardez, il vous vouldra tirer 
hors de mes mains; parquoy marchez devant moy 
et ne tournez nullement la teste du costé de Ta où 
il ira: car, si vous faictes un seul signe, j’auray 
plus tost mon poignart en vostre gorge qu’il ne 
vous aura délivrée de ma main. » En ce disant, le 
gentil-homme approcha, et luy demanda dont il 
venoit. J1 luy dist : « De vostre maison, où j’ay 
laissé ma damoiselle vostre femme, qui se porte 
Iresbien et vous attend. » Le gentil-homme passa 
oultre sans appercevoir sa femme ; mais le servi¬ 
teur qui estoit avec luy, lequel avoît tousjours 
accoustumé d’entretenir le compaignon du corde¬ 
lier, nommé frere Jean, commença à appeler sa 
maistresse, pensant que ce fust frere Jean. La 
pauvre femme, qui n’osoit tourner la teste du 
costé de son mary, ne luy respondit mot; mais 
son varlet, pour la veoir au visage, traversa le 
chemin, et, sans respondre rien, la damoiselle luy 
feit signe de l’œil, qu’elle avoît tout plein de 
larmes. Le varlet s’en va après son maistre et luy 
dist : « Monsieur, en traversant le chemin, j’ay 
advisé le compaignon du cordelier, qui n’est point 
frere Jean, mais resemble tout faict à ma damoi¬ 
selle vostre femme, qui, avec un œil plein de 

larmes, m’a jecté un piteux regard. » Le gentil¬ 
homme luy distqu’il resvoit, et n’en tint compte; 
mais le varlet, persistant, le supplia luy donner 
congé d’aller après, et qu’il attendist au chemin, 
pour veoir si c’estoit ce qu’il pensoit. Le gentil¬ 
homme luy accorda, et demeura pour veoîr que 
son varlet luy rapporteroît. Mais, quand le cor- 
delier ouït derrière luy le varlet qui appeloit frere 
Jean, se doublant que la damoiselle eust esté 
cogneuë, vint avec un grand baston ferré qu’il 
tenoit, et en donna un si grand coup par le costé 
au varlet qu’il l’abatit du cheval à terre. Inconti¬ 
nent saillit sur son corps et luy couppa la gorge. 
Le gentil-homme, qui de loing veid tresbucher 
son varlet, pensant qu’il fust tombé par quelque 
fortune, courut après pour le relever. Et, si tost 
que le cordelier le veid, il luy donna de son baston 
ferré comme il avoit faict à son varlet, et, le 
portant par terre, se jetta sur luy; mais le gentil¬ 
homme, qui estoit fort et puissant, embrassa le 
cordelier de telle sorte qu’il ne luy donna pouvoir 
de luy faire mal, et luy feit saillir le poignart des 
poings, lequel sa femme incontinent alla prendre 
et le bailla à son mary, et de toute sa force tint le 
cordelier par le chapperon, et le mary luy donna 
plusieurs coups de poignart : en sorte qu’il luy 
requist pardon et luy confessa toute la vérité de 
sa meschanceté. Le gentil-homme ne le voulut 
point tuer, mais pria sa femme d’aller en sa 
maison quérir ses gens et quelque charrette pour 
le mener: ce qu’elle feit; et, apres avoir despouilié 

son habitj courut toute en chemise, la teste rase, 
jusques en sa maison. Incontinent accoururent 
tous ses gens pour aller à leur maistre luy ayder 
a mener le loup qu’il avoit prins, et le trouvèrent 
dedans le chemin, où il fut prins et mené en la 
maison du gentil-homme, lequel apres le feit con¬ 
duire à la justice de l’Empereur en Flandres, où 
il confessa sa meschante volonté ; et fut trouvé par 
sa confession, et preuve faicte par commissaires 
sur le lieu, qu’en ce monastère y avoit esté mené 
un grand nombre de gentils-femmes et autres belles 
filles par le moyen que ce cordelier y vouloit 
mener ceste damoiselle : ce qu’il eust faict sans la 
grâce de nostre Seigneur, qui aide tousjours à 
ceux qui ont esperance en luy. Et fut ledict mo¬ 
nastère spolié de ses larcins et belles filles qui 
estoient dedans, et les moines enfermez brusiez 
avec ledict monastère, pour perpétuelle mémoire 
de ce crime, par lequel se peult cognoistre qu’il 
n’y a rien plus cruel qu’amour quand il est fondé 
sur vice, comme il n’est rien plus humain ne 
louable quand il habite en un cueur vertueux. 

« Je suis bien marry, mes dames, dequoy la 
vérité ne nous amene des comptes autant à l’ad- 
vantage des cordeliers comme elle faict h leur 
desadvantage : car ce me seroit grand plaisir, 
pour l’amour que je porte à leur ordre, d’en 
sçavoir quelqu’un où j’eusse moyen de les louër. 
Mais nous avons tant juré de dire vérité que je 
suis contrainct, après le rapport de gens si dignes 

de foy, de ne la celer, vous asseurant que, quand 
les religieux de ce jourd’huy feroient acte digne 
de mémoire à leur gloire, je mettrois grand peine 
à le faire trouver beaucoup meilleur que je n’ay 
faict à dire la vérité de cestuy-cy. — En bonne 
foy, Guebron, dist Oisille, voilà un amour qui se 
devroit nommer cruauté. — Je m’esbahis, dist 
Simontault, comment il eut la patience, la voyant 
en chemise et au lieu où il en pouvoit estre 
maistre, qu’il ne la print par force. — Il n’estoit 
pas friant, dist Saffredent; mais il estoit gour- 
mant : car, pour l’envie qu’il avoit de s’en saouler 
tous les jours, il ne se vouloit point amuser d’en 
taster. — Ce n’est point cela, dist Parlamente ; 
mais entendez que tout homme furieux est tous- 
jours paoureux, et la crainte qu’il avoit d’estre 
surprins et qu’on luy ostast sa proye luy faisoit 
emporter son aigneau comme un loup sa brebis, 
pour la manger à son aise. — Toutesfois, dist 
Dagoucin, je ne sçaurois croire qu’il luy portast 
amour, et aussi qu’en un cueur si vilain que le 
sien amour eust sceu habiter. — Q^oy citie ce 
soit, dist Oisille, il en fut bien puny. Je prie à 
Dieu que de pareilles entreprises puissent saillir 
telles punitions. Mais à qui donnerez vous vostre 
voix ? — A vous, ma dame, dist Guebron ; 
vous ne fauldrez à nous en dire quelque bonne. 
- Pu is que je suis en mon rang, dist Oisille, je 
vous en racompteray une bonne, pource qu’elle 
est advenue de mon temps, et que celuy mesme 
qui me l’a comptée l’a veuë. Je suis seure que vous 

n’ignoreï pas que la fin de tous noz malheurs est 
la mort; mais, mettant fin à nostre malheur, elle 
se peult nommer nostre félicité et seur repos. 
Parquoy le malheur de l’homme est desirer la 
mort et ne la pouvoir avoir. Le plus grand mal 
que l’on puisse donner à un malfaicteur n’est pas 
la mort, mais est de donner un tourment conti¬ 
nuel si grand qu’il la faict desirer, et si petit qu’il 
ne la peult avancer, ainsi qu’un mary le bailla à sa 
femme, comme vous orrez. 


NOUVELLE TRENTEDEUXIESME 


Punition^ plus rigoureuie que la mort, d’an mary envers 

sa feniine adultéré. 


35^} E roy Charles, huictiesme de ce nom, 
envoya en Allemagne un gentil- 
I homme nommé Bernage, seigneur 

-- i-h-si jg Cyvré, prés Amboise, lequel, pour 

^ - - mm 


---- ^ J JL ^ ^ y - J ^-- 

faire bonne diligence et advancer son chemin, 
n’espargnoit jour ne nuict, en sorte qu’un soir 
bien tard arriva au chasteau d’un gentil-homme 
où il demanda logis, ce qu’à grand peine peut 
avoir.Toutesfois, quand le gentil-homme entendit 
qu’il estoit serviteur d’un tel Roy, s’en alla au 

devant de Iiiy et le pria de ne se mal contenter de 
la rudesse de ses gens : car, à cause de quelques 
parens de sa femme qui luy vouloient mal, il 
estoit contrainct tenir sa maison ainsi fermée. Au 
soir, ledict Bernage luy dist Toccasion de sa léga¬ 
tion, en quoy le gentil-homme s’offroit de faire 
tout service à luy possible au Roy son maistre. Et 
le mena dedans sa maison, où il le logea et fes¬ 
toya honorablement; et, estant heure de soupper, 
le gentil-homme le mena en une salle tendue de 
belle tapisserie, et, ainsi que la viande fut apportée 
sur la table, veit sortir de derrière la tapisserie 
une femme, la plus belle qu’il estoit possible de 
regarder; mais elle avoit la teste toute tondue, le 
demeurant du corps habillé de noir à l’allemande. 
Après que le gentil-homme eut lavé avec ledict 
Bernage, l’on apporta l’eau à cesté dame, qui lava 
et s’en alla seoir au bout de la table, sans parler à 
nul, ny nul à elle. Le seigneur de Bernage la re¬ 
garda bien fort, et luy sembla l’une des plus belles 
dames qu’il eust jamais veuë, sinon qu’elle avoit 
le visage bien pale et la contenance fort triste. 
Après qu’elle eut un peu mangé, demanda à boire, 
ce que luy apporta un serviteur de leans dedans 
un esmerveillable vaisseau, car c’estoit la teste 
d’un mort, de laquelle les pertuis estoient bou¬ 
chez d’argent; et ainsi beut deux ou trois fois la 
damoiselle. Après qu’elle eut souppé et lavé les 
mains, feit une reverence au seigneur de la mai¬ 
son , et s’en retourna derrière la tapisserie sans 
parler à personne. Bernage fut tant esbahy de 

12 QUATRIESME JOURNEE 

veoir chose si estrange quMl en devint tout triste 
et pensif. Le gentil-homme^ ‘qui s’en apperceut, 
luy dist : « Je voy bien que vous vous estonnez 
de ce qu’avez veu en ceste table; mais, veu Thon- 
nesteté que j’ay trouvée en vous, je ne vous veux 
celer que c’est, à fin que vous ne pensiez qu’il y 
ait en moy telle cruauté sans grande occasion. 
Ceste dame que vous voyez est ma femme, la¬ 
quelle j’ay plus aimée que jamais homme nepour- 
roit aimer la sienne, tant que pour l’espouser j’ay 
oublié toute crainte, en sorte que je l’amenay icy 
malgré ses parens. Elle aussi me monstroit tant 
de signes d’amour que j’eusse hazardé dix mille 
vies pour la mettre céans à son aise et au mien, 
où nous avons vescu long temps en tel repos et 
contentement que je me tenois le plus heureux 
gentil-homme de la chrestienté. Mais en un 
voyage que je fey, où mon honneur me contrai- 
gnoit aller, elle' oublia tant le sien, sa conscience 
et l’amour qu’elle avoiten moy, qu’elle fut amou¬ 
reuse d’un jeune gentil-homme que j’avois nourry 
céans, dont h mon retour je m’en ciiiday apper- 
cevoir. Si est-ce que l’amour que luy portois 
estoit si grande que je ne me pouvois deffier 
d’elle, jusques à ce que l’experience m’ouvrit les 
yeux et vey ce que je craîgnois plus que la mort. 
Parquoy l’amour que je luy portois fut convertie 
en fureur et désespoir, de sorte que je la guettay 
de si prés qu’un jour, feignant aller dehors, me 
cachay en la chambre où maintenant elle de¬ 
meure, en laquelle bien tost après mon partement 













se retira, et y feit venir ce jeune gentil-homme, 
lequel je vey entrer avec la privauté qui n’appar- 
tenoit qu’à moy avoir à elle. Mais, quand je vey 
qu’il vouloit monter sur le lict auprès d’elle, je 
sailly dehors et le prins entre ses bras, où je le 
tuay; et, pour ce que le crime de ma femme me 
sembla si grand que telle mort n’estoit suffisante 
pour la punir, je luy ordonnay une peine que je 
pense qu’elle a plus désagréable que la mort : 
c’est de l’enfermer en la chambre où elle se reti' 
roit pour prendre ses plus grands delîces, et en 
la compaignie de celuy qu’elle aimoit trop mieux 
que moy, auquel lieu je luy ay mis dans une ar¬ 
moire tous les os de son amy, tenduz comme 
une chose precieuse en un cabinet. Et, à fin qu’elle 
n’en oublie la mémoire, en beuvant et mangeant, 
luy fais servir à table tout devant moy, en lieu de 
couppe, la teste de ce meschant, à ce qu’elle 
voye vivant celuy qu’elle faict son mortel ennemy 
par sa faulte, et mort pour l’amour d’elle celuy 
duquel elle avoit préféré l’amitié à la mienne. Et 
ainsi elle voit à disner et soupper les deux choses 
qui plus luy doivent desplaire, l’ennemy vivant et 
l’amy mort, et tout par son péché. Au demeu¬ 
rant, je la traicte comme moy, sinon qu’elle va 
tondue, car l’ornement des cheveux n’appartient 
à l’adultere, ne le voile à l’impudique : parquoy 
s’en va rasée, monstrant qu’elle a perdu l’honneur, 
la chasteté et pudicité. S’il vous plaist prendre la 
peine de le veoir, je vous y meneray. » Ce que feit 
volontiers Bernage, et descendirent en bas, et 

trouvèrent qu’elle estoit en une tresbelle chambre, 
assise toute seule devant un feu. Le gentiLhomme 
tira un rideau qui estoit devant une grande ar¬ 
moire, où il veit penduz tous les os d’un homme 
mort. Bernage avoit grande envie de parler à la 
dame; mais, de peur du mary, il n’osa. Ce gentil¬ 
homme, qui s’en apperceut, luy dîst : « S’il vous 
plaist luy dire quelque chose, vous verrez quelle 
phrase et parolle elle a. » Bernage luy dist à 
l’heure : « Ma dame, si vostre patience est égalé 
au tourment, je vous estime la plus heureuse 
femme du monde. » La dame, ayant la larme à 
l’œil, avec une grâce tant humble qu’il n’estoit 
possible de plus, luy dist : « Monsieur, je con¬ 
fesse ma faulte estre si grande que tous les 
maux que le seigneur de céans (lequel je ne suis 
digne de nommer mary) me sçauroit faire ne 
me sont rien au pris du regret que j’ay de l’a¬ 
voir offensé. » Et, en disant cela, se print fort à 
plorer. Le gentil-homme tira Bernage par le bras 
et l’emmena. Le lendemain au matin s’en partit 
pour aller faire la charge que le Roy luy avoit 
donnée. Toutesfois, disant à Dieu au gentil¬ 
homme, ne se peut tenir de luy dire : « Mon¬ 
sieur, l’amour que je vous porte et l’honneur et 
privante que vous m’avez faicte en vostre maison 
me contraignent vous dire qu’il me semble (veu 
la grande repentance de vostre pauvre femme) 
que vous luy devez user de miséricorde, et aussi 
que vous estes jeune et n’avez nuis enfans, et 
seroit grand dommage de perdre une telle 

maison que la vostre, et que ceux qui ne 
vous aiment (peult estre) point en fussent he¬ 
ritiers. » Le gentil-homme, qui avoit délibéré 
de ne parler jamais à sa femme, pensa longue¬ 
ment au propos que luy tint le seigneur de Ber- 
nage, et en fin cogneut qu’il luy disoit vérité, 
et luy promist que, si elle perseveroit en ceste 
humilité, il.en auroit quelquefois pitié. Ainsi s’en 
alla Bernage faire sa charge. Et, quand il fut re¬ 
tourné devers le Roy son maîstre, luy feit tout 
au long le compte, que le prince trouva tel comme 
il disoit; et, entre autres choses, ayant parlé de la 
beauté de la dame, envoya son peintre, nommé 
Jean de Paris, pour luy rapporter au vif ceste 
dame : ce qu’il feit après le consentement de son 
mary, lequel, après longue penitence, pour le 
désir qu’il avoit d’avoir enfans et par la pitié qu’il 
eut de sa femme, qui en si grande humilité rece- 
voit ceste penitence, la reprint avec soy, et en eut 
depuis beaucoup de beaux enfans. 


a Mes dames, si toutes celles à qui pareil cas, 
comme à elle, est advenu, beuvoient en tels vais¬ 
seaux, j’aurois grand peur que beaucoup decoup- 
pes dorées seroient converties en testes de morts. 
Dieu nous en vueille garder! car, si sa bonté ne 
nous retient, il n’y a aucune d’entre vous qui ne 
puisse faire pis ; mais, ayant confiance en luy, il 
gardera celles qui confessent ne se pouvoir par 
elles mesmes garder; et celles qui se confient en 
leurs forces et vertuz sont en grand danger d’estre 











tentées jusques k confesser leur infirmité, et vous 
asseure qu’ils s’en sont veuës plusieurs que l’or¬ 
gueil a faict tresbuscher en tel cas dont l’humilité 
sauvoit celles que l’on estimoit les moins ver¬ 
tueuses. Et dict le vieil proverbe que ce que Dieu 
garde est bien gardé. — Je trouve, dist Parla- 
mente, ceste punition autant raisonnable qu’il est 
possible : car, tout ainsi que l’offense est pire que 
la mort, aussi est la punition pire que la mort. — 
Je ne suis pas de vostre opinion, dist Emarsuitte, 
car j’aymerois mieux veoir toute ma vie les os de 
tous mes serviteurs en mon cabinet que de mourir 
pour eux, veu qu’il n’y a mefTaict ne crime qui ne 
se puisse amender; mais après la mort n’y a point 
d’amendement. — Comment sçauriezvous amen¬ 
der la honte ? dist Longarine, car vous sçavez que 
quelque chose que puisse faire une femme après 
un tel mesfaict ne sçauroit reparer son honneur. 

— Je vous prie, dist Emarsuitte, dictes moy si la 
Ma gdaleine n’a pas plus d’honneur maintenant 
entre les hommes que sa sœur, qui estoit vierge. 

— Je vous confesse, dist Longarine, qu’elle est 
louée entre nous de la grande amour qu’elle a 
portée h Jésus Christ et de sa grande penitence; 
mais si luy demeure-il le nom de pecheresse. — 
Je ne me soucie, dist Emarsuitte, quel nom les 
hommes me donnent; mais que Dieu me pardonne 
et à mon mary aussi, il n’y a rien pourquoy je 
voulsisse mourir. — Si ceste damoiselle aimoit son 
mary comme elle devoit (dist Dagoucin), je m’es- 
bahis qu’elle ne mouroit de dueil en regardant les 

OS de celuy à qui^ par son péché, elle avoit donné 
la mort. — Comment, Dagoucin, dist Simontault, 
estes vous encores à sçavoir que les femmes n’ont 
amour ny regret? — Ouy, dist-il, car jamais je 
n’ay osé tenter leur amour, de peur d’en trouver 
moins que je desire. — Vous vivez doncques de 
foy et d’esperance, dist Nomerfide, comme le plu¬ 
vier du vent : vous estes bien aisé à nourrir. — Je 
me contente, dist-il, de l’amour que je sens en 
moy et de l’espoir qu’il y a au cueur des dames ; 
mais, si je le sçavois, comme j’espere, j’aurois si 
extreme contentement que je ne le pourrois por¬ 
ter sans mourir. — Gardez vous bien, dist Gue- 
bron, de la peste, car de ceste maladie là je vous 
asseure. — Mais je voudrois sçavoir à qui ma da- 
moiselle Oisille donnera sa voix. — Je la donne, 
dist elle, à Simontault, lequel, je sçay bien, n’es- 
pargnera personne. — Autant vault, dist-il, que 
me mettiez assus que je suis un peu mesdisant. Si 
ne lairray-je à vous monstrer que ceux que Ton 
disoit mesdisans ont dict vérité. Je croy, mes 
dames, que vous n’estes si sottes de croire en 
toutes les nouvelles que l’on vous vient compter, 
quelque apparence qu’elles puissent avoir de 
saincteté, si la preuve n’y est si grande qu’elle ne 
puisse estre remise en doubte. Aussi sous espece 
de miracles y a bien souvent des abus, et pource 
j’ay envie vous en racompter un qui ne sera moins 
à la louënge d’un prince fîdele c^u’au deshonneur 
d’un meschant ministre d’Eglise. » 


11 


3 





















I 




Q^U ATRIESME JOURNÉE 


NOUVELLE TRENTETROISIESME 


AbominaÜon d'un prestre incestueux^ qui engrossa sa 
sœur sou6s prétexté de saînete vie^ et la punition qui en 
fut faicte. 



E comte Charles d’Angouîesme, pere 
du roy François premier de ce nom, 
prince fidele et craignant Dieu, estant 
Colgnac, quelqu'un luy racompta 
qu’en un village prés de là, nommé Cherves, y 
avoit une fille vierge, vivant si austerement que 
c’estoit chose admirable, laquelle, toutes fois, 
estoit trouvée grosse, ce qu’elle ne dissimuloit 
point, asseurant à tout le peuple que jamais n’avoit 
cogneu homme, et qu’elle ne sçavoit comme le 
cas luy estoit advenu, sinon que ce fust oeuvre du 
sainct Esprit : ce que le peuple croyoit facilement, 
et la tenoit et reputoit comme une seconde vierge 
Marie, car chacun cognoissoit que, dés son en¬ 
fance, elle estoit si sage que jamais n’eut en elle 
un seul signe de mondanité. Elle jeusnoit non 
seulement les jeusnes commandées de l’Eglise, 
mais plusieurs fois la sepmaine à sa dévotion ; et, 
tant que l’on disoit quelque service en l’eglise, 
elle n’en bougeoit : parquoy sa vie estoit si esti¬ 
mée de tout le commun que chacun par miracle 

la venoit veoir, et estoit bien heureux .qui luy 
pouvoit toucher la robbe. Le curé de la paroisse 
estoit son frere, homme d’aage et de bien austere 
vie, aimé et estimé de ses parroissiens et tenu pour 
un sainct homme, lequel luy tenoit de si rigou¬ 
reux propos qu’il la feit enfermer en une maison, 
dont le peuple estoit mal content. Et en fut le 
bruit si grand que (comme je vous ay dict) les 
nouvelles en vindrent jusques aux oreilles du 
Comte, lequel, voyant l’abbus où tout le monde 
estoit, desira Ten oster ; parquoy envoya un niais- 
tre des requestes et un aumosnier (deux fort gens 
de bien) pour en sçavoir la vérité, lesquels allèrent 
sur le lieu et s’informèrent du cas le plus diligem¬ 
ment qu’ils peurent, s’adressans au curé, qui estoit 
tant ennuyé de cest affaire qu’il les pria d’assister 
à la vérification, laquelle il esperoit faire. Le len¬ 
demain, ledict curé, dés le matin, chanta la messe, 
où sa sœur assista tousjours à genoux, bien fort 
grosse; et à la fin de la messe le curé print le cor¬ 
pus domi/îi, et, en la presence de toute l’assistence, 
distàsasœur: «Malheureuse que tu es, voicy 
celuy qui a souffert mort et passion pour toy, de¬ 
vant lequel je te demande sî tu es vierge, comme 
tu m’as tousjours asseuré. Laquelle, hardiment 
et sans crainte, luy respondit qu’ouy. « Et com¬ 
ment donc est ü possible que tu sois grosse et de¬ 
meurée vierge? » Elle respondit : « Je n’en puis 
rendre autre raison, sinon que ce soit de la grâce 
du sainct Esprit, qui faict en moy ce que luy plaist ; 
mais si ne puis-je nier le bien que Dieu me faict 

de me conserver vierge, car jamais je n’eu volonté 
d’estre mariée. » Alors son frere luy dist ; « Je te 
baille icy le corps précieux de Jésus Christ, lequel 
tu prendras à ta damnation s’il est autrement que 
tu ne le dis, dont messieurs, qui sont icy presens 
de par monsieur le Comte, seronttesmoings. » La 
fille, aagée de prés de treize ans, jura par tel ser¬ 
ment ; « Je prends le corps de nostre Seigneur 
icy présent à ma damnation devant vous, mes¬ 
sieurs, et vous, mon frere, si jamais homme m’at- 
toucha non plus que vous. » Et, en ce disant, 
receiit te corps de nostre Seigneur. Lemaistredes 
requestes et Taumosnier du Comte, voyans cela, 
s’en allèrent tous confus, croyans qu’avecques tels 
sermens mensonge ne sçauroit avoir Heu, et en 
feirent le rapport au Comte, le voulans persuader 
a croire ce qu’ils croyoient. Mais luy, qui estoit 
sage, après y avoir bien pensé, leur feit de rechef 
dire les parolles du j urement, lesquelles ayant bien 
pensées, leur dist : a Elle vous a dict que jamais 
homme ne luy toucha non plus que son frere ; et 
je pense pour venté que son frere luy a faict cest 
enfant et veult couvrir sa meschanceté sous une si 
grande dissimulation ; et nous, qui croyons un 
Jésus Christ venu, n’en devons plus attendre 
d’autre. Parquoy allez vous en et mettez le curé 
en prison : je suis seur qu’il confessera la vérité. » 
Ce c|ui fut faict selon son commandement, non 
sans grandes remonstrances pour le scandale qu’ils 
faisoient à cest homme de bien. Et, si tost que le 
curé fut prins, il confessa sa meschanceté, et 

comme il avoit conseillé à sa sœur de tenir les 
propos qu'elle tenoit, pour couvrir la vie qu’ils 
avoient menée ensemble non seulement d’une 
excuse legere, mais d’un faux donner à entendre, 
par lequel ils demeureroient honorez de tout le 
monde. Et dist, quand on luy meit au devant 
comment il avoit esté si meschant de prendre de 
corps de nostre Seigneur pour la faire jurer dessus, 
qu’il n’estoit pas si Hardy, et qu’il avoit prins un 
pain non sacré ne beneist. Le rapport en fut faict 
au Comte d’Angoulesme, lequel commanda à la 
justice d’en faire ce qu'il appartenoit. L'on at¬ 
tendit que sa soeur fust accouchée; et, après avoir 
faict un beau fils, furent bruslez le frere et la sœur, 
dont tout le peuple eut un merveilleux esbahisse- 
ment, ayant veu sous un si sainct manteau un 
monstre si horrible, et sous une vie tant louable 
et saincte regner un si détestable vice. 

« Voilà, mes dames, comme la foy du bon 
Comte ne fut vaincue par signes ne par miracles 
extérieurs, sçachant tresbien que nous n’avons 
qu’un sauveur, lequel, en disant Consummalum 
est, a monsiré qu’il ne laissoit point le lieu à un 
autre successeur pour faire nostre salut. — Je 
vous promects, dist Oisille, que voilà une grande 
hardiesse sous une extreme hipocrisie, couvrir 
du manteau de Dieu et de bon chrestien un péché 
si enorme. — J’ay ouy dire, dist Hircan, que ceux 
qui, sous couleur d’une commission de roy, font 
cruautez et tirannies, sont puniz doublement, 








Q^UATRIESME JOURNÉE 


pource qu’ils couvrent leur injustice de la justice 
royale. Aussi voyez vous que les hipocrites, com¬ 
bien qu’ils prospèrent quelque temps sous le 
manteau de Dieu et de saincteté, si est-ce que, 
quand le seigneur Dieu leve son manteau, il les 
descouvre et mect tous nuds : et à l’heure leur 
nudité, ordure et vilennie est d’autant trouvée 
plus laide que la couverture estoit honorable. — 
Il n’est rien plus plaisant, dist Nomerfîde, que de 
parler naïfvement ainsi que le cueur le pense. — 
C’est pour engresser, respondit Longarine, et je 
croy que vous donnez vostre opinion selon vostre 
condition, — Je vous diray, dist Nomerfide, je 
veoy que les fols (si on ne les tue) vivent plus lon¬ 
guement que les sages ; et n’y entends qu’une 
raison, c’est qu’ils ne dissimulent point leurs pas¬ 
sions : s’ils sont courroucez, ils frappent; s’ils sont 
joyeux, ils rient; et ceux qui cuident estre sages 
dissimulent tant leurs imperfections qu’ils en ont 
tous les cueurs empoisonnez. — Je pense, dist 
Guebron, que vous dictes vérité, et que l’hipo- 
crisie, soit envers Dieu, envers les hommes ou 
envers la nature, est cause de tous les maux que 
nous avons. — Ce seroit belle chose, dist Parla- 
mente, que nostre cueur feust si remply par foy 
de celuy qui est toute vertu et toute joyeque nous 
le peussions librement monstrer à chacun. — Ce 
sera à l’heure, dist Hircan, qu’il n’y aura plus de 
chair sur noz oz. — Si est-ce, dist Oisille, que 
l’esprit de Dieu, qui est plus fort que la mort, 
peult mortifier nostre cueur sans mutation de corps. 

— Ma dame, dist Saffredent, vous parlez du don 
de Dieu, qui n’est gueres commun aux hommes. 

— Il est commun, dist Oîsille, à ceux qui ont la 
foy ; mais, pource que ceste matière ne se laisse 
entendre à ceux qui sont charnels, sçachons à qui 
Simontault donne sa voix. — Je la donne, dist-il, 
à Nomerfide, car, puis qu’elle a le cueur joyeux, 
sa parolle ne sera point triste. — Et vrayement, 
dist Nomerfide, puis que vous avez envie de rire, 
je vous en vay apprester l’occasion. Et pour vous 
monstrer combien la peur et l’ignorance nuist, et 
que, faulte de bien entendre, un propos est souvent 
cause de beaucoup de mal, je vous diray ce qui 
advintà deux pauvres Cordeliers de Niort, lesquels, 
pour mal entendre le langage d’un boucher, Gui¬ 
dèrent mourir de peur. 

Deux Cordeliers, trop curieux d*es€ûuter, eurent si belles 

afres qu^ils en cuiderent mourir. 


y a un village, entre Niort et Fors, 
nommé Grip, lequel est au seigneur 
? 5 ^de Fors. Un jour advint que deux cor- 
É&Miiïdeliers, venans de Niort, arrivèrent 
bien tard en ce lieu de Grip et logèrent en la mai¬ 
son d’un boucher. Et, pource qu’entre leur cham¬ 
bre et celle de l’hoste n’y avoit cjue des ais bien 
mal joincts, leur print envie d’escouter ce que le 
mary disoit à sa femme estant dans le lict; et vin- 
drent mettre leurs oreilles tout droit au chevet du 
lict du mary, lequel, ne se doublant de ses hostes, 
parloit privéement à sa femme de son mesnage, 
en luy disant : « M’amie, il me fault lever demain 
de bon matin pour aller veoir noz cordeliers, car 
il y en a un bien gras, lequel il nous fault tuer ; 
nous le sallerons incontinent, et en ferons nostre 
profiit. » Et combien qu’il entendist de ses pour¬ 
ceaux, qu’il appelloit cordeliers, si est-ce que les 
deux pauvres freres, qui oyoient ceste deliberation, 
se tindrent tout asseurez que c’estoit pour eux, et 
en grande peur et craincte attendoient l’aube du 
jour. Il y en avoit un d’eux fort gras et l’autre 

assez maigre. Le gras se vouloit confesser à son 
compaignon, disant qu’un boucher ayant perdu 
l’amour et crainte de Dieu ne feroit non plus de 
cas de l’assommer qu’un bœuf ou autre beste; et, 
veu qu’ils esîoient enfermez en leur chambre, de 
laquelle ils ne pouvoient sortir sans passer par 
celle de l’hoste, ils se pouvoient tenir bien seurs 
de leur mort et recommander leurs âmes à Dieu. 
Mais le jeune, qui n’estoit pas si vaincu de peur 
que son compaignon, luy dist que, puis que la 
porte leur estoit fermée, il falloit essayer à passer 
par la fenestre : aussi bien ne sçauroient ils avoir 
pis que la mort. A quoy le gras s’accorda. Le 
jeune ouvrit la fenestre, et, voyant qu’elle n’estoit 
trop haulte de terre, saulta legerement en bas et 
s’en fuit le plustost et le plus loing qu’il peut, 
sans attendre son compagnon, lequel essaya le 
danger; mais la pesanteur le contraignit de de- 
mourer en bas : car, au lieu de saulter, il tumba 
si lourdement qu’il se blessa fort une jambe. Et, 
quand il se veit abandonné de son compagnon, et 
qu’il ne le pouvoit suyvre, regarda ^utour de luy 
où il se pourroit cacher, et ne veid rien c^u’un tect 
à pourceaux, où il se traina le mieux qu’il peut ; 
et, ouvrant la porte pour entrer dedans, eschap- 
perent deux grands pourceaux, en la place des- 
quels’se meîst le pauvre cordelier, et ferma le petit 
huys sur luy, espérant, quand il orroit le bruict 
des gens passans, qu’il appeileroit et trouveroit 
secours. Mais, si tost c^ue le matin fut venu, le 
boucher appresta ses grands cousteaux, et dist et 

sa femme qu’elle luy tint compagnie pour aller 
tuer ses pourceaux gras. Et quand il arriva au tect 
où le cordelier s’estoit caché, commença à crier 
bien hault en ouvrant la petite porte : « Saillez 
dehors, mes cordeliers, saillez dehors : c’est au- 
jourd’huy que j’auray de voz boudins. » Le cor- 
deîier, ne se pouvant soustenir sursa jambe, saillit 
à quarte pieds hors du tect, criant tant qu’il pou- 
voit miséricorde. Et, si le pauvre cordelier eut 
grand peur, le boucher et sa femme n’en eurent 
pas moins, car ils pensoient que sainct François 
fust courroucé contre eux de. ce qu’ilz nommèrent 
une beste un cordelier, et -se meirent à genoux 
devant le pauvre frere, demandans pardon à sainct 
François et à sa religion ; en sorte que le corde¬ 
lier crioit d’un costé miséricorde au boucher, et !e 
boucher à kiy de l’autre, tant que les uns et les 
autres furent un quart d’heure sans se pouvoir 
asseurer, A la fin le beaupere, cognoissant que 
le boucher ne luy vouloit point de mal, luy compta 
.la cause pour laquelle il s’estoit caché en ce tect, 
dont leur peur fut incontinent convertie en ma¬ 
tière de ris, sinon que le pauvre cordelier, qui 
avoit mal en la jambe, ne se pouvoit resjouïr; 
mais le boucher le mena en sa maison où il le feit 
tresbien penser. Son compaignon, qui l’avoit 
laissé au besoîng, courut toute Ta nuict, tant qu’au 
matin il vint en la maison du seigneur de Fors, 
où il se plaignit de ce boucher, qu’il soupçonnoit 
avoir tué son compaignon, veu qu'il n’estoit point 
venu après luy. Le seigneur de Fors envoya incon- 

tinent audictlieu de Grîp pour en sçavoir la vérité, 
laquelle sceuë, ne touva point matière de plorer, 
mais ne faillit à le racompter à sa maistresse madame 
la Duchesse d’Angoulesme, mere du roy Fran¬ 
çois premier de ce nom. 

« Voilli, mes dames, comme il ne faict pas bon 
escouter le secret où Ton n’est pas appellé et en¬ 
tendre mal les paroles d’autry. — Ne sçavois-je 
pas bien, dist Simontault, que Nomerfide ne nous 
feroit point plorer, mais fort rire? En quoy il me 
semble que chacun de nous s’est bien acquitté.— 
Et qu’est-ce à dire, dist Oisille ? Que nous som¬ 
mes plus enclins à rire d’une follieque d’une chose 
sagement faicte ? — Pource, dist Hircan, qu’elle 
nous est plus aggreable, d’autant qu’elle est plus 
semblable à nostre nature, qui de soy n’est jamais 
sage; et chacun prend plaisir à son semblable, les 
fols aux follies, et les sages à la prudence. Tou- 
tesfois je croy qu’il n’y a ny sages ny fols qui se 
sceussent garder de rire de ceste histoire. — Il y 
en a, dist Guebron, qui ont le cueur tant adonné 
à l’amour de sapience que pour choses qu’ils 
sceussent ouyr on ne les sçauroit faire rire, car ils 
ont une joye en leurs cueurs et un contentement 
si modéré que nul accident ne les peut muer. — 
Où sont ceux là ? dist Hircan. — Les philosophes 
du temps passé, respondit Guebron, desquels la 
tristesse et la joye n’estoit quasi point sentie : au 
moins n’en monstroient ils nul semblant, tant ils 
estimoient grande vertu se vaincre eux mesmes et 

Jeur passion. — Et je trouve aussi bon comme ils 
font J dist SafTredent , de vaincre une passion 
vitieuse ; mais d’une passion naturelle, qui ne tend 
h nul mal, ceste victoire là me semble inutile. — 
Si est-ce, dist Guebron, que les autres estimoient 
ceste vertu grande, — Il n’est pas dict aussi, res- 
pondit Saffredent, qu’ils fussent tous sages; mais 
if y avoit plus d’apparence de sens et de vertu 
qu’il n’y avoit de faict. — Toutesfois, vous voyez 
qu’ils reprouvent toutes choses mauvaises, dist 
Guebron ; et mesmes Diogene foulla aux pieds le 
îict de Platon pour ce qu’il estoit trop curieux à 
son gré, pour monstrer qu’il desprisoit et vouloit 
mettre soubs les pieds la vaine gloire et convoitise 
de Platon, en disant : « Je foulle l’orgueil de 
Platon. » — Mais vous ne dictes pas tout, dist 
Saffredent, car Platon luy respondit soudainement 
que vrayement il le foulloit, mais avec une plus 
grande presumption : car certes Diogenes usoit 
d’un tel mespris de netteté par une certaine gloire 
et arrogance. — A dire vray, dist Parlamente, il 
est impossible que la victoire de nous mesmes se 
face par nous mesmes sans un merveilleux orgueil, 
qui est le vice que chacun doibt le plus craindre, 
car il s’engendre de la mort et ruine de tous les 
autres. — Ne vous ay-je pas leu au matin, dist 
Oisille, c|ue ceux qui ont cuidé estre plus sages 
que les autres hommes, et qui par une lumière de 
raison sont venuz à cognoistre un Dieu créateur 
de toutes choses, toutesfois, pour s’attribuer ceste 
gloire, et non à celuy dont elle venoit, estimans 







par leur labeur avoir gaigné ce sçavoir, ont esté 
faicts non seulement plus ignorans et cîesraison- 
nables que les autres hommes, mais que les bestes 
brutes? Car, ayans erré en leurs esprits, se sont 
attribué ce Iqu’à Dieu seul appartient, et ont 
monstre leurs erreurs par le desordre de leurs 
corps, oublians et pervertissans l’ordre de leur 
sexe, comme sainct Paul nous monstre en l’epistre 
qu’il escript aux Romains. — Il n’y a nulle de 
nous, dist Parlamente, qui par ceste epistre ne 
confesse que tous les pechez extérieurs ne soient 
que les fruicts de l’infidélité intérieure, laquelle, 
plus est couverte de vertu et miracles, plus est 
dangereuse à arracher. — Entre nous hommes, 
dist Hircan, nous sommes donc plus prés de 
nostre salut que vous autres, car, ne dissimulans 
point noz fruicts, cognoissons facilement nostre 
racine. Mais vous, qui n’osez les mettre dehors et 
qui faictes tant de belles œuvres apparentes, à 
grand peine cognoissez vous ceste racine d’orgueil 
qui croist sous si belle couverture. — Je vous con¬ 
fesse, dist Longarine, que, si la parolie de Dieu 
ne nous monstre par la foy la lepre d’infidélité 
cachée en nostre cueur, Dieu nous faict grand 
grâce quand nous tresbuchons en quelque offense 
visible par laquelle nostre pensée couverte se 
puisse clairement veoir; et bien heureux sont ceux 
que la foy a tant humiliez qu’ils n’ont point be- 
soing d’experimenter leur nature pecheresse par 
les elfects du dehors! — Mais regardons, dist Si- 
montault, de là où nous sommes venuz : en par- 











3o 


Q^U ATRIESME JOURNÉE 


tant d’une tresgrande foKie, nous sommes tombez 
en la philosophie et théologie. Laissons ces dis¬ 
putes à ceux qui les sçavent mieiilx déchiffrer que 
nous, et sçachons de Nomerfide à qui elle donne 
sa voix. — Je la donne, dist-elle, à Hircàn ; mais 
je luy recommande l’honneur des dames. — Vous 
ne me le pouvez dire en meilleur endroict, dist 
Hircan, car l’histoire que j’ay apprestée est toute 
telle qu’il la fault pour vous obéir. Si est-ce que 
je vous apprendray par cela à confesser que la na¬ 
ture des femmes et des hommes est de soy encline 
à tout vice, si elle n’est préservée par la bonté de 
celuy h qui l’honneur de toute victoire doibt estre 
rendu. Et, pour vous abbatre l’audace que vous 
prenez quand on endict à vostre honneur, je vous 
en vay monstrer un exemple qui est tres- 
verilable. » 

/ncfusiF‘(*e c/’un sage mary pour divertir l'amour que sa 

femme portait à un cordelier. 



la ville de Pampelune, y avoit une 
dame estimée, belle et vertueuse, et la 
lus chaste et devote qui fust au païs. 
Elle aimoit son m^ry et luy obeïssoit 
si bien que entièrement il se confîoit en elle. Geste 
dame frequentoit incessamment le service divin et 
les sermons. Elle persuadoit à son mary etenfans 
d"y demeurer autant qtPelle, qui estoit en Paage 
de trente ans, où les femmes ont accoustumé de 
quitter le nom de belles pour estre nouvelles 
sages. Geste dame alla le premier jour de ca- 
resme a l’eglise prendre la mémoire de la mort, 

où elle trouva le sermon que commençoitun cor- 

* 

delier tenu de tout le monde un sainct homme 
pour sa tresgrande austérité et bonté de vie, qui 
le rendoit maigre et pasle, mais non tant qu’il ne 
fust un des beaux hommes du monde. La dame 
dévotement escouta son sermon, ayant les yeux 
fermes à contempler ceste venerable personne, et 
l’aureille et esprit prompt à l’escouter. Parquoy 
la doulceur de ses paroles pénétra les aureülesde 
ladicte dame jusques au cueur, et la beauté et 

grâce de son visage passa par ses yeux et blessa si 
fort son esprit qu’elle fut comme une personne 
ravye. Après le sermon, regarda soigneusement 
où le prescheur diroit la messe, où elle assista, et 
print les cendres de sa main, qui estoit aussi belle 
et blanche que dame la sçauroit avoir. Ce que 
regarda plus la devote que la cendre qu’il luy baÜ- 
loit, croyant asseurement qu’une telle amour spi¬ 
rituelle, quelque plaisir qu’elle en sentist, ne 
sçauroit blesser sa conscience. Elle ne failloît 
point tous les jours d’aller au sermon et d’y mener 
son mary, et l’un et l’autre donnèrent tant de 
louange au prescheur qu’en table et ailleurs ils ne 
tenoient autre propos. Ainsi ce feu, sous tiltre 
spirituel, fut si charnel que le cuetir en qui il fut 
embrasé brusla tout le corps de ceste pauvre dame ; 
et, tout ainsi qu’elle avoit esté tardive à sentir 
ceste flamme, aussi elle fut prompte à enflammer, 
et sentit plus tost le contentement de sa passion 
qu’elle ne cogneut estre passionnée; et, comme 
toute surprise de son ennemy amour, ne résista 
plus à nul de ses commandemens. Mais le plus 
fort estoit que le médecin de ses douleurs estoit 
ignorant de son mal ; parquoy, ayant mis dehors 
toute crainte qu’elle devoit avoir de monstrer sa 
follie devant un si sage homme, son vice et sa 
meschanceté à'un si vertueux et homme de bien, 
se meist à luy rescrire l’amour qu’elle luy portoit, 
le plus doucement qu’elle peut pour le commen¬ 
cement ; et bailla ses lettres à un petit page, luy 
disant ce qu’il avoit à faire, et que sur tout il se 

gardast que son mary ne le veist aller aux Corde¬ 
liers. Le page, cherchant son plus droict chemin, 
passa de fortune par la rue où son maistre estoit 
assis en une bouticque. Le gentil-homme, le 
voyant passer, s’advança pour regarder où il alloit ; 
et, quand le page Tapperceut, tout estonné se cacha 
dans une maison. Le maistre, voyant ceste conte¬ 
nance, le suyvit, et, le prenant par le bras, luy 
demanda où il alloit, et, voyant ses excuses sans 
propos et son visage effroyé, le menaça de le bat¬ 
tre s’il ne luy disoit où il alloit. Le pauvre page 
luy dist ; « Helas 1 Monsieur, si je vous dy, ma 
dame me tuera.» Le gentil-homme, doubtant que 
sa femme feist un marché sans luy, asseura le page 
qu’il n’auroit nul mal s’il luy disoit vérité et qu’il 
luy feroit tout plain de bien; aussi que, s’il men- 
toit, il le mettroit en prison pour jamais. Le petit 
page, pour avoir du bien et pour éviter le mal, 
luy compta tout le faict et luy monstra les lettres 
que sa maistresse escrivoit au prescheur, dont le 
mary fut autant esmerveillé et marry comme il 
avoit esté asseuré toute sa vie de la loyauté de sa 
femme, où jamais n’avoit cogneu faulte. Mais luy, 
qui estoit sage, dissimula sa colere, et, pour co- 
gnoistre du tout l’intention de sa femme, va faire 
une response comme si le prescheur la mercioit de 
sa bonne volonté, luy déclarant qu’il n’en avoit 
moins de son costé. Le page, ayant juré à son 
maistre de mener sagement cest affaire, alla porter 
à sa maistresse la lettre contrefaicte, dont elle eut 
telle joye que son mary s’apperceut bien qu’elle 

en avoit changé de visage : car, en lieu d’emmai-, 
grir pour le jeusne de caresmCj elle estoit plus 
belle et plus fresche qu’à caresme-prenant. Des-ja 
estoit la mi-caresme, que la dame, ne pour pas¬ 
sion ne pour sepmaine saincte, ne changea sa 
maniéré accoustumée de continuer et mander par 
lettres au prescheur sa fantasie furieuse. Et luy 
sembloit, quand il tournoit les yeux du costé où 
elle estoit, ou qu’il parloit de l’amour de Dieu, 
que c’estoit pour l’amour d’elle; et, tant que ses 
yeux pouvoyent monstrer ce qu’elle pensoit, elle 
ne tes espargnoit pas. Le mary ne failloit à luy 
rendre pareilles responses. Apres pasques, il luy 
escrivit, au nom du presclièur, qu’il la prioit luy 
enseigner le moien comme il la pourroit veoir se¬ 
crètement. Elle, à qui l’heure tardoit, conseilla 
son mary d’aller visiter quelques terres qu’ils 
avoient dehors, ce qu’il luy promist, et demeura 
caché en la maison d’un sien amy. La dame ne 
faillit.pas d’escrire au prescheur qu’il estoit heure 
de la venir veoir, car son mary estoit allé dehors. 
Le gentil-homme, voulant expérimenter le cueur de 
sa femme jusqiies au bout, s’en alla au prescheur, 
le priant pour l’honneur de Dieu luy vouloir pres- 
ter son habit. Le prescheur, qui estoit homme 
de bien, luy dist que leur reigle le defîendoit, et 
que pour rien ne le presteroit pour aller en mas¬ 
que. Le gentil-homme luyasseura qu’il ne le vou- 
loit pour en user à son plaisir, et que c’estoit pour 
chose necessaire à son bien et salut. Le cordelier, 
le cognoissant homme de bien et dévot, le luy 

presta; et avec cest habit, qui luy couvroit îaplus 
part du visage, de sorte qu’on ne luy pouvoit 
veoir les yeux, print une faulse barbe et un faux 
nez approchans à la ressemblance du prescheur, 
et avecques du liege en ses souliers se feit de la 
propre grandeur du prescheur. Ainsi habillé, s’en 
vint au soir en la chambre de sa femme, qui l’at- 
tendoit en grande dévotion, La pauvre sotte n’at¬ 
tendit pas qu’il vinst à elle, mais, comme femme 
hors du sens, le courut embrasser. Luy, qui tenoit 
le visage baissé, de peur d’estre cogneu, com¬ 
mença à faire le signe de la croix, faisant semblant 
de la fuir, en disant tousjours : « Tentation ! 
tentation 1 » La dame luy dist : « Helas ! mon 
pere, vous avez raison, car il n’en est point de 
plus forte que celle qui vient d’amour, à laquelle 
vous m’avez promis donner remede, vous priant 
que, maintenant que nous avons le temps et loisir, 
ayez pitié de moy. « Et en ce disant s’efforçoit de 
l’embrasser, lequel, fuyant par tous les costez de 
la chambre avec grands signes de la croix, crioit 
tousjours : «Tentation ! tentation l » Mais, quand 
il veit qu’elle le cherchoit de trop prés, print un 
gros baston qu’il avoit sous son manteau, et la 
bâtit si bien qu’il luy feit passer sa tentation. Et 
ainsi, sans estre cogneu d’elle, s’en alla inconti¬ 
nent rendre les habits au prescheur, l’asseurant 
qu’ils luy avoient porté bon heur. 

Le lendemain, faisant semblant de revenir de 
loin, retourna en sa maison, où il trouva sa 
femme au lict; et, comme ignorant sa maladie, 

luy demanda la cause de son mal. Elle luy res- 
pondit que c^estoit un caterre, et qu’elle ne se 
pouvoit aider des bras ne jambes. Le mary, qui 
avoit belle envie de rire, feit semblant d’en estre 
marry, et, pour la resjouïr, luy dist que, sur le 
soir, il avoit convié à soupper le sainct homme 
prédicateur. Mais elle luy dist soudain : « Jamais 
ne vous advienne, mon amy, de convier telles 
gens, car ils portent malheur en toutes les mai¬ 
sons où ils vont. — Comment ! m’amie, dist son 
mary, vous m’avez tant loué cestuy î Et je pense, 
quantmoy, s’il y a un sainct homme au monde, 
que c’est luy. » La dame luy respondit : «Ils sont bons 
en l’eglise et aux prédications, mais aux maisons 
sont Ânlechrists. Je vous prie, mon amy, que je ne 
le voye point, car ce seroit assez, avec le mal que 
j’ay, pour me faire mourir. » Le mary luy dist ; 
« Puis que vous ne le voulez veoir, vous ne le 
verrez point, mais si luy donneray-je à soupper 
céans. — Faictes, dist-elle, ce qu’il vous plaira; 
mais que je ne le voye point, car je hay telles 
gens comme diables.» Le mary, après avoir donné 
à soupper au beaupere, luy dist : « Mon pere, Je 
vous estime tant aimé de Dieu qu’il ne vous reffu- 
sera aucune requeste ; parquoy je vous supplie 
avoir pitié de ma pauvre femme, laquelle depuis 
huict jours en çà est possédée d’un maling esprit, 
de sorte qu’elle veult mordre et esgratigner tout 
le monde. Il n’y a croix ny eau beneiste dont elle 
face cas. J’ay ceste foy que si vous mettez la 
main sur elle, que le diable s’en ira, dont je vous 

prie autant que je puis. » Le beaupere luy dist : 

« Mon fils, toute chose est possible au croyant. 
Croyez-vous pas fermement que la bonté de Dieu 
ne refuse nul qui en foy luy demande grâce ? — 
Je le croy, mon pere, dist le gentil-homme. — 
Asseurez-vous aussi, mon fils, dist le cordelier, 
qu’il peult et qu’il veult, et qu’il n’est moins puis¬ 
sant que bon. Allons, forts en foy, pour ré¬ 
sister à ce lyon rugissant et luy arracher la proye 
qui est acquise à Dieu par le sang de son fils 
Jesus-Christ. » Ainsi le gentil-homme mena cest 
homme de bien là où estoit sa femme couchée sur 
un petit lict, qui fut si estonnée de le veoir, pen¬ 
sant que ce fust celuy qui Favoit battue, qu’elle 
entra en une merveilleuse colere; mais, pour la 
presence de son mary, baissa les yeux et devint 
muette. Le mary dist au sainct homme : « Tant 
que je suis devant elle, le diable ne la tourmente 
gueres ; mais, si tost que je m’en seray allé, vous 
luy jetterez de l’eau beneiste, et verrez à l’heure 
le maling esprit faire son office. » Le mary le laissa 
tout seul avec sa femme, et demeura à la porte 
pour veoir leur contenance. Quand elle ne veid 
plus personne que le beaupere,'commença à crier 
comme femme enragée et hors du sens, en l’ap¬ 
pelant meschant, villain, meurdrier, trompeur. 
Le cordelier, pensant pour vray qu’elle fust pos¬ 
sédée d’un maling esprit, luy voulut prendre la 
teste pour dire dessus ses oraisons; mais elle l’es- 
gratigna et mordit de telle sorte qu’il fut con- 
trainct de parler de plus loing, et, en jettant force 

eau beneiste, disoit beaucoup de bonnes oraisons. 
Quand le mary veid qu’il avoit assez faict son deb- 
voir, entra en la chambre et le mercia de la peine 
qu’il en avoit prinse ; et, à son arrivée, la femme 
laissa ses injures et malédictions, et baisa la croix 
bien doucement, pour la crainte qu’elle avoit de 
son mary. Mais le sainct homme, qui Tavoit veuë 
tant enragée, croyoit fermement qu’à sa prière 
Nostre Seigneur eustjecté le diable dehors, et s’en 
alla louant Dieu de ce grand miracle. Le mary, 
voyant sa femme bien chastiée de sa folle fantasie, 
ne luy voulut point déclarer ce qu’il avoit faict, 
car il se contenta d’avoir vaincu son opinion par 
sa prudence, et l’avoir mise en tel estât qu’elle 
haioit mortellement ce qu’elle avoit aimé indis- 
crettement et detestoît sa follie. Et, ayant de là 
en après délaissé toute superstition, se donna du 
tout à son mary et au mesnage, mieux qu’elle 
n’avoit faict au paravant. 

« Par cecy, mes Dames, pouvez-vous cognois- 
tre le bon sens du mary et la fragilité d’une esti¬ 
mée femme de bien ; et je pense, quand vous 
aurez bien regardé en ce miroër, en lieu de vous 
lier en voz propres forces, apprendrez à vous re¬ 
tourner à celuy en la main duquel gist vostre 
honneur, — Je suis bien aise, dist Parlameiite, 
dequoy vous estes devenu prescheur des dames, 
et le serois encor plus si vous vouliez continuer 
ces beaux sermons à toutes à.qui vous parlez. — 
Toutes les fois, dist Hircan, que vous me voudrez 

escouter, je suis asseuré que Je n’en diray pas 
moins. — C’est à dire, dist Simontault, que, 
quand vous n’y serez pas, il dira autrement. — 
lien fera ce qu’il luy plaira, dist Parlamente ; mais 
je veux croire, pour mon contentement, qu’il 
dira tousjours ainsi. A tout le moins, l’exemple 
qu’il a allégué servira à celles qui cuident que 
l’amour spirituelle ne soit point dangereuse; mais 
ii me semble qu’elle est plus que toutes les autres. 

— Si est-ce, dist Oisilîe, qu’aymer un homme de 
bien, vertueux et craignant Dieu, n’est point 
chose à despriser, et que l’on n’en peut que mieux 
valoir. — Ma Dame, respondit Parlamente, je 
vous prie croire qu’il n’est rien plus sot ne plus 
aisé à tromper qu’une femme qui n’a jamais aimé : 
car amour, de soy, est une passion qui a plus tost 
saisi le cueur que l’on ne s’en est advisé ; et est 
ceste passion si plaisante que, si elle se peult aider 
de la vertu pour luy servir de manteau, à grande 
peine sera elle cogneuë qu’il n’en vienne quelque 
inconvénient. — Quel inconvénient sçauroit-il 
venir, dist Oisille, d’aimer un homme de bien? 

— Ma Dame, respondit Parlamente, il y a assez 
d’hommes estimez hommes de bien envers les 
dames ; mais d’estre tant homme de bien envers 

T 

Dieu qu’on puisse garder son honneur et con¬ 
science, je croy que de ce temps ne s’en trouve- 
roit point jusques à un seul. Et celles qui s’y fient 
et qui croyent autrement s’en trouvent en fin 
trompées, et entrent en ceste amitié de par Dieu, 
dont_^ bien souvent elles en saillent de par le dia- 

ble : car j’en ay assez veu qui, sous couleur de 
parler de Dieu, commençoient une amitié dont à 
la fin s’en vouloient retirer, et ne pouvoient par 
ce que l’honneste couverture les tenoiten subjec- 
tion ; car une amour vicieuse de soy-mesme se 
deffaict et ne peult durer en un bon cueiir ; mais 
la vertueuse est celle qui les a les liens de soye si 
deliez qu’on en est plus tost prins que l’on ne 
les peult veoir, — A ce que vous dictes, dist 
Emarsuitte, jamais femme ne voudroit aimer 
homme ; mais vostre loy est si aspre qu’elle ne 
durera pas. — Je le sçay bien, dist Parlamente; 
mais je ne lairray pas pour cela de desirer que 
chacun se contentast de son mary, comme je fais 
du mien. » Emarsuitte, qui par ce mot se sentit 
touchée, en changeant de couleur luy dist : 
« Vous devez juger que chacun a le cueur 
comme vous, ou vous pensez estre plus par- 
faicte que toutes les autres. — Or, ce dist 
Parlamente, de peur d’entrer en dispute, sçachons 
à qui Hircan donnera sa voix. — Je la donne, 
dist-il, à Emarsuitte, pour la rapaiser contre ma 
femme. — Or, puis que je suis en mon rang, dist 
Emarsuitte, je n’espargneray homme ne femme, 
à fin de faire tout égal ; et voy bien que vous ne 
pouvez vaincre vostre cueur à confesser la bonté 
et vertu des hommes, qui me faict reprendre le 
propos dernier par une semblable histoire. » 

Un president de Grenobkj adverty du mctuvais gouver¬ 
nement de sa femme^ y meit si bon ordre que son hon¬ 
neur n*€n fui intéressé, et si s^en vengea. 


N la ville de Grenoble, y avoit un pre¬ 
sident dont je ne diray le nom ; mais 
il n’estoit pas François. II avoit une 
bien belle femme, et vivoient ensem- 
blement en grande paix. Geste femme, voyant que 
son mary estoit vieil, print en amour un jeune 
clerc, beau et advenant. Quand son mary alloit le 
matin au Palais, ce clerc entroit en sa chambre et 
tenoit sa place ; dequoy s’apperceut un serviteur 
du president qui Pavoit bien servi trente ans, et, 
comme loyal 'a son maistre, ne se peut garder de 
luy dire. Le president, qui estoit sage, ne le vou¬ 
lut croire legerement, mais dist qu’il avoit envie 
de mettre division entre luy et sa femme, et que, 
si la chose estoit vraye comme il disoit, il la luy 
pourroit bien monstrer, et, s’il ne la luy monstroit, 
il estiraeroit qu’il auroit controuvé ceste men¬ 
songe pour séparer l’amitié de luy et de sa femme. 
Le varlet l’asseura qu’il luy feroit veoir ce qu’il 
luy disoit, et, un matin, si tost que le president 

fut allé à la court et le clerc entré en la chambre, 

le serviteur envoya un de ses compagnons dire à 
son maistre qu’il pouvoir bien venir, et se tint 
tousjours à la porte pour guetter que le clerc n’en 
saillist. Le president, si tost qu’il veit le signe 
que luy feit l’un de ses serviteurs, feignant de se 
trouver ma!, laisse l’audience, et s’en alla hasti- 
vement en sa maison, où il trouva son vieil servi¬ 
teur à la porte de sa chambre, l’asseurant pour 
vray que le clerc estoit dedans, qui ne faisoit 
gueres que d’entrer. Le seigneur luy dist : fcNe 
bouge de ceste porte, car tu sçais bien qu’il n’y a 
autre issuë ne entrée que ceste cy, si non un petit 
cabinet, duquel moy seul porte la clef. » Le pre¬ 
sident entra en sa chambre et trouva sa femme et 
le clerc couchez ensemble, lequel, en chemise, se 
jetta à ses pieds et luy demanda pardon. Sa femme, 
de l’autre costé, se print à plorer. Lors dist le 
president : « Combien que le cas que vous avez 
faict soit tel que pouvez estimer, si est-ce que je 
ne vueil, pour vous, que ma maison soit desho¬ 
norée et les filles que j’ay eues de vous desavan¬ 
cées; parquoy, dist-il, je vous défends de plorer; 
mais voyez ce que je feray. Et vous, Nicolas (ainsi 
se nommoit son clerc), cachez-vous en mon cabi¬ 
net et ne faictes un seul bruit. » Quand il 
eut ainsi faict, va ouvrir la porte, et appella son 
vieil serviteur, et luy dist : « Ne m’as-tu pas as- 
seuré que tu me monstrerois mon clerc couché 
avecques ma femme? Et, sur ta parole, je suis 
venu icy en danger de tuer ma femme. Je n’ay 
rien trouvé de ce que tu m’as dict; j’ay cherché 

par toute ceste chambre, comme je te veux mons- 
trer. » Et, ce disant, feit regarder son varlet sous 
les licts et par tous costez. Et quand le varlet ne 
trouva rien, tout estonné, dist à son maistre : 
« 11 fault que le diable Tait emporté, car je l’ay 
veu entrer icy, et si n’est point sailly par la porte ; 
mais je voy bien qu’il n’y est pas. » A l’heure le 
maistre luy dist : « Tu es bien malheureux de 
vouloir, mettre entre ma femme et moy une telle 
division, parquoy je te donne congé de t’en aller, 
et, pour les services que tu m’as faicts, te veux 
payer ce que je te dois et davantage; mais va-t’en 
bien-tost et garde d’estre en ceste ville vingt- 
quatre heures passées. * Le president luy donna 
cinq ou six payemens des années à advenir, et, 
sçachant qu’il luy estoit loyal, esperoit luy faire 
autre bien. Quand le serviteur s’en fut allé pleu¬ 
rant, le president feit saillir le clerc de son cabi¬ 
net, et, après avoir dict à sa femme et à luy ce 
qu’il luy sembloit de leur meschanceté, leur def- 
fendit d’en faire aucun semblant à personne ; et 
commanda à sa femme de s’habiller plus gorgia- 
sement qu’elle n’avoit accoustumé et se trouver 
en toutes compagnies et festins, et au clerc qu’il 
eust à faire meilleure chere qu’il n’avoit au para- 
vant ; mais que si tost qu’il luy diroit à l’aureille : 
« Va-t’en », qu’il se gardast bien de demeurer 
en la ville trois heures après son commandement. 
Et, ce fait, s’en retourna au Palais sans faire sem¬ 
blant de rien. Et durant quinze jours (contre sa 
coustume) se meist a festoyer ses amis et voisins, 

et, apres le banquet, avoit des tabourins pour 
faire dancer les dames. Un jour, voyant que sa 
femme ne dançoit point, commanda au clerc de 
la mener dancer, lequel, cuidant qu*il eust oublié 
les faultes passées, la mena dancer joyeusement. 
Mais, quand la dance fut achevée, le president, 
feignant luy commander quelque chose en sa 
maison, luy dist en Paureille : « Va-fen et ne re¬ 
tourne jamais ! » Or fut bien marry ce clerc de 
laisser sa dame, mais non moins joyeux d’avoir la 
vie sauve. Apres que le president eut mis en l’o¬ 
pinion de tous ses parens et amis et de tout le 
païs la grande amour qu’il portoit à sa femme, un 
beau jour du mois de may alla cueillir en son 
jardin une sallade de telles herbes que, si tost que 
sa femme en eut mangé, ne vesqiiit pas vingt- 
quatre heures, dont il feit si grand dueil par sem¬ 
blant que nul ne pouvoit soupçonner qu’il fust 
occasion de ceste mort. Et, par ce moyen, se 
vengea de son ennemy et sauva l’honneur de sa 
maison. 

« Je ne veux pas, mes Dames, par cela, louër 
la conscience du president, mais ouy bien mons- 
trer la legereté d’une femme et la grande patience 
et prudence d’un homme, vous suppliant, mes 
Dames, ne vous courroucer de la vérité, qui parle 
quelquefois contre vous aussi bien que contre les 
hommes : car les femmes sont communes aux vices 
et vertuz, — Si toutes celles, dist Parlamente, 
qui ont aimé leurs varlets estoient contrainctes à 

manger de telles sallades, j'en cognois qui n'ai- 
meroient tant leurs jardins comme elles font, mais 
en arracheroient toutes les herbes pour éviter cel¬ 
les qui rendent l’honneur h la lignée par la mort 
d’une folle mere, » Hircan, qui devina bien pour- 
quoy elle le disoit, luy respondit tout en colere : 
« Une femme de bien ne doit jamais juger une 
autre de ce qu’elle ne voudroit faire. » Parla- 
mente respondit : « Sçavoir n’est pas jugement 
et sottie ; si est-ce que ceste pauvre femme porta 
la peine que plusieurs méritent. Et croy que le 
mary, puis qu’il s’en vouloit venger, se gouverna 
avec une merveilleuse prudence et sapience. — 
Et aussi avec une grande malice, dist Longarine, 
longue et cruelle vengeance, qui monstroit 
bien n’avoir Dieu ny conscience devant les yeux. 

— Et qu’eussiez-vous donc voulu qu’il eustfaict, 
dist Hircan, pour se venger de la plus grande in¬ 
jure que la femme peult faire à l’homme? — 
J’eusse voulu, dist-elle, qu’il l’eust tuée en sa 
colere, car les docteurs dlent que tel péché est 
plus remissible, pource que les premiers mouve- 
mens ne sont pas en la puissance de l’homme; 
parquoy il en eust peu avoir grâce. — Ouy, dist 
Guebron ; mais ses filles et sa race eussent à ja¬ 
mais porté ceste note? — Il ne la devoir point 
tuer, dist Longarine : car, puis que la grand co¬ 
lere estoit passée, elle eust vesçu avec luy en 
femme de bien, et n’en eust jamais esté mémoire. 

— Pensez-vous, dist Saffredent, qu’il fustappaisé, 
partant qu’il dissimulast sa colere ? Je pense, 























46 


Q^UATRIESME JOURNÉE 


quant h moy, que, le dernier jour qu’il feit sa sal- 
lade, il estoit encor aussi courroucé que le pre¬ 
mier : car il y en a aucuns desquels les premiers 
mouvemens n’ont jamais d’intervalle jusques à ce 
qu’ils ayent mis en effect leur passion. Et me faic- 
tes grand plaisir de dire que les théologiens esti¬ 
ment ces pechez-là faciles à pardonner, car je suis 
de leur opinion. — Il faict bon regarder à ses 
paroles, dist Parlamente, devant gens si dange¬ 
reux que vous ; mais ce que j’ay dict se doit en¬ 
tendre quand la passion est si forte que soudaine¬ 
ment elle occupe tant les sens que la raison ne 
peult avoir lieu.— Aussi, dist Saffredent, je 
m’arreste à vostre parole, et veux par là conclure 
qu’un homme bien fort amoureux mérité plus ai¬ 
sément pardon qu’un autre qui peche ne Testant 
point ; car, si l’amour le tient parfaictement lié, 
la raison ne luy commande pas facilement. Et, si 
nous voulons dire vérité, il n’y a aucun de nous 
qui n’ait quelquefois expérimenté ceste furieuse 
folie, et qui ne s’attende avoir pardon, veu que 
Tamour vray est un degré pour monter à Tamour 
parfaicle de Dieu, où nul ne peult monter facile¬ 
ment qui n’ait passé par Teschelle des tribulations, 
angoisses et calamitez de ce monde visible, et qui 
n’aime son prochain et ne luy veule et souhaitte 
autant de bien comme à soymesme,’qui est le lien 
de perfection. Car sainct Jean dist : « Comment 
« aimerez-vous Dieu, que vous ne voyez point, 
if si vous n’aimez celuy que vous voyez ? — Il 
n’y a si beau passage en TEscriture, dist Oisille, 

que vous ne tiriez h vostre propos. Mais gardez- 
vous de faire comme Paraigne, qui convertit tou¬ 
tes bonnes viandes en venin ; et si vous advise 
qu’il est dangereux d’alleguer l’Escriture saincte 
sans propos et nécessité. — Qu’appellez-vous 
dire vérité sans propos et nécessité ? dist Saffre* 
dent. Vous voulez donc dire qu’en parlant à vous 
autres incrédules et appellant Dieu à nostre aide, 
nous prenons son nom en vain. Mais, s’il y a 
péché, vous seules en devez porter la peine, car 
voz incredulitez nous contraignent à chercher tous 
les sermens dont nous pouvons adviser; et encore 
ne pouvons nous allumer le feu dedans voz cueurs 
de glace. — C’est signe, dist Longarine, que 
vous mentez tous : car, si la vérité estoit en vos¬ 
tre parole, elle est si forte qu’elle nous feroit 
croire ; mais il y a danger que les filles de Eve 
croyent trop tost ce serpent. — J’entends bien 
que c’est, dist Safîredent ; les femmes sont invin¬ 
cibles aux hommes; parquoy je m’en tairay, à fin 
de sçavoir à qui Emarsuitte donnera sa voix. — 
Je la donne, dist-elle, à Dagoucin, car je pense 
qu’il ne voudroit point parler contre les dames. 
— Pleust à Dieu, dist-il, qu’elles respondissent 
autant à ma faveur que je voudrois parler pour la 
leur 1 Et, pour vous monstrer que je me suis estu- 
dié d’honorer les vertueuses en recherchant leurs 
bonnes œuvres, je vous en vois racompter une. 
Je ne veuil pas dire, mes Dames, que la patience 
du gentil-homme de Pampelune et du president 
de Grenoble n’ait esté grande; mais la vengeance 

n’en a esté moindre. Et quand il fault louër un 
homme vertueux, il ne fault point tant donner de 
gloire à une seule vertu qu’il la faille faire servir 
de manteau à couvrir un si grand vice. Aussi ce- 
luy est louable qui, pour l’amour de la vertu seule, 
faict œuvre vertueuse, comme j’espere vous faire 
veoir par la patience et vertu d’une jeune dame 
qui ne cherchoit, en sa bonne œuvre, que l’hon¬ 
neur de Dieu et le salut de son mary. » 


NOUVELLE TRENTESEPTIESME 


Prudence d’une fentme pour retirer 5on mary de h folle 

amour qui le tourmenioit. 


L y avoit une dame, en une grand’ 
maison du royaume de France, dont 
je tairay le nom, tant sage et vertueuse 
qu’elle estoit aimée et estimée de tous 
ses voisins. Son mary, comme il devoit, se fioit 
en elle de toutes ses affaires, qu’elle conduisoit si 
sagement que sa maison, par son moyen, devint 
une des plus riches et des mieux meublées qui 
fust au pais d’Anjou ne de Touraine. Ayant vescu 
ainsi longuement avec son mary, duquel elle 
porta plusieurs beaux enfans, la félicité (après la- 

quelle survient tousjours son contraire) commença 
à se diminuer, pource que son mary, trouvant 
l’honneste repos insupportable, l'abandonna pour 
chercher son travail; et print une coustume que, 
aussi tost que sa femme estoit endormie, se levoit 
d'auprès d’elle et ne retournoit qu’il ne fust prés 
du matin. La dame trouva ceste façon de faire si 
mauvaise que, entrant en une grande jalousie, de 
laquelle ne voulut faire semblant, oublia les afTai- 
res de sa maison, sa personne et sa famille, comme 
celle qui estimoit avoir perdu le fruict de ses la¬ 
beurs, qui est la grande amour de son mary, pour 
laquelle continuer n’y avoit peine qu’elle ne por- 
tast volontiers. Mais, l’ayant perdue, comme elle 
voyoit, fut si négligente du reste de sa maison 
que bien tost on cogneut le dommage que la né¬ 
gligence y faisoit : car son mary, d’un costé, des- 
pendoit sans ordre, et elle ne tenoit plus la main 
au mesnage, en sorte que la maison fut bien-tost 
rendue si broûillée que l’on commençoit à coup- 
per les bois de haute fustaye et engager les terres. 
Quelqu’un de ses parens, qui cognoissoit la mala¬ 
die, luy remonstra la faulte qu’elle faisoit, et que, 
si l’amour de son mary ne luy faisoit aimer le 
profit de sa maison, au moins qu’elle eust esgard 
à ses pauvres enfans. La pitié desquels luy feit re¬ 
prendre ses esprits et essayer par tous moyens de 
regaigner l’amour de son mary. Et, le lendemain, 
feit le guet quand il se leveroit d’auprès d’elle, et 
se leva pareillement avec son manteau de nuict, 
faisant faire son lict, et, en disant ses heures, at- 

tendoit le retour de son mary ; et, quand il entroit 
en la chambre, alloit au devant de luy le baiser, 
et luy portoit un bassin et de l’eau pour laver ses 
mains. Luy, estonné de ceste .nouvelle façon de 
faire, luy dist qu’il ne venoit que du retraict, et 
que, pour cela, n’estoit mestier qu’il se lavast ; à 
quoy elle respondit que, combien que ce n’estoit 
pas grand chose, si estoit-il honneste de laver ses 
mains quand on venoit d’un lieu ord et salle, dé¬ 
sirant par là luy faire cognoistre et haïr sa mes- 
chante vie. Mais, pour cela, il ne se corrigeoit 
point, et continua ladicte dame ceste façon de 
faire bien un an. Et,quand elle veid que ce moyen 
ne luy servoit de rien, un Jour, attendant son 
mary, qui demeura plus qu’il n’avoit decoustume, 
luy print envie de l’aller chercher; et tant alla de 
chambre en chambre qu’elle le trouva couché en 
une arriéré garderobbe et endormi avec la plus 
laide, orde et salle chambrière qui fust leans. Et 
lors se pensa qu’elle luy apprendroit à laisser une 
si honneste femme pour une si salle et vilaine : si 
print de la paille et l’alluma au milieu de la cham¬ 
bre ; mais, quand elle veid que la fumée eust aussi- 
tost tué son mary que esveîllé, le tira par le bras 
en criant : « Au feu 1 au feu 1 » Si le mary fut 
honteux et marry, estant trouvé par une si hon¬ 
neste femme avec une telle ordure, ce n’estoit pas 
sans grande occasion. Lors sa femme luy dist : 

« Monsieur, j’ay essayé, un an durant, à vous 
retirer de ceste meschanceté par douceur et pa¬ 
tience, et vous monstrer qu’en lavant le dehors 

VOUS deviez nettoyer le dedans ; mais, quand j*ay 
veu que tout ce que je faisois estoit de nulle va¬ 
leur, je me suis essayée de m’ayder de l’element 
qui doit mettre fin à toutes choses, vous asseu- 
rant, Monsieur, que, si ceste cy ne vous corrige, 
je ne sçay si une seconde fois je vous pourrois re¬ 
tirer du danger comme j’ay faict. Je vous prie de 
penser qu’il n’est nul plus grand desespoir que 
l’amour, et que, si je n’eusse eu Dieu devant les 
yeux, je n’eusse usé de telle patience que j’ay 
faict. » Le mary, bien aise d’en estre eschappé à 
si bon compte, luy promit jamais ne luy donner 
occasion de se tourmenter pour luy : ce que tres- 
volontiers la dame creut, et, du consentement du 
mary, chassa dehors ce qui luy deplaisoit. Et de- 
puis ceste heure-là vesquirent ensemble en si 
grande amitié que mesmes les faultes passées, par 
le bien qui en estoit venu, leur estoient augmen¬ 
tation de contentement. 

« Je vous supplie, mes Dames, si Dieu vous 
donne de tels mariz, que vous ne vous desesperez 
point jusques à ce que vous ayez longuement 
essayé tous les moyens pour les réduire, car il y a 
vingtquatre heures au jour esquelles l’homme 
peut changer d’opinion ; et une femme se doit 
tenir plus heureuse d’avoir gaigné son mary par 
patience et longue attente que si la fortune et les 
parens luy en donnoient un plus parfaict. — Voylà, 
dist Oisille, une exemple qui doit servir à toutes 
les femmes mariées. — 11 prendra ceste exemple 













qui voudra, dist Parlamente ; mais, quant àmoy, 
il ne me seroit possible avoir si longue patience : 
car, combien qu’en tous estats patience soit une 
belle vertu, j’ay opinion qu’en mariage elleameine 
à la fin inimitié, pource qu’en souffrant injure de 
son semblable on est contraint de s’en séparer le 
plusloing que l’on peult; et de ceste estrangeté- 
là vient un despris de la faulte du desloyal, et, 
en ce despris, peu à peu l’amour diminué, car au¬ 
tant aime l’on la chose que l’on en estime la va¬ 
leur. — Mais il y a danger, dist Emarsuitte, que 
la femme impatiente trouve un mary furieux qui 
luy donneroit douleur au lieu de patience. — Et 
que sçauroit faire un mary, dist Parlamente, que 
ce qui a esté racompté en ceste histoire ? — Quoy ? 
dist Emarsuitte : battre tresbien sa femme et la 
faire coucher en la couchette, et celle qu’il aime- 
roit au grand lict, — Je croy, dist Parlamente, 
qu’une femme de bien ne seroit point tant marrie 
d’estre battue par colere que desprisée par une 
qui ne la vault pas ; et, après avoir porté la peine 
de la séparation d’une telle amitié, ne sçauroit 
faire le mary chose dont elle se sceiist plus sou¬ 
cier. Et aussi dict le compte que la peine qu’elle 
print pour le retirer fut pour l’amour qu’elle avoit 
à ses enfans, ce que je crpy. — Et trouvez-vous 
grande patience à elle, dist Nomerfide, d’aller 
mettre le feu sous le îict où son mary dormoit ? 
— Ouy, dist Longarine, car, quand elle veit la 
fumée, elle l’asveilla, et, par-avanture, ce fut où 
elle feit plus de faulte : car de tels mariz que ceux- 

là les cendres en seroient bonnes à faire la lescive. 

— Vous estes cruellej Longarine, distOisille; 
mais si n’avez-vous pas ainsi vescu avec le vostre. 

— Non, dist Longarine, car (Dieu mercy) il ne 
m’en a point donné occasion, mais de le regretter 
toute ma vie, au lieu de m’en pleindre. — Et 
s’il vous eust esté tel dist Nomerfîde, qu’eussiez- 
vous faict ? — Je l’aimois tant, dist Longarine, 
que je croy que je l’eusse tué et me fusse tuée 
après, car mourir apres telle vengeance m’eust 
esté chose plus agréable que vivre loyale avec un 
desloyal. — A ce que je voy, dist Hircan, vous 
n’aimez voz mariz que pour vous. S’ils sont bons 
selon vostre désir, vous les aimez bien, et, s’ils 
font la moindre faulte du monde, ils ont perdu le 
labeur de leur sepmaine par un samedi. Par ainsi 
voulez-vous estre maistresses, dont, quant àmoy, 
j’en suis d’advis, si tous les mariz s’y accordent. 

— C’est raison, dist Parlamente, que l’homme 
nous gouverne comme nostre chef, mais non pas 
qu’il nous abandonne ou traicte mal. — Dieu a 
mis, dist Oisille, si bon ordre tant à l’homme 
qu’à la femme, que, si l’on n’en abuse, je tiens le 
mariage l’un des plus beaux et des plus seurs es- 
tats qui soit en ce monde ; et suis seure que tous 
ceux qui sont icy, quelque mine qu’ils facent, en 
pensent autant ou davantage. Et, d’autant que 
l’homme se dict plus sage que la femme, il sera 
plus reprins si la faulte vient de son costé. Mais, 
ayans assez mené ce propos, sçachons à qui Da- 
goucin donnera sa voix. — Je la donne, dist-il, 

à Longarine. — Vous me faictes grand plaisir, 
dist-elle, car j’ay un compte qui est digne de sui¬ 
vre le vostre. Or, puis que nous sommes à louer 
la vertueuse patience des dames, je vous en mons- 
treray une plus louable que celle de qui a esté 
maintenant parlé, et de tant plus est elle estimée 
qu’elle estoit femme de ville, qui de coustume ne 
sont nourries si vertueusement que les autres. » 


NOUVELLE TRENTEHUICTIESME 


Mémorable charité d’une femme de Tours envers son 

mary putter. 


la ville de Tours, y avoit une bour- 
"f geoise belle et honneste, laquelle, pour 
^^J^ses vertuz, estoit non seulement aimée, 
mais crainte et estimée de son mary. 


Si est-ce que, suyvant la fragilité des hommes, qui 
s’ennuyent de manger bon pain, il fut amoureux 
d’une mestayere qu’il avoit, et souvent s’en par- 
toit de Tours pour aller visiter sa mestayere, où 
il demeuroit tousjours deux ou trois jours. Et, 
quand il retournoit à Tours, il estoit tousjours si 
morfondu que la pauvre femme avoit assez à faire 
à le guérir. Ety si tost qu’il estoit sain, ne failîoit 

à retourner au lieu où, pour le plaisir, oublioit 
tous ses maux. Sa femme, qui sur tout aymoit sa 
vie et sa santé, le voyant revenir ordinairement 
en si mauvais estât, s’en alla en la mestairîe, où 
elle trouva la jeune femme que son mary aymoit, 
à laquelle , sans colere , mais d’un tresgracieux 
visage, dist qu’elle sçavoit bien que son mary la 
venoit veoir souvent, mais qu’elle estoitmal con¬ 
tente de ce qu’elle le traictoit si mal qu’il s’en re- 
tournoit tousjours morfondu en la maison. La 
pauvre femme, tant pour la reverence de sa dame 
que pour la force de la vérité, ne luy peut denier 
le faict, duquel luy requîst pardon. La dame vou¬ 
lut veoir le lict et la chambre où son mary cou- 
choit, qu’elle trouva si froide, salle et mal en 
poinct, qu’elle en eut grande pitié. Parquoy incon¬ 
tinent envoya quérir un bon lict, garny de ün- 
ceux, mante et contrepoincte, selon que son mary 
l’aymoit ; feit accoustrer et tapisser la chambre, 
luy donna de la vaisselle honneste pour le servir 
à boire et à manger, une pipe de bon vin, des 
dragées et des confitures, et pria la mestayere 
qu’elle ne luy renvoyast plus son mary si mor¬ 
fondu. Le mary ne tarda gueres qu’il ne retour- 
nast, comme il avoit accoustumé, veoir sa mes¬ 
tayere, et s’esmerveilla fort de trouver ce pauvre 
logis si bien en ordre, et encores plus quand elle 
luy donna à boire en une coupe d’argent ; et luy 
demanda d’où estoient venuz tous ces biens. La 
pauvre femme luy dist, en plorant, c|ue c’estoitsa 
femme, C[ui avoit tantde pitié de son mauvais traie- 

tement qu’elle avoit ainsi meublé sa maison et luy 
avoit recommandé sa santé. Luy, voyant la grande 
bonté de sa femme, et que, pour tant de mauvais 
tours qu’il luy avoit faicts, luy rendoit tant de 
biens, estimant sa faulte aussi grande que l’hon- 
neste tour que sa femme luy avoit faict, après 
avoir donné argent à sa mestayere, la priant pour 
l’avenir vouloir vivre en femme de bien, s’en re¬ 
tourna à sa femme, à laquelle il confessa la debte, 
et que, sans le moyen de ceste grande doulceur 
et bonté, il estoit impossible qu’il eust jamais laissé 
la vie qu’il menoit. Et depuis vesquirent en bonne 
paix, laissans entièrement la vie passée. 

« Croyez, mes Dames, qu’il y a bien peu de 
mariz que patience et amour de la femme ne puis¬ 
sent gaigner à la longue, ou ils seront plus durs 
que pierres, que l’eau foîble et molle, par lon¬ 
gueur de temps, vient à caver. » Ce dist Parla- 
mente ; « Voylà une femme sans cueur, sans fiel 
et sans foye. — Que voulez-vous ? dist Longarine ; 
elle experimentoit ce que Dieu commande, de 
faire bien à ceulx qui font mal. — Je pense, dist 
Hircan, qu’elle estoit amoureuse de quelque cor- 
delier, qui luy avoit donné en penitence de faire 
si bien traicter son mary aux champs, à fin que, 
ce pendant qu’il iroit, elle eust le loisir de le bien 
traicter à la ville. — Or çà, dist Oisille,' vous 
monstrez bien la malice de vostre cueur, qui en 
bons actes faictes un mauvais jugement. Je croy 
plustost qu’elle estoit si mortifiée en l’amour de 

Dieu qu’elle ne se soucioit plus que du salut de 
son mary. — Il me semble, dist Simontault, 
qu’il avoit'plus d’occasion de retourner à sa femme 
quand il avoit froid en sa mestairie que quand il 
estoit si bien traicté. — A ce que je yoy, dist 
Saffredent, vous n’estes pas de l’opinion d’un ri¬ 
che homme de Paris, qui n’eust sceu laisser son 
accoustrement, quand il estoit couché avec sa 
femme, cju’il n’eust esté morfondu. Mais, quand 
il alloit veoir sa chambrière en la cave, sans bon¬ 
net et sans souliers, au cueur de l’yver, il ne s’en 
trouvoit jamais mal ; et si estoit fort belle, et sa 
chambrière bien laide. — N’avez-vous pas ouy 
dire, dist Guebron, que Dieu aide tousjours aux 
fols, aux amoureux et aux yvrognes.? Peult-estre 
que cestuy là tout seul estoit les trois ensemble. 

— Par cela voulez-vous conclure, dist Parlamente, 
que Dieu nuist aux chastes, aux sages et aux so¬ 
bres ? — Ceux qui par eulx-mesmes, dist Gue¬ 
bron, se peuvent ayder, n’ont point besoing 
d’aide : car celuy qui a dit qu’il est venu pour les 
malades, non point pour les sains, est venu par la 
loy de sa miséricorde secourir à noz infirmitez, 
rompant les arrests de la rigueur de sa justice. Et 
qui se cuide sage est fol devant Dieu. Mais, pour 
finer nostre sermon, à qui donnera sa voix Lon- 
garine? — Je la donne, dist-elle, à Saffredent. 

— J’espere donc, dist Saffredent, vous’monstrer, 
par exemple, que Dieu ne favorise pas aux amou¬ 
reux : car, nonobstant, mes Dames, qu’il ait esté 
dict par cy devant que le vice est commun aux 

femmes et aux hommes, si est-ce que l’invention 
d’une finesse sera trouvée plus promptement et 
subtilement d’une femme que d’un homme, et je 
vous en diray un exemple. » 


NOUVELLE TRENTENEUFIESME 


Bonne mvcntion pour c/ia5scr k luim. 


N seigneur de Grignaulx, qui estoit 
chevalier d’honneur de la Royne de 
France Anne, Duchesse de Bretaigne, 
retournant en sa maison, dont il avoit 
esté absent plus de deux ans, trouva sa femme en 
une autre terre La auprès; et, s’enquerant de l’oc¬ 
casion, luy dist qu’il revenoit un esprit en sa mai¬ 
son qui les tourmentoit tant que nul n’y pouvoit 
demeurer. Monsieur de Grignaulx, qui ne croyoit 
point en bourdes, luy dist que, quand ce seroit le 
diable mesmes, il ne le craindroit, et emmena sa 
femme en sa maison. La nuict, feit allumer force 
chandelles pour veoir plus clairement cest esprit, 
et, apres avoir veillé longuement sans rien ouyr, 
s’endormit; mais incontinent fut resveillé par un 
grand soufflet qu’on luy donna sur la joue, et 
ouyt une voix criant : « Revigne ! Revigne ! » 

laquelle avoit esté sa grand’mere. Lors appella la 
femme qui couchoit auprès d’eux pour allumer 
de la chandelle, pource qu’elles estoient toutes 
esteinctes; mais elle ne se osa lever. Incontinent 
sentit le seigneur de Grignaulx qu’on luy ostoit 
la couverture de dessus luy, et ouït un grand 
bruit de tables et tresteaux et escabelles qui tom- 
boient en la chambre, qui dura jusques au jour. 
Et fut plus fasché ledict seigneur de perdre son 
repos que de peur de l’esprit, car jamais ne creut 
que ce fust un esprit. La nuict ensuyvant se déli¬ 
béra de prendre cest esprit, et, un peu après qu’il 
fut couché, feit semblant de ronfler tresfort, et 
meit la main toute ouverte prés son visage. Ainsi 
qu’il attendoit cest esprit, sentit quelque chose 
approcher] de luy; parquoy ronfla plus fort qu’il 
n’avoit accoustumé, dont l’esprit s’apprivoisa si 
fort qu’il luy bailla un grand soufflet. Et tout à 
l’instant print ledict seigneur de Grignaulx la 
main dessus son visage, criant à sa femme : « Je 
tiens l’esprit! » Laquelle incontinent se leva et al¬ 
luma de la chandelle, et trouvèrent que c’estoit la 
chambrière qui couchoit en leur chambre, la¬ 
quelle, se mettant à genoux, leur demanda par¬ 
don et leur promit confesser vérité, qui estoit que 
l’amour qu’elle avoit longuement portée à un ser¬ 
viteur de leans luy avoit faict entreprendre ce beau 
mistere pour chasser hors la maison maistre et 
maistresse, à fin que eux deux, qui en avoient 
toute la garde, eussent moyen de faire grand 
chere, ce qu’ils faisoient quand ils estoient tous 

seuls. Monsieur de Grignaulx, qui estoit homme 
assez rude, commanda quhls fussent battuz, en 
sorte qu’il leur souvinst à jamais de l’esprit : ce qui 
fut faict, puis chassez dehors. Et par ce inoyen fut 
délivrée la maison du tourment des esprits, qui 
deux ans durant avoient joüé leur rolle, 

« C’est chose esmerveillable, mes Dames, de 
penser aux effects de ce puissant dieu d’amour, 
qui, estant toute crainte aux femmes, leur apprend 
à faire toute peine aux hommes pour parvenir à 
leur intention. Mais, d’autant qu’est vituperable 
l’intention de la chambrière, le bon sens du mais- 
tre est louable, qui sçavoit tresbien que l’esprit 
s’en va et ne retourne plus. — Vrayement, dist 
Guebron, amour ne favorisa pas à ceste heure-là 
le varlet et la chambrière, et confesse que le bon 
sens du maistre luy servit beaucoup. — Toutes- 
fois, dist Emarsuîtte, la chambrière vesquit long 
temps, par sa finesse, à son aise. — C’est un aise 
bien malheureux, dist Oisille, quand il est fondé 
sur péché et prend fin par honte et punition. — 
Il est vray, ma Dame, dist Emarsuitte ; mais beau¬ 
coup de gens ont de la douleur et de la peine, 
pour vivre bien justement, qui n’ont pas le sens 
d’avoir en leur vie tant de plaisir que ceux-cy. — 
Si suis-je de ceste opinion, dist Oisille, qu’il n’y 
a nul parfaict plaisir si la conscience n’est en re¬ 
pos, — Comment? dist Simontault; l’Italien 
veult maintenir que tant plus le péché est grand, 
de tant plus il est plaisant. — Vrayement, dist 

Oisille, celuy qui a inventé ce propos est luy- 
mesmes vray diable. Parquoy laissons-Ie là, et sça- 
chons à qui Saffredent donnera sa voix. — A 
qui ? dist-ii ; il n’y a plus que Parlamente à tenir 
son rang. Mais, quand il yenauroitun cent d’au¬ 
tres, si luy donneray-je tousjours, pour estre celle 
de qui nous devons apprendre. — Or, puis que 
je suis pour mettre fin à la journée, dist Parla¬ 
mente, et que je vous promis hier de vous dire 
l’occasion pourquoy le pere de Rolandine feit 
faire le chasteau où il la tint si long temps prison¬ 
nière, je la vous vay racompter. » 


NOUVELLE QUARANTIESME 


Un seigneur feit mourir son heau-frerc^ ignorant 

l^aUiance. 


E seigneur,- pere de Rolandine, eut 
plusieurs sœurs, dont les unes furent 
mariées bien richement, les autres re¬ 
ligieuses, et une qui demeura en sa mai¬ 
son sans estre mariée, plus belle que toutes les 
autres sans comparaison, laquelle son frere aîmoit 
tant qu’il n’avoit femme ny enfans qu’il preferast 
à elle. Aussi fut demandée en mariage de beau- 














02 


Q^UATRIESME JOURNEE 


coup de bons lieux ; mais, de peur de l’estranger 
et par trop aimer son argent, n’y voulut jamais 
entendre, qui fut cause qu’elle passa grande partie 
de son aage sans estre mariée, vivant treshonnes- 
tement en îa maison de son frere, où il y avoit un 
beau jeune gentil-homme, nourry de son enfance 
en ladicte maison, lequel avec l’aage creut en si 
grande beauté et vertu qu’il gouvernoit son mais- 
tre tout paisiblement : de sorte que, quand il man- 
doit quelque chose à sa sœur, c’estoit tousjours 
par cestuy-là. Et luy donna tant d’authorité et 
privauté, l’envoyant soir et matin vers elle, que 
par la longue fréquentation s’engendra une grande 
amitié entre eux. Mais le gentil-homme, craignant 
sa vie s’il offensoit son maistre, et la damoiselle 
son honneur, ne prindrent en leur amitié autre 
contenance que de la parole jusques à ce que ce 
seigneur, frere d’elle, luy dist souvent qu’il vou- 
droit qu’il luy eust beaucoup cousté et que le 
gentil-homme eust esté de mesme maison qu’elle, 
car il n’avoit jamais veu homme qu’il aimast tant 
pour son beau-frere que luy. Il luy recita tant de 
fois ces propos que, les ayant debattuz avec ce 
gentil-homme, estimèrent que s’ils se marioient 
ensemble on leur pardonneroit aisément. Etamour, 
qui croit volontiers ce qu’il veult, leur feit entendre 
qu’il ne leur en pouvoit que bien venir, et, sur 
ceste esperance, conclurent et parfeirent le ma¬ 
riage sans que personne en sceust rien qu’un 
prestre et quelques femmes. 

Et, après avoir vescu quelques années au plaisir 

qu’homme et femme mariez peuvent prendre en¬ 
semble, comme Tune des plus belles couples qui 
fust en la chrestienté, et de la plus grande et 
parfaicte amitié, fortune, envieuse de veoir deux 
personnes si à leur aise, ne les y voulut soulTrir, 
mais leur suscita un ennemy qui, espiant ceste da- 
moiselle, apperceut sa grande félicité, ignorant 
toutesfois ce mariage. Et vint à dire à son frere 
que le gentil-homme auquel il se fioittant alloit 
trop souvent en la chambre de sa sœur, et aux 
heures que les hommes n*y doivent entrer : ce 
qui ne fut creu pour la première fois, de la fiance 
qu’il avoit à sa sœur et au gentil-homme. Mais 
l’autre rechercha tant de fois, comme celuy qui 
aimoit l’honneur de la maison, qu’on y meit un 
guet tel que les pauvres gens, qui ne pensoient 
en nul mal, furent surprins : car, un soir que le 
frere d’elle fut adverty que le gentil-homme estoit 
chez sa sœur, s’y en alla incontinent, et trouva les 
deux pauvres aveuglez d’amour couchez ensem¬ 
ble , dont le despit luy osta la parole, et, en tirant 
son espée, courut après le gentil-homme pour le 
tuer. Mais luy, qui estoit fort dispos de sa per¬ 
sonne, s’en fuit tout en chemise, et, ne pouvant 
eschapper par la porte, se jetta par une fenestre 
dedans un jardin. La pauvre damoiselle, toute en 
chemise, se jetta à genoux devant son frere et luy 
dist : « Monsieur, sauvez la vie de mon mary, 
car je l’ay espousé, et, s’il y a offense, n’en pu¬ 
nissez que moy, par ce que ce qu’il en a faict a 
esté à ma requeste. n Le frere, outré de courroux, 

ne luy répondit, sinon : « Quand il seroit vostre 
mary cent mil fois, si le punirai-je comme un 
meschant serviteur qui m’a trompé. » En disant 
cela se meit à la fenestre, et cria tout haut qu’on 
le tuast, ce qui fut faict promptement par son 
commandement, devant les yeux de luy et de sa 
sœur, laquelle, voyant ce piteux spectacle, au¬ 
quel nulle priere n’avoit sceu remedier, parla 
son frere comme une femme hors du sens : 
« Mon frere, je n’ay pere ne mere, et suis en tel 
aage que je me puis marier à ma volonté. J’ay 
choisi celuy que maintes fois vous m’avez dict 
que voudriez que j’eusse espousé, et pour avoir 
faict vostre conseil, ce que je puis, selon la loy, 
faire sans vous, vous avez faict mourir l’homme 
du monde que vous avez le mieux aimé. Or, puis 
qu’ainsi est que ma priere ne l’a peu garantir de 
la mort, je vous supplie, pour toute l’amitié que 
m’avez jamais portée, me faire en ceste mesme 
heure compagne de sa mort comme j’ay esté de 
toutes ses fortunes. Far ce moyen, satisfaisant à 
vostre cruelle et injuste colere, vous mettrez en 
repos le corps et l’ame de celle qui ne veult et ne 
peult vivre sans luy. » Le frere, nonobstant qu’il 
fust esmeu jusques à perdre la raison, si eut-il tant 
de pitié de sa sœur que, sans luy accorder ny de¬ 
nier sa requeste, la laissa; et, après qu’il eut bien 
considéré ce qu’il avoit faict et entendu qu’il 
avoit espousé sa sœur, eust bien voulu jamais n’a¬ 
voir commis un tel crime. Si est-ce que la crainte 
qu’il eut que sa sœur en demandast justice ou 

vengeance, luy feit faire un chasteau au milieu 
d’une forest, auquel il la meit, et deffendit que 
aucun ne parlast à elle. 

Apres quelque temps, pour satisfaire à sa con¬ 
science, essaya de la gaigner et luy feit parler de 
mariage; mais elle luy manda qu’il luy avoit 
donné un si mauvais disner qu’elle ne vouloit plus 
soupper de telle viande, et qu’elle esperoit vivre 
en sorte qu’il ne seroit point l’homicide du se¬ 
cond mary : car à peine penseroit-elle qu’il par- 
donnast à un autre d’avoir faict un si meschant 
tour à l’homme du monde qu’il aimoit le mieux. 
Et, nonobstant qu’elle fust foible et impuissante 
pour s’en venger, si esperoit-elle en celuy qui 
estoit vray juge et qui ne laisse aucun mal im¬ 
puni, avec le seul amour auquel elle vouloit user 
le demeurant de sa vie en son Hermitage : ce 
qu’elle feit, car, jusques à la mort, elle n’en 
bougea, vivant en telle patience et austérité 
qu’aprés sa mort chacun y couroit comme à une 
saincte. Et, depuis qu’elle fut trespassée, la mai¬ 
son de son frere alla tellement en ruine que, 
de six fils qu’il avoit, n’en demeura un seul, et 
moururent tous fort misérablement; et à la fin 
l’heritage demeura (comme vous avez ouy en 
l’autre compte) à sa fille Rolandine, laquelle avoit 
succédé à là prison faicte pour sa tante.. 

« Je prie à Dieu, mes Dames, que cest exemple 
vous soit si profitable-que nulle de vous ait envie 
de se marier pour son plaisir sans le consente- 

ment de ceux à C|ui l’on doit porter obéissance : 
car mariage est un estât de si longue durée qu’il 
ne doit estre commencé legerement ne sans 
l’opinion de noz meilleurs amis et pareils. Encore 
ne le peult-on si bien faire qu’il n’y ait pour le 
moins autant de peine que de plaisir. — En bonne 
foy, dist Oisille, quand il n’y auroit point de 
Dieu ne de loy pour apprendre les folles à estre 
sages, cest exemple est suffisante pour leur faire 
porter plus de reverence à leurs parens que de 
s’adresser à se marier à leur volonté. —Si est-ce, 
ma Dame, distNomerfîde, que celle qui a un bon 
jour en l’an n’est pas toute sa vie malheureuse. 
Elle eut le plaisir de veoir et parler longuement 
à celuy qu’elle aimoit plus que soy-mesme, et 
puis en eut la jouissance par mariage, sans scru¬ 
pule de conscience. J’estime ce contentement si 
grand qu’il me semble avoir passé l’ennuy qu’elle 
porta. — Vous voulez donc dire, dist Saffredent, 
que les femmes ont plus de plaisir de coucher 
avec un mary que de desplaisir de le veoir tuer 
devant leurs yeux ? — Ce n’est pas mon intention, 
dist Nomerfide, car je parlerois contre l’expe- 
rience que j’ay des femmes; mais j’entends qu’un 
plaisir non accoustumé, comme d’espouser 
l’homme du monde que l’on aime le mieux, doit 
estre plus grand que de le perdre par mort, qui 
est chose commune. — Ouy, dist Guebron, par 
mort naturelle ; mais ceste-cy estoit trop cruelle, 
car je trouve bien estrange, veu que ce seigneur 
n’estoit son pere ny son mary, mais seulement 

son frere, et qu’elle estoit en aage que les loix 
permettent aux filles de se marier à leur volonté, 
comme il osa exercer telle cruauté. — Je ne le 
trouve point estrange, dist Hircan, car il ne tua 
pas sa sœur, qu’il aimoit tant et sur laquelle il 
n’avoit point de justice, mais se print au gentil¬ 
homme, lequel il avoit nourry comme fils et aimé 
comme frere, et, après l’avoir honnoré et enrichy 
en son service, pourchassa le mariage de sa sœur, 
chose qui en rien ne luy appartenoit. — Aussi, 
dist Nomerfide, le plaisir n’est pas commun ny 
accoustumé qu’une femme de si grande maison 
espousast un gentil-homme serviteur. Si la mort est 
estrange, le plaisir aussi est nouveau, et d’autant 
plus grand qu’il a pour son contraire l’opinion 
de tous les sages hommes, et pour son aide le 
contentement d’un cueur plein d’amour et le re¬ 
pos de l’ame, veu que Dieu n’y est point offensé. 
Et quant h la mort, que vous dictes cruelle, il me 
semble, puis qu’elle est necessaire, que la plus 
briefve est la meilleure, car l’on sçait bien que 
ce passage-là est inévitable; mais je tiens heureux 
ceux qui ne demeurent point longuement aux 
fauxbourgs, et qui de la félicité qui se peut seule 
nommer en ce monde félicité volent soudain à 
celle qui est eternelle. — Qu’appeliez-vous les 
fauxbourgs de la mort? dist Simontault. — Ceux 
qui ont beaucoup de tribulations en l’esprit, ceux 
aussi qui ont esté longuement malades, et qui, 
par extrémité et douleur corporelle ou spirituelle, 
sont venuz à despriser la mort et trouver son 

heure trop tardive. Je dy que ceux-là ont passé 
par les fauxbourgs, et vous diront comme se 
nomment les hostelîeries où ils ont plus crié que 
reposé, et que ceste dame ne pouvoit faillir de 
perdre son mary par mort ; mais elle a esté 
exempte, par la colere de son frere, de veoir son 
mary longuement malade ou fasché, et elle, con¬ 
vertissant Taise qu’elle avoit avec luy au service 
de Nostre Seigneur, se pouvoit dire bien heureuse, 
— Ne faictes-vous point cas, dist Longarine, 
de la honte qu’elle receut et de sa prison? — 
J’estime, dîst Nomerfide, que la personne qui 
aime parfaictement d’un amour joinct au com¬ 
mandement de son Dieu ne cognoist honte ne 
deshonneur, sinon quand elle deflauit ou diminue 
de la perfection de son amour : car la gloire de 
bien aimer ne cognoist nulle honte. Et, quant à la 
prison de son corps, je croy que, pour la liberté 
de son cueur, qui estoit joincte à Dieu et à son 
mary, elle ne la sentoit point, mais estimoit la 
solitude tresgrande liberté : car qui ne peult veoir 
ce qu’il aime n’a plus grand bien que d’y penser 
incessamment, et la prison n’est jamais estroicte 
où la pensée se peult promener à son aise. — Il 
n’est rien plus vray que ce que dit Nomerhde, 
dist Simontault; mais celuy qui feit ceste sépa¬ 
ration par fureur se devoit dire malheureux, car 
il oiïensoit Dieu, l’amour et Thonneur. — En 
bonne foy, dist Guebron, je m’esbahîs des diffe¬ 
rentes amours des femmes, et voy bien que celles 
qui ont plus d’amour ont plus de vertu; mais 

celles qui en ont moins, se voulans feindre ver¬ 
tueuses, le dissimulent. — Il est vray, dist Paria- 
mente, que le cueur honneste envers Dieu et les 
hommes aime plus fort que celuy qui est vicieux, 
et ne craint point que l’on voye le fond de son in¬ 
tention. — J’ay tousjours ouy dire, dist Simon- 
tault, que les hommes ne doivent point estre 
reprins de pourchasser les femmes : car Dieu a 
mis au cueur de l’homme l’amour et la hardiesse 
pour demander, et en celuy de la femme la crainte 
et la chasteté pour refuser. Si l’homme, ayant usé 
des puissances qui luy sont données, a esté puny, 
on luy tient tort. — Mais c’est grand cas, dist 
Longarine, de l’avoir longuement loüé à sa sœur, 
et me semble que ce soit folie ou cruauté à celuy 
qui garde une fontaine de louer la beauté de son 
eau à un qui languist de soif en la regardant, et 
puis le tuer quand il en veult prendre. — Pour 
vray, dist Parlamente, le frere fut occasion d’al¬ 
lumer le feu par ses douces paroles, qu’il ne 
devoit point esteîndre à coups d’espée. — Je 
m’esbahis, dist Saffredent, pourquoy l’on trouve 
mauvais qu’un simple gentil-homme, n’usant 
d’autre force que de service, et non de supposi¬ 
tions, vienne à espouser une femme de grande 
maison, veu que les philosophes tiennent que 
le moindre homme du monde vault mieux que 
la plus grande et vertueuse femme qui soit. 
— Pource, dist Dagoucin, que, pour entretenir 
la chose publicque en paix, l’on ne regarde que 
les degrez des maisons, les aages des personnes 

et les ordonnances des loix, sans priser Tamour 
et les vertuz des hommes, à fin de ne confondre 
point la monarchie. Et de là vient que les ma¬ 
riages qui sont faicts entre pareils, et selon le 
jugement des hommes et des parens, sont bien 
souvent si differens de cueur, de complexions et 
conditions, qiden lieu de prendre un estât pour 
mener à salut, ils entrent aux fauxbourgs d’enfer. 
— Aussi en a l’on bien veu, dist Guebron, qui se 
sont prins par amour, ayans les cueurs, les condi¬ 
tions et complexions semblables, sans regarder à 
la différence des maisons et du lignage, qui 
n’ont pas laissé de s’en repentir : car ceste grande 
amitié indiscrette tourne souvent en jalousie et 
en fureur. — 11 me semble, dist Parlamenîe, que 
l’un ny l’autre n’est louable, et que les personnes 
qui se soumettent à la volonté de Dieu ne regar¬ 
dent ny à la gloire, ny à l’avarice, ny à la volupté, 
mais pour une amour vertueuse, et du consen¬ 
tement des parties, désirent de vivre en l’estât de 
mariage, comme Dieu et nature l’ordonnent. Et 
combien qu’il ne soit aucun estât sans tribulation, 
si ay-je veu ceux-là vivre sans repentence. Et nous 
ne sommes pas si malheureux en ceste compa¬ 
gnie que nul de tous les mariez ne soit de ce 
nombre-là. » Hircan, Guebron, Simontault et 
Saffredent jurèrent qu’ils s’estoient mariez en pa¬ 
reille intention, et que jamais ne s’en estoient 
repentiz. Mais, quoy qu’il en fust de la vérité, 
celles à qui il touchoit en furent si contentes que, 
ne pouvans ouïr un meilleur propos à leur gré, 














se levèrent pour en rendre grâces et louange a 
Dieu, où les religieux estoient prests à dire ves- 
pres. Le service fini, s’en allèrent soupper, non 
sans plusieurs propos de leur mariage, qui durè¬ 
rent tout le long du soir, racomptans leurs for¬ 
tunes qu’ils avoient eues durant le prochats du 
mariage ; mais, pource que l’un rompoit la parole 
de l’autre, l’on n’a peu retenir les comptes tout 
du long, qui n’eussent esté moins plaisans à es- 
crire que ceux qu’ils disoient dans le pré. Si est- 
ce qu’ils y prindrent grand plaisir, et s’y amu¬ 
sèrent tant que l’heure du coucher fut plustost 
venuë qu’ils ne s’en apperceurent. Au moyen 
de quoy la dame Oisille, sentant l’heure de se 
retirer, donna occasion à la compagnie d’en faire 
autant, chacun fort joyeux de sa part, mesmes 
les mariez, qui ne dormirent pas si long temps 
que les autres, pource qu’ils employèrent une 
partie de la nuict à recompter leurs amitiez pas¬ 
sées, avec démonstration de la présenté. Ainsi, 
la nuict se passa doucement jusques au matin. 


FIN DE LA Q^UATRIESME JOURNEE 
















CINQ_UIESME JOURNÉE 


^^iÿTs^^uAND le matin fut venu, ma dame Oi- 

leur prépara un desjeuner spirituel 
|'à,^^j^JAd’un si tresbon goust qu’il estoit sufli- 
'^^S^^sant de fortifier le corps et l’esprit, où 
toute la compaignie fut fort ententive ; en sorte 
qu’il sembloit bien n’avoir jamais oy sermon qui 
leur profitast tant. Et quand ils oyrent sonner le 
dernier coup de la messe, s’allerent exercer à la 
contemplation des saincts propos qu’ils avoient 
entenduz. La messe oye et s’estre un peu pro¬ 
menez, se meirent à table, se promettans la jour¬ 
née présenté devoir estre aussi belle que les 
passées. Lors Saffredent leur dist qu’il voudroit 
que le pont demeurast encore un moys à faire, 
pour le plaisir qu’il prenoit à la bonne chere 
qu’ils faisoient. Mais l’abbé de leans y faisoit 
faire toute diligence à luy possible, pour ce que 
ce n’estoit pas sa consolation de vivre entre tant 
de gens de bien, pour la presence desquels ses 

pelerines accôustumées n’alloient si privéement 
visiter ses saincts lieux. Et quand ils se furent 

i 

reposez quelque temps apres disner, ils retournè¬ 
rent à leur passe-temps accoustumé, et, ayans 
prins chacun son siégé, demandèrent à Parlamente 
à qui elle donneroit sa voix. « Il me semble, dist- 
elle', que Saffredent commenceroit bien ceste 
journée, car je ne voy point qu’il ayt le visage 
propre k nous faire plorer. — Vous serez donc- 
ques bien cruelles, mes Dames, dist Saffredent, 
si n’avez pitié d’un cordelier duquel je vous 
compteray l’histoire. Et encores que, par celles 
cju’aucuns d’entre nous ont recitées cy-devant, 
vous pourriez penser que ce sont cas advenuz à 
pauvres damoiselles dont la facilité de l’execu¬ 
tion a faict sans crainte commencer l’entreprinse, 
si est-ce que, pour vous faire cognoistre que 
l’aveuglement de leur concupiscence leur oste 
toute crainte et prudente considération, à ceste 
fin je vous diray ce qui advint en Flandres. » 

Estrangc el nouvelle pénitence donnée par un cordeüer 
confesseur à une jeune damoiselle. 


^^g^j’ANNÉE que madame Marguerite d’Au- 
triche vint à Cambray, de la part de 
nepveu l’Empereurj pour traicter 


la paix entre luy et le Roy treschretien, 
de la part duquel s’y trouva sa mere madame 
Loyse de Savoye, estoit en la compaignie de la- 
dicte dame Marguerite la comtesse d’Aiguemont, 
qui emporta en ceste assemblée le bruit d’estre la 
plus belle de toutes les Flamandes. Au retour de 
ceste grande assemblée, s’en retourna la com¬ 
tesse d’Aiguemont en sa maison, et, le temps 
des Advents venu, envoya en un convent de Cor¬ 
deliers demander un prescheur suffisant et homme 
de bien, tant pour prescher que pour confesser 
elle et toute sa compaignie. Le gardien chercha 
le plus digne qu’il eust de faire tel office, pour 
les grands biens qu’ils recevoient de la maison 
d’Aiguemont et de celle de Piennes, dont elle 

estoit. Eux, qui sur tous autres religieux désirent 
gaigner la bonne estime et amitié des grandes 
maisons, envoyèrent un prédicateur le plus appa¬ 
rent de leur convent, lequel tout le long de TAd- 
vent feit tresbien son devoir, et avoit la comtesse 
grand contentement de luy. La nuict de Noël, 
que la comtesse vouloit recevoir son Créateur, 
feit venir son confesseur, et, apres s’estre con¬ 
fessée en une chappelle bien fermée, à fin que la 
confession fust plus secrette, laissa le lieu à sa 
dame d’honneur, laquelle, après s’estre confessée, 
envoya sa fille passer par les mains de son bon 
confesseur; et, après qu’elle eut dict tout ce 
qu’elle sçavoit, cogneut le beau-pere quelque 
chose de son secret qui luy donna envie et har¬ 
diesse de luy bailler une penitence non accous- 
tumée, et luy dist : « Ma fille, voz pechez sont 
si grands que pour y satisfaire je vous baille en 
penitence de porter ma corde sur vostre chair 
toute nuë. » La fille, qui ne luy vouloit désobéir, 
luy dist : « Baillez-Ia-moy, mon pere, et je ne 
faudray de la porter. — Non, ma fille, dist le beau- 
pere, il ne seroit pas bon de vostre main, 11 fault 
que les miennes propres, desquelles vous devez 
avoir l’absolution, la vous ayent premièrement 
ceincte; puis après vous serez absoulte de tous 
vos pechez. » La fille, se prenant à plorer, res- 
pond qu’elle n’en feroit rien. « Comment! dist 
le prescheur, estes-vous une hereticque qui re¬ 
fusez les pénitences selon que Dieu et nostre 
mere saincte Eglise l’ont ordonné? — J’use de la 

confession, dist la fille, comme l’Eglise l’a com¬ 
mandé, et veux bien recevoir l’absolution et faire 
lapenitence; mais je ne veux point que vous y 
mettiez les mains, car en ceste sorte je refuse 
vostre penitence. — Par ainsi, dist le confeseur, 
ne vous puis-je aussi donner l’absolution. r> La 
damoiselle se leva de devant luy ayant la con¬ 
science bien troublée, car elle estoit si jeune qu’elle 
avoit peur de faillir par le reffus qu’elle avoitfaict 
au beaupere. Quand ce vint après la messe, que 
la comtesse d’Aiguemont eut receule corpus Do- 
minîf sa dame, voulant aller après, demanda à sa 
fille si elle estoit preste. La fille, en pleurant, luy 
dist qu’elle n’estoit point confessée. « Et qu’avez- 
vous tant faict avec ce prescheur? dist la mere. 
— Rien, respondit la fille, car, luy refusant la 
penitence*qu’il m’a baillée, m’a aussi refusé l’ab¬ 
solution. » La mere s’en enquist si sagement 
qu’elle cognent l’estrange façon de penitence que 
le beaupere vouloit bailler à sa fille, et, après 
l’avoir faicte confesser à un autre, receurent toutes 
ensemble. Et, si tost que la comtesse fut retour¬ 
née de l’eglise, la dame d’honneur luy feit la 
plaincte du prescheur, dont elle fut bien marrie 
et estonnée, veu la bonne opinion qu’elle avoit 
de luy ; mais son courroux ne la peult engarder 
qu’elle n’eust bien envie de rire, veu la nouvelleté 
de la penitence. Si est-ce que le rire n’empescha 
point aussi qu’elle ne le feit prendre et battre en 
sa cuisine, où, à force de verges, il confessa la 
vérité; et après l’envoya pieds et mains liez à son 

gardien, le priant qu’une autre fois il baillast 
commission à plus gens de bien de prescher la 
parole de Dieu, 

« Regardez, mes Dames, si en une maison si 
honorable que celle-là ils n’ont point eu peur de 
déclarer leur follîe, qu’ils peuvent faire aux pau¬ 
vres lieux où ordinairement ils vont faire leurs 
questes, où les occasions leurs sont présentées si 
faciles que c’est miracle quand ils en eschappent 
sans scandale. Qui me faict vous prier, mes Dames, 
de tourner vostre mauvaise estime en compassion, 
et pensez que celuy qui peut aveugler les Corde¬ 
liers n’espargne pas les clames quand il les tient 
à propos. — Vrayement, dist Oisille, voilà un 
bien meschant cordelier 1 Estre religieux, prestre 
et prédicateur, et user de telle vÜennie au jour de 
Noël, et en l’eglise, sous le manteau de confes¬ 
sion, qui sont toutes circonstances qui aggravent 
le péché 1 —Comment! dist Hircan, pensez-vous 
que les cordeliers ne soient pas hommes comme 
nous et excusables, et principalement cestuy-là, 
se sentant seul de nuict avec une belle fille? — 
Vrayement, dist Parlamente, s’il eust pensé à la 
Nativité de Jésus Christ, qui estoit représentée ce 
jour-là, il n’eust pas eu la volonté si meschante. 
— Voire mais, dist Saffredent, vous ne dictes 
pas qu’il tendoit à l’incarnation avant que de 
venir à la nativité. Toutes fois c’estoit un homme 
plein de mauvais vouloir, veu que pour si peu 
d’occasion il faisoit une si meschante entreprinse. 

— Il me semble, dist Oisille, que la comtesse 
en feit si bonne punition que ses compagnons y 
pouvoient prendre exemple. — Mais à sçavoir, 
dist Nomerfîde, si elle feit bien de scandaliser 
ainsi son prochain, et s’il eust pas mieux valu 
qu’elle luy eust remonstré ses faultes doucement 
que de les divulguer. — Je croy, dist Guebron, 
que c’eust esté bien faict, car il est commandé de 
corriger nostre prochain entre nous et luy avant 
que le dire à personne ne à l’eglise. Aussi, de- 
puis qu’un homme est deshonté, à grand peine se 
peut-il jamais amender, par ce que la honte retire 
autant de gens du péché que la conscience. — Je 
croy, dist Parlamente, qu’envers un chacun se 
doit user le conseil de l’Evangile, sinon envers 
ceux qui le preschent et font le contraire : car il 
ne fault point craindre à scandaliser ceux qui 
scandalisent les autres; et me semble que c’est 
grand mérité de les faire cognoistre tels qu’ils 
sont, à fin que nous nous donnions garde de leurs 
séductions à l’endroit des filles, qui ne sont pas 
tousjours bien advisées. Mais à qui donnera 
Hircan sa voix? — Puis que vous me le deman¬ 
dez, ce sera à vous-mesmes, dist Hircan, à qui 
nul homme d’entendement ne la doit refuser. — 
Or, puis que vous me la donnez, dist Parlamente, 
je vous en vay compter une dont je puis servir de 
tesmoing, et ay tousjours ouy dire que tant plus 
la vertu est en un subject debile et foible, assail¬ 
lie de son tresfort et puissant contraire, c’est à 
l’heure qu’elle est plus louable et se monstre 

mieux telle qu’elle est : car, si le fort se defîend 
du fort, ce n’est pas cas esmerveillable ; mais, si 
le foible en a victoire, il en a gloire de tout le 
monde. Pour cognoistre les personnes dont je 
veux parler, il me semble que je ferois tort à 
la vérité, que j’ay veuë cachée sous un si pauvre 
vestement que nul n’en tenoit compte, si je ne 
parlois de celle par laquelle ont esté faicts actes 
si honnestes qu’ils me contraignent les vous ra- 
compter. 


NOUVELLE QUARANTEDEUXIESME 


Contin(nce d’une jeune flte, contre l’opîniastre poursuitte 
amoureuse d’un des grands seigneurs de France, et 
l’heureux succez qaen eut la datnoiselle. 


N une des meilleures villes de Tou¬ 
raine demeuroit un seigneur de grande 
et bonne maison , lequel y avoit esté 
nourry de sa grande jeunesse. Des 
perfections, grâce, beauté et grandes vertuz de 
ce jeune prince, ne vous en diray autre chose si¬ 
non qu’en son temps ne trouva jamais son pareil. 
Estant en l’aage de quinze ans, il prenoit plus 

grand plaisir à courir et chasser que non pas à 
regarder les belles dames. Un jour, estant en une 
eglise, regarda une jeune fille laquelle autres fois 
avoit esté nourrie en son enfance au chasteau où 
il demeuroit ; et, après la mort de sa mere, son 
pere se remaria, parquoy elle se retira en Poictou 
avec son frere. Geste fille (qui avoit nom Fran¬ 
çoise) avoit une sœur bastarde, que son pere ay- 
moit tresfort, et la maria à un sommelier d’es- 
chansonnerie de ce jeune prince, dont elle tint 
aussi grand estât que nul de sa maison. Le pere 
vint à mourir, et laissa pour le partage de Fran- • 
çoise ce qu’il tenoit auprès de ceste bonne ville. 
Parquoy, après qu’il fut mort, elle se retira où 
estoit son bien, et, à cause qu’elle estoit à marier 
et jeune d’un seize ans, ne se voulut tenir seule 
en sa maison, mais se mist en pension chez sa 
sœur la sommeliere. Le jeune prince, voyant 
ceste fille assez belle pour une claire brune, et 
d’une grâce qui passoit celle de son estât (car elle 
sembloit mieux gentil-femme et princesse que 
bourgeoise), il la regarda longuement. Luy, qui 
jamais encores n’avoit aymé, sentit en son cueur 
un plaisir non accoustumé, et, quand il fut re¬ 
tourné en sa chambre, s’enquist de celle cju’il 
avoit veuë en l’eglise, et recogneut qu’autresfois, 
en sa jeunesse, elle estoit allée jouer au chasteau 
aux poupinnes avec sa sœur, à laquelle il la feit 
recognoistre. Sa sœur l’envoya quérir et luy feit 
fort bonne chere, la priant de la venir veoir sou¬ 
vent, ce qu’elle faisoit quand il y avoit quelques 

nopces ou assemblée, où le jeune prince la voyoit 
tant volontiers qu’il pensa à Taymer bien fort; et, 
pource qu’il la cognoissoit de bas et pauvre lieu, 
espera recouvrer facilement ce qu’il en demandoit. 
Mais, n’ayant moyen de parler à elle, luy envoya 
un gentil-homme de sa chambre pour faire sa 
practique, auquel elle, qui estoit sage et crai¬ 
gnant Dieu, dist qu’elle ne croyoit pas que son 
maistre, qui estoit si beau et honneste prince, s’a- 
musast à regarder une chose si laide qu’elle, veu 
qu’au chasteau où il demeuroit y en avoit de si 
belles qu’il n’en falloit point chercher d’autres 
par la ville, et qu’elle pensoit qu’il le disoit de 
luy-mesme, sans le commandement de son mais¬ 
tre. Quand le jeune prince entendit ceste res- 
ponse, amour, qui plus fort s'attache où plus il 
trouve de resistence, luy feit plus chauldement 
qu’il n’avoit faict poursuivre son entreprise, et luy 
escrivit une lettre, la priant vouloir entièrement 
croire ce que le gentil-homme luy diroit. Elle, 
qui sçavoit tresbien lire et escrire, leut sa lettre 
tout du long, à laquelle, quelque priere que luy 
en feit le gentil-homme, ne voulut jamais res- 
pondre, disant qu’il n’appartenoit pas à personne 
de si basse condition d’escrire à un tel prince, 
mais qu’elle le supplioit ne la penser si sotte 
qu’elle estimast qu’il eust telle opinion d’elle que 
de luy porter tant d’amitié, et que, s’il pensoit 
aussi, à cause de son pauvre estât, la cuider avoir 
à son plaisir, il se trompoit ; car elle n’avoit pas 
le cueur moins honneste que la plus grandeprin- 

cesse de Chrestienté, et n’estimoit trésor au 
monde au pris de l’honneur et la conscience, le 
suppliant ne la vouloir empescher de garder ce 
trésor toute sa vie, car pour mourir ne change- 
roit d’opinion. Le jeune prince ne trouva pas 
ceste response à son gré; toutesfois l’en aima-il 
tresfort, et ne failloit de faire mettre son siégé à 
l’eglise où elle alloità la messe, et durant le ser¬ 
vice adressoit tousjours ses yeux à cest image. 
Mais, quand elle l’apperceut, changea de lieu et 
alla en une autre chappelle, non pour fuyr de le 
veoir (car elle n’eust pas esté créature raisonnable 
si elle n’eust prins plaisir à le regarder) ; mais 
elle craignoit d’estre veuë de luy, ne s’estimant 
digne d’en estre aimée par honneur ou par 
mariage, ne voulant aussi, d’autre part, que ce 
fust par follie et plaisir. Et quand elle veid qu’en 
quelque lieu de l’eglise qu’elle se peust mettre, 
le prince se faisoit dire la messe tout au prés, ne 
voulut plus aller en ceste eglise, mais alloit tous 
les jours à la plus eslongnée qu’elle pouvoit. Et 
quand quelques nopces alloient au chasteau, ne 
s’y vouloit plus retrouver (combien que la sœur 
du prince l’envoyast quérir souvent), s’excusant 
sur quelque maladie. Le prince, voyant qu’il ne 
pouvoit parler à elle, s’aida de son sommelier, et 
luy promist de grands biens s’il luy aidoit en cest 
affaire. A quoy le sommelier s’offroit volontiers, 
tant pour plaire à son maistre que pour le fruîct 
qu’il en esperoit, et tous les jours comptoit au 
prince ce qu’elle disoit et faisoit, mais que sur 

tout, tant qu’il luy estoit possible, fuyoit les oC' 
casions de le veoir. Si est-ce que le grand désir 
qu’il avoit de parler à elle à son ayse luy feit 
•chercher un expédient r c’est qu’un jour il alla 
mener ses grands chevaux (dont il commençoit à 
bien sçavoir le mestier) en une grande place de la 
ville, devant la maison de son sommelier, où 
Françoise demeuroit, et, après avoir faict maintes 
courses et saults qu’elle pouvoit bien veoir, se 
laissa tomber de son cheval dedans une grande 
fange si mollement qu’il ne se feit point de mal, 
combien qu’il se plaignist assez, et demanda s’il 
y avoit point de logis où il peust aller changer 
ses habillemens. Chacun presentoit sa maison , 
mais quelqu’un dist que celle du sommelierestoil 
la plus prochaine et la plus honneste : aussi fut- 
elle choisie sur toutes. Il trouva la chambre bien 
accoustrée et se despouïlla en chemise, car tous 
ses habillemens estoient souillez de la fange, et se 
meit dedans un lict; et quand il veid que chacun 
s’estoit retiré pour aller quérir ses habillemens, 
excepté le gentil - homme, appella son hoste et 
son hostesse, et leur demanda où estoit Fran¬ 
çoise. Ils eurent bien affaire à la trouver, car, si 
tost qu’elle avoit veu ce jeune prince entrer en 
sa maison, s’en estoit allée cacher au plus secret 
lieu de la maison. Toutesfois sa sœur la trouva, 
qui la pria ne craindre point de venir parler à un 
si honneste et vertueux prince. « Comment ! ma 
sœur-, dist Françoise, vous que je tiens comme 
ma mere, me vouldriez-vous conseiller d’aller 

parler à un jeune seigneur duquel vous sçavez 
que je ne puis ignorer la volonté? » Mais sa 
sœur luy feit tant de remonstrances et promesses 
de ne la laisser toute seule qu’elle alla avec elle, 
portant un visage si pasle et defîaict qu’elle es- 
toit plus pour engendrer pitié que concupiscence. 
Et quand le jeune prince la veid prés de son lict, 
la print par la main, qu’elle avoit froide et trem¬ 
blante, et luy dist : k Françoise, m’estimez-vous 
si mauvais homme, si estrange et cruel, que je 
mange les femmes en les regardant? Pourquoy 
avez-vous pris une si grande crainte de celuy qui 
ne cherche que vostre honneur et avantage? 
Vous sçavez qu’en tous lieux qu’il m’a esté pos¬ 
sible j’ay cherché de vous veoir et parler à vous, 
ce que je n’ay sceu ; et, pour me faire plus de des- 
pit, avez fuy les lieux où j’avois accoustumé vous 
veoir à la messe, à fin que du tout je n’eusse non 
plus de contentement de la veuë que j’avois de la 
parole. Mais tout cela ne vous a de rien servy, 
car je n’ay cessé que je ne sois icy venu par les 
moyens que vous avez peu veoir, et me suis mis 
au hazard de me rompre le col, me laissant tom¬ 
ber volontairement, pour avoir le contentement 
de parler à vous à mon aise. Parquoy je vous prie, 
Françoise, puis que j’ay acquis ce loisir icy avec 
un si grand labeur, qu’il ne me soit point inutile, 
et que je puisse par ma grande amour gaigner la 
vostre. M Et quand il eut long temps attendu sa 
response et veid qu’elle avoit les larmes aux yeux 
et le regard contre terre, la tirant à luy le plus 

prés qu’il luy fut possible, la cuida embrasser et 
baiser;mais elle luydist: «Non, Monsieur, non, 
ce que vous cherchez ne se peiilt faire, car, com¬ 
bien que je sois un ver de terre au pris de vous, 
j’ay mon honneur si cher que j’aymerois mieux 
mourir que l’avoir diminué pour quelque plaisir 
que ce soit en ce monde, et crainte que j’ay que 
ceux qui vous ont veu venir céans se doubtent de 
ceste vérité me donne la peur et le tremblement 
que j’ay ; et, puis qu’il vous plaist me faire cest 
honneur de parler à moy, vous me pardonnerez 
aussi si je vous respons selon que mon hon¬ 
neur me le commande. Je ne suis point si sotte, 
mon Seigneur, ne si aveuglée, que je ne voye et 
cognoisse bien la beauté et grâce que Dieu a mis 
en vous, et que je trouve la plus heureuse du 
monde celle qui possédera le corps et l’amour 
d’un tel prince; mais de quoy rhe sert cela, veu 
que ce n’est pour moy ny pour femme de ma 
sorte, et que seulement le desirer seroit à moy 
parfaicte folie? Quelle raison puis-je estimer qui 
vous face adresser à moy, sinon que les dames de 
vostre maison (lesquelles vous aimez, si la beauté 
et la grâce est aimée de vous) sont si vertueuses 
que vous n’osez leur demander ne esperer avoir 
d’elles ce que la petitesse de mon estât vous faict 
esperer avoir de moy? Et suis seure que, quand 
de telle personne que moy auriez ce que deman¬ 
dez, ce seroit un moyen pour entretenir vostre 
maistrêsse deux heures davantage en luy comp¬ 
tant de voz victoires au dommage des plus foibles. 

Mais il vous plaira, Monsieur, penser que Je ne 
suis de ceste condition. J’ay esté nourrie en une 
maison où j’ay apris que c’est d’aymer. Mon pere 
et ma mere ont esté de voz bons serviteurs, par- 
quoy il vous plaira, puis que Dieu ne m’a faict 
princesse pour vous espouser, ne d’estat pour 
estre tenue à maistresse et amye, ne me vouloir 
mettre du rang des pauvres malheureuses, veu 
que je vous estime et desire estre l’un des plus 
heureux princes de la Chrestienté. Et si, pour 
vostre passetemps, vous voulez des femmes de 
mon estât, vous en trouverez assez en ceste ville 
de plus belles que moy, sans comparaison, qui 
ne vous donneront la peine de les prier tant. Ar- 
restez-vous donc à celles à qui vous ferez plaisir 
en achetant leur honneur, et ne travaillez plus 
celle qui vous aime plus que soy-mesmes : car, 
s’il failloit aujourd’huy que vostre vie ou la mienne 
fust demandée de Dieu, je me tiendrois bien heu¬ 
reuse d’offrir ia mienne pour sauver la vostre. Ce 
n’est faulte d’amour qui me faict fuyr vostre pré¬ 
sence, mais c’est plustost pour en avoir trop en 
vostre conscience et en la mienne, car j’ay mon 
honneur plus cher que ma vie. Je demeureray, 
s’il vous plaist, Monsieur, en vostre bonne grâce, 
et prieray toute ma vie Dieu pour vostre prospé¬ 
rité et santé. Il est bien vray que cest honneur 
que vous me faictes me fera entre les gens de ma 
sorte mieux estimer, car qui est homme de mon 
estât après vous avoir veu) que je daignasse re- 
erarder? Par ainsi demeurera mon cueur en ii- 

berté, sinon que de l’obligation où je veux à 
jamais estre de prier Dieu pour vous, car autre 
service ne vous puis-je jamais faire. » Le jeune 
prince, voyant ceste honneste response (combien 
qu’elle ne fust selon son désir), si ne la pouvoit- 
il moins estimer qu’elle estoit. II feit ce qui luy 
estoit possible pour luy faire croire qu’il n’aime- 
roit jamais femme qu’elle ; mais elle estoit si sage 
qu’une chose si desraisonnable ne pouvoit entrer 
en son entendement. Et durant ces propos, com¬ 
bien que souvent on dîst que ses habillemens 
estoient venuz du chasteau, avoit tant de plaisir 
et d’aise qu’il feit dire qu’il dormoit, jusques à 
ce que l’heure du soupper fut venue, où il n’osoit 
faillir à sa mere, qui estoit une des plus sages da¬ 
mes du monde. Ainsi s’en alla le jeune prince de 
la maison de son sommelier, estimant plus que 
jamais l’honnesteté de ceste fille. 

11 en parloit souvent au gentil-homme qui 
couchoit en sa chambre, lequel, pensant qu’ar- 
gent feroit plus qu’amour, luy conseilla de faire 
offrir à ceste fille quelque honneste somme pour 
se condescendre à son vouloir. Le jeune prince, 
duquel la mere estoit la tresoriere, n’avoit que 
peu d’argent pour ses menuz plaisirs, qu’il print 
avec tout ce qu’il peut emprunter, et se trouva 
la somme de cinq cens escuz, qu’il envoya à ceste 
fille par le gentil-homme, la priant vouloir changer 
d’opinion; mais, quand elle veid le présent, disl 
au gentil-homme ; « Je vous prie, dictes à Mon¬ 
sieur que j’ay le cueur si bon et si honneste que, 

s’il falloît obeyr à ce qu’il me commande, la 
beauté et les grâces qui sont en luy m’auroient 
desja vaincue; mais, là où ils n’ont eu puissance 
contre mon honneur, tout l’argent du monde n’y 
en sçauroit avoir, lequel vous luy reporterez, car 
j’aime mieux l’honneste pauvreté que tous les 
biens qu’on sçauroit desirer. » Le gentil-homme, 
voyant ceste rudesse, pensa qu’il la falloit avoir 
par cruauté, et vint à la menacer de l’authorité 
et puissance de son maistre; mais elle, en riant, 
luy dist : « Faictes peur de luy à celles qui ne le 
cognoissent point, car je sçay bien qu’il est si 
sage et si vertueux que tels propos ne viennent 
de luy, et suis seure qu’il vous desadvouëra quand 
vous les luy compterez. Mais, quand il seroit 
ainsi que vous le dictes, il n’y a tourment ny 
mort qui me sceust faire changer d’opinion : car 
(comme je vous ay dict), puis qu’amour n’a 
tourné mon cueur, tous les maux ne les biens 
que l’on sçauroit donner à personne ne mepour- 
roient destourner d’un pas des propos ou je suis, » 
Ce gentil-homme, qui avoit promis à son maistre 
de la luy gaigner, luy porta ceste response avec un 
merveilleux despit, et le persuada à la poursuivre 
par tous moyens possibles, luy disant que ce 
n’estoit pas son honneur de n’avoir sceu gaigner 
une telle femme. Le jeune prince, qui ne vouloit 
point user d’autres moyens que ceux que l’hon- 
nesteté commande, craignant aussi que, s’il en 
estoit quelque bruit et que la mere le sceust, elle 
auroit occasion de s’en courroucer bien fort, 

n’osa rien entreprendre jusques à ce que son 
gentil-homme luy bailla un moyen si aisé qu’il 
pensoit desja la tenir, et, pour l’executer, parle- 
roit au sommelier, lequel, délibéré de servir son 
maistre en quelque façon que ce fust, pria un 
jour sa femme et sa belle-sœur d’aller visiter leurs 
vendanges en une maison qu’il avoit prés de la 
forest, ce qu’elles luy promirent. Quand le jour 
fut venu, le feit sçavoir au jeune prince, lequel 
se délibéra d’y aller tout seul avec ce gentil¬ 
homme, et feit tenir sa mule secrettement pour 
partir quand il en seroit heure. Mais Dieu voulut 
que ce jour-là sa mere accoustroit un cabinet le 
plus beau du monde, et pour luy aider avoit avec 
elle tous ses enfans, et là s’amusa ce jeune prince 
jusques à ce que l’heure promise fust passée. Si 
ne tint-il à son sommelier, lequel avoit mené sa 
sœur en sa maison en crouppe derrière luy et feit 
faire la malade à sa femme, en sorte qu’ainsi qu’il 
estoit à cheval luy vint dire qu’elle n’y sçauroit 
aller. Et, quand il veit que l’heure tardoit que le 
prince devoit venir, dist à sa belle-sœur : « Je 
croy que nous en pouvons bien retourner en la 
ville. — Qui nous en garde? respondit Fran¬ 
çoise.— J’attendois Monsieur, dist le sommelier, 
qui m’avoit promis de venir icy. » Quand la sœur 
entendit ceste meschanceté, luy dist : « Ne l’at¬ 
tendez plus, mon frere, car je sçay bien que pour 
aujourd’huy il ne viendra point. « Le frere la 
creut et la ramena; et, quand elle fut en-la maison, 
monstra sa colere extreme, disant à son beau- 

frere qu’il estoit le varlet du diable, qu’il faisoit 
plus qu’on ne luy commandoit : car elle estoit 
asseurée que c’estoit son invention et du gentil¬ 
homme, et non du jeune prince, duquel il aimoit 
mieux gaigner de l’argent en le confortant en 
ses follies que de faire office d’un bon serviteur. 
Mais, puis qu’elle le cognoissoit tel, elle ne de- 
meureroit plus en sa maison. Et sur ce, envoya 
quérir son frere pour l’emmener en son païs, et 
se deslogea incontinent d’avecques sa sœur. Le 
sommelier, ayant failly à son entreprise, s’en alla 
au chasteau pour sçavoir à quoy il tenoit que le 
jeune prince n’estoit venu, et ne fut gueres là 
qu’il ne le trouvast sur sa mule tout seul avec le 
gentil-homme en qui il se fioit, et luy demanda : 
« Et puis, est-elle encore là? » Il luy compta 
tout ainsi qu’il en avoit faict. Lejeune prince fut 
bien marry d’avoir failly à sa deliberation, qu’il 
estimoit estre le moyen dernier et extreme qu’il 
pouvoit prendre, et, voyant qu’il n’y avoit plus 
de remede, la chercha tant qu’il la trouva en une 
compagnie d’où elle ne pouvoit fuir, et se cour¬ 
rouça fort à elle des rigueurs qu’elle luy tenoit 
et de ce qu’elle vouloit laisser la compagnie de 
son frere : laquelle luy dist qu’elle n’en avoit 
jamais trouvé une plus dangereuse pour elle, et 
qu’il estoit bien tenu à son sommelier, veu qu’il 
ne le servoit du corps et des biens seulement, 
mais aussi de l’ame et de la conscience. Quand le 
prince cogneut qu’il n’y avoit autre remede, 
délibéra de ne l’en presser plus, et l’eut toute sa 

vie en bonne estime. Un serviteur dudict prince, 
voyant Phonnesteté de ceste fille, la voulut espou- 
ser, à quoy jamais ne se voulut accorder sans le 
commandement et congé du jeune prince, auquel 
elle avoit mis toute son affection, ce qu’elle iuy 
feit entendre; et par son bon vouloir fut faict le 
mariage, où elle a vescu toute sa vie en bonne 
réputation. Et luy feit le jeune prince beaucoup 
de biens. 

« Que dirons-nous icy, mes Dames? Avons- 
nous le cueur si bas que nous facions noz servi¬ 
teurs noz maistres, veu que ceste-cy n’a sceuestre 
vaincue d’amour ne de tourment. —Je vous prie 
qu’à son exemple nous demeurions victorieuses 
de nous-mesmes, car c’est la plus louable victoire 
que nous puissions avoir. — Je nevoy qu’un mal, 
dist Oisille, que les actes vertueux n’ont esté du 
temps des historiographes : car ceux qui ont tant 
loué leur Lucresse l’eussent laissée au bout de la 
plume pour escrire bien au long les vertuz de 
ceste-cy, pource que je les trouve si grandes que 
je ne les pourrois croire sans le grand serment 
que nous avons faict de dire vérité. — Je ne 
trouve pas sa vertu telle comme vous la peignez, 
dist Hircan ; car vous avez veu assez de malades 
desgoutez délaisser les bonnes viandes et salu- . 
taires pour manger les mauvaises et dommagea¬ 
bles. Ainsi peult-estre que ceste fille aimoit quel¬ 
que autre cjui luy faisoit despriser toute noblesse. » 
Mais Parlamente respondit à ce mot que la vie 

et la fin de ceste fille monstroient que jamais n’a- 
voit eu opinion à homme vivant qu’à celuy qu’elle 
aimoit plus que sa vie, mais non pas plus que 
son honneur. « Ostez ceste opinion de vostre 
fantasie^ dist Saffredent, et entendez dont est 
venu ce terme d’honneur qüant aux femmes : 
car peult-estre que celles Cjui en parlent tant ne 
sçavent pas l’invention de ce nom. Sçachezqu’au 
commencement, que la malice n’estoit pas trop 
grande entre les hommes, l’amour y estoit si 
naïfve et forte que dissimulation n’y avoit point 
de lieu, et estoit plus loüé celuy qui plus par- 
faictement aimoit; mais, quand la malice, l’a¬ 
varice et le péché vindrent saisir le cueur des 
hommes, ils en chassèrent dehors Dieu et l’amour, 
et en leur lieu prindrent l’amour d’eux-mesmes, 
hypocrisie et fiction. Et, voyans les dames n’avoir 
en leur cueur ceste vertu de vraye amour, et que 
ce nom d’hypocrisie estoit tant odieux entre les 
hommes, luy donnèrent le surnom d’honneur : 
tellement que celles qui ne pouvoient avoir en 
elles ceste honorable amour disoient que l’hon¬ 
neur le leur deffendoit, et en ont faict une si 
cruelle loy que mesmes celles qui aiment par- 
faictement dissimulent, estimans vertu estre vice; 
mais celles qui sont de bon entendement et de 
sain jugement ne tombent jamais en telles erreurs, 
car elles cognoissent la différence des tenebres et 
de lumière, et que leur vray honneur gist à mons- 
trer la pudicité du cueur, qui ne doit vivre que 
d’amour, et non point se honorer du vice de 

dissimulation. — Toutesfois, dist Dagoucin, on 
dict qu’amour la plus secrette est la plus loua¬ 
ble. — Ouy, secrette^ dist Simontault, aux yeux 
de ceux qui en pourroient mal juger, mais claire 
et cogneuë pour le moins aux deux personnages 
à qui elle touche, — Je l’entends ainsi, dist Da¬ 
goucin : si est-ce qu’elle vaudroit mieux estre 
ignorée d’un costé et entendue d’un tiers ; et croy 
que ceste femme l’aimoit plus fort, d’autant 
qu’elle ne se declaroit point. — Qüoy qu’il y ait, 
dist Longarine, il fault estimer la vertu, dont la 
plus grande est à vaincre son cueur; et, voyant 
les occasions et moyens qu’elle avoit, je dy qu’elle 
se pouvoit nommer la forte femme. — Puis que 
vous estimez, dist Salfredent, la grandeur de la 
vertu par la mortification de soy-mesmes, ce sei¬ 
gneur estoit plus louable qu’elle, veu l’amour 
qu’il luy portoit, la puissante occasion et moyen 
qu’il en avoit; et toutesfois ne voulut point of¬ 
fenser la reigle de vraye amitié, qui égalé le prince 
et le pauvre, mais usa des moyens que l’honnes- 
teté permet. — Il y en a beaucoup, dist Hircan, 
qui n’eussent pas faict ainsi, — D’autant plus est-il 
à estimer, dist Longarine, qu’il a vaincu la com¬ 
mune malice des hommes : car qui peult faire mal 
et ne le faict point , cestuy-là est bien heureux. 
— A ce propos, dist Guebron, vous me faictes 
souvenir d’une qui avoit plus de crainte d’of¬ 
fenser les yeux des hommes que Dieu, son hon¬ 
neur et l’amour. — Or, je vous prie, dist Parla- 
mente, que vous nous la comptiez, et pour ce 

faire je vous donne ma voix. — lî y a? dist Gue- 
bron, des personnes qui n’ont point de Dieu, ou, 
s’ils en croyant quelqu’un, l’estiment quelque 
chose si loing d’eux qu’il ne peult veoir ny enten¬ 
dre les mauvaises œuvres qu’ils font, et, encores 
qu’il les voye, pensent qu’il soit nonchallant et 
qu’il ne les punisse point, comme ne se souciant 
des choses de çà bas; et de ceste opinion mesmes 
estoit une damoiselle de laquelle, pour l’honneur 
de la race, je changeray le nom, et la nommeray 
Camille. Elle disoit souvent que la personne qui 
n’avoit affaire que de Dieu estoit bien heureuse, 
si au demeurant elle pouvoit bien conserver son 
honneur devant les hommes; mais vous verrez, 
mes Dames, que sa prudence ny son hypocrisie 
ne l’ont pas garantie que son secret n’ait esté ré¬ 
vélé, comme vous verrez par son histoire, où la 
vérité sera dicte tout du long, hors mis les noms 
des personnes et des lieux, qui seront changez. » 

L’hypocnsie d*une dame de court fut descouverte par le 
demenement de ses amours^ qidelle pcnsoit bien, celer. 


N un tresbeau chasteau demeuroit une 
grande princesse et de grande autho- 
qui avoit en sa compagnie une 
damoiselle nommée Camille, fort au¬ 
dacieuse, de laquelle la maistresse estoit si fort 
abusée qu’elle ne faisoit rien que par son conseil, 
l’estimant la plus sage et vertueuse damoiselle 
qui füst de son temps. Geste Camille reprenoit 
tant la folle amour que, quand elle voyoit quelque 
gentil-homme amoureux de l’une de ses com- 
paignes, elle les en tançoit fort aigrement, et en 
faisoit si mauvais rapport à sa maistresse que sou¬ 
vent elle les en blamoit, dont elle estoit beaucoup 
plus crainte que aimée de toute la compagnie. Et, 
quant à elle, jamais ne parloit à homme, sinon 
que tout hault et avec une grande audace, telle¬ 
ment qu’elle avoit le bruit d’estre ennemie mor¬ 
telle de toute amour, combien qu’elle estoit 
contraire à son cueur : car il y avoit un gentil¬ 
homme au service de sa maistresse duquel elle 
estoit si fort prinse qu’elle n’en pouvoit plus. 
Si est-ce que l’amour qu’elle avoit à sa gloire et 

réputation luy faisoit du tout dissimuler son af¬ 
fection. Mais, après avoir porté ceste passion 
bien un an, ne se voulant soulager (comme les 
autres) par le regard et la parole, brusloit si fort 
en son cueur ciu’elle vint chercher le dernier re- 
mede, et pour conclusion advisa qu’il valloit mieux 
satisfaire à son désir, et qu’il n’y eust que Dieu 
seul qui cogneust son cueur, que le dire à un 
homme, qui le peult reveîer quelque fois. 

Après ceste conclusion prinse, un jour qu’elle 
esloit en la chambre de sa maistresse, regardant 
sur une terrace, veid promener celuy qu’elle ai- 
moit tant; et, apres l’avoir regardé si longue¬ 
ment que le jour qui se couchoit en emportoit 
la veuë avecques soy, elle appella un petit page 
qu’elle avoit, et, en luy monstrant le gentil¬ 
homme, luy dist : « Voyez-vous bien cestuy-lh 
qui a ce pourpoint de satin cramoisi et la robe 
fourrée de loups serviers? Allez luy dire qu’il y 
a quelqu’un de ses amis qui veult parler à luy en 
la gallerie du jardin de céans. » Et, ainsi que le 
page y alla, elle passa par la garderobbe de la 
chambre de sa maistresse, et s’en alla en ceste 
gallerie, ayant mis sa cornette basse et son tou- 
ret de nez. Quand le gentil-homme fut arrivé où 
elle estoit, elle va incontinent fermer les deux 
portes par lesquelles l’on pouvoit venir sur eux, 
et, sans oster son touret de nez, en l’embrassant 
bien fort, luy va dire, le plus bas qu’il luy fut 
possible : « Il y a long temps, mon amy, que l’a¬ 
mour que je vous porte m’a faict desirer de trou- 

ver le lieu et occasion de vous pouvoir veoir; 
mais la crainte de mon honneur a esté pour un 
temps si forte qu’elle m’a contrainte, malgré ma 
volonté, dissimuler ceste passion. Mais à la fin 
la force d’amour a vaincu la crainte, et, pour la 
cognoissance que j’ay de vostre honnesteté, si 
me voulez promettre de m’aimer et de jamais 
n’en parier à personne et ne vous enquérir qui 
je suis, de moy je vous asseure bien que vous 
seray loyale et bonne amie et que jamais n’ai- 
meray autre que vous; mais j’aimerois mieux 
mourir que vous sceussiezqui je suis. » Le gentil¬ 
homme luy promist ce qu’elle demandoit, qui la 
rendit facile à îuy rendre la pareille : c’est de ne 
luy refuser chose qu’il voulust prendre. L’heure 
estoit de cinq ou six heures en hyver, qui entiè¬ 
rement luy ostoit la veuë d’elle ; et en touchant 
ses habillemens trouva qu’ils estoient de veloux, 
qui en ce temps-Ià ne se portoient à tous les jours, 
sinon par les femmes de bonnes maisons et d’au- 
thorité. En touchant ce qui estoit dessous, autant 
qu’il en pouvoit prendre jugement par la main, 
ne trouva rien qui ne fust en tresbon estât, net et 
en bon point. S’il meit peine de luy faire la meil¬ 
leure chere qu’il luy fut possible de son costé, 
elle n’en feit moins du srien, et cogneut bien le 
gentil-homme qu’elle estoit mariée. 

Elle s’en voulut retourner incontinent de là où 
elle estoit venue, mais le gentil-homme luy dist : 
« J’estime beaucoup le bien que, sans mon mé¬ 
rité, vous m’avez donné; mais encor estimeray-je 

plus celuy que j’auray de vous à ma requeste. Je 
me tiens si satisfaict d’une telle grâce que je vous 
supplie me dire si je ne doy plus esperer de re¬ 
couvrer encor un bien semblable, et en quelle 
sorte il vous plaira que j’en use : car, veu que je 
ne vous puis cognoistre, je ne sçay comment îe 
pourchasser. — Ne vous souciez, dist la damoi- 
selle, mais asseurez-vous que tous les soirs, avant 
le soupper de ma maistresse, je ne faudray de 
vous envoyer quérir; mais qu’à l’heure vous soyez 
sur la terrasse où vous estiez tantost. Je vous 
manderay seul, et qu’il vous souvienne de ce que 
avez promis. Par cela entendrez-vous que je vous 
attends en ceste gallerie. Mais, si vous oyez 
parler d’aller à la viande, vous pourrez bien pour 
le jour vous retirer ou venir en la chambre de 
ma maistresse. Et sur tout, je vous prie, ne cher¬ 
chez jamais de me cognoistre, si vous ne voulez la 
séparation de nostre amitié. » La damoiselle et le 
gentil-homme s’en retournèrent chacun en leur 
lieu, et continuèrent longuement ceste vie sans 
qu’il s’apperceust jamais qui elle estoit, dont il 
entra en grande fantasie , pensant en luy-mesme 
qui ce pouvoir estre ; car il ne pensoit point qu’il 
y eust femme au monde qui ne voulust estre veuë 
et aimée, et se doubta que ce fut quelque malin 
esprit, ayant ouy dire à quelque sot prescheur 
que qui auroit veu le diable au visage l’on n’aime- 
roit jamais. En ceste doubte, se délibéra sçavoir 
qui estoit celle qui luy faisoit si bon visage; et 
l’autre fois qu’elle le manda, porta avec luy de 

la croye, et, en l’embrassant, luy feit une merque 
sur l’espaule par derrière, sans qu’elle s’en apper- 
ceust; et, incontinent qu’elle fut partie, s’en alla 
hastivement le gentil-homme en la chambre de sa 
maistresse, et se tint auprès de la porte pour re¬ 
garder le derrière des espaules de celles qui y 
entroient, et entre autres veid entrer ma damoi- 
selle Camille avec une telle audace qu’il craignoit 
la regarder comme les autres, se tenant tresas- 
seuré que ce ne pouvoir elle estre. Mais, ainsi 
qu’elle se tournoit, avisa sa croye blanche, dont 
il fut si estonné qu’à peine pouvoit-il croire ce 
qu’il voioit; toutesfois, ayant bien regardé sa 
taille, qui estoit semblable à celle qu’il touchoit, 
les façons de son visage, qui au toucher se pou- 
voient cognoistre, cogneut certainement que c’es- 
toit elle, dont il fut tresaise de veoir qu’une femme 
qui jamais n’avoit eu le bruit d’avoir serviteur, 
mais d’avoir reffusé tant d’honnestes gentils¬ 
hommes, s’estoit arrestée à luy seul. Amour, qui 
n’est jamais en un estât, ne peult endurer qu’il 
vesquit longuement en ce repos, et le meit en 
telle gloire et esperance qu’il se délibéra de luy 
faire cognoistre son amour, pensant, quand elle 
seroit cogneuë, qu’elle auroit occasion d’augmen¬ 
ter. Et, un jour que ceste grande dame alloit au 
jardin, la damoiselle Camille s’en alla promener 
en une autre allée. Le gentil-homme, la voyant 
seule, s’advança pour l’entretenir, et, feignant ne 
l’avoir point veuë ailleurs, luy dist :« Ma Damoi¬ 
selle, il y a long temps que je porte une affection 

sur mon cueur, laquelle, de peur de vous des¬ 
plaire, ne vous ay osé reveler, dont je suis si mal 
que je ne puis plus porter ceste peine sans mourir, 
car je ne croy pas que jamais homme vous sceust 
tant aimer que je fais. » La damoiselle Camille 
ne le laissa pas achever son propos, mais luy dist 
avec une tresgrande colere : « Avez-vous jamais 
ouy dire que j’aye eu amy ne serviteur? Je suis 
seure que non, et m’esbahis dont vous vient cette 
hardiesse de tenir tels propos à une si femme de 
bien que moy : car vous m’avez assez hantée 
céans pour cognoistre que jamais n’aimay autre 
que mon mary; et pource gardez-vous de conti¬ 
nuer ces propos, » Le gentil-homme, voyant une 
si grande fiction, ne se peut tenir de rire et luy 
dire : « Ma Damoiselle, vous ne m’estes pas tous- 
jours si rigoureuse que maintenant. Dequoy 
vous sert-il d’user envers moy de telle dissimu¬ 
lation? Ne vault-ii pas mieux avoir une amitié 
parfaicte que imparfaicte? » Camille luy res- 
pondit : « Je n’ay en vous amitié parfaicte ne 
imparfaicte, sinon comme aux autres serviteurs de 
ma maistressc; mais, si vous continuez les pro¬ 
pos que me tenez, je pourray bien avoir telle 
haine qu’elle vous cuira. » Le gentil-homme 
poursuyvit encore son propos et luy dist : « Et 
où est la bonne chere que vous me faictes quand 
je ne vous puis veoir? Pourquoy m’en privez-vous 
maintenant, que le jour me monstre vostre beauté 
accompagnée d’une si parfaicte et bonne grâce?» 
Camille, faisant un grand signe de la croix, luy 

dist : « Vous avez perdu vostre entendement, ou 
vous estes le plus grand menteur du monde, car 
jamais en ma vie ne pensay vous avoir faict meil¬ 
leure chere ne pire que je vous fais, et vous prie 
de me dire comment vous l’entendez. » Alors le 
pauvre gentil-homme, pensant la gaîgner davan¬ 
tage, luy alla compter le lieu où il Favoit veuë, 
et la marque de la croye qu’il luy avoit faicte pour 
la cognoistre, dont elle fut si outrée de colere 
qu’elle luy dist qu’il estoit le plus meschanthomme 
du monde, et qu’il avoit controuvé contre elle une 
mensonge si vilaine qu’elle mettroit peine de l’en 
faire repentir. Luy, qui sçavoit le crédit qu’elle 
avoit envers sa maistresse, la voulut appaiser; 
mais il ne luy fut possible, car, en le laissant là, 
furieusement s’en alla où estoit sa maistresse, la¬ 
quelle laissa toute la compagnie pour venir entre¬ 
tenir Camille, qu’elle aimoit^comme soy-mesmes, 
et, la trouvant en si grande colere, luy demanda 
qu’elle avoit, ce que Camille ne luy voulut celer, 
et luy compta tous les propos que le gentil¬ 
homme luy avoit tenuz, si mal à l’advantage du 
pauvre gentil-homme que, dés le soir, sa mais¬ 
tresse luy manda qu’il eust à se retirer tout incon¬ 
tinent en sa maison, sans parler à personne, et 
qu’il y demeurast jusques à ce qu’il fust mandé ; 
ce qu’il feit hastivement, pour la crainte qu’il 
avoit d’avoir pis; et, tant que Camille demeura 
avec sa maistresse, ne retourna le gentil-homme 
en ceste maison, ny onques puis n’ouyt nou¬ 
velles de celle qui luy avoit bien promis qu’il 

la perdroit dés l’heure qu’il la chercheroit. 

« Par cela, mes Dames, pouvez-vous veoir 
comme celle qui avoit préféré la gloire du monde 
à sa conscience a perdu Pun et l’autre : car au- 
jourd’huy est leu aux yeux d’un chacun ce qu’elle 
vouloit cacher à ceux de son amy et serviteur, et, 
fuyant la moquerie d’un, est tombée en celle de 
tous; et si ne peult estre excusée par simplicité 
d’une amour naïfve, de laquelle chacun doit avoir 
pitié, mais accusée doublement d’avoir couverte 
sa malice du manteau d’honneur et de gloire et 
se faire devant Dieu et les hommes autre qu’elle 
n’estoit. Maisceluy qui ne donne point sa gloire 
à autruy, en descouvrant ce manteau, luy en a 
donné double infamie, — Voilà, dist Oisille, une 
vilanie inexcusable, car qui peult parler pour 
elle, quand Dieu, l’honneur et mesmes l’amour 
l’accusent? — Qui? dist Hircan : le plaisir et la 
follie, qui sont deux grans advocats pour les 
dames. — Si nous n’avions d’autres advocats, 
dist Parlamente, qu’eux avec vous, nostre cause 
seroit mal soustenuë; mais celles qui sont vain¬ 
cues de plaisir ne se doivent plus nommer femmes, 
mais hommes, desquels la fureur et concupis¬ 
cence augmente leur honneur : car un homme 
qui se venge de son ennemy et le tue pour un 
démentir en est estimé plus gentil compagnon; 
aussi est-il quand il en aime une douzeine avec 
sa femme. Mais l’honneur des femmes a autre 
fondement : c’est douceur, patience et chasteté. 

— Vous parlez des sages, dist Hircan. — Pource, 
dist Parlamente, que je n’en veux point cognoistre 
d’autres. — S’il n’y en avoit point de folles, dist 
Nomerfîde, ceux qui veulent estre creuz de tout 
ce qu’ils disent et font pour suborner la simplicité 
féminine se trouveroient bien loing de leur es¬ 
poir. — Je vous prie, Nomerfide, dist Guebron, 
que je vous donne ma voix à fin que nous donniez 
quelque compte à ce propos. —Je vous en diray 
un, dist Nomerfide, autant à la louënge d’un 
amant que le vostre a esté au mespris des folies 
femmes. » 

De deux amans qui ont subiilement jouy de leurs 
amours, ci de Vheureuse issue d*icelles. 



|n la ville de Paris y avoit deux citoyens 
de médiocre estât, l’un politîc, et 
'autre marchand de draps de soye, 
lesquels de toute ancienneté se por- 
toient fort bonne affection et se hantoient fami¬ 
lièrement. Au moyen de quoy le fils du politic, 
nommé Jaques, jeune homme assez mettable en 

bonne compagnie, frequentoit souvent, sous la 
faveur de son pere, au logis du marchand; mais 
c’estoit à cause d’une belle fille qu’il avoit, 
nommée Françoise; et feit Jaques si bien ses me¬ 
nées envers Françoise qu’il cognent qu’elle n’es- 
toit moins aimante qu’aimée. Mais, sur ces entre- 
faictes, se dressa le camp de Provence contre la 
descente de Charles d’Autriche, et fut force à 
Jaques de suyvre le camp, pour l’estât auquel il 
estoit appellé. Durant lequel camp, et dés le com¬ 
mencement, son pere alla de vie à trespas, dont 
la nouvelle luy apporta double ennuy : l’un pour 
la perte de son pere, l’autre pour l’incommodité 
de revoir si souvent sa bien-aimée, comme il es- 
peroità son retour. Toutesfois, avecquesle temps, 
l’un fut oublié, et l’autre s’augmenta : car, comme 
la mort est chose naturelle, principalement au 
pere plustost qu’aux enfans, aussi la tristesse s’en 
escoule peu à peu; mais l’amour, au lieu de nous 
apporter mort, nous rapporte vie en nous com¬ 
muniquant la propagation des enfans, qui nous 
rendent immortels, et cela est une des principales 
causes d’augmenter noz désirs. Jaques donc, 
estant de retour à Paris, n’avoit autre soing ny 
pensement que de se remettre au train de la fré¬ 
quentation vulgaire du marchand, pour, sous 
ombre de pure amitié, faire trafic de sa pluschere 
marchandise. D’autre part, Françoise, pendant 
son absence, avoit esté fort sollicitée d’ailleurs, 
tant à cause de sa beauté que de son bon esprit, 
et aussi qu’elle estoit, long temps y avoit, ma- 

rîable, combien que le pere ne s’en mîst pas fort 
en son devoir, fust ou pour son avarice, ou pour 
trop grand désir de la bien colloquer, comme fille 
unique : ce qui ne faisoit rien à l’honneur de la 
fille, pource que les personnes de maintenant se 
scandalisent beaucoup plustost que l’occasion ne 
leur en est donnée, et principalement quand c’est 
en quelque point qui touche la pudicité de belle 
fille ou femme. Cela fut cause que le pere ne feit 
point le sourd ny l’aveugle au vulgaire caquet, 
et ne voulut ressembler beaucoup d’autres qui, 
au Heu de censurer les vices, semblent y provo¬ 
quer leurs femmes et enfans : car il la tenoit de 
si court que ceux mesmes qui n’y tendoient que 
sous voile de mariage n’avoient point ce moyen 
de la veoir que bien peu, encores estoit-ce tous- 
jours avecques sa mere. 

Il ne fault pas demander si cela fut fort aigre 
à supporter à Jaques, ne pouvant résoudre en 
son entendement que telle austérité se gardast 
sans quelque grande occasion, tellement qu’il 
vacilloit fort entre amour et jalousie. Si est-ce 
qu’il se résolut d’en avoir la raison, à quelque 
péril que ce fust. Mais premièrement, pour co- 
gnoistre si elle estoit encores de mesme affection 
que auparavant, il alla tant et vint qu’un matin à 
l’eglise, oyant la messe assez prés d’elle, il ap- 
perceut à sa contenance qu’elle n’estoit moins 
aise de le veoir que luy elle. Aussi îuy, cognois- 
sant la mere n’estre si severe que le pere, print 
quelque fois, comme inopinément, la hardiesse, 

en les voyant aller de leur logis jusques à Teglise, 
de les acoster avecques une familière et vulgaire 
reverence et sans se trop advantager, le tout ex¬ 
pressément et à fin de mieux parvenir à ses atten¬ 
tes. Bref, en approchant le bout de l’an de son 
pere, il se délibéra, au changement du dueil, de se 
mettre sur le bon bout et faire honneur à ses an- 
cestres, et en tint propos à sa mere, qui le trouva 
bon, désirant fort de le veoir bien marié, pource 
qu’elle n’avoit pour tous enfans que luy et une 
fille ja mariée bien et honnestement. Et de faict, 
comme damoiselle d’honneur qu’elle estoit, luy 
poussoit encor le cueur à la vertu par infinité 
d’exemples d’autres jeunes gens de son aage qui 
s’advançoient d’eux-mesmes, au moins qui se 
monstroient dignes du lieu d’où ils estoient des- 
cenduz. Ne restoit plus que d’adviser où ils se 
fourniroient; mais la mere dist : « Je suis d’ad- 
vis, Jaques, d’aller chez le compere sire Pierre 
(c’estoit le pere de Françoise). Il est de noz amis, 
il ne nous voudroit pas tromper, » Sa mere le 
chatouïlloit bien où il sedemangeoit; neantmoins 
il tint bon, disant : « Nous en prendrons là où 
nous trouverons nostre meilleur et à meilleur 
marché. Toutesfois, dit-il, à cause de la cognois- 
sance de feu mon pere, je suis bien content que 
nous y allions premier qu’ailleurs. » Ainsi fut 
orins le complot pour un matin, que la mere et 
'e fils allèrent veoir le sire Pierre, qui les recueil¬ 
lit fort bien, comme vous sçavez que les marchans 
ne manquent point de telles drogues. Si feirent 

desployer grandes quantitez de draps de soye de 
toutes sortes, et choisyrent ce qui leur en failloit. 
Mais ils ne peurent tomber d’accord, ce que 
Jaques faisoit à propos, pource qu’il ne voyoit 
point la mere de s’amye; et falut, à la fin, qu’ils 
s’en allassent, sans rien faire, veoir ailleurs quel 
il y faisoit. Mais Jaques n’y trouvoit rien si beau 
que chez s’amye, où ils retournèrent quelque 
temps après. Lors s’y trouva la dame, qui leur 
feit le meilleur recueil du monde; et, apres les 
menées qui se font en telles boutiques, la femme 
du sire Pierre tenant encor plus roide que son 
mary, Jaques luy dist : « Et dea, ma Dame, vous 
estes bien rigoureuse ! Voilà que c’est : nous 
avons perdu nostre pere, on ne nous cognoist 
plus. » Et feit semblant de pleurer et de s’essuyer 
les yeux pour la souvenance paternelle; mais 
c’estoit à fin de faire sa menée. La bonne femme 
vefve, mere de Jaques, y allant à la bonne foy, 
dist aussi : « Depuis sa mort, nous ne nous 
sommes non plus fréquentez que si jamais ne 
nous fussions veuz. Voilà le compte que l’on 
tient des pauvres femmes vefves ! » Alors se ra- 
cointerent-elles de nouvelles caresses, se promet- 
tans de se revisiter plus souvent que jamais. Et, 
comme ils estoient en ces termes, vindrent d’au¬ 
tres marchans, que le maistre mena luy-mesme 
en son arriéré-boutique. Et le jeune homme, 
voyant son apoinct, dist à sa mere : « Mais, ma 
Damoiselle, j’ay veu que ma Dame venoit bien 
souvent, les festes, visiter les saincts lieux qui 

sont en noz quartiers, et principalement les reli¬ 
gions. Si quelquesfois elle daignoit en passant 
prendre son vin, elle nous feroit plaisir et hon¬ 
neur. » La marchande, qui n’y pensoit en nul 
mal, luy respondit qu’il y avoit plus de quinze 
jours qu’elle avoit délibéré d’y faire un voyage, 
et que, si le prochain dimanche ensuyvant il fai- 
soit beau, elle pourroit bien y aller, qui ne seroit 
sans passer par le logis de la damoiselle et la re¬ 
visiter. Geste conclusion prinse, aussi feit-elle du 
marché des draps de soye, car il ne faiÜoit pas, 
pour quelque peu d’argent, laisser fuyr si belle 
occasion. 

Le complot prins et la marchandise emportée. 
Jaques, cognoissant ne pouvoir bien luy seul 
faire une telle entreprinse, fut contrainct se dé¬ 
clarer à un sien fidele amy. Si se conseillèrent si 
bien ensemble qu’il ne restoit que l’execution. 
Parquoy, le dimanche venu, la marchande et sa 
fille ne faillirent, au retour de leurs dévotions, 
de passer par le logis de la damoiselle vefve, où 
elles la trouvèrent avec une sienne voisine devi- 
sans en une gallerie de jardin, et la fille de la 
vefve qui se promenoit par les allées du jardin 
avec Jaques et Olivier. Luy, aussi tost qu’il veid 
s’amye, se forma en sorte qu’il ne changea nulle¬ 
ment de contenance. Si alla en ce bon visage re¬ 
cevoir la mere et la fille, et, comme c’est l’ordi¬ 
naire que les vieux cherchent les vieux, ces trois 
dames s’assirent sur un banc qui leur faisoit 
tourner le dos vers le jardin, dans lequel, peu à 

peu, les deux amans entrèrent, se promenans 
jusques au lieu où estoient les deux autres; et 
ainsi de coinpaignie s^entrecaresserent quelque 
oeu, puis se remirent au promenoir, où le jeune 
nomme compta si bien son piteux cas à Françoise 
qu’elle ne pouvoit accorder et si n’osoit refuser 
ce que son amy demandoit, tellement qu’il co¬ 
gnent qu’elle estoit bien fort aux altérés. Mais il 
fault entendre que, pendant qu’ils tenoient ces 
propos, ils passoient et repassoient souvent au 
long de l’abry où estoient assises les bonnes 
femmes, afin de leur oster tout soupçon, parlans 
toutesfois de propos vulgaires et familiers, et 
quelquesfois un peu rageans folastrement parmy 
le jardin. Et y furent ces bonnes femmes si ac- 
coustumées par l’espace d’une demie heure que, 
à la fin, Jaques feit le signe à Olivier, qui joua 
son personnage envers l’autre fille qu’il tenoit, en 
sorte qu’elle ne s’apperceut point que les deux 
amans entrèrent dans un preau couvert de ceri- 
saye et bien cloz de hayes de rosiers et de groise- 
liers forts haults, là où ils feirent semblant d’aller 
abattre des amendes à un coing du preau; mais 
ce fut pour abattre prunes. Aussi Jaques, au 
lieu de bailler la cotte verte à s’amye, iuy bailla 
la cotte rouge, en sorte que la couleur Iuy en 
vint au visage pour s’estre trouvée surprinse un 
peu plustost qu’elle ne pensoit. Si eurent-ils si 
habilement cueilly leurs prunes, pource qu’elles 
estoient meures, que Olivier mesme ne le pou¬ 
voit croire, n’eust esté qu’il veid la fille tirant la 

veuë contre bas et monstrant visage honteux, qui 
luy donna marque de la vérité, pource que au 
paravant elle alloit la teste levée, sans craindre 
qu*on veist en l’œil la veine qui doibtestre rouge 
avoir pris couleur azurée; dequoy Jaques s’ap- 
percevant, la remit en son naturel par remons¬ 
trances à ce necessaires. Toutesfois, en faisant 
encor deux ou trois tours de Jardin, ce ne fut 
point sans larmes et souspirs, et sans dire main- 
lesfois : « HelasI estoit-ce pour cela que vous 
m’aimiez? Si je l’eusse pensé! Mon Dieu, que 
feray-je? Me voilà perdue pour toute ma vie. En 
quelle estime m’aurez-vous d’oresenavant ? Je me 
tiens asseurée que vous ne tiendrez plus compte 
de moy, au moins si vous estes du nombre de 
ceux qui n'aiment que pour leur plaisir. Helas! 
que ne suis-je plustost morte que de tomber dans 
ceste faulte ! » Ce n’estoit pas sans verser force 
larmes qu’elle tenoit ce propos; mais Jaques la 
réconforta si bien, avec tant de promesses et ser- 
mens, que, avant qu’ils eussent parfourny trois 
autres tours de jardin, et qu’il eust faict le signe à 
son compaignon, ils rentrèrent encores au préau 
par un autre chemin, où elle ne sceut si bien 
faire qu’elle ne receust plus de plaisir à la seconde 
cotte verte que h le première. Voire et si s’en 
trouva si bien dés l’heure qu’ils prindrent deli¬ 
beration pour aviser comment iis se pourroient 
reveoir plus souvent et plus à leur aise, en atten¬ 
dant le bon loisir du pere. A quoy leur aida gran¬ 
dement une jeune femme, voisine du sire Pierre, 

qui estoit aucunement parente du jeune homme 
et bien amye de Françoise. En quoy ils ont con¬ 
tinué sans scandale (à ce que je puis entendre) 
jusques à la consommation du mariage, qui s’est 
trouvé bien riche pour une fille de marchand, car 
elle estoit seule. Vray est que Jaques a attendu 
le meilleur du temporel jusques au décès du pere, 
qui estoit si serrant qu’il luy sembloit que ce 
qu’il tenoit en une main l’autre luy desrobboit. 

« Voilà, mes Dames, une amitié bien commen¬ 
cée, bien continuée et mieux finie : car, encores 
que ce soit le commun d’entre vous hommes de 
desdaigner une fille ou femme depuis qu’elle vous 
a esté liberale de ce que vous cherchez le plus en 
elles, si est-ce que ce jeune homme, estant poulsé 
de bonne et sincere amour, et ayant cogneu en 
s’amye ce que tout mary desire en la fille qu’il 
espouse, et aussi la cognoissant de bonne lignée 
et sage, au reste de la faulte que luy-mesme avoit 
commise, ne voulut point adultérer ny estre 
cause ailleurs d’un mauvais mariage; en quoy je 
le trouve grandement louable. — Si est-ce, dist 
Oisille, qu’ils sont tous deux dignes de blasme, 
voire le tiers aussi, qui se faisoit ministre ou du 
moins adhérant à un tel violement. — M’ap¬ 
peliez-vous cela violement, dist Saffredent, quand 
les deux parties en sont bien d’accord? Est-il 
meilleur mariage que cestuy-là qui se faict ainsi 
d’amourettes? C’est pourquoy on dicten proverbe 
que les mariages se font au Ciel; mais cela ne 














I [ 2 


CINQ^UIESME JOURNÉE 


s’entend pas des mariages forcez ny qui se font à 
pris d’argent, et qui sont tenuz pour tresap- 
prouvez depuis que le pere et la mere y ont 
donné consentement. — Vous en direz ce que 
vous vouldrez, répliqua Oisille, si fault-il que 
nous recognoissions l’obeïssance paternelle, et, 
par default d’icelle, avoir recours aux autres pa- 
rens; autrement, s’il estoit permis à tous et 
toutes de se marier à volonté, quants mariages 
cornuz trouveroit-on ? Est-il à présupposer qu’un 
jeune homme et une fille de xij ou xv ans sça- 
chent ce qui leur est propre? Qiii regarderoit 
bien le contenement de tous les mariages, on 
trouveroit qu’il y en a pour le moins autant de 
ceux qui se sont faicts par amourettes dont les 
yssues en sont mauvaises que de ceux qui ont 
esté faicts forcément, pource que ces jeunes 
gens, qui ne sçavent ce qui leur est propre, 
se prennent au premier qu’ils trouvent, sans 
considération ; puis peu à peu ils descouvrent 
leurs erreurs, qui les faict entrer en de plus 
grandes; là où, au contraire, la pluspart de ceux 
qui se font forcément procèdent du discours de 
ceux qui ont plus veu et ont plus de jugement 
que ceux à qui plus il touche, en sorte que, quand 
ils viennent h sentir le bien qu’ils ne cognois- 
soient, ils le savourent et embrassent beaucoup 
plus avidement et de plus grande affection. — 
Voire mais, vous ne dictes pas, ma Dame, dist 
Hircan, cpie la fille estoit en hault aage nubile, 
cognoissant l’iniquité du pere, qui laissoit moisir 

son pucelage de peur de desmoisir ses escuz. Et 
ne sçavez-voiis pas que nature est cogneuë? Elle 
aimoit, elle estoit aimée; elle trouvoit son bien 
prest, et si se pouvoit souvenir du proverbe que 
tel refuse qui après muse. Toutes ces choses, 
avecques la prompte execution du poursuivant, 
ne luy donnèrent pas loisir de se rebeller : aussi 
avez-vous oy qu’incontinent après on cogneut 
bien à sa face qu’il y avoit en elle quelque muta¬ 
tion notable. C’estoit (peult-estre) l’ennuy du peu 
de loisir qu’elle avoit eu pour juger si telle chose 
estoit bonne ou mauvaise, car elle ne se feit pas 
grandement tirer l’aureille pour en faire le second 
essay. — Or, de ma part, dist Longarine, je n’y 
trouverois point d’excuse si ce n’estoit l’appro¬ 
bation de la foy du jeune homme, qui, se gou¬ 
vernant en homme de bien, ne l’a point abandonnée, 
ains l’a bien vouluë telle qu’il l’avoit faicte; en 
quoy il me semble grandement loüable, veu la 
corruption dépravée de la jeunesse du temps pré¬ 
sent. Non pas que pour cela je vueille excuser la 
première faulte, qui l’accuse tacitement d’un rapt 
oour le regard de la fille, et de subornation en 
i’endroit de la mere. — Et point! point! dist 
Dagoucin, il n’y a rapt ny subornation; tout s’est 
faict de pur consentement, tant du costé des deux 
meres pour ne l’avoir empesché, bien qu’elles 
ayent esté deceüs, que du costé de la fille, qui 
s’en est bien trouvée : aussi ne s’en est-elle jamais 
plaincte. — Tout cela n’est procédé, dist Parla- 
niente, que de la grande bonté et simplicité de 

la marchande, qui sous tiltre de bonne foy mena, 
sans y penser, sa fille à la boucherie. —Mais aux 
nopces, dist Simontault; tellement que ceste sim¬ 
plicité ne fut moins profitable à la fille que dom¬ 
mageable à celle qui se laissoit trop aiséement 
tromper par son mary. — Puis que vous en sça- 
vez le compte, dist Nomerfide, je vous donne 
ma voix pour nous le reciter. — Et je n’y feray 
faulte, dist Simontault, mais que vous pro¬ 
mettiez de ne pleurer point. Ceux qui disent, 
mes Dames, que vostre malice passe celle des 
hommes, auroient bien à faire de mettre un tel 
exemple en avant que celuy que maintenant je 
vous vay racompter, où je prétends non seule¬ 
ment vous déclarer la grande malice d’un mary, 
mais aussi la tresgrande simplicité et bonté de sa 
femme. » 


NOUVELLE QUARANTECINQJESME 


Un maryj baillant les innocens à sa chambrière, trompoit 

la simplicité de sa femme. 


N la ville de Tours y avoit un 
homme de fort subtil et bon esprit, 
lequel estoit tapissier de feu Monsieur 




le Duc d’Orléans, fils du Roy François 
Premier; et, combien que ce tapissier par fortune 

de maladie fust devenu sourd, si n*avoit-il dimi¬ 
nué son bon entendement, car il n’y en avoit 
point de plus subtil de son mestier, et d’autres 
choses vous verrez comment il s’en sçavoit aider. 
Il avoit espousé une honneste et femme de bien, 
avec laquelle il vivoit en grand paix et repos. Il 
craignoit fort à luy desplaire; elle aussi ne cher- 
choit que à luy obeïr en toutes choses. Mais, 
avec la bonne amitié qu’il luy portoit, estoit si 
charitable que souvent il donnoit à ses voisines 
ce qui apartenoit à sa femme, combien que ce 
fust le plus secrettement qu’il pouvoit. Ils avoient 
en leur maison une chambrière fort en bon point, 
de laquelle le tapissier devint amoureux; toutes- 
fois, craignant que sa femme le sceust, faisoit 
souvent semblant de la tancer et reprendre, di¬ 
sant que c’estoit la plus paresseuse garse que 
jamais il avoit veuë, et qu’il ne s’en esbahissoit 
pas, veu que sa maistresse jamais ne la battait. 
Et, un jour qu’ils parloient de donner les inno- 
cens, le tapissier dist à sa femme : « Ce seroit 
belle aumosne de les donner à ceste paresseuse 
garse que vous avez; mais il ne faudroit pas que 
ce fust de vostre main, car elle est trop foible 
et vostre cueur trop piteux. Si est-ce que, si je 
voulois employer la mienne, nous serions mieux 
serviz d’elle que nous ne sommes. » La pauvre 
femme, qui n’y pensoit en nul mal, le pria d’en 
vouloir faire l’execution, confessant qu’elle n’a- 
voit le cueur ne la force pour la battre. Le mary, 
qui accepta volontiers ceste commission, faisant 

le rigoureux bourreau, feit acheter des verges des 
plus fines qu’il peult trouver; et, pour monstrer 
le grand désir qu’il avoit de ne l’espargner point, 
les feit tremper dedans de la saumure; en sorte 
que la pauvre femme eut plus de pitié de sa cham¬ 
brière que de doute de son mary. Le jour des 
innocens venu, le tapissier se leva de bon matin, 
et s’en alla en la chambre haute, où la chambrière 
estoit toute seule, et Ih luy bailla les innocens 
d’autre façon qu’il n’avoit dict à sa femme. La 
chambrière se print fort à plorer, mais rien ne 
luy valut. Toutesfois, de peur que sa femme y 
survinst, commença à frapper des verges sur le 
bois du lict, tant qu’il les escorcha et rompit, et 
ainsi rompues les apporta à sa femme, luy disant : 
« M’amie, je croy qu’il souviendra des innocens 
à vostre chambrière. » Après que le tapissier s’en 
fut allé hors de la maison, la chambrière se vint 
jetter à deux genoux devant sa maistresse, luy 
disant que son mary luy avoit faict plus grand 
tort que jamais on feit à chambrière. Mais la 
maistresse, cuîdant que ce fust à cause des verges 
qu’elle pensoit luy avoir esté données, ne la laissa 
pas achever son propos, mais luy dîst : « Mon mary 
a bien faict, car il y a plus d’un moys que je suis 
apres luy pour l’en prier ; et, si vous avez eu du 
mal, J’en suis bien aise. Ne vous en prenez qu’à 
moy, et encores n’en a-il pas tant faict qu’il 
devoit. » La chambrière, voyant que sa mais¬ 
tresse approuvoit un tel cas, pensa que ce n’estoit 
pas un si grand péché qu’elle cuidoit, veu que 

celle que Ton estimoit tant femme de bien en 
estoit roccasion, et n’en osa plus parler depuis. , 
Et le maistre, voyant que sa femme estoit aussi 
contente d’estre trompée que luy de la tromper, 
délibéra de la contenter souvent, et gaigna si bien 
ceste chambrière qu’elle ne ploroit plus pour 
avoir les innocens. 

Il continua ceste vie longuement, sans que sa 
femme s’en apperceust, tant que les grandes nei¬ 
ges vindrent; et, tout ainsi que le tapissier avoit 
donné les innocens à sa chambrière sur l’herbe 
en son jardin, il luy en voulut donner sur la neige, 
et un matin, avant que personne fust esveillé en 
sa maison, la mena tout en chemise faire le cru¬ 
cifix sur la neige, et, en se joüant tous deux à se 
bailler de la neige l’un à l’autre, n’oublierent le 
jeu des innocens, ce qu’advisa une de leurs voi¬ 
sines, qui s’estoit mise à la fenestre qui regardoit 
tout droict sur le jardin pour veoir quel temps 
il faisoit; et, voyant ceste vilennie, fut si cour¬ 
roucée qu’elle se délibéra de le dire à sa bonne 
commere, à fin qu’elle ne se laissast plus tromper 
d’un si mauvais mary ny servir d’une si mes- 
chante garse. Le tapissier, après avoir faict tous 
ses beaux jeux, regarda à l’entour de luy si per¬ 
sonne ne l’avoit veu, et advisa sa voisine à la 
fenestre, dont il fut fort marry; mais luy, qui 
sçavoit donner couleur à toute tapisserie, pensa 
si bien colorer ce faict que sa commere seroit 
aussi bien trompée que sa femme, et, si tost 
qu’il fut recouché, feit lever du Uct sa femme en 

chemise, et la mena au jardin où il avoit mené sa 
chambrière, et se joua long temps avec elle de la 
neige, comme il avoit faict avec Tautre, et puis 
luy bailla des innocens ainsi qu'à sa chambrière; 
et après s’en allèrent tous deux coucher. Quand 
ceste bonne femme alla à la messe, sa voisine 
et bonne amie ne faillit de s'y trouver, et du 
grand zele qu’elle avoit luy pria, sans luy en 
vouloir dire davantage, qu'elle voulust chasser 
sa chambrière, et que c’estoit une tresmauvaise et 
dangereuse garse, ce qu'elle ne voulut faire sans 
sçavoir pourquoy sa voisine l'avoit en si mauvaise 
estime, qui à la fin luy compta comme elle l’avoit 
veuë au matin en son jardin avec son mary. La 
bonne femme se print bien fort à rire en luy di¬ 
sant : « Helasl ma commere m'amie, c’estoit 
moy. — Comment, ma commere! dist l’autre, elle 
cstoit toute en chemise au matin, environ les cinq 
heures. » La bonne femme luy respondit : « Par 
ma foy, ma commere, c’estoit moy. » L’autre, 
continuant son propos i (f Ils se bailloient, dist- 
elle, de la neige l’un à l'autre, puis aux tetins, 
puis en autre lieu, aussi privéement qu'il estoit 
possible. )) La bonne femme luy dist : « Hél hé! 
ma commere, c’estoit moy. ■— Voire, ma com¬ 
mere! ce dist l’autre; mais je les ay veuz sur la 
neige faire telle chose et telle qui me semble 
n’estre belle ny honneste. — Ma commere, dist 
l’autre, Je le vous ay dict, et le dy encores, que 
c’estoît moy, et non autre, qui ay faict tout ce 
que vous me dictes ; mais mon mary et moy 

jouons ainsi privéement. Je vous prie, ne vous 
en scandalisez point, car vous sçavez que nous 
devons complaire à noz mariz. » Ainsi s'en re¬ 
tourna la commere, plus désirante d’avoir un tel 
mary qu’elle n’estoit à venir demander celuy de 
sa bonne commere. Et, quand le tapissier fut re¬ 
tourné, sa femme luy feit le compte tout au long 
de sa commere. « Or regardez, m’amie, respon- 
dit le tapissier, si vous n’estiez femme de bien et 
de bon entendement, long temps a que nous 
fussions séparez l’un de l’autre; mais j’espere que 
Dieu nous conservera en nostre bonne amitié, à 
sa gloire et à nostre contentement, — Amen, 
mon amy, dist la bonne femme. J’espere que de 
mon costé vous n’y trouverez jamais faulte. » 

« Celuy seroit bien incrédule, mes Dames, qui, 
après avoir veu une telle et si véritable histoire, 
jugeroit qu’il y eust en vous telle malice que aux 
hommes, combien que, sans faire tort à nul, pour 
bien louer à la vérité l’homme et la femme, l’on 
ne peult faillir de dire que l’un et l’autre ne vault 
rien. — Cest homme-là, dist Parlamente, estoit 
merveilleusement mauvais, car d’un costé il 
trompoit sa chambrière, et de l’autre sa femme. 
— Vous n’avez pas donc bien entendu le compte, 
dist Hircan, pource qu’il est dict qu’il les con¬ 
tenta toutes deux en une matinée, que je trouve 
un grand acte de vertu, tant au corps qu’à l’es¬ 
prit, de sçavoir dire et faire deux contraires con- 
tens. — En cela, respondit Parlamente, il est 

doublement mauvais de satisfaire à la simplesse 
de Tune par mensonge, et à la malice de l’autre 
par son vice; mais j’entends bien que ces pechez- 
là, mis devant tel juge que vous, seront tousjours 
pardonnez. — Si vous asseuray-je, dist Hircan, 
que je ne feray jamais si grande ne si difficile en- 
treprinse ; car mais que je vous rende compte, je 
n’auray pas mal employé ma journée. — Si l’a¬ 
mour réciproque, dist Parlamente, ne contente 
le cueur, toute autre chose ne le peult contenter. 
— De vray, dist Simontauît, je croy qu’il n’y a 
au monde plus grande peine que d’aimer et n’estre 
point aimé. — Je vous en croy, dist Oisille, et 
si me souvient à ce propos d’un compte que je 
n’avois délibéré de mettre au rang des bons; toU' 
tesfois, puis qu’il vient à propos, je suis contente 
de m’en acquiter, » 


NOUVELLE QUARANTESIXIESME 


D'un coràeUcr qui faict grand crime envers les marîz de 

battre leurs femmes. 



la ville d’Angoulesme, où se tenoit 
souvent le Comte Charles, pere du 
^Roy François, y avoit un cordelier 
nommé Vallès, homme sçavant et fort 
grand prescheur, en sorte que les advents il près- 

cha en la ville devant le Comte, dont sa réputation 
augmenta encores davantage. Si advint que, 
durant les advents, un jeune estourdy de la ville, 
ayant espousé une assez belle jeune femme, ne 
laissoit pour cela de courir par tout autant et plus 
dissolument que les non mariez, Dequoy la jeune 
femme, advertie, ne se pouvoit taire, tellement 
que bien souvent en passant elle en recevoit ses 
gages plustost et d’autre façon qu’elle n’eust 
voulu j et toutesfois elle ne laissoit pour cela de 
continuer en ses lamentations, et quelques fois 
jusques à injures. Parquoy le jeune homme s’ir¬ 
rita en sorte qu’il la battit à sang et marque, dont 
elle se print à crier plus que devant; et pareille¬ 
ment ses voisines, qui sçavoient l’occasion, ne se 
pouvoient taire, ains crioyent publiquement par les 
rues, disans : « Et fy, fy de tels manz! Au diable! 
au diable ! » De bonne encontre, le cordelier de 
Vallès passoit lors par là, qui en entendit le bruit 
et l’occasion; si se délibéra d’en toucher un mot 
le lendemain à sa prédication, comme il n’y faillit 
pas : car, faisant venir à propos le mariage et i’a- 
mitîé. que nous y devons garder, il le collauda 
grandement, blasmant les infracteurs d’iceluy et 
faisant comparaison de l’amour conjugale à l’a¬ 
mour paternelle. Et si dist, entre autres choses, 
qu’il y avoit plus de danger et plus griefve punition 
à un mary de battre sa femme c[ue de battre son 
pere ou sa mere : « Car, dist-il, si vous battez 
vostre pere ou vostre mere, on vousenvoyra pour 
penitence à Rome; mais, si vous battez vostre 

femme, elle et toutes ses voisines vous envoyront 
h tous les diables, c’est à dire en enfer. Or regar¬ 
dez quelle différence il y a entre ces deux péni¬ 
tences, car, de Rome, on en revient ordinairement ; 
mais d’enfer, oh! on n’en revient point, nulla est 
redemptio. » Depuis ceste prédication, il fut ad- 
verty que les femmes faisoient leur Achilles de 
ce qu’il avoit dict, et que les mariz ne pouvoient 
plus chevir d’elles : à quoy il s’advisa de mettre 
ordre, comme à l’inconvenient des femmes; et, 
pour ce faire, en l’un de ses sermons il accom- 
para les femmes aux diables, disant que ce sont 
les deux plus grands ennemis de l’homme, et qui 
le tente sans cesse, et desquels il ne se peust de- 
pestrer, et par especial de la femme : « Car, dist- 
il, quant aux diables, en leur monstrant la croix, 
ils s’enfuyent; et les femmes, tout au rebours, 
c’est cela qui les aprivoise, qui les faict aller et 
courir, et qui faict qu’elles donnent à leurs mariz 
infinité de passions. Mais sçavez-vous que vous 
y ferez, bonnes gens? Quand vous verrez C|uevos 
femmes vous tourmenteront ainsi sans cesse, 
comme elles ont accoustumé, démanchez la croix, 
et du manche chassez les au loing. Vous n’aurez 
point faict trois ou quatre fois ceste expérience 
vivement que vous ne vous en trouviez bien, et 
verrez que, tout ainsi que l’on chasse le diable 
en la vertu de la croix, aussi chasserez-vous et fe¬ 
rez taire vos femmes en la vertu du manche de 
la dicte croix, pourveu qu’elle n’y soit plus atta¬ 
chée. )> 

« Voilà une partie des prédications de ce venc- 
rable de Vallès, de la vie duquel je ne vous feray 
autre récit, et pour cause; mais bien vous diray- 
je, quelque bonne mine qu’il feit (car je Tay co- 
gneu), qu’il tenoit beaucoup plus le party des 
femmes que celuy des hommes. — Si est-ce, ma 
Dame, dist Parlamente, qu’il ne le monstra pas à ce 
dernier sermon, donnant instruction aux hommes 
de les mal traicter. — Or vous n’entendez pas sa 
ruze, dist Hircan : aussi n’estes-vous pas exercitée 
à la guerre pour user des stratagèmes y requis, 
entre lesquels cestuy-cy est un des plus grands, 
sçavoir est mettre sédition civile dans le camp de 
son ennemy, pour ce que lors il est trop plus aisé 
à vaincre. Aussi ce maistre moyne cognoissoit 
bien que la hayne et courroux de entre le mary 
et la femme sont le plus souvent cause de faire 
lascher la bride à l’honnesteté des femmes, la¬ 
quelle honnesteté, s’émancipant de la garde de la 
vertu, se trouve plustost entre les mains des loups 
qu’elle ne pense estre esgarée. — Quelque chose 
cju’il en soit, dist Parlamente, je ne pourrois 
aimer celuy qui auroit mis diverse entre mon 
mary et moy, mesmement jusquesà venir à coups : 
car au battre fault l’amour. Et toutesfois (à ce c|ue 
j’en ay ouy dire) iis font si bien les chatemites 
quand ils veullent avoir quelque avantage sur 
quelqu’une, et sont de si attraiante maniéré en 
leurs propos, que je croirois bien qu’il y auroit 
plus de danger de les escouter en secret c^ue de 
recevoir public|uement des coups d’un mary qui. 

au reste de cela, seroit bon* — A la vérité, dist 
Dagoucin, ils ont tellement descouvert leurs me¬ 
nées de toutes parts que ce n^est point sans cause 
que l’on les doit craindre, combien qu’à mon 
opinion la personne qui n’est point soupçonneuse 
est digne de louange. —Toutesfois, dist Oisille, 
on doit soupçonner le mal, qui est à éviter : car 
il vault mieux soupçonner le mal qui n’est point 
que de tomber, par sotement croire, en celuy qui 
est. De ma part, je n’ay jamais veu femme trom¬ 
pée pour estre tardive à croire la parole des 
hommes, mais ouy bien plusieurs pour trop 
promptement adjouster foy à leur mensonge. 
Parquoy je dy que le mal qui peult advenir ne se 
peult jamais trop soupçonner de ceux qui ont 
charge d’hommes, femmes, villes et Estats : car, 
encores quelque bon guet que l’on face, la mes- 
chanceté et les trahisons régnent assez, et le pas¬ 
teur qui n’est vigilant sera tousjours trompé par 
les finesses du loup, — Si est-ce, dist Dagoucin, 
que la personne soupçonneuse ne peult entretenir 
un parfaict amy, et assez sont séparez pour un 
soupçon seulement. —Si vous en sçavez quelque 
exemple, dist Oisille, je vous donne ma voix pour 
le dire. — J’en sçay un si véritable, dist Dagou¬ 
cin, que vous prendrez plaisir à l’ouïr. Je vous 
diray, mes Dames, ce qui plus facilement rompt 
une bonne amitié : c’est quand la seureté de l’a¬ 
mitié commence à donner lieu au soupçon, car, 
ainsi que croire l’amy est le plus grand honneur 
qu’on luy puisse faire, aussi se douter de luy est 

le plus grand deshonneur, pource que par cela 
on l’estime autre que l’on ne veult qu’il soit, qui 
est cause de rompre beaucoup de bonnes amitiez 
et rendre les amis ennemis, comme vous verrez 
par le compte que je vous vay faire. » 


NOUVELLE QUARANTESEPTIESME 


Un gentil-homme du Perchej soupçonnant à tort de 
Panntié de son amy, le provocque à exécuter contre 
luy la cause de son soupçon. 


UPRÉS du païs du Perche y avoit deux 
gentils-hommes qui, dés le temps de 
leur enfance, avoient vescu en si 
grande et parfaicte amitié que ce n’es- 
toit qu’un CLieur, une maison, un lict, une table 
et une bourse d’eux deux. Ils vesquirent long 
temps continuans ceste parfaicte amitié, sans que 
jamais il y eust entre eux deux une seule volonté 
ou parole où l’on peust veoir différence des per¬ 
sonnes, tant que non seulement ils vivoient comme 
deux freres, mais comme un homme tout seul. 
L’un des deux se maria; toutesfois pour cela ne 
laissa-il à continuer sa bonne amitié etdetousjours 
vivre avec son bon compagnon comme il avoit 

accoustumé. Et, quand ils estoient en quelque 
logis estroit, ne laissoit à le faire coucher avec sa 
femme et luy r il est bien vray qu’il estoit au mil¬ 
lieu. Leurs biens estoient tout en commun, de 
sorte que, pour le mariage ne cas qui peust ad¬ 
venir, ne sceut estre empeschée ceste parfaicte 
amitié. Mais, au bout de quelque temps, la féli¬ 
cité de ce monde (qui avec soy porte une muta¬ 
bilité) ne peult durer en la maison, qui estoit trop 
heureuse : car le mary, oubliant la seureté qu’il 
avoit en son amy, sans nulle occasion print un 
tresgrand soupçon de luy et de sa femme, à la¬ 
quelle il ne peult dissimuler, et luy en tint quel¬ 
que fascheux propos, dont elle fut fort estonnée, 
car il luy avoit commandé de faire en toutes choses, 
hors mis une, aussi bonne chere à son compa¬ 
gnon comme à soy, et neantmoins luy deffendoit 
de parler à luy si elle n’estoit en grande compa¬ 
gnie : ce qu’elle feit entendre au compagnon de 
son mary, lequel ne la creut pas, sçachant tres- 
bien qu’il n’avoit pensé ny faict chose dont son 
compagnon deust estre marry; et, ainsi qu’il 
avoit accoustumé de ne luy celer rien, luy dist ce 
qu’il avoit entendu, le priant de ne luy en celer la 
vérité : car il ne vouloit en cela ny en autre 
chose luy donner^ occasion de rompre l’amitié 
qu’ils avoient longuement entretenue. Le gen¬ 
til-homme mary l’asseura qu’il n’y avoit jamais 
pensé, et que ceux qui avoient semé ce bruit 
avoient meschantement menty. Son compagnon 
luy dist : « Je sçay bien que la jalousie est 

une passion aussi importable comme Tamour, 
et quand vous auriez ceste opinion, et fust- 
ce de moy-mesme, je ne vous en donne point 
de tort, car vous ne vous en sçauriez garder; 
mais d^une chose qui est en vostre puissance 
aurois-je occasion de me plaindre, c’est c|ue 
me vousissiez celer vostre maladie, veu que 
jamais passion ou opinion que vous ayez euë ne 
m’a esté cachée. Pareillement de moy, si j’estois 
amoureux de vostre femme, vous ne me le de¬ 
vriez point imputer à meschanceté, car c’est un 
feu que je ne tiens pas en ma main pour en faire 
à mon plaisir; mais, si je le vous celois et cher- 
chois de faire cognoistre à vostre femme par de- 
monstrance mon amitié, je serois le plus mes- 
chant compagnon qui oncques fut. De ma part, 
je vous asseure bien que, combien qu’elle soit 
honneste et femme de bien, c’est la personne 
que je vey oncques (encore qu’elle ne fust vostre 
femme) où ma fantasie s’adonneroit aussi peu; 
mais, jaçoit qu’il n’y ait point d’occasion, je vous 
requiers que si en avez le moindre sentiment de 
soupçon qui puisse estre, que vous me le dictes, 
à celle fin que j’y donne tel ordre que nostre 
amitié, qui a tant duré, ne se rompe pour une 
femme : car, quand je l’aymerois plus que toutes 
les choses du monde, si ne parlerois-je jamais à 
elle, pource que je préféré vostre amour à tout 
autre. » Son compagnon luy jura, par les plus 
grands sermens qui luy furent possibles, que ja¬ 
mais n’y avûit pensé, et le pria de faire en sa 

maison comme il avoit accoustumé. L’autre luy 
respondit : « Puis que vous le voulez, je le feray; 
mais je vous prie que si, après cela, vous avez 
opinion de moy et que le me dissimuliez, ou que 
le trouviez mauvais, je ne demeure jamais en 
vûstre compagnie. » 

Au bout de quelque temps qu’ils vivoient tous 
deux comme ils avoient accoustumé, le gentil¬ 
homme marié rentra en son soupçon plus que 
jamais, et commanda à sa femme qu’elle ne luy 
feist plus le visage qu’elle avoit accoustumé : ce 
qu’elle dist au compagnon de son mary, le priant 
de luy-mesme se vouloir abstenir de parler plus 
à elle, car elle avoit commandement d’en faire 
autant de luy. Le gentil-homme entendit par la 
parole d’elle et par quelques contenances qu’il 
voioit faire k son compagnon qu’il ne luy avoit 
pas tenu promesse ; parquoy luy dist en grande 
colere : « Si vous estes jaloux, mon compagnon, 
c’est chose naturelle; mais, apres les sermens que 
vous en avez faicts, je ne me puis contenter de 
ce que me l’avez tant celé, car j’ay tousjours 
pensé qu’il n’y eust entre vostre cueur et le mien 
un seul moyen ny obstacle. Mais, à mon très- 
grand regret, et sans qu’il y ait de ma faulte, je 
voy le contraire, par ce que non seulement vous 
estes bien fort jaloux de vostre femme et de moy, 
mais le me voulez couvrir, à fin que vostre ma¬ 
ladie dure si longuement qu’elle tourne du tout 
en haine, et, ainsi que l’amour a esté la plus 
grande que l’on ait veuë de nostre temps, l’ini- 

mitié soit la plus mortelle. J’ay faict ce que j’ay 
peu pour éviter cest inconvénient ; mais, puis que 
vous me soupçonnez si meschant et le contraire 
de ce que je vous ay tousjours esté, je vous jure 
et promects ma foy que je suis tel que vous m’es¬ 
timez, et ne cesseray jamais jusques à ce que 
j’aye eu de vostre femme ce que cuidez que j’en 
pourchasse ; et d’oresenavant gardez-vous de moy, 
car, puis que le soupçon vous a séparé de mon 
amitié, le despit me séparera de la vostre. » Et 
combien que son compagnon luy vouiust faire 
croire le contraire, si est-ce qu’il n’en creut pas 
rien, et retira sa part des meubles et biens qui 
estoient en commun, et furent avecques leurs 
cueurs aussi séparez qu’ils avoient esté uniz : en 
sorte que le gentil-homme qui n’estoit point 
marié ne cessa jamais qu’il n’eust faict son com¬ 
pagnon coqu, comme il luy avoit promis. 

« Ainsi en puisse-il prendre, mes Dames, h 
ceux qui à tort soupçonnent mal de leurs femmes : 
car plusieurs sont cause de les faire telles qu’ils 
les soupçonnent, pource qu’une femme de bien 
est plustost vaincuë par un desespoir que par tous 
les plaisirs du monde. Et qui dict que le soupçon 
est amour, je luy nie : car, combien qu’il en 
sorte, comme la cendre du feu, ainsi le tue-il. 
— Je ne pense point, dîst Hircan, qu’il soit un 
plus grand desplaisir à bomme ou à femme que 
d’estre soupçonné du contraire de la vérité; et, 
quant à moy, il n’y a chose qui tant me feist 

rompre la compagnie de mes amis que ce soup¬ 
çon-là. — Si n^est-ce pas excuse raisonnable, 
dist Oisille, à une femme de se venger du soup¬ 
çon de son mary à la honte de soy-mesme. C’est 
faict comme celuy qui, ne pouvant tuer son en- 
nemy, se donne un coup d’espée au travers du 
corps, ou, ne le pouvant esgraligner, se mord les 
doigts. Mais elle eust faict plus sagement de ne 
parler jamais à luy, pour monstrer le tort à son 
mary qu’il avoit de la soupçonner, car le temps 
les eust tous deux rapaisez. — Si estoit-ce faict 
en femme de cueur, dist Emarsuitte ; et si beau¬ 
coup de femmes faisoient ainsi, leurs mariz ne 
seroient pas si outrageux qu’ils sont. — Quoy 
qu’il y ait, dist Longarine, la patience rend en 
fin la femme victorieuse et la chasteté louable, et 
fault que là nous nous arrestions, — Toutesfois, 
dist Emarsuitte, une femme peult bien estre non 
chaste sans péché. — Comment l’entendez-vous? 
dist Oisille. — Quand elle en prend un autre 
pour son mary, respondit Emarsuitte. — Et qui 
est la sotte, dist Parlamente, qui ne cognoist bien 
la différence de son mary ou d’un autre, en quel¬ 
que habillement qu’il se puisse desguiser? — 11 
y en a eu, et encores y en a, dist Emarsuitte, qui 
ont esté trompées, demeurans innocentes et in¬ 
coupables de péché. — Si vous en sçavez quel¬ 
qu’une, dist Dagoucin, je vous donne ma voix 
pour la dire : car je trouve bien estrange que 
innocence et péché puissent estre ensemble. — 
Or escoutez doncques, dist Emarsuitte. Si par 

les comptes precedens, mes Dames, vous n’estes 
assez adverties qu’il faict dangereux loger chez 
soy ceux qui nous appellent mondains, et qui 
s’estiment estre chose saincte et plus digne Cjue 
nous, j’en ay bien voulu encores icy mettre un 
exemple, pour vous monstrer cju’ils sont hommes 
comme les autres, et autant malicieux qu’eux, 
comme vous verrez par ceste histoire. » 

Deux Cordeliers, tuie première niiict de nopccs, prindrerü 
run après l’autre la place de l'espousé, dont Us furent 
bien chastiez. 



ANS un village au pays de Périgord, 
^ en une hostellerie, furent faictes unes 
nopces d’une fille de îeans, où tous 
^^les parens et amis s’efforcèrent faire 
la meilleure chere qui leur estoit possible. Du¬ 
rant le jour des nopces arrivèrent leans deux 
Cordeliers, ausquels on donna à soupper en leur 
chambre, veu que ce n’estoit point leur estât 
d’assister aux nopces. Mais le principal d’eux, qui 
avoit plus d’authorité et de malice, pensa, puis 
qu’on le separoit de la table, qu’il auroit part au 

lict, et qu’il leur jouëroit un tour de son mestier. 
Quand le soir fut venu et que les dances com¬ 
mencèrent, le cordelier, par une fenestre, regarda 
long temps la mariée, qu’il trouva fort belle et 
à son gré; et, s’enquerant songneusement aux 
chambrières de la chambre où elle devoit cou¬ 
cher, trouva que c’estoit prés de la sienne, dont 
il fut fort aise, faisant si bien le guet, pour par¬ 
venir à son intention, qu’il veid desrobber la 
mariée, que les vieilles emmenerent comme elles 
ont de coustume. Et pource que c’estoit de fort 
bonne heure, le marié ne voulut laisser la dance, 
mais y estoit si affectionné qu’il sembloit qu’il 
eust oublié sa femme : ce que n’avoit pas faict le 
cordelier, car, incontinent qu’il entendit que la 
mariée fut couchée, se.despouîlla de son habit 
gris, et s’en alla tenir la place de son mary; mais, 
de peur d’y estre trouvé, n’y arresta que bien 
peu, et s’en alla jusques au bout d’une allée où 
estoit son compaignon, qui faisoit le guet pour 
luy, lequel feit signe que le marié dançoit en- 
cores. Le cordelier, qui n’avoit pas satîsfaict à sa 
meschante concupiscence, s’en retourna de re^ 
rechef coucher avec la mariée, jusques à ce que 
son compaignon luy feit signe qu’il estoit temps 
de s’en aller. Le marié se vint coucher, et sa 
femme, qui avoit esté tant tourmentée du cordelier 
qu’elle ne demandoit que le repos, ne se peut 
tenir dé luy dire : « Avez-vous délibéré de ne 
dormir jamais, et ne faire que me tourmenter? » 
Le pauvre mary, qui ne faisoit que de venir, fut 

bien estonné, et luy demanda quel tourment il 
luy avoit faict, veu qu’il n’avoit party de la dance. 
« C’est bien dance, dist la pauvre fille; voicy la 
troisiesme fois que vous vous estes venu coucher. 
II me semble que vous feriez mieux de dormir. » 
Le mary, oyant ce propos, fut fort estonné, et 
oublia toute chose pour entendre la vérité de ce 
faict. Mais, quand elle luy eut compté, soup¬ 
çonna que c’estoient les Cordeliers qui estoient 
logez leans, et se leva incontinent et alla en leur 
chambre, qui estoit tout auprès de la sienne; et, 
quand il ne les trouva point, se print à crier à 
l’aide si fort qu’il assembla tous ses amis, lesquels, 
après avoir entendu le faict, luy aidèrent avec 
chandelles, lanternes et tous les chiens du village 
à chercher les cordeliers. Et, quand ils ne les 
trouvèrent point dans les maisons, feirent si 
bonne diligence qu’ils les attrapèrent dans les 
vignes, et là furent traictez comme il leur appar- 
tenoit : car, après les avoir bien battuz, leur 
coupperent les bras et les jambes, et les laissèrent 
dedans les vignes en la garde du dieu Bacchus et 
de Venus, dont ils estoient meilleurs disciples 
que de saint François. 

« Ne vous esbahissez point, mes Dames, si 
telles gens, séparez de nostre commune façon de 
vivre, font des choses que des avanturiers au- 
roient home de faire. Vous esmerveillez-vous 
qu’ils ne font pis quand Dieu retire sa main 
d’eux, car l’habit ne fait pas tousjours le moyne, 

mais souvent par orgueil îl le défait?— Mon 
Dieu, dist Oisille, ne serons-nous jamais hors 
des comptes de ces moynes? » Emarsuitte dist : 
« Si les dames, princes et gentils-hommes ne sont 
point espargnez, il me semble qu’ils ne doivent 
tourner à desplaisir de ce qu’on daigne parler 
d’eux : car la plus part d’entre eux sont si inu¬ 
tiles que, s’ils ne faisoient quelque mal digne de 
mémoire, on n’en parleroit jamais. Et on dit vul¬ 
gairement qu’il vault mieux mal faire que ne rien 
faire, et nostre boucquet sera plus beau tant plus 
il sera remply de differentes choses. — Si vous 
me voulez promettre, dist Hircan, de ne vous 
courroucer point à moy, je vous en racompteray 
un de deux personnes si confîtes en amour que 
vous excuserez le pauvre cordelier d’avoir prins 
sa nécessité où il la peut trouver, veu que celle 
qui avoit assez à manger cherchoit sa friandise 
trop indiscrètement. — Puis que nous avons juré 
de dire la vérité, dist Oisille, aussi avons-nous 
de l’escouter; parquoy vous pouvez parler en li¬ 
berté, car les maux que nous disons des hommes 
ou des femmes ne sont point pour la honte par¬ 
ticulière de ceux desquels est faict le compte, mais 
pour ester l’estime et la confiance des créatures, 
en monstrant les miseres où elles sont subjectes, 
afin que nostre espoir s’arresteet s’appuye à celuy 
seul qui est parfaict, et sans lequel tout homme 
n’est que imperfection, — Or doneques, dist 
Hircan, sans crainte je racompteray mon his¬ 
toire. » 

Suhtiliié d'une Comtesse pour tirer secrettement son plaisir 
des hommes, et comme elle fut decouverte. 



N la court d’un Roy de France nommé 
Charles (je ne diray point le quan- 
?tiesme pour l’honneur de celle dont 
ije veux parler, laquelle-aussi ne nom- 
meray par son nom propre), y avoit une Comtesse 
de fort bonne maison, mais estrangiere; et, 
pource que toutes choses nouvelles plaisent, ceste 
dame, à sa venue, tant pour la nouvelleté de son 
habillement que pour la richesse dont il estoit 
plein, estoit regardée d’un chacun; et, combien 
qu’elle ne fust des plus belles, si avoit-elle une 
grâce avec une audace tant bonne qu’il n’estoit 
possible de plus, la parole et la gravité de mesme, 
de sorte qu’il n’y avoit personne qui n’eust crainte 
à l’aborder, sinon le Roy, qui l’ayma tresfort. Et 
pour parler à elle plus privement, donna quelque 
commission au Comte son mary, en laquelle il 
demeura longuement; et, durant ce temps, le 
Roy feit grande chere avec sa femme. Plusieurs 
gentils-hommes du Roy, qui cogneurent que 
leur maistre en estoit bien traicté, prindrent har¬ 
diesse de parler à elle, et entre autres un nommé 

Astillon, qui estoit fort audacieux et homme de 
bonne grâce. Au commencement elle luy tint 
une si grande gravité, le menassant de le dire au 
Roy son maistre, qu’il en culda avoir peur; mais 
luy, qui n’avoit accoustumé de craindre les me¬ 
naces d’un bien hardy capitaine, s’asseura des 
siennes, et la poursuyvit de si prés qu’elle luy 
accorda de parler à luy seule, luy enseignant la 
maniéré comme il devroit venir en sa chambre, 
h quoy il ne faillit. Et, affin que le Roy n’en eust 
nul soupçon, luy demanda congé d’aller en quel¬ 
que voyage, et s’en partit de la court ; mais dés 
la première journée laissa tout son train, et s’en 
vint de nuict recevoir les promesses que la com¬ 
tesse luy avoit faictes, ce qu’elle luy tint : dont 
il demeura si satisfaict qu’il fut content de demeu¬ 
rer sept ou huict jours enfermé en une garde- 
robe sans saillir dehors, et là ne vivoit que de 
restaurans. Durant les huict jours qu’il estoit 
caché, vint un de ses compagnons faire l’amour 
à la Comtesse, lequel avoit nom Duracier. Elle 
tint tels termes à ce second qu elle avoit faict au 
premier au commencement, en rudes et audacieux 
propos, qui tous les jours s’adoucissoient. Et, 
quand c’estoit le jour qu’elle donnoit congé au 
premier prisonnier, elle en mettoit un second en 
sa place; et, durant qu’il y estoit, un autre sien 
compaignon, nommé Valnebon, feit pareille of¬ 
fice que les deux premiers; et après eux en vint 
deux ou trois autres, qui tous eurent part à la 
doulce prison. 

Geste vie dura assez longuement, et fut con- 
duicte si finement que ies uns ne sçavoient rien 
des autres; et, combien qu’ils entendissent assez 
l’amour que chacun luy portoit, si n’y avoit-il 
nul qui ne pensast en avoir eu seul ce qu’il en 
demandoit, et se mocquoit chacun de son com¬ 
pagnon, qu’il pensoit avoir failly à un si grand 
bien. Un jour que les gentils-hommes dessus 
nommez estoient en un bancquet où ils faisoient 
fort bonne chere, ils commencèrent à parler de 
leurs fortunes et prisons qu’ils avoient euës du¬ 
rant les guerres. Mais Valnebon, à qui il faisoit 
mal de celer longuement une si bonne fortune 
que celle qu’il avoit eue, va dire à ses compa¬ 
gnons : « Je ne sçay quelles prisons vous avez 
eues; mais, quant à moy, pour l’amour d’une où 
j’ay esté, je diray toute ma vie louënge et bien 
des autres, car je pense qu’il n’y a plaisir en ce 
monde qui approche de celuy que l’on a d’estre 
prisonnier. » Astillon, qui avoit esté le premier 
prisonnier, se doubta de la prison qu’il vouloit 
dire, et luy respondit : « Valnebon, sous quel 
geôlier ou geoliere avez-vous esté si bien traicté 
que vous aimez tant vostre prison? » Valnebon 
luy dist : « Quel que soit le geôlier, la prison m’a 
esté si aggreable que j’eusse bien voulu qu’elle 
eust duré plus longuement, car je ne fus jamais 
mieux ne plus content. » Duracier, qui estoit 
homme peu parlant, cognoissant tresbien que 
l’on se debattolt de la prison où il avoit part 
comme les autres, dist à Valnebon : « De quelles 

viandes estieE-vous nourry en ceste prison dont 
vous vous Jouëz si fort? — Le Roy n’en a point 
de meilleures, dist-il, ne plus nourrissantes. — 
Mais encores faultdl que je sçache, dist Durader, 
si celuy qui vous tenoit prisonnier vous faisoit 
bien gaigner voslre pain. » Valnebon, qui se 
doubta d’estre entendu, ne se peut tenir de 
jurer ; « Ha! vertu bieu! j’avois bien des compa¬ 
gnons où je pensois estre tout seul ! » Astillon, 
voyant ce différant, où il avoitpart comme les au¬ 
tres, dist en riant : « Nous sommes tous à un 
maistre, compagnons et amis de nostre jeunesse; 
parquoy, si nous sommes compagnons d’une 
mauvaise fortune, nous aurons occasion d’en rire. 
Mais, pour sçavoir si ce que je pense est vray, 
je vous prie que je vous înterrogue, et que vous 
tous me confessiez la vérité : car, s’il est advenu 
ainsi de nous comme je pense, ce seroit une ad- 
venture aussi plaisante que l’on en sçauroît trou¬ 
ver en nul lieu. » Us jurèrent tous de dire vérité, 
s’il estoit ainsi qu’ils ne la peussent denier. 11 
leur dist : « Je vous diray ma fortune, et vous 
me respondrez ouy ou nenny si la vostre est pa¬ 
reille. » Ils s’y accordèrent tous, et à l’heure il 
dist : « Premièrement, je demanday congé au 
Roy d’ aller en quelque voyage. » Et ils respon- 
dirent : « Et nous aussi. — Quand je fus à deux 
lieues de la court, je laissay mon train et m’en 
allay rendre prisonnier. » Ils respondirent : 

« Nous en feismes autant. —Je demeuray, dist 
Astillon, sept ou huict jours caché en une garde- 

robbe, où l'on ne m'a faict manger que restau- 
rans et les meilleures viandes que je mangeay 
jamais; et, au bout des huict jours, ceux qui me 
tenoient me laissèrent aller beaucoup plus foible 
que je n’estois arrivé. » Ils jurèrent que ainsi 
leur estoit advenu. « Ma prison, dist Astillon, 
commença à finir tel jour. — La mienne, dist 
Duracier, commença le propre jour que la vostre 
finit, et dura jusques à un tel jour, n Valnebon, 
qui perdoit patience, commença à jurer et dire ; 
« Par le sang bieu! à ce que je voy, je suis le 
tiers, qui pensois estre le premier et seul, car 
j’entray et en sailly tel jour. » Les autres trois, 
qui estoient à table, jurèrent C|u'ils avoient bien 
gardé ce rang. « Or, puis qu'ainsi est, dist 
Astillon, je diray Testât de nostre geoIiere. Elle 
est mariée, et son mary est bien loing. — C'est 
ceste-là propre, respondirent*iIs tous. — Or, 
pour nous mettre hors de peine, dist Astillon, 
moy, qui suis le premier enroollé, la nommeray 
le premier. C’est ma dame la Comtesse, qui es¬ 
toit si audacieuse qu’en gaignant son amitié je 
pensois avoir vaincu César. Qu’à tous les diables 
soit la vilaine qui nous a faict tant travailler et 
nous reputer si heureux de l’avoir acquise 1 II ne 
fut onc une telle meschante, car, quand elle en 
tenoit un en cage, elle praticquoit Tautre pour 
n’estre jamais sans passetemps. Si aimerois-je 
mieux estre mort qu’elle demeurast sans ‘puni¬ 
tion. » Ils demandèrent à Astillon qu'il luy sem- 
bloit quelle punition elle devoit avoir, et qu’ils 

estoient tous prests à la luy donner. « Il me 
semble, dist-il, que nous le devons dire au R.oy 
nostre maistre, lequel en faict un cas comme 
d’une deesse. — Nous ne ferons point ainsi, 
dist Astillon ; nous avons assez de moyens pour 
nous venger d’elle sans appeller nostre maistre. 
Trouvons-nous demain quand elle ira à la messe, 
et que chacun de nous porte une chaîne de fer au 
col, et, quand elle entrera en l’eglise, nous la 
salurons comme il appartient. 

Ce conseil fut trouvé fort bon de toute la 
compagnie, et feirent provision chacun d’une 
chaîne de fer. Le matin venu, tous habillez de 
noir, leurs chaînes de fer tournées à l’entour de 
leur col en façon de collier, vindrent trouver la 
Comtesse, qui alloit à l’eglise; et, si tost qu’elle 
les veid ainsi habillez, se print à rire et leur dist : 
« Où vont ces gens si douloureux?—Ma Dame, 
dist Astillon, nous vous venons accompagner, 
comme pauvres esclaves prisonniers qui sommes 
tenuz à vous faire service. » La Comtesse, faisant 
semblant de n’y entendre rien, leur dist : « Vous 
n’estes point mes prisonniers, et n’entends point 
que vous ayez occasion de me faire service plus 
que les autres. » Valnebon s’advança et luy dist : 
« Si nous avons mangé vostre pain si longue¬ 
ment, nous serions bien ingrats si nous ne vous 
faisions service. » Elle feit si bonne mine, fei¬ 
gnant de n’y rien entendre, qu’elle cuidoit par 
ceste feinte les estonner; mais ils poursuivirent 
si bien leur procès qu’elle entendit que la chose 

estoit descouverte. Parquoy trouva incontinent 
moyen de les tromper, car elle, qui avott perdu 
l’honneur et la conscience, ne voulut point re¬ 
cevoir la honte qu’ils luy cuidoient faire ; mais, 
comme celle qui prefereroit son plaisir à tout 
l’honneur du monde, ne leur en feit pire visage 
ny n’en changea de contenance, dont ils furent 
tant estonnez qu’ils rapportèrent en leur fin la 
honte qu’ils luy avoient voulu faire. 

« Si vous ne trouvez, mes Dames, ceste histoire 
digne de faire cognoistre les femmes aussi mau¬ 
vaises que les hommes, j’en chercheray d’autres 
pour vous compter. Toutesfois il me semble que 
ceste-cy suffit pour vous monstrer qu’une femme 
qui a perdu la honte est cent fois plus hardie à 
faire mal que n’est un homme. » 11 n’y eut femme 
en la compagnie, oyant racompter ceste histoire, 
qui ne feist tant de signes de croix qu’il sembloît . 
qu’elles voyoient tous les ennemis d’enfer devant 
leurs yeux. Mais Oisille leur dist : « Mes Dames, 
humilions-nous quand nous oyons cest horrible 
cas, d’autant que la personne délaissée de Dieu 
se rend pareille à celuy avecques lequel elle est 
joincte : car, puis que ceux qui adhèrent à Dieu 
ont son esprit avecques eux, aussi sont ceux qui 
adhèrent à son contraire, et n’est rien si bestial 
que la personne destituée de l’esprit de Dieu. 
— Quoy, qu’ait faict ceste pauvre dame, dist 
Emarsuitte, si ne sçaurois-je louer ceux qui se 
vantent de leur prison. — J’ay opinion, dist 

Longarine, que la peine n’est moindre à un 
homme de celer sa bonne fortune que de la pour¬ 
chasser, car il n’y a veneur qui ne prenne plaisir 
à corner sa prinse, ny amoureux d’avoir la gloire 
de sa victoire. — Voilà une opinion, dist Simon- 
tault, que devant tous les inquisiteurs de la foy 
je soustiendray hérétique, car il y a plus d’hom¬ 
mes secrets que de femmes ; et sçay bien que 
l’on en trouveroit qui aimeroient mieux n’en 
avoir bonne chere s’il falloit que créature vivante 
l’entendist. Partant l’Eglise, comme bonne mere, 
a ordonné les prestres confesseurs, et non pas 
les femmes, parce qu’elles ne peuvent rien celer. 

— Ce n’est pas pourceste occasion, dist Oisille, 
maisc’est pource que les femmes sont tant ennemies 
du vice qu’elles ne donneroient pas si facilement ab¬ 
solution que les hommes, et seroient trop austères 
en leurs pénitences. — Si elles l’estoient autant, 
dist Dagoucin, qu’elles sont en leurs responses, 
elles feroient plus desesperer de pécheurs qu’elles 
n’en attireroient à salut. Parquoy l’Eglise en 
toutes sortes y a bien pourveu. Mais si ne veux- 
je pas pour cela excuser les gentils-hommes qui 
se vantèrent ainsi de leur prison, car jamais 
homme n’eut honneur de dire mal des femmes. 

— Puis que le faict estoit commun, dist Hircan, 
il me semble qu’ils faisoient bien de se consoler 
les uns aux autres. — Mais, dist Guebron, ils ne 
le dévoient jamais confesser, pour leur honneur 
mesme : car les livres de la Table ronde nous ap¬ 
prennent que ce n’est point honneur à uu che- 

valier d^en abbattre un qui ne vault rien. — Je 
m’esbahis, dist Longarine, que ceste pauvre 
femme ne mouroit de honte devant ses prison’ 
niers. — Celles qui l’ont perduë, dist Oisille, à 
grand peine la peuvent-elles jamais recouvrer, 
sinon celles que forte amour a faict oublier, et 
de telles en ay veu beaucoup revenir. — Je croy, 
dist Hircan, que vous en avez veu revenir celles 
qui y sont allées, car forte amour en une femme 
est fort malaisée à trouver. — Je ne suis pas de 
vostre opinion, dist Longarine, car je sçay qu’il 
y en a qui ont aimé jusques à la mort. — J’ay tel 
désir d’ouyr ceste nouvelle, dist Hircan, que je 
vous donne ma voix pour cognoistre aux femmes 
l’amour que je n’ay jamais estimée y estre. — 
Mais que vous l’oyez, dist Longarine, vous le 
croirez, et qu’il n’est plus forte passion que celle 
d’amour. Mais, tout ainsi qu’elle faict entre¬ 
prendre choses quasi impossibles pour aquerir 
quelque contentement en ceste vie, aussi mine- 
elle plus que toute autre passion celuy ou celle 
qui perd l’esperance de son désir, comme vous 
verrez par ceste histoire. » 

Un anioureux, après la saignée, reçoit le don de mercy, 
dont il meurt, et sa dame pour l'amour de luy. 


T, 


la ville de Cremonne, il n’y a pas 
un an qu’il y avoit un gentiL 
1^^:^homme nommé messire Je^in Pietre, 
lequel avoit aimé longuement une 
clame c[ui demeuroît prés de sa maison ; mais, 
pour pourchas qu’il sceust faire, n’en pouvoit 
avoir la response qu’il desiroit, combien qu’elle 
l’aimast de tout son cueur : dont le pauvre gentil¬ 
homme fut si ennuyé et fasché qu’il se retira en 
son logis, délibéré de ne poursuyvre plus en vain 
le bien dont la poursuitte consommoitsa vie. Et, 
pour en cuider divertir sa fantasie, fut quelques 
jours sans la veoir, dont il tomba en telle tris¬ 
tesse que l’on le mescognoissoit. Ses parens 
feirent venir les médecins, et, voyans que le vi¬ 
sage luy devenoit jaune, estimèrent que c’estoit 
une oppilation de foye, et luy ordonnèrent la 
saignée. Geste dame, qui avoit tant faict la rigou¬ 
reuse, sçaehant tresbien que la maladie ne luy 
venoit que par son reffus, envoya vers luy une 
vieille en qui elle se fioit, et luy manda que, puis 
qu’elle cognoissoit que son amour estoit verita- 

ble et non feincte, elle estoit délibérée iuy ac¬ 
corder du tout ce que si longtemps liiy avoit 
reffusé. Elle avoit trouvé moyen de saillir de son 
logis en un lieu où privément il la pouvoît veoir. 
Le gentil-homme, qui au matin avoit esté saigné 
au bras, se trouvant par ceste parole mieux guary 
qu’il n’avoit sceu estre par medecine ne saignée 
qu’il sceust prendre, luy manda qu’il n’y auroit 
point de faulte qu’il ne se trouvast à l’heure 
qu’elle luy mandoit, et qu’elle avoit faict un 
miracle évident : car par une seule parole elle 
avoit guary un homme d’une maladie où tous les 
médecins ne pouvoient trouver remede, Le soir 
venu qu’il avoit tant désiré, s’en alla le gentil¬ 
homme au lieu qui luy avoit esté ordonné, avec 
un si extreme contentement qu’il falloit que bien 
tost il print fin, ne pouvant augmenter, et ne 
dura gueres après qu’il fut arrivé que celle qu’il 
aimoit plus que son ame le vint trouver, il ne 
s’amusa pas à luy faire grande harangue, car le 
feu qui le brusioit luy faisoit hastivement pour¬ 
chasser ce qu’à peine pouvoît il croire avoir en sa 
puissance ; et, plus yvre d’amour et de plaisir qu’il 
ne luy estoit besolng, cuidant chercher par un 
costé le remede de sa vie, se donnoit par un 
autre l’advancement de sa mort : car, ayant pour 
s’amie mis en oubly soy-mesme, ne s’apperceut 
de son bras, qui se desbanda, et la playe nou¬ 
velle, qui se print à s’ouvrir, rendit tant de sang 
que le pauvre gentil-homme en estoit tout bai¬ 
gné. Mais, estimant que sa lasseté venoit à cause 

de ses excès, cuida retourner en son logis. Lors 
amour, qui les avoit trop uniz ensemble, feit en 
sorte qu’en dépariant d’avec s’amie son ame dé¬ 
partit d’avec luy, et, par la grande efîusion de 
sang qu’il avoit perdu, tomba tout mort aux 
pieds de s’amie, qui demeura hors de soj-mesme, 
par estonnement, en considérant la perte qu’elle 
avoit faicte d’un si parfaict amy, de la mort du¬ 
quel elle estoit la seule cause. Regardant, d’autre 
costé, avec le regret la honte en laquelle elle de- 
meureroit si on trouvoit ce corps mort en sa mai¬ 
son, à fin de faire ignorer la chose, elle et une 
de ses chambrières en qui elle se fioit portèrent 
le corps mort dedans la ruë, où elle ne le vou¬ 
lut laisser seul; mais, en prenant l’espée du 
trespassé, se voulut joindre à sa fortune, et, en 
punissant son cueur, cause de tout le mal, se la 
passa tout au travers, et tomba son corps mort 
sur celuy de son amy. Le pere et la mere de 
ceste fille, en sortant au matin de leur maison, 
trouvèrent ce piteux spectacle, et, après en avoir 
faict tel dueil que le cas meritoit, les enterrerent 
tous deux ensemble. 

« Ainsi voit-on, mes Dames, qu’une extrémité 
d’amour amene un autre malheur. — Voilà qui 
me plaist bien, dist Simontault, quand l’amour 
est si égalé que, l’un mourant, l’aullre ne veult 
plus vivre ; et, si Dieu m’eust fait la grâce d’en 
trouver une telle, je croy que jamais homme 
n’eust aimé plus parfaictement que moy, — Si 

ay-je ceste opinion, dist Parlamente, que amour 
ne vous eust pas tant aveuglé que vous n’eussiez 
mieux lié vostre bras qu’il ne feist : car le temps 
est passé que les hommes oublient leur vie pour 
les dames. — Mais îl n’est pas passé, dist Simon- 
tauît, que les dames oublient la vie de leurs ser¬ 
viteurs pour leurs plaisirs. —Je croy, dist Emar- 
suitte, qu’il n’y a femme au monde qui prenne 
plaisir à la mort d’un homme, encor qu’il fust 
son ennemy. Toutesfois, si les hommes se veu¬ 
lent tuer d’eux-mesmes, les dames ne les en peu¬ 
vent pas garder, — Si est-ce, dist Saffredent, 
que celle qui refuse pain au pauvre mourant de 
faim en est estimée la meurtrière. — Si voz re- 
questes, dist Oisille, estoient aussi raisonnables 
que celle du pauvre demandant sa nécessité, les 
dames seroient trop cruelles de vous refuser. 
Mais (Dieu mercy) ceste maladie ne tuë que ceux 
qui doivent mourir l’année. — Je ne trouve 
point, ma Dame, dist Saffredent, qu’il soit une 
plus grande nécessité que celle qui faict oublier 
toutes les autres : car, quand l’amour est forte, 
on ne recognoist autre pain ne autre viande que 
le regard et la parole de celle que l’on aime. —* 
Qui vous laisseroit jeusner, dist Oisille, sans 
vous bailler autre viande, on vous feroit bien 
changer de propos. —Je vous confesse, dist-il, 
que le corps pourroit deffaillir, mais le cueur 
et la volonté non. — Doncques, dist Parla¬ 
mente, Dieu vous a faict grand grâce de vous 
adresser en lieu où vous avez si peu de conten- 

tement qu’il vous fault reconforter à boire et à 
manger, et dont il me semble que vous acquitez 
si bien que devez louër Dieu de ceste douce 
cruauté. — Je suis tant nourry au tourment, 
dist-il, que je commence a me louër des maulx 
dont les autres se pleignent. — Peult-estre que 
c’est, dist Longarine, que yostre pleincte vous 
reculle de la compagnie où vostre contentement 
vous faict estre bien venu : car il n’y a rien si 
fascheux qu’un amoureux importun. — Mettez, 
dist Simontault, qu’une dame cruelle. — J’en¬ 
tends bien, dist Oisille. Si nous voulons attendre 
la fin des raisons de Simontault, veu que le cas 
luy touche, nous pourrions trouver complies au 
lieu de vespres. Parquoy allons louer Dieu de 
ce que ceste journée est passée sans grand débat. » 
Elle commença la première à se lever, et tous les 
autres la suivirent; mais Simontault et Longarine 
ne cessèrent de débattre leur querelle si douce¬ 
ment que sans tirer espée Simontault gaigna, 
monstrant que de la passion plus forte estoit la 
plus grande nécessité. Et sur ce mot entrèrent en 
l’eglise, où les moynes les attendoient. Vespres 
ouyes, s’en allèrent soupper autant de paroles 
que de viandes : car leurs questions durèrent tant 
qu’ils furent à table, et encores le soir, jusques à 
ce que Oisille leur dist qu’ils pouvoient bien aller 
reposer leur esprit, et que les cinq journées es- 
toient accomplies de si belles histoires qu’elle 
avoit grand peur que la sixiesme ne fust pas pa- 
* reille : car il n’estoit possible, encores qu’on les 

voulust inventer, de dire de meilleurs comptes 
que véritablement ils en avoient racomptéen leur 
compagnie. Mais Guebron leurdist que tant que 
le monde dureroit se feroient tous les jours cas 
dignes de mémoire, car la malice des hommes 
mauvais est tousjours telle qu’elle a esté, comme 
la bonté des bons; et, tant que la malice et bonté 
régneront sur la terre, ils la rempliront tousjours 
de nouveaux actes, combien qu’il soit escrit qu’il 
ne se faict rien nouveau sôus le soleil. Mais nous, 
qui n’avons esté appeliez au conseil privé de 
Dieu, ignorans les premières causes, trouvons 
toutes choses nouvelles et tant plus admirables 
que moins nous les voudrions ou pourrions faire. 
Parquoy n’ayez peur que les journées qui vien¬ 
dront ne suivent bien celles qui sont passées, et 
pensez de vostre part à bien faire vostre devoir. 
Oisilie disî qu’elle se recommandoit à Dieu, au 
nom duquel elle leur donnoit le bon soir. Ainsi 
se retira toute la compagnie, mettant lin à la cin- 
quiesme journée. 

Pour n'avoir diBSimuté la vérité, le seigneur de Sedan doubla 
l*auînosne à un cordelier^ qui eut deux pourceaux pour un\ 





N la maison de Sedan arriva ii ng cordelicr 
^1^4^ pour demander à madame de Sedan, qui 
estoit de la maison de Crouy, ung pourceau 
( que tous les ans elle leur donnoit pour 




aulmosne. Monseigneur de Sedan, qui estoit homme 
saige et parlant plaisamment, feit manger ce beau pere 
à sa table, et, entre autres propos, luy dist, pour 
le mecLre aux champs : « Beau pere, vous faictes bien 
de faire vos qiiestes tandis qu’on ne vous congnoist 
point, car j’ay grand paour que, si une fois vostre ypo- 
crisie est descouverte, vous n’aurez plus le pain des 
pauvres enfans acquis par la sueur des peres. » Le cor- 


I, Celle Nouvelle manque dans toutes les éditions. Claude 
Griiget l’a remplacée par l’histoire de Dcuj: ;imanî qui ont subtiU- 
mcnl jouy rie leurs amours. 

delier ne s^estonna point de ces propos, mais luy dist ; 
«Monseigneur, nostre religion est si bien fondée que 
tant le monde sera monde elle durera, car nostre fon¬ 
dement ne fauldra jamais tant qu’il y aura sur la terre 
homme et femme. » Monseigneur de Sedan, désirant 
sçavoir sur quel fondement estoit leur vie assignée, le 
pria bien fort de luy vouloir dire. Le cordelier, après 
plusieurs excuses, luy dist ; « Puisqu’il vous plaist me 
commander de le dire, vous le sçaurez, Sçachez, Mon¬ 
seigneur, que nous sommes fondez sur la foilye des 
femmes, et, tant qu’il y aura en ce monde de femme 
folle ou sotte, ne mourrons point de faim.» Madame 
de Sedan, qui estoit fort collere, oyant ceste parollc, sc 
courroucea si fort que, si son mary n’y eust esté, elle 
eust faict faire desplaisir au cordelier, et jura bien fer¬ 
mement qu’il n’auroit ja le pourceau qu’elle luy avoit 
promis; mais monsieur de Sedan, voïant qu’il n’avoit 
point dissimullé la vérité, jura qu’il enauroit deux et les 
feit mener en son convent. 

«Voylà, mes Dames, comme le cordelier, estant seur 
que le bien des dames ne luy povoit faillir, trouva façon, 
pour ne dissimuller point la vérité, d’avoir la grâce et 
aulmosne des hommes. S’il eust esté flatteur et dissimu¬ 
lateur, il eust esté plus plaisant aux dames, mais non pro¬ 
fitable à luy et aux siens. » La Nouvelle ne fut pas ache¬ 
vée sans faire rire toute la compaignie, et principallcment 
ceulx qui congnoissent le seigneur et la dame de Sedan. 
Et Hircan dist : « Les cordeliers doneques ne devroient 
jamais prescher pour faire les femmes saiges, veu que 
leur foilye leur sert tant. » Ce dist Parlamente : « Hz 
ne les preschent pas d’être saiges, mais ouy bien 
pour le cuydcr estre, car celles qui sont du tout 
mondaines et folles ne leur donnent pas de grandes 

• aulmosnes; mais celles qui, pour fréquenter leur convent 
et porter les patenostres marquées de teste de mort et 
leurs cornettes plus basses que les autres, cuydent estre 
les plus saiges, sont celles que l’on peult dire folles, 
car elles constituent leur salut en îa confiance qu’elles 
ont en la saincteté des Inicques, que pour ung petit 
d’apparence elles estiment demy dieux. — Mais qui se 
garderoit de croire à eulx, dist Ennasuitte, veu qu’ilz 
sont ordonnez de nos prelatz pour nous prescher 
l’Evangile et pour nous reprendre de nos vices? — 
Ceulx, dist Parlamente, qui ont congneu leur ypocrisie 
et qui congnoissent la différence de la doctrine de Dieu 
et de celle du diable. — Jhesus 1 dist Ennasuitte, pense¬ 
rez-vous bien que ces gens-là osassent prescher une 
mauvaise doctrine? ■—• Comment penser? dist Parla- 
mentc; mais suis-je seuie qu’üz ne croyent riens moins 
que l’Evangile, j’entens les mauvais, car je congnois 
beaucoup de gens de bien lesquelz preschent purement 
et simplement l’Escripture, et vivent de mesme sans 
scandale, sans ambition ne convoitise, en chasteté, de 
pureté non faincte ne contraincte; mais de ceulx-là 
ne sont pas tant les rues pavées que marquées de leurs 
contraires ; et au fruict congnoist-on le bon arbre. — 
En bonne foy, je pensois, dist Ennasuîtte, que nous 
lussions tenuz, sur peytie de péché mortel, de croire 
tout ce qu’ilz nous dient en chaire de vérité : c’est 
quand ilz ne parlent que de ce qui est en la saincte 
Escripture, ou qu’ilz allèguent les expositions des sainetz 
docteurs divinement inspirez. — Quant est de moy, dist 
Parlamente, je ne puis ignorer qu’il n’y en ait entre eulx 
de tresmauvaise foy, car je sçay bien que ung d’entre 
eulx, docteur en théologie, nommé Colimant, grand 
prescheur et principal de leur ordre, voulut persuader 
h plusieurs de ses freres que l’Evangile n’estoit non plus 

croyable que les Commentaires de César ou autres his¬ 
toires escriptes par docteurs autenticques; et, depuis 
l’heure que l’entendis, ne vouluz croire en parolle de 
prescheur, si je ne la trouve conforme à celle de Dieu, 
qui est la vraye touche pour sçavoir les parolles vraies 
ou mensongères. — Croiez, dist Oisille, que ceulx qui 
humblement souvent la lisent ne seront jamais trompez 
par fictions ny inventions humaines : car qui a l’esperit 
remply de vérité ne peut recevoir le mensonge. — Si me 
semble-il, dist Simontault, que une simple personne est 
plus aysée à tromper que une autre. — Ouy, dist Lon- 
garine, si vous estimez sottise estre simplicité. — Je 
vous diz, dist Simontault, que une femme bonne, doulce 
et simple est plus aysée à tromper que une fine et maü- 
tieuse. — Je pense, dist Nomerfide, que vous en sçavez 
quelqu’une trop plaine de telle bonté : parquoy je vous 
donne ma voix pour la dire. — Puis que vous avez si 
bien deviné, dist Simontault, je ne fauldray à la vous 
dire, mais que vous me promectiez de ne pleurer point. 
Ceuix qui disent, mes Dames, que vostre malice passe 
celle des hommes, auroientbienà faire deraectre ung tel 
exemple en avant que celluy que maintenant je vous voys 
racompter, où non seullement je pretendz vous déclarer 
la tresgrande malice d’un mary, mais la simplicité et 
bonté de sa femme, » 


« 

De Vale, cordelier, cotïpyé pour disner en la maison du juge des 
exempts d*Angouiesme, advha que sa femme, dont il estoit amou¬ 
reux, montoit toute seulle en son grainier, où, la cuydant iur- 
prendre, alla après; mars elle luy donna ung si grand coup de 
pied par le pentre qu’il trebuscha du haut en bas, ets'enfuyt hors 
la pille chez une cfamoisef/ej qui aymoit si fort les gens de son 
ordre que, par trop sottement croire plus de bien en eulx qu’il 
n’y en a, luy commeit la correction de sa fille, qu’il print par 
force en lieu de ta chastier du péché de paresse, comme ti a^oi'f 
promis à sa mere*. 



^ N la ville d’Angoulesnie, où se tenoit sou- 
vent le Comte Charles, pere du Roy Fran¬ 
çois, y avoit ung cordelier, nommé De Vale, 
estimé homme sçavant et grand prescheur, 
en sorte que ung advent il presctia en la ville devant le 
Comte : dont il acqtiist si grand bruict que ceulx qui le 
congnoissoient le convyoient à grand requeste à disner 
en leur maison, et entre aultres ung qui estoit juge 
des excmptz de la comté, lequel avoit espousé une belle 
et lionneste femme, dont le cordelier fut tant amoureux 


qu'il en moroit; mais il n’avoit la hardiesse de luy dire, 
dont elle, qui s’en apperceut, se mocquoit tresfort. 
Après qu’il eut faict plusieurs contenances de sa folle 


ï* Cette Nouvelle, tirée des manuscrits, manque dans Tédition 
de i 5 58, CL Gruget l'a remplacée parle récit de propos facé¬ 
tieux attribués au même cordelier DeVak». 

intention, l’advisa ung jour qu’elle montolt en son gre¬ 
nier toute seulle, et, cuydant la surprendre, monta après 
elle; mais, quand elle ouyt le bruict, elle se retourna et 
demanda où il alloit. « Je m’en voys, dist-il, après vous, 
pour vous dire quelque chose de secret. — N’y venez 
point, beau pere, dist la jugesse, car je ne veulx point 
parler à telles gens que vous en secret, et, si vous mon¬ 
tez plus avant en ce degré, vous vous en repentirez. » 
Luy, qui la voyoil seulle, ne tint compte de ses parolles, 
mais se haste de monter. Elle, qui estoit de bon esprit, 
le voyant au hault du degré, luy donna ung coup de 
pied par le ventre, et, en luy disant : « Devallez, devallez, 
Monsieur ! » le gecta du hault en bas, dont le pauvre beau 
pere fut si honteux qu’il oblia le mal qu’il s’estoit faict à 
cbeoir, et s’enfuyt le plus tost qu’il peut hors de la ville, 
car il pensoit bien qu’elle ne le celeroit pas à son mary : 
ce qu’elle ne feit, ne au Comte ne à la Comtesse; par 
quoy le cordelier ne se osa plus trouver devant eulx. Et, 
pour parfaire sa malice, s’en alla chez une damoisellc 
qui aymoit les cordeüers sur toutes gens; et, après avoir 
presché ung sermon ou deux devant elle, advisa sa fille, 
qui estoit fort belle, et, pour ce qu’elle ne se levoît 
point au matin pour venir au sermon, la tansoit souvent 
devant sa mere, qui luy disoit : « Mon pere, pleiist à 
Dieu qu’elle eust ung peu tasté des disciplines que entre 
vous religieux prenez! » Le beau pere luy jura que, si 
elle estoit plus si paresseuse, qu’il luy en bailleroit, 
dont la mere le pria bien fort. Au bout d’un jour ou 
deux, le beau pere entra dans la chambre de la damoi- 
selle, et, ne voiant point sa fille, luy demanda où elle 
estoit. La damoiselle iuy dist : « Elle vous crainct si peu 
qu’elle est cncores au iict. —* Sans tau 1 te, dist le corde¬ 
lier, c’est une iiesmauvaise coustumc à jeunes filles 
d’cslre paresseuses. Peu de gens font compte du péché 

de paresse; mais, quant à moy, je l’estime ung des plus 
dangereux qui soit tant pour le corps que pour Tame ; 
parquoy vous l’en debvez bien chastier, et, si vous m’en 
donnez la charge, je la gardorois bien d’estre au lict à 
l’heure qu’il fault prier Dieu. » La pauvre damoiselle, 
croyant qu’il fust homme de bien, le pria de la vouloir 
corriger, ce qu’il feit incontinant, et, en montant en 
hauU par ung petit degré de bois^ trouva la hlle toute 
seulle dedans le lict, qui dormoit bien fort, et toute 
endormye la print par force. La pauvre fille, en s’esveil- 
lant, ne sçavoit si c’estoit homme ou diable, et se print 
à crier tant qu’il liiy fut possible, appellant sa mere à 
l’ayde, laquelle, au bout du degré, cryoit au cordelier : 
«N’en ayez point de pitié, Monsieur; donnez-luy 
cncores, et chastiez ceste mauvaise garse. » Et quand le 
cordelier eut parachevé sa mauvaise volunté, descendit 
où estoit la damoiselle, et luy dist avecq ung visaîge 
cnflambé : «Je croy, ma Damoiselle, qu’il souviendra à 
voslre fille de ma discipline. » La mere, après l’avoir 
remercié bien fort, monta en la chambre où estoit sa 
fille, qui menoit un tel dueil que debvoit faire une 
femme de bien à qui ung tel crime estoit advenu. Et, 
quand elle sceut la vérité, feit chercher le cordelier par¬ 
tout ; mais il estoit desja bien loing, et oneques puis ne 
fut trouvé au royaulme de France. 

«Vous voiez, mes Dames, quelle seureté ily a à bailler 
telles charges à ceulx qui ne sont pour en bien user. La 
correction des hommes appartient aux hommes, et des 
femmes aux lemmes, car les femmes à corriger les hommes 
seroient aussi j)iteuscs que les hommes à corriger les 
femmes seroient cruelz. — Jésus, ma Dame, dist Parla- 
mente, que voyla ung vilain et meschant cordelier! ™* 
Mais dictés plusiost, dist liircan, que c’esloit une sotte 

et folle mere qui, soubz couleur d’ypocrîsie, donnoit 
tant de privaulté à ceulx qu’on ne doibt jamais veoir 
que en Teglise, — Vrayement, dîst Parlamente, je la 
confesse une des sottes meres qui oneques fut, et, si 
elle eust esté aussi saige que la jugesse, elle luy eust 
plustost faict descendre le degré que de monter. Mais 
que voulez-vous? ce diable demi ange est le plus dange¬ 
reux de tous, car il se sçaict si bien transfigurer en ange 
de lumière que l’on faict conscience de les soupsonner 
telz qu’ils sont, et, me semble, la personne qui n’est 
point soupsonneuse doibt estre louée. — Toutesfois, 
dist Oisille, l’on doibt soupsonner le mal qui est à éviter, 
principalement ceulx qui ont charge : car il vault mieulx 
soupsonner le mal qui n’est point que de tumber, par 
sottement croire, en icelluy qui est, et n’ay jamais veu 
femme trompée pour estre tardive à croire la parolle des 
hommes, mais ouy bien plusieurs par trop bien prompte¬ 
ment adjouster foy à la mensonge; par quoy je diz que 
le mal qui peut advenir ne se peut trop soupsonner, 
voire ceulx qui ont charge d’hommes, de femmes, de 
villes et d’Estatz : car, encores quelque bon guet que 
l’on face, la meschanceté et les trahisons régnent assez, 
et le pasteur qui n’est vigilant sera tousjours trompé par 
les finesses du loup. — Si est-ce, dist Dagoucin, que 
la personne soupsonneuse ne peut entretenir ung parfaict 
amy, et assez sont séparez par ung soupçon. — Seulle- 
ment, si vous en sçavez quelque exemple, dist Oisille, 
je vous donne ma voix pour la dire. — J’en sçay ung si 
véritable, dist Dagoucin, que vous prendrez plaisir à 
l’ouyr. Je vous diray ce que plus facillement rompt une 
bonne amitié, mes Dames : c’est quand la seureté de 
amitié commence à donner lieu au soupson, car, ainsi 
que croire en amy est le plus grand honneur que l’on 
puisse faire, aussi se doubler de luy est le plus grand 

déshonneur : car, par cela, on l’estime auUre que Ton 
ne veuk qu’il soit, qui est cause de rompre beaucoup de 
bonnes amitiez et rendre les amis ennemis, comme 
vous verrez par le compte que je vous veulx faire. » 

E matin, plustost que decoustume,ma 
dame Oisille alla préparer sa leçon en 
la salle ; mais tous ceux de la compa- 
i^gnie, aussi tost qu’ils en furent ad- 
vertiz, pour le désir d’ouyr sa bonne instruction, 
se diligenterent tant de s’habiller qu’ils ne la fei- 
rent gueres attendre. Elle,cognoissant leur cueur, 
leut l’epistre sainct Jean l’Evangeliste, qui n’est 
pleine que d’amour. La compaignie trouva ceste 
viande si douce que, combien qu’ils y fussent 
plus de demie heure qu’ils n’y avoient demeuré 
les autres jours, si leur sembloit-il n’y avoir pas 
demeuré un quart. Au partir de là s’en allèrent à 
la contemplation de la messe, où chacun se re¬ 
commanda au Sainct Esprit pour satisfaire ce 
jour-là à leur plaisante audience. Après qu’ils 
eurent disné et un peu prins de repos, s’en allèrent 
continuer le passe-temps accoustumé. Ma dame 
Oisille demanda qui commenceroit ceste journée, 

et Longarine respondit ; <f Ma Dame, je vous 
donne ma voix, car vous nous avez aujourd’huy 
faict une si belle leçon qu’il est impossible que ne 
dissiez quelque histoire digne de parachever la 
gloire qu’avez méritée ce matin. — Il me des- 
plaist, dist Oisille, que je ne vous puis dire ceste 
aprés-disnée chose aussi profitable que celle du 
matin ; mais à tout le moins l’intention de mon 
histoire ne sortira point hors de la doctrine de la 
Saincte Escrîture, où il est dict : « Ne vous con- 
« fiez point aux princes, ny aux fils des hommes, 
« ausquels n’est vostre salut. » Et à fin que, par 
faulte de exemple, ne mettez en oubly ceste vé¬ 
rité, je vous en diray une tresveritable, et dont la 
mémoire est si fresche qu’à peine en sont essuyez 
les yeux de ceux qui ont veu ce piteux spec¬ 
tacle. » 

Perfidie et cruauté d’un Duc italien. 


N Duc d’Italie (duquel tairay le nom) 
avoit un fils de l’aage de dixhuict à 
vingt ans, qui fut fort amoureux d’une 
fille de bonne et honneste maison ; et, 
poiirce qu’il n’avoit pas la liberté de parler à elle 
comme il vouloît, selon la coiistume du païs, 
s’aida du moyen d’un gentil-homme qui estoit à 
son service-, lequel estoit amoureux d’une jeune 
damoiselle fort belle et honneste , servant sa 
mere, par laquelle faisoit déclarer à s’amie la 
grande affection qu’il luy portoit, sans que la 
pauvre fille pensast en nul mal, mais prenoit plai¬ 
sir à luy faire service, estimant sa volonté si 
bonne et honneste qu’il n’avoit intention dont 
elle ne peust avec honneur en faire le message. 
Mais le Duc, qui avoit plus de regard au proffit 
de sa maison qu’à toute honneste amitié, eut si 
grand peur que ces propos menassent son fils 
jusques au mariage qu’il y feit mettre un grand 
guet, et luy fut rapporté que ceste pauvre damoi- 

selle s’estoit ineslée de bailler quelques lettres de 
la part de son fils à celle que plus il aimoit : dont 
il fut tant courroucé qu’il se délibéra d’y donner 
ordre. Mais il ne sceut si bien dissimuler son cour¬ 
roux que la damoiselle n’en fust advertie, la¬ 
quelle, cognoissant la malice de ce prince, qu’elle 
estimoit aussi grande que sa conscience petite, 
eut une merveilleuse crainte, et s’en vint à la Du¬ 
chesse, la suppliant luy donner congé de se re¬ 
tirer en quelque lieu hors de la veuë de luy, 
jusques à ce que sa fureur fust passée. Mais sa 
maistresse luy dist qu’elle essayeroit d’entendre la 
volonté de son mary avant que de luy donner 
congé. Toutesfois elle entendit bien tostles mau¬ 
vais propos que le Duc en tenoit, et, cognoissant 
sa complexion, non seulement donna congé, mais 
conseilla ceste damoiselle de s’en aller à un mo¬ 
nastère jusques à ceque ceste tempeste fust cessée : 
ce qu’elle feit le plus secrettement qu’il luy fut 
possible, mais non tant que le Duc n’en fust ad- 
verty, qui, d’un visage feint et joyeux, demanda 
h sa femme où estoit ceste damoiselle, laquelle, 
pensant qu’il en sçavoit bien la vérité, la luy con¬ 
fessa, dont il feignît estre marry, luy disant qu’il 
n’estoit point besoing qu’elle feist ces contenances- 
là, et que de sa part il ne luy vouloit point de 
mal, et qu’elle la feist retourner : car le bruit de 
telle chose n’estoit point bon. La Duchesse luy 
dist que, si ceste pauvre fille estoit si malheureuse 
d’estre hors de sa bonne grâce, il valioit mieux 
que pour quelque temps elle ne se trouvast en sa 

presence; mais il ne voulut point recevoir toutes 
ces raisons, et luy commanda qu’elle la feist re¬ 
venir. La Duchesse ne faillit à déclarer à la pauvre 
damoiselle la volonté du Duc, dont elle ne se 
peut asseurer, la suppliant qu’elle ne tentast point 
ceste fortune, et qu’elle sçavoit bien que le Duc 
n’estoit pas si aisé à pardonner comme il en faisoit 
la mine. Toutesfois la Duchesse l’asseura qu’elle 
n’auroit nul mal, et le print sur sa vie et honneur. 
La fille, qui sçavoit bien que sa maistresse l’ai-* 
moit et ne la voudroit tromper pour rien, print 
confiance en sa promesse, estimant que le Duc ne 
voudroit jamais aller contre telle seureté, où 
l’honneur de sa femme estoit en gaige, et ainsi 
s’en retourna avec la Duchesse. Mais, si tost que 
le Duc le sceut, ne faillit de venir en la chambre 
de sa femme, où, si tost qu’il eut apperceu ceste 
fille, disant h sa femme : «Voilà une telle qui est 
revenue », se retourna vers ses gentils-hommes, 
leur commandant la prendre et mener en prison : 
dont la pauvre Duchesse, qui sur sa parole l’a- 
voit tirée hors de sa franchise, fut si desesperée 
qu’elle se meit à genoux devant luy, le suppliant 
que, pour l’honneur de luy et de sa maison, il 
luy pleust ne faire un tel acte, veu que pour luy 
obeïr l’avoit tirée du lieu où elle estoit en seureté. 
Si est-ce que, quelque priere qu’elle sceust faire ny 
raison qu’elle sceust alléguer, ne peut amollir son 
dur cueur ne vaincre la forte opinion qu’il avoit 
prinse de se venger d’elle : car, sans respondre à 
sa temme un seul mot, se retira incontinent le 

plustost qu'il peut, et, sans forme de justice, ou¬ 
bliant Dieu et l’honneur de sa maison, feit cruel¬ 
lement pendre ceste pauvre damoiselle. Je ne puis 
entreprendre de vous racompter l’ennuy de la Du¬ 
chesse, car il estoit tel que doit avoir une dame 
d’honneur et de cueur qui, sur la foy, voioit 
mourir celle qu’elle clesiroit sauver; mais encores 
moins se peult dire l’extreme dueil du pauvre 
gentil-homme qui estoit son serviteur, qui ne 
faillit de se mettre en tout le devoir qui luy fut 
possible de sauver la vie de s’amie, offrant mettre 
la sienne au lieu ; mais nulle pitié ne sceut tou¬ 
cher au cueur de ce Duc, qui ne cognoissoit autre 
félicité que de se venger de ceux qu’il hayoit. 
Ainsi’fut ceste damoiselle innocente mise à mort 
par le cruel Duc, contre la loy d’honnesteté, au 
tresgrand regret de tous ceux qui la cognois- 
soient. 


« Regardez, mes Dames, quels sont les effects 
de la malice quand elle est joincte à la puissance. 
— J’avois bien ouy dire, dist Longarine, que la 
plus part des Italiens (je dy la plus part, car il 
y en a d’autant gens de bien qu’en toutes autres 
nations) estoient subjects à trois vices par excel¬ 
lence ; mais je n’eusse pas pensé que la vengeance 
et cruauté fust allée si avant que, pour si petite oc¬ 
casion, de donner une si cruelle mort. » Saffre- 
dent luy dist en riant : « Longarine, vous nous 
avez bien dictl’un des trois vices, mais il faultsçavoir 
qui sont les deux autres. — Si vous ne les sçaviez, 

respondit-elle, je les vous les apprendrois ; mais je 
suis seure que vous les sçavez tous. — Par ces 
paroles, dist Saffredent, vous m’estimez bien vi¬ 
cieux. — Non fais, dist Longarine, mais si bien 
cognoissant la laideur du vice que vous le pouvez 
mieux qu’un autre éviter. •— Ne vous esbahissez, 
dist Simontault, de ceste cruauté, car ceux qui 
ont passé par l’Italie en dient de si tresincroyables 
que ceste-cy n’est au prix d’une petite peccatile. 
— Vrayement, dist Guebron, quand Rivole fut 
prinse des François, il y avoit un capitaine italien 
que l’on estimoit gentil-compagnon , lequel, 
voyant mort un qui ne luy esîoit ennemy que de 
tenir sa part contraire de Guelphe à Gibelin, luy 
arrachea le cueur du ventre, et, le rostissant sur les 
charbons, à grand haste le mangea, et respondit à 
quelques uns qui luy demandoient quel goust il 
y pouvoit trouver que jamais il n’avoit mangé si 
amoureux ne si plaisant morceau que cestuy-là. 
Et, non content de ce bel acte, tua la femme du 
mort, et, en arrachant de son ventre le fruict 
dont elle estoit grosse, le froissa contre les mu¬ 
railles, et emplit d’avoine les deux corps du mary 
et de la femme, dedans lesquels il feit manger 
ses chevaux. Pensez si cestuy-Ià n’eust bien faict 
mourir une fille qu’il eust soupçonnée luy faire 
quelque desplaisir. — Il fault bien dire, dist 
Emarsuitte, que ce Duc avoit plus de peur que 
son fils fust marié pauvrement qu’il ne desiroit 
luy bailler femme à son gré. — Je croy que vous 
ne devez point, respondit Simontault, douter que 

le naturel d’entr’eux est craimer plus que nature 
ce qui est créé seulement pour le service d’icelle. 
— Et voilà, dist Longarîne, les pechez que je 
voulois dire, car on sçait bien qu’aimer l’argent, 
sinon pour s’en aider, est servir les idoles, n Par- 
lamente dist que sainct Paul n’avoit point oublié 
leurs vices, et de tous ceux qui cuident passer et 
surmonter les autres hommes en prudence et 
raison humaine, en laquelle ils se fondent si fort 
qu’ils ne rendent point à Dieu la gloire qui luy 
appartient. Parcjuoy le Tout-Puissant, jaloux de 
son honneur, rend plus insensez que les bestes 
enragées ceux qui ont cuidé avoir plus de sens que 
tous les autres hommes, leur faisant monstrer par 
œuvres contre nature qu’ils sont en sens reprouvé. 
Longarineluy rompit la parole pourdirequec’est le 
troisiesme péché à quoy la plus part d’eux sontsub- 
jects. « Par ma foy, dist NomerIîde,je prens grand 
plaisir à ce propos : car, puis que les esprits que 
l’on estime les plus subtils et grands discoureurs 
ont telle punition de demeurer plus sots que les 
bestes, il fault donc conclure que ceux qui sont 
humbles et bas, et de petite portée comme le 
mien, seront rempliz de la sapience des anges. — 
Je vous asseure, luy respondit Oisille, que je ne 
suis pas loing de vostre opinion, car nul n’est 
plus ignorant que celuy qui cuide sçavoir. — Je 
n’ay jamais veu, dist Guebron, mocqueur qui ne 
fust mocqué, trompeur qui ne fust trompé, ne 
glorieux qui ne fust humilié. — Vous me 
faictes souvenir, dist Simontault, d’une tromperie 

que, si elle estoit honneste, je l’eusse bien volon¬ 
tiers comptée. — Or, puis que nous sommes icy 
Dour dire vérité, ce dist Oisille, soit de telle qua- 
ité que vous voudrez, je vous donne ma voix 
pour la dire, — Puis que la place m’est donnée, 
dist Simontault, je la vous diray. » 


NOUVELLE CINQUANTEDEUXIESME 


Du sale desjeuncr préparé par un varlet d'apoticaire à un 

advocat et à un gentil-homme. 


N la ville d’Alençon, au temps du 
Duc Charles dernier, y avoit un.ad¬ 
vocat nommé Anthoine Bacheré, bon 
compagnon et bien aymant à des- 
jeuner au matin. Un jour, estant assis à sa p'orte, 
veit passer un gentil-homme devant luy, qui se 
nommoit monsieur de la Tyreliere, lequel, h cause 
du trop grand froid qu’il faisoit, estoit venu à 
pied de sa maison en la ville pour quelque affaire, 
et n’avoit pas oublié au logis sa grosse robbe 
fourrée de regnards ; et quand il veid l’advocat, 
qui estoit de sa complexion, luy dist comme il 
avoit faict ses affaires, et qu’il ne restoit sinon de 
trouver quelque bon desjeuner. L’advocat luy 

respondit que de desjeuners il trouveroit assez, 
mais qu’ii eust un defrayeur; et, en le prenant 
par dessous les bras, luy dist : « Allons, mon com- 
pere, nous trouverons possible quelque sot qui 
payera l’escot pour nous deux. » il y avoit de for¬ 
tune derrière eux le varlet d’un apoticaire, fin et 
inventif, auquel cest advocat menoit tousjours la 
guerre ; mais le varlet pensa à l’heure qu’il s’en 
vengeroit bien. Sans aller plus loing de dix pas, 
trouva derrière une maison un bel estronc tout 
gelé, lequel il meit dans un papier, et l’enve¬ 
loppa si bien qu’il sembîoit un petit pain de suc- 
cre. Il regarda oùestoient les deux comperes, et, 
en passant par devant eux fort hastivement, entra 
en une maison, et laissa tomber de sa manche le 
pain de succre, comme par mesgarde. Ce que 
l’advocat leva de terre à grande joye, et dist au 
seigneur de la Tyreliere : <( Ce fin varlet payera 
aujourd’huy nostre escot ; mais allons vistement, 
à fin qu’il ne nous trouve sur nostre larcin. » Et, 
entrant en une taverne, dist à la chambrière : 

« Faictes-nous beau feu, et nous donnez bon pain 
et bon vin , et quelque morceau bien friand ; 
nous avons bien dequoy payer. » La chambrière 
les servit à leur volonté ; mais, en s’eschauffant à 
boire et à manger, le pain de succre, que l’advccat 
avoit en son sein, commença à degeler, dont la 
puanteur estoit si grande Cj[ue, ne pensans jamais 
qu’elle deust saillir d’un tel lieu, dist à la cham¬ 
brière ; « Vous avez le plus puant et le plus ord 
mesnage que je vey jamais. Je croy que vous 

laissez chier les enfans par la place. » Le seigneur 
de la Tyreliere, qui avoit sa parta ce bon perfum, 
ne luy en dist pas moins. Mais la chambrière, 
courroucée de ce qu’ils l’appelloient ainsi vilaine, 
leur dist en colere : « Par sainct Pierre, mon 
maistre, la maison est si honneste qu’il n’y a 
merde si vous ne l’avez apportée. » Les deux 
compagnons se levèrent de la table en crachant, 
et se vont mettre devant le feu pour se chauffer, 
et en se chauffant l’advocat tire son mouchoir de 
son sein, qui estoit tout plein du cyrop du pain 
de succre fondu, lequel à la fin meît en lumière. 
Vous pouvez penser quelle mocquerie leur feit la 
chambrière, à laquelle ils avoient dict tant d’in¬ 
jures, et quelle honte avoit l’advocat de se veoir 
surmonté par un varlet d’apoticaire au mestier 
de tromperie, dont toute sa vie il s’estoit meslé ! 
Mais si n’en eut point la chambrière tant de pitié 
qu’elle ne les feit aussi bien payer leur escot 
comme ils s’estoient bien faict servir, en leur 
disant qu’ils dévoient estre bien yvres, car ils 
avoient beu par la bouche et par le nez. Les pau¬ 
vres gens s’en afferent avec leur honte et leur 
despense ; mais ils ne furent pas plus tost en la 
rue qu’ils ne veirent le varlet de l’apoticaire, qui 
demandoit à tout le monde s’ils avaient point veu 
un pain de succre enveloppé dedans du papier; et 
ne se sceurent si bien destourner de luy qu’il ne 
criast à l’advocat : « Monsieur, si vous avez mon 
oain de succre, je vous prie, rendez-le moy : car 
es larcins ne sont pas bien proffitables à un pau- 

vre serviteur. » A ce cry saillirent tout plein de 
gens de la ville pour oyr leur débat, et fut la 
chose si bien vérifiée que le varlet d’apoticaire fut 
aussi content d^avoir esté desrobbé que les autres 
furent marriz d’avoir falct un si villain larcin, 
Maisj esperans de luy rendre une autre fois, s’ap- 
paiserent- 

« Nous voyons bien communément, mes Da¬ 
mes, cela advenir à ceux qui prennent plaisir 
d’user de telles finesses. Si le gentil-homme n’eust 
voulu manger aux despens d’autruy, il n’eust pas 
beu aux siens un si vilain bruvage. Il est vray 
que mon compte n’est pas trop net; mais vous 
m’avez baillé congé de dire la vérité, laquelle 
j’ay dicte pour monstrer que, quand un trompeur 
est trompé, il n’y a nul qui en soit marry. — L’on 
dit volontiers, dist Hircan, que les paroles ne 
sont jamais puantes; mais ceux par qui elles sont 
dictes n’en sont quittes à si bon marché qu’ils ne 
le sentent bien. — II est vray, dist Oisiîle, que 
telles paroles ne puent point; mais il en y a d’au¬ 
tres qu’on appelle villaines qui sont de si mau¬ 
vaise odeur que l’ame en est plus faschée que le 
corps n’est de sentir un tel pain de succre qu’avez 
dict. — Je vous prie, dist Hircan, dictes-moy 
quelles paroles vous sçavez qui sont si ordes 
qu’elles font mal au cueur et à l’ame d’une hon- 
neste femme. — Il seroit bon, dist Oisille, que 
je vous disse ce que je n’ay conseillé à nulle 
femme de dire. — Par ce mot-là, dist Salîredent, 

j’entens bien quels termes ce sont dont les 
femmes se veulent faire repiiter sages et n’en 
usent point communément; mais je demanderois 
volontiers à toutes celles qui sont icy pourquoy 
c’est, puis qu’elles n’en osent parler, qu’elles 
rient si volontiers quand on en parle devant 
elles, car je ne puis entendre qu’une chose qui 
desplaist tant face rire. — Nous ne rions pas, 
dist Parlamente, pour ouïr dire ces beaux mots; 
mais il est vray que toute personne est encline à 
rire ou quand elle void quelqu’un tresbucher, ou 
quand on dit quelque mot sans propos, comme 
souvent advient que la langue fourche en par¬ 
lant et faict dire un mot pour l’autre, ce qui ad¬ 
vient aux plus sages et mieux parlantes. Mais 
quand, entre vous hommes, vous parlez vilaine¬ 
ment par vostre malice, sans nulle ignorance, je 
ne sçache femme de bien qui n’ayt telle horreur 
de telles gens que non seulement ne les veulent 
escouter, mais en fuyent la compagnie. — Il est 
bien vray, dist Guebron, que j’ay veu des femmes 
faire le signe de la croix oyant dire telles paroles, 
qui ne cessoient apres qu’on ne les eust encores 
redictes. — Mais, dist Simontault, combien de 
fois ont-elles mis leur touret de nez pour rire en 
liberté autant qu’elles s’estoient courroucées en 
feincte? — Encores valoit-il mieux faire ainsi, 
dist Parlamente, que de donner à cognoistre que 
Pon trouvast le propos plaisant. — Vous louez 
donc, dist Dagoucin, l’ypocrisie des dames au¬ 
tant que la vertu. — La vertu seroit bien meil- 

leure, dist Longarine; mais où elle default se 
fault aider de Thypocrisie, comme nous faisons 
de pantoufles pour faire oublier nostre petitesse. 
Encores est-ce beaucoup que nous puissions cou¬ 
vrir noz imperfections. — Par ma foy, dist Hir- 
can, il vauldroit mieux quelquefois monstrer 
quelque imperfection que la couvrir si fort du 
manteau de vertu. — Il est vray, dist Emar- 
suitte, qu’un accoustrement emprunté deshonore 
autant celuy qui est contrainct de le rendre comme 
il luy a faict d’honneur en le portant' et y a telle 
dame sur la terre qui, pour trop dissimuler une 
petite faulte, est tombée en une plus grande. — 
Je me doubte, dist Hîrcan, de qui vous voulez 
parler; mais au moins ne la nommez point. — 
Or, dist Guebron, je vous donne ma voix, par 
tel si qu’aprés avoir faict le compte vous nous di¬ 
rez les noms, et nous jurerons de n’en parler ja¬ 
mais. — Je le vous promets, dist Emarsuitte, car 
il n’y a rien qui ne se puisse dire avec honneur. » 

Diligence personnelle d^un prince pour estrangcr un 

importun amoureux. 



E Roy François, premier du nom, es¬ 
tant en un chasteau fort plaisant, où 
il estoit allé avecques petite compai- 
gnie, tant pour la chasse que pour y 
prendre quelque repos, avoit en sa compaignie 
un seigneur autant honneste, vertueux et sage,' 
et beau prince, qu’il y en eust point en sa court; 
et avoit espousé une femme qui n’estoit pas de 
grande beauté, mais si l’aimoit-il et la traictoit 
autant bien que mary peult faire sa femme; et se 
fioit tant en elle que, quand il en aimoit quel¬ 
que une, il ne luy celoit point, sçachant qu’elle 
n’avoit volonté autre que la sienne. Ce seigneur 
print fort grande amitié à une dame vefve, qui 
avoit réputation d’estre la plus belle que l’on 
eustsceu regarder; et, si ce prince l’aimoit bien, 
sa femme ne l’aimoit pas moins, et l’envoyolt 
souvent quérir pour boire et manger avec elle, la 
trouvant si sage et honneste qu’au lieu d’estre 
marrie que son mary l’aimast, se resjouïssoit de 
le veoir adresser en si honneste lieu, remply 
d’honneur et de vertu. Geste amitié dura Ion- 

guement, en sorte qu’en toutes les affaires de 
ladicte dame ce prince s’employoit comme pour 
les siennes propres, et la princesse sa femme n’en 
faisoit moins. Mais, à cause de sa beauté, plu¬ 
sieurs grans seigneurs et gentils-hommes cher- 
choient fort sa bonne grâce, les uns pour l’amour 
seulement, les autres pour l’anneau, car, outre sa 
beauté, elle estoit fort riche. 

Entre autres y avoit un jeune gentil-homme 
qui la poursLiivoit de si prés qu’il ne failloitd’es- 
tre à son habiller et deshabiller, et tout le long 
du jour, tant qu’il pouvoit estre prés d’elle : ce 
qui ne pleut pas audict prince, pour ce qu’il luy 
sembloit qu’un homme de si pauvre lieu et de si 
mauvaise grâce ne meritoit point avoir si hon- 
neste et gracieux recueil, dont souvent il faisoit 
des remonstrances à ceste dame. Mais elle, qui 
estoit fille de Duc, s’excusoit, disant qu’elle par- 
loit h tout le monde généralement, et que pour 
cela leur amitié en estoit mieux couverte, voyant 
qu’elle ne parloit point plus aux uns qu’aux au¬ 
tres. Mais, au bout de quelque temps, ce gentil¬ 
homme, qui la poursuivoit en mariage, feit telle 
diligence, plus par importunité que par amour, 
qu’elle luy promist de l’espouser, le priant ne la 
presser point de déclarer le mariage jusques à ce 
que ses filles fussent mariées. A l’heure, sans 
crainte de conscience, alloit le gentil-homme en 
sa chambre à toutes heures qu’il vouloit, et n’y 
avoit qu’une femme de chambre et un homme 
qui sceussent leur affaire. Le prince, voyant que 

de plus en plus le gentil-homme s’aprivoisoit en 
la maison de celle qu’il aimoit tant, le trouva si 
mauvais qu’il ne se peut tenir de dire à la dame : 
« J’ay tousjours aimé vostre honneur comme ce- 
luy de ma propre sœur, et sçavez les propos 
honnestes que je vous ay tenuz, et le contente¬ 
ment que j’ay d’aimer une dame tant sage et ver¬ 
tueuse que vous estes ; mais, si je pensois qu’un 
autre qui ne le mérité pas gaignast par impor¬ 
tunité ce que je ne veux demander contre vostre 
vouloir, ce me seroit chose importable et non 
moins deshonnorable pour vous. Je le vous dy, 
pource que vous estes belle et jeune, et que jus- 
C|ues icy avez esté en si bonne réputation, et 
vous commencez d’acquérir un tresmauvais bruit : 
car, nonobstant qu’il ne soit pareil de maison, 
de biens, et moins d’authorité, sçavoir et bonne 
grâce, si est-ce qu’il vaudroit mieux que vous 
l’eussiez espousé que d’en mettre tout le monde 
en soupçon. Parquoy, je vous prie, dictes-moy 
si estes délibérée de le vouloir aimer, car je ne 
le veux point avoir pour compagnon, et le vous 
lairray tout entier, et me retireray de la bonne 
volonté que je vous ay portée. « La pauvre dame 
se print à plorer, craignant de perdre son amitié, 
et luy jura qu’elle aimeroit mieux mourir que 
d’espouser le gentil-homme dont il luy parloit; 
mais il estoit tant importun qu’elle ne le pouvoit 
garder d’entrer en sa chambre à l’heure que tous 
les autres y entroient. « De ceste heure-là, dist le 
prince, je ne parle point, car j’y puis aussi bien 

entrer que luy, et chacun void ce que vous faictes; 
mais on m’a dict quhl y va apres que vous estes 
couchée, chose que je trouve si estrange que, si 
vous continuez ceste vie et vous ne le déclarez 
pour mary, vous estes la plus deshonnorée femme 
qui oncques fut. » Elle luy feit tous les sermens 
qu’elle peuit qu’elle ne le tenoit pour mary ne pour 
amy, mais pour un aussi importun gentil-homme 
qu’il en fust. « Puis qu’ainsi est, dist le prince, 
qu’il vous fasche, je vous asseure que je vous en 
delTeray. — Comment?dit-elle; le voudriez-vous 
bien faire mourir ? — Non, non, dit le prince ; mais 
je luy donneray à cognoistre que ce n’est point 
en tel lieu ne en telle maison comme celle du 
Roy où il fault faire honte aux dames, et vous 
jure, foy de tel amy que je vous suis, que, si 
apres avoir parlé à luy il ne se chastie, je le chas- 
tieray si bien que les autres y prendront exemple. » 
Sur ces paroles s’en alla, et ne faillit pas, au par¬ 
tir de la chambre, de trouver le seigneur dont 
estoit question qui y venoit, auquel il tint tous 
les propos que vous avez ouyz, l’asseurant que, 
la première fois qu’il le trouveroit hors l’heure 
que les gentils hommes doivent aller veoir les 
dames, il luy feroit une telle peur qu’à jamais luy 
en souviendroit, et qu’elle estoit trop bien appa¬ 
rentée pour se jouer ainsi à elle. Le gentil-homme 
l’asseura qu’il n’avoit jamais esté sinon comme 
les autres, et qu’il luy donnoit congé, s’il l’y 
trouvoit, de luy faire du pis qu’il pourroit. 

Quelques jours après, que le gentil-homme 

cuidoit les paroles du prince estre mises en oubly, 
s’en alla veoir au soir sa dame, et y demeura assez 
tard. Le prince dist à sa femme comme la dame 
qu’il aimoit avoit un grand rheume, parquoy sa 
bonne femme le pria de l’aller visiter pour tous 
deux et de luy faire ses excuses de ce qu’elle n’y 
pouvoit aller, car elle avoit quelque affaire ne¬ 
cessaire en sa chambre. Le prince attendit que le 
Roy fust couché, et apres s’en alla pour donner 
le bon soir à sa dame; mais, en cuidant mon¬ 
ter un degré, trouva un varlet de chambre qui 
descendoit, auquel il demanda |que faisoit sa 
maistresse, qui luy jura qu’elle estoit couchée 
et endormie. Le prince descendit le degré, et 
soupçonna qu’il mentoit; parquoy il regarda der¬ 
rière luy, et veid le varlet qui retournoit en 
grande diligence. II se pourmena en la court 
devant ceste porte, pour veoir si le varlet retour- 
neroit point; mais un quart d’heure après le veid 
encores descendre et regarder de tous costez pour 
veoir qui estoit en la court. A l’heure pensa le 
prince que le gentil-homme estoit en la chambre 
de sa dame, et que, pour crainte de luy, n’osoit 
descendre, qui le feit encores pourmener long 
temps ; et, s’advisant qu’en la chambre de la dame 
y avoit une fenestre qui n’estoit gueres haulte et 
regardoit dedans un petit jardin, il luy souvint du 
proverbe qui dit : Qui ne peult passer par la 
porte saille par la fenestre. Dont soudain appella 
un sien varlet de’chambre, et luy dist : v Allez- 
vous-en en ce jardin là derrière, et, si vous voyez 

un gentil-homme descendre par la fenestre, si 
tost qu’il sera à terre, tirez vostre espée, et, en la 
frottant contre la muraille, criez : « Tuë! tuë! » 
mais gardez-vous de luy toucher. » Le varlet de 
chambre s’en alla où son maistre luy avoît com¬ 
mandé, et le prince se pourmena jusques environ 
trois heures après minuict. Quand le gentil¬ 
homme entendit que le prince estoit tousjours en 
la court, délibéra de descendre par la fenestre, et, 
après avoir jetté sa cappe la première, avecques 
l’ayde de ses bons amis, sauta dedans le jardin. 
Et, si tost que le varlet de chambre l’advisa, ne 
faillit de faire bruit de son espée, et cria : 
« Tuë! tuë! » Le pauvre gentil-homme, cuidant 
que ce fust son maistre, eut si grand peur que, 
sans adviser à prendre sa cappe, s’en fuit en la 
plus grande haste qu’il luy fust possible, et trouva 
les archiers qui faisoient le guet, qui furent fort 
estonnez de le veoir ainsi courir, mais ne leur osa 
rien dire, sinon de les prier bien fort de luy vou¬ 
loir ouvrir la porte ou de le loger avecques eux 
jusques au matin : ce qu’ils firent, car ils n’avoient 
pas les clefs. 

A ceste heure-là vint le prince pour se coucher, 
et, trouvant sa femme dormant, la reveilla, luy 
disant : « Donnez-vous, ma femme ? Quelle heure 
est-il? » Elle luy dist : « Depuis au soir que me 
couchay, je n’ay point ouy sonner l’horloge. » Il 
luy dist : « lis sont trois heures après minuict 
passées. — Jésus ! Monsieur, dist sa femme, où 
avez-vous tant esté? J’ay grand peur que vostre 

santé en vaudra pis. — M’amie, dist le prince, je 
ne seray jamais malade de veiller quand je garde 
de dormir ceux qui me cuident tromper. » Et en 
disant ces paroles se print tant h rire qu’elle le 
pria bien fort de luy vouloir compter ce que c’es- 
toit : ce qu’il feit tout du long en luy monstrant 
la peau de loup que son varlet de chambre avoit 
apportée. Et, après qu’ils eurent passé leur temps 
aux despens des pauvres gens, s’en allèrent dor¬ 
mir d’aussi gracieux repos que les deux autres 
travaillèrent en peur et crainte que leur affaire 
fut revelée. Toutesfois le gentil-homme, sçachant 
bien qu’il ne pouvoit dissimuler devant le prince, 
vint au matin à son lever, et le supplia qu’il ne le 
voulust point deceler et qu’il luy feist rendre sa 
cappe. Le prince feit semblant d’ignorer tout le 
faict, et tint si bonne contenance que le pauvre 
gentil-homme ne sçavoit où il en estoit. Si est-ce 
qu’à la fin il ouït autre leçon qu’il ne pensoit, car 
le prince l’asseura que, si jamais il retournoit, 
il le diroit au Roy et le feroit bannir de la court, 

« Je vous prie, mes Dames, jugez s’il n’eust pas 
mieux valu à ceste pauvre dame d’avoir parlé 
franchement à celuy qui luy faisoit tant d’hon¬ 
neur de l’aimer et estimer que de le mettre par 
dissimulation jusques à faire une preuve qui luy 
fut si honteuse. — Elle scavoit bien, dist Gue- 

bron, que, si elle luy confessoit la vérité, elle 
perdroit entièrement sa bonne grâce, qu’elle ne 
vouloit perdre pour rien. — 11 me semble, dist 

Longarine, puiscju'elleavoit choisi un maryàsafan- 
tasie, qu’elle ne clevoit craindre de perdre Tamitié 
deious les autres. — Je croy bien, dist Parlamente, 
que, si elle eust osé deceler son mariage, elle se 
fust contentée de son mary; mais, puis qu’elle le 
vouloir dissimuler jusques à ce que ses filles fus¬ 
sent mariées, elle ne vouloit point laisser une si 
honneste couverture. — Ce n’est pas cela, dist 
SalTredent; mais c’est que l’ambition des femmes 
est si grande qu’elle ne se peult jamais contenter 
d’en avoir un seul. Mais j’ay ouy dire que celles 
qui sont les plus sages en ont volontiers trois : un 
pour l’honneur, un pour le profit, et l’autre pour 
le plaisir; et chacun des trois pense estre le mieux 
aimé, mais les deux premiers servent au dernier. 
— Vous parlez, ce dist Oisille, de celles qui 
n’ont amour ni honneur. — Ma Dame, dist Saf- 
fredent, il y en a telle de la condition que je 
peins icy que vous estimez bien des plus hon- 
nestes femmes du païs. — Croyez, dist Hircan, 
qu’une femme fine sçaura bien vivre où toutes 
les autres mourront de faim. — Aussi, leur 
dist Longarine, quand leur finesse est cogneuë, 
c’est bien la mort. — Mais la vie, dist Simon- 
tault, car elles n’estiment à petite gloire estre 
réputées plus fines que leurs compagnes; et ce 
nom-là de fines, qu’elles ont appris à leurs 
despens, faict plus hardiment venir les serviteurs 
à leur obe'issauce que la beauté ; car un des plus 
grands plaisirs qui soit entre ceux qui aiment, 
c’est de conduire leur amitié finement. — Vous 

parlez donc, dist Emarsoitte, d’une amour mes- 
chante, car la bonne amour n’a besoing de cou¬ 
verture. — Ha ! dist Dagoucin, je vous supplie 
d’oster ceste opinion de vostre teste, pource que 
tant plus la drogue est precieuse, et moins se doit 
esventer, pour la malice de ceux qui ne se pren¬ 
nent qu’aux signes extérieurs, lesquels en bonne 
et mauvaise amitié sont tous pareils. Parquoy les 
fault aussi bien cacher quand l’amour est ver¬ 
tueuse que si elle estoit au contraire, pour ne 
tomber au mauvais jugement de ceux qui ne peu¬ 
vent croire qu’un homme puisse aimer une dame 
par honneur, et leur semble que s’ils sont sub- 
jects à leurs plaisirs, que chacun est semblable à 
eux. Mais, si nous estions tous de bonne foy, le 
regard et la parole ne seroient point dissimulez, 
au moins à ceux qui aimeroient mieux mourir 
que d’y penser quelque mai. — Je vous asseure, 
Dagoucin, dist Hircan, que vous avez une si 
haulte philosophie qu’il n’y a homme icy qui 
l’entende ne la croye, car vous nous voudriez 
faire croire que les hommes sont anges, ou pier¬ 
res, ou diables. — Je sçay bien, dist Dagoucin, 
que les hommes sont hommes etsubjects à toutes 
passions ; mais si est-ce qu’il y en a qui aimeroient 
mieux mourir que pour leur plaisir leur dame 
feit chose contre leur conscience. — C’est beau¬ 
coup de mourir, dist Guebron ; je ne croiray ceste' 
parole, quand elle seroit dicte de la bouche du 
plus austere religieux qui soit. — Mais je croy, 
dist H ircan, qu’il n’y en a point qui ne désirent 

le contraire. Toutesfois ils font semblant de n’ai¬ 
mer point les raisins quand ils sont si haults 
qu’ils ne les peuvent cueillir. — Mais, dist No- 
merfide, je croy que la femme de ce prince fut 
fort joyeuse que son mary apprenoit h cognoistre 
les femmes. — Je vous asseure que non, dist 
Emarsuitte; mais en fut tresmarrie, pour l’amour 
qu’elle luy portoit. — J’aimerois autant, dist 
Safîredent, celle qui rioit quand son mary baisoit 
sa chambrière.— Vrayement? dist Emarsuitte; 
vous nous en ferez le compte : je vous donne ma 
place. — Combien que le compte soit court, dist 
Saffredent, si le vous diray-]e, car j’aime mieux 
vous faire rire que parler longuement. » 

D’une damoiselle de si bonne nature que, vojrtnf son 
mary qui baisoit sti chanibriere, ne s’en felt que rire, 
et, pour nen dire autre chose, dist qu’elle rioit à son 
onxbre. 



^[^NTRE les monts Pyrénées et les Alpes 
y avoit un gentil-homme nommé Tho- 
gas, lequel avoit femme, enfans, une 
fort belle maison, et tant de biens et 
dje plaisirs qu’il avoit occasion de vivre content, 
sinon qu’il estoit subject à une grande douleur au 
dessous de la racine des cheveux, tellement que 
les médecins luy conseillèrent de descoucher d’a¬ 
vec sa femme : à quoy elle se consentit tresvolon- 
tiers, n’ayant regard qu’à la vie et à la santé de 
son mary. Elle feit mettre sonlicten l’autre coing 
de sa chambre, vis à vis de celuy de son mary, en 
ligne si droicte que l’un ne l’autre n’eust sceu 
mettre la teste dehors sans se veoir tous deux. 
Geste damoiselle tenoit avec elle deux cham¬ 
brières, et souvent, que le seigneur et la damoi¬ 
selle estoient couchez, prenoit chacun d’eux quelque 
livre de passe-temps pour lire chacun en son lict, 
et leurs chambrières tenoient la chandelle, c’est à 
sçavoir la jeune au seigneur, et l’autre à la damoi- 

selle. Ce gentil-homme, voyant sa chambrieré plus 
jeune et plus belle que sa femme, prenoit si 
grand plaisir à la regarder qu’il interrompoit sa 
lecture pour l’entretenir ; ce que tresbien oyoit 
sa femme, et trouvoit bon que ses serviteurs et 
servantes feissent passer le temps à son mary, 
pensant qu’il n’eust amitié à autre qu’à elle. Mais, 
un soir qu’ils eurent leu plus longuement que de 
coustume, la damoiselle regardant du long du 
costé du lict de son mary où estoit la jeune cham¬ 
brière qui tenoit la chandelle, laquelle elle ne 
voyoit que par derrière, et ne pouvoit veoir son 
mary, sinon du costé de la cheminée qui retour- 
noit devant son lict, elle le veid contre une mu¬ 
raille blanche où reverberoit la clarté de la chan¬ 
delle, et recogneut tresbien le portraict du 
visage de son mary et de celuy de sa cham¬ 
brière, s’ils s’eslongnoient, s’ils s’approchoient 
ou s’ils rioient : dont elle en avoit aussi bonne 
cognoissance comme si elle les eust veuz. Le gentil¬ 
homme, qui ne s’en donnoit de garde, se tenant 
seur que sa femme ne les pouvoit veoir, baisa 
sa chambrière, ce que, pour une fois, sa femme 
endura sans dire mot. Mais, quand elle veid que 
les umbres retournoient souvent à ceste union, 
elle eut peur que la vérité fust couverte dessous. 
Parquoy elle se print tout hault à rire, en sorte 
que les umbres eurent peur de son ris et se sépa¬ 
rèrent; et le gentil-homme luy demanda pour- 
quoy elle rioit si fort, et qu’elle luy donnast part 
de sa joye. Elle luy respondit : a Mon amy, je 

suis si sotte que je ris à mon umbre. » Et jamais, 
quelque enqueste qu’il peut faire, ne lui en con¬ 
fessa autre chose. Si est-ce qu’il baisa ceste face 
umbrageuse. 

« Et voilà dequoy il m’est souvenu quand 

vous m’avez parlé de la dame qui aimoit l’amie 

de son mary. — Par ma foy, dist Emarsuitte, si 

ma chambrière m’en eust faict autant, je mefeusse 

levée et luy eusse tué la chandelle sur le nez. 

— Vous estes bien terrible, dist Hircan, mais 

* 

c’eust esté bien employé : vostre mary et la cham¬ 
brière se feussent mis contre vous et vous eussent 
tresbien battuë, car pour un baiser ne fault pas 
faire si grand cas. Encores eust mieux faict sa 
femme de n’en sonner mot et de luy laisser pren¬ 
dre sa récréation, qui l’eust peu guérir de sa ma¬ 
ladie. — Mais, dist Parlamente, elle avoit peur 
que la fin du passe-temps le feit plus malade. — 
Elle n’est pas, dist Oisille, de ceux contre qui 
parle nostre Seigneur : « Nous vous avons lamenté, 
et vous n’avez point pleuré ; nous avons chanté, et 
vous n’avez point dancé »: car quand son mary es- 
toit malade elle pleuroit, et quand il estoit joyeux 
elle rioit. Ainsi toutes femmes de bien deussent 
avoir la moitié du bien, du mal, de la joye et de 
la tristesse de leurs mariz, et les aimer, obeïr et 
servir comme l’Eglise à Jésus Christ. — Il fau- 
droit donc, ma Dame, dist Parlamente, que noz 
mariz fussent envers nous comme Jésus Christ 
envers son Eglise, — Aussi faisons-nous, dist 

SafFredent : et si possible estoit nous le passe¬ 
rions. Car Jésus Christ ne mourut qu’une fois 
pour son Eglise, et nous mourons tous les jours 
pour noz femmes. — Mourir ! dist Longarine : 
il me semble que vous et les autres qui sont icy 
valez mieux escuz que ne faisiez grands blancs 
avant que fussiez mariez. — Je sçay bien 
pourquoy, dist Saffredent : c’est pource que sou¬ 
vent nostre valeur est esprouvée ; mais si se sen¬ 
tent bien noz espaules d’avoir longuement porté 
la cuirasse. — Si vous aviez esté contrains, dist 
Emarsuitte, de porter un mois durant le harnois 
et coucher sur la dure, vous auriez grand désir de 
recouvrer le lict de yostre bonne femme et porter 
la cuirasse, dont maintenant vous vous plaignez. 
Mais on dict que toutes choses se peuvent en¬ 
durer, sinon l’aise, et ne peut-on cognoistre le 
repos, sinon quand on l’a perdu. — Ceste bonne 
femme, dist Oisille, qui rioit quand son mary 
estoit joyeux, avoit bien à faire à trouver son re¬ 
pos par tout. — Je croy, dist Longarine, qu’elle 
aimoit mieux son repos que son mary, veu c{u’elle 
ne prenoit à cueur chose qu’il feist. — Elle pre- 
noit bien à cueur, dist Parlamente, ce qui pou- 
voit nuire h sa conscience et à sa santé, mais aussi 
ne se vouloit point arrester à petite chose. — 
Quand vous parlez de la conscience, vous me 
faictes rire, dist Simontault; c’est chose dont ne 
voudrois jamais, fors à bon droict, que ma femme 
eust soucy. — Il seroit bien employé, dist No- 
merfide, que vous eussiez une telle femme que 

celle qui monstra bien, après la mort de son mary, 
d’aimer mieux son argent que sa conscience. — 
Je vous prie, dist SalTredent, dictes-nous ceste 
nouvelle, et pour ce faire je vous donne ma voix. 
— Je n’avois pas délibéré, dist Nomerfide, de 
racompter unesi courte histoire; mais, puisqu’elle 
vient à propos, je la diray. » 


NOUVELLE CINQUANTECINQUIESME 


Finesse tVune Espaignole pour frauder les Cordeliers du 

lalz tcsfame/ifaiVe de son mary. 


la ville de Saragosse y avoit un mar- 
O lequel, voyant sa mort appro- 

^ |S®lîcher, et qu’il ne pouvoit plus tenir 

les biens qu’il avoit, peult estre, acc{uis 
avecques mauvaise foy, pensa de satisfaire à son 
péché s’il donnoit tout aux mendians, sans avoir 
esgard que sa femme et ses enfans mourroient de 
faim apres son decèz. Et quand il eut ordonné 
du faict de sa maison, dist qu’il vouloit qu’un 
bon cheval d’Espaigne (qui estoit presque tout 
ce qu’il avoit de bien) fust vendu le plus que l’on 
poLirroit, et que l’argent en fust distribué aux 
pauvres mendians", priant sa femme qu’elle ne 

voulust faillir, incontinent qu’il seroit trespassé, 
de vendre son cheval et distribuer cest argent selon 
son ordonnance. Quand l’enterrement fut faict 
et les premières larmes jettées, la femme, qui 
n’estoit non plus sotte que les Espaignols ont 
accoustumé d’estre, s’en vint au serviteur qui 
avoit comme elle entendu la volonté de son mary, 
et luy dist : « Il me semble que j’ay assez faict de 
perte de la personne de mon mary, que j’ay tant 
aimé, sans maintenant perdre le reste de mes biens. 
Si est-ce que je ne voudrois désobéir à sa parole, 
mais ouy bien faire meilleure son intention : car 
le pauvre homme pense faire sacrifice à Dieu de 
donner après sa mort une somme dont en sa vie 
n’eust pas voulu donner un escu en extreme né¬ 
cessité, comme vous sçavez. Parquoy j’ay advisé 
que nous ferons ce qu’il a ordonné par sa mort 
encores mieux qu’il n’eust faict s’il eust vescu 
quinze jours d’avantage car je surviendray à la 
nécessité de mes erifans. Mais il fault que per¬ 
sonne du monde n’en sçache rien.» Et, quand 
elle eut promesse du serviteur de le tenir secret, 
elle luy dist : « Vous irez vendre son cheval, et 
à ceux qui vous diront : « Combien? » vous 
leur direz : « Un ducat. » Mais j’ay un fort bon 
chat que je veux mettre en vente, que vous ven¬ 
drez quant et quant pour quatre vingts dixneuf 
ducats; et ainsi le chat et le cheval feront tous 
deux les cent ducats Cjue mon mary vouloit ven¬ 
dre son cheval seul. » Le serviteur accomplit 
promptement le commandement de sa maistresse : 

car, ainsi qu’ii pourmenoit le cheval par la place, 
tenant son chat entre ses bras, un gentil-homme, 
qui autres fois avoit veu et désiré le cheval, luy 
demanda combien il le faisoit en un mot. Il luy 
respondit ; « Un ducat. — Je te prie, ne te moc- 
que point de moy. — Je vous asseure, Monsieur, 
dist le serviteur, qu’il ne vous coustera qu’un 
ducat. Il est bien vray qu’il fault acheter le chat 
quant et quant, duquel il fault que j’aye quatre 
vingts dixneuf ducats. » A l’heure le gentil¬ 
homme, qui estimoit avoir raisonnable marché, 
luy paya promptement un ducat pour le cheval, 
et le demeurant comme il luy avoit demandé, et 
emmena sa marchandise; et le serviteur, d’au¬ 
tre costé, emporta son argent, dont sa maistresse 
fut fort joyeuse, et ne faillit pas de donner le ducat 
que le cheval avoit esté vendu aux pauvres men- 
dians, comme son mary l’avoit ordonné, et re¬ 
tint le demeurant pour survenir à elle et à ses 
enfans. 

a A vostre advis, si celle-là n’estoit pas bien 
plus sage que son mary, et si elle se soucioit tant 
de sa conscience que du profit de son mesnage? 
— Je pense, dist Parlamente, qu’elle aimoit bien 
son mary; mais, voyant qu’à.la mort il avoit mal 
considéré à ses affaires, elle, qui cognoissoit son 
intention, l’avoit voulu interpréter au profit de 
ses enfans, dont je l’estime tressage. — Com¬ 
ment 1 dist Guebron, n’estimez vous pas une 
grande faulte de faillir à accomplir les testamens 

des amiz trespassez? — Si fais, dist Parlamente, 
pourveu que le testateur soit en bon sens. — 
Appeliez-vous, dist Guebron, s’esgarer donner 
son bien à l’Eglise et aux pauvres mendians? — 
Je n’appelle point errer, dist Parlamente, quand 
l’homme distribue aux pauvres ce que Dieu a 
mis en sa puissance; mais de donner tout ce 
qu’on a à sa mort, et de faire languir de faim sa 
famille puis après, je n’approuve pas cela; et 
me semble que Dieu auroit aussi acceptable qu’on 
eust sollicitude des pauvres orphelins qu’on a 
laissez sur terre, lesquels, n’ayans moyen de se 
nourrir et accablez de pauvreté, quelquefois, au 
lieu de bénir leurs peres, les maudissent quand ils 
se sentent pressez de faim ; car celuy qui cognoist 
les cueurs ne peult estre trompé, et ne jugera 
pas seulement selon les œuvres, mais selon la 
foy et charité qu’on a eue à luy. — Pourquoy 
est-ce doncques, dist Guebron, que l’avarice est 
au jourd’huy si enracinée en tous les estats du 
monde que la pluspart des hommes s’attendent à 
faire des biens lors qu’ilz se sentent assailliz de 
la mort et qu’il leur fauît rendre compte à Dieu? 
Je croy qu’ils mettent si bien leurs affections en 
leurs richesses que, s’il les pouvoient emporter 
avecques eux, ils le feroient volontiers. Mais 
c’est l’heure où le Seigneur leur faict sentir plus 
griefvement son jugement que h l’heure de la 
mort, car tout ce qu’ils oni faict, tout le temps 
de leur vie, bien ou mal, en un instant se repré¬ 
sente devant eux. C’est l’heure où les livres de 












NOUVELLE CI NQ^U ANTECI N QU lESME 19! 

noz consciences sont ouverts et où chacun peult 
y veoir le bien et le mal qu*il a faict : car les es¬ 
prits malings ne laissent rien quhls ne proposent 
au pecheur ou pour l’induire à une presumption 
d’avoir bien vescu, ou à une deffiance de la misé¬ 
ricorde de Dieu, à fin de les faire trébucher du 
droict chemin. — Il me semble, Hircan, dist 
Nomerfide, que vous sçavez quelque histoire à 
ce propos. Je vous prie, si la pensez digne de 
ceste compagnie, qu’il vous plaise nous la dire. 
— Je le veux bien, dist Hircan, et, combien 
qu’il me fasche de compter quelque chose à leur 
desavantage, si est-ce que, veu que nous n’avons 
espargné ny Roys, ny Ducs, ny Comtes, ny Ba¬ 
rons, ceux icy ne se doivent tenir offensez si nous 
les mettons au rang de tant de gens de bien, 
mesmes que nous ne parlons que des vicieux : 
car nous sçavons qu’il y a des gens de bien en 
tous estats, et que les bons ne doivent estre inté¬ 
ressez pour les mauvais. Laissons doncques ces 
propos, et donnons commencement à nostre his¬ 
toire. » 

Un cordelier marie frauduleusement un autre cordelier, 
son compagnon, à une belle jeune damoîselle, dont ils 
sont puis après tous deux punk. 












la ville de Padouë passa une dame 
^'Françoise, à laquelle fut rapporté que 


dedans les prisons de l’Evesché y avoit 
un cordelier; et, s’enquerant de Toc- 


casion, pource qu’elle voyoit que chacun en par- 
loit par mocquerie, luy fut dict que ce cordelier, 
homme ancien, estoit confesseur d’une fort hon- 
neste dame et devote, demeurée vefve, qui n’avoit 
que une seule fille, qu’elle aimoit tant qu’il n’y 
avoit peine qu’elle ne print pour luy'amasser du 
bien et luy trouver un bon party. Or, voyant sa 
fille devenir grande, estoit continuellement en 
soucy de luy trouver mary qui peust vivre avec- 
ques elles deux en paix et en repos, c’est-à-dire 
qui fust homme de conscience, comme elle s’esti- 
moit estre. Et pource qu’elle avoit ouy dire à 
quelque sot prescheur qu’il valoit mieux faire 
mal par le conseil des docteurs que faire bien 
contre l’inspiration du sainct Esprit, s’adressa à 
son beaupere confesseur, homme des-ja ancien, 
docteur en Théologie, estimé bien vivant de 
toute la ville, s’asseurant par son conseil et bonnes 

prières ne pouvoir faillir de trouver le repos d’elle 
et de sa fille. Et quand elle l’eut bien fort prié de 
choisir un mary pour sa fille, tel qu’il cognois- 
soit qu’une femme aimant Dieu et son honneur 
devoit souhaitter, il luy respondit que première¬ 
ment il falloit implorer la grâce du sainct Esprit 
par oraisons et jeusnes ; et puis, ainsi que Dieu 
conduiroit son entendement, il esperoit de trou¬ 
ver ce qu’elle demandoit. Et ainsi alla le corde,lier 
d’un costé penser à son affaire. 

Et pource qu’il entendit de la dame qu’elle 
avoit amassé cinq cens ducats tous prests pour 
donner au mary de sa fille, et qu’elle prenoit sur 
sa charge la nourriture des deux, les fournissant 
de maison, meubles et accoustremens, il s’advisa 
qu’il avoit un jeune compagnon de belle taille et 
agréable visage, auquel il donneroit la belle fille, 
la maison, meubles, sa vie et nourriture asseurée, 
et que les cinq cens ducats luy demeureroient 
pour un peu soulager son ardente avarice. Et 
après qu’il eut parlé à son compagnon et se 
trouvèrent tous deux d’accord, il retourna vers la 
dame et luy dist ; « Je croy, sans faulte, que 
Dieu m’a envoyé son ange Raphaël, comme ü . 
feit à Thobie, pour trouver un parfaict espoux à 
vostre fille : car je vous asseure que j’ay en main 
le plus honneste jeune gentil-homme qui soit en 
Italie, lequel a quelque fois veu vostre fille, et 
en est si bien prins qu’aujourd’huy, ainsi que 
j’estois en oraison, Dieu le m’a envoyé, et m’a 
déclaré l’affection qu’il avoit à ce mariage. Et 

moy qui cognofs sa maison et ses parens, et qu’il 
est de vie notable, luy ay promis de vous en par¬ 
ier. Vray est qu’il y a un inconvénient, que seul 
je cognois en luy, c’est qu’en voulant secourir un 
de ses amis qu’un autre vouloit tuer, tira son 
espée, pensant les départir, mais la fortune advint 
que son amy tua l’autre. Parquoy luy, combien 
qu’ii n’ait frappé nul coup, est fugitif de sa ville 
pource qu’il assista au meurtre ; et par le conseil 
de ses parens s’est retiré en ceste ville, en habit 
d’escolier, où il demeure incogneu, jusques à ce 
que ses parens ayent mis ordre à son affaire, ce 
qu’il espere estre faict de bref. Par ce moyen 
faudroit le mariage estre faict secrettement, et 
que vous fussiez contente que le jour il allast aux 
lectures publicques, çt tous les soirs vint soupper 
et coucher céans. » A l’heure la bonne femme 
luy dist : « Monsieur, je trouve en ce que vous 
me dictes grand advantage, car au moins j’auray 
prés de moy ce que je desire le plus en ce inonde. » 
Ce que le cordelier feit, et le luy amena bien en 
ordre, avec un beau pourpoinct de satin cramoisi, 
dont elle fut bien aise; et après qu’il fut venu, 
feirent les fiançailles, et, incontinent que mynuict 
fut passé, feirent dire une messe et espouserent, 
et puis allèrent coucher ensemble, jusques au 
point du jour, que le marié dist à sa femme que, 
pour n’estre cogneu, il estoit contrainct s’en aller 
au college. Ayant prias son pourpoint de satin 
cramoisi et sa robbe longue, sans oublier sa coëffe 
noire, vint dire à Dieu à sa femme, qui encores 

estoit au Uct, et Tasseura que tous les soirs U 
viendroit soupper avec elle, mais que pour le 
disner il ne se falloit attendre. Et ainsi s’en partit 
et laissa sa femme, qui s’estimoit la plus heureuse 
du monde d’avoir trouvé un si bon party. Et 
ainsi s’en retourne le jeune cordelier marié à son 
vieil pere, auquel il porta les cinq cens ducats 
dont ils avoient convenu ensemble par l’accord 
du mariage; et au soir ne faillit de retourner 
soupper avec celle qui le cuidoit estre son mary, 
et s’entretint si bien en l’amour d’elle et de sa 
belle mere qu’elles ne l’eussent pas voulu changer 
avec le plus grand prince du monde. 

Geste vie continua quelque temps; mais, ainsi 
que la bonté de Dieu a pitié de ceux qui sont 
trompez de bonne foy, par sa grâce et bonté ad¬ 
vint qu’un matin il print grande dévotion à ceste 
dame et à sa fille d’aller ouïr la messe h saint 
François et visiter leur bon pere confesseur, par 
le moyen duquel elles pensoient estre si bien 
pourveuës, l’une de beau fils, et l'autre de mary. 
Et de fortune, ne trouvans leur confesseur ne 
autre de leur cognoissance, furent contentes 
d’ouïr la grande messe qui se commençoit, atten- 
dans s’il viendroit point. Et ainsi que la jeune 
dame regardoit ententivement au service divin et 
au mystère d’iceluy, quand le prestre se retourna 
pour dire Dominus vobiscam^ ceste jeune mariée 
fut toute surprinse d’estonnement, car il luy sem- 
bloitque c’estoit son mary, ou un pareil de luy; 
mais pour cela ne voulut sonner mot, et attendit 

jusques à ce qu’il se retournast encores une fois, 
où elle l’advisa beaucoup mieux, et ne doubla 
point que ce ne fust luy. Parquoy elle tira sa 
mere, qui estoit en une grande contemplation, 
en iuy disant : « Helas 1 ma Dame, qu’est-ce que 
je voy I » La mere luy demanda : « Quoy? — 
C’est, dist elle, mon mary qui dit la messe, ou la 
personne du monde qui mieux luy ressemble. » 
La mere, qui ne l’avoit point bien regardé, luy 
dist : « Je vous prie, ma fille, ne mettez point 
ceste opinion dedans vostre teste : car c’est une 
chose totalement impossible que ceux qui sont 
si sainctes gens feissent une telle tromperie. Vous 
pecheriez grandement contre Dieu d’adjouster 
foy à une telle opinion. » Toutesfois ne laissa 
pas la mere d’y regarder. Et quand ce vint à dire 
lie, missa est, cogneut véritablement que jamais 
deux freres d’une ventrée ne furent si semblables. 
Toutesfois elle estoit si simple qu’elle eust vo¬ 
lontiers dict : « Mon Dieu, garde moy de croire 
ce que je voy. » Mais, pource qu’il touchoit tant 
à sa fille, ne voulut pas laisser la chose ainsi in- 
cogneuë, et se délibéra d’en sçavoir la vérité. Et 
quand ce vint au soir, que le mary devoit retour¬ 
ner, lequel ne les avoir aucunement apperceuës, 
la mere vint dire à sa fille : « Nous sçaurons, si 
vous voulez, maintenant la veritéde vostre mary : 
car, ainsi qu’il sera dedans le lict, je l’iray trou¬ 
ver, et sans qu’il y pense, par derrière, vous luy 
arracherez sa coëlîe, et nous verrons s’il aura 
telle coron ne que celuy qui a dict la messe. 

Ainsi qu’il fut délibéré il fut faict ; car, si tost 
que le meschant mary fut couché, arriva la vieille 
dame, et, en luy prenant les deux mains comme 
par jeu, sa fille luy osta sa coëffe, et demeura 
avec sa belle coronne, dont mere et fille furent 
tant estonnées qu’il n’estoit possible de plus. Et 
à l’heure appellerent des serviteurs de leans pour 
le faire prendre et lier jusques au matin; et ne 
luy servit nulle excuse ne beau parler. Le jour 
venu, la dame envoya quérir son confesseur, fei¬ 
gnant avoir quelque grand secret à luy dire, le¬ 
quel y vint hastivement, et elle le feit prendre 
comme le jeune, luy reprochant la tromperie 
qu’il luy avoit faicte. Et sur cela envoya quérir la 
justice, entre les mains de laquelle elle les meit 
tous deux. II est à juger que, s’il y avoit des gens 
de bien pour juges, ils ne laissèrent pas la chose 
impunie. 

« Voilà, mes Dames, pour vous monstrer que 
tous ceux qui vouent pauvreté ne sont pas exempts 
d’estre tentez d’avarice, qui est l’occasion de faire 
tant de maux. — Mais tant de biens, dîst Safîre- 
dent : car de cinq cens ducats, dont la vieille 
vouloir faire trésor, en furent faictes beaucoup 
de cheres. Et la pauvre fille, qui avoit tant at¬ 
tendu un mary, par ce moyen en pouvoit avoir 
deux, et sçavoir mieux parler à la vérité de toutes 
hiérarchies. —Vous avez tousjours les plus faulses 
opinions, dist Oisille, que je vey jamais, car il 
vous semble que toutes les femmes sont de vostre 

complexion. — Ma Dame, sauf vostre grâce, dist 
Saffredent ; car je vouldrois qu’il m’eust cousté 
beaucoup et elles fussent aussi aisées à contenter 
que nous. — Voilà une mauvaise parole, dist 
Oisille : car il n’y a nul icy qui ne sçache bien 
tout le contraire de vostre dire. Et qu’il ne soit 
vray, le compte qui est faict maintenant monstre 
bien l’ignorance des pauvres femmes et la malice 
de ceux que nous tenons meilleurs que vous 
austres hommes : car elle ne sa fille ne vouloient 
rien faire à leur fantasie, mais soubmettoient leur 
désir à bon conseil. — Il y a des femmes si diffi¬ 
ciles, dist Longarine, qu’il leur semble qu’elles 
doivent avoir des anges. — Et voilà pourquoy, 
dist Simontault, elles trouvent souvent des diables, 
principalement celles qui, ne se confians en la 
grâce de Dieu, cuident, par leur bon sens ou 
celuy d’autruy, pouvoir trouver en ce monde 
quelque félicité, qui n’est donnée ny ne peult 
venir que de Dieu.— Comment, Simontault! 
dist Oisille ; je ne pensois que vous sceussiez tant 
de bien. — Ma Dame, dist Simontault, c’est 
grand dommage que je ne suis bien expérimenté : 
car, par faulte de me cognoistre, je voy que vous 
avez mauvais jugement de moy; mais si puis je 
bien faire le mestier d’un cordelier, puis que le 
cordelier s’est meslé du mien. — Vous appeliez 
donc estre mestier, dist Parlamente, de tromper 
les femmes, et ainsi de vostre bouche mesme 
vous vous jugez. — Quand j’en aurois trompé 
cent mil, dist Simontault, je ne serois pas encores 

vengé des peines que j’ay eues pour une seule. 
“Je sçay, dist Parlamente, combien de fois vous 
vous plaignez des dames, et toutesfois nous vous 
voyons si joyeux et en bon poinct qu’il n’est pas 
à croire que vous ayez eu tous les maux que vous 
dictes. Mais la belle dame sans mercy respond 
qu’il siet bien que l’on le die pour en tirer quel¬ 
que confort. — Vous alléguez un notable doc¬ 
teur, dist Simontault, qui seulement n’est fas- 
cheux, mais le faict estre toutes celles qui ont leu 
et suivy sa doctrine. — Si est-ce que sa doctrine, 
dist Parlamente, est autant profitable aux jeunes 
dames que nulle que je sçache. — S’il estoit ainsi, 
dist Simontault, que les dames fussent sans mercy, 
nous pourrions bien faire reposer noz chevaux et 
laisser rouiller noz harnois jusques à la première 
guerre, et ne faire que penser du mesnage. Et, 
je vous prie, dictes moy si c’est honnesteté à ’une 
dame d’avoir le nom d’estre sans pitié, sans cha¬ 
rité, sans amour et sans mercy? — Sans charité et 
amour, dist Parlamente, ne fault il pas qu’elle 
soit; mais ce mot de mercy sonne si mal entre 
les femmes qu’elles n’en peuvent user sans offen¬ 
ser leur honneur : car, proprement, mercy est 
accorder la grâce qu’on demande, et l’on sçait 
bien celle que les hommes désirent. — Ne vous 
desplaise, ma Dame, dist Simontault, il y en a de 
si raisonnables qui ne demandent que la parole. 
— Vous me faictes souvenir, dist Parlamente, de 
celuy qui se contentoit d’un gand. — Il fault que 
nous sachons qui est ce gracieux serviteur, dist 

Hircan, et pour cestecause je vous donne ma voix. 
— Ce me sera plaisir de le dire, dist Parlamente, 
car elle est pleine d^honnesteté. » 

Compte ridicule d'un Milhort d'Angleterre qui portait un 
gand de femnie, par paradCj sur son habillement. 


roy Loys unziesme envoya en An- 
^ ^^^gleterre le seigneur de Montmorency 
^ ^^^pour son ambassadeur, lequel y fut 

tant bien venu que le Roy et tous 


les autres princes Taimerent et Testimerent fort, 
et mesmes luy communiquèrent plusieurs de leurs 
affaires secrets pour avoir son conseil. Un jour, 
estant en un banquet que le Roy luy feit, fut 
assis auprès de luy un Milhort de grande maison, 
lequel avoit sur son saye attaché un petit gand, 
comme pour femme, à crochets d’or^ et dessus les 
joinctures des doigts y avoit force diamans, rubîz, 
esmerauldes et perles, tant que ce gand estoit 
estimé à grand argent. Le seigneur de Mont¬ 
morency le regarda si souvent que le Milhort 
s’apperceut qu’il avoit envie de luy demander 
la raison pourquoy il estoit si bien en ordre. Et 

pource qu’il en estimoit le compte estre fort à sa 
louënge, il commença à dire : « Je voy bien que 
vous trouvez estrange de ce que si gorgiasement 
j’ay accoustré un pauvre gand, ce que j’ay en- 
cores plus d’envie de vous dire : car je vous tiens 
tant homme de bien et cognoissant quelle pas¬ 
sion c’est qu’amour que, si j’ay bien faict, vous 
me louerez, ou sinon vous excuserez l’amour, 
qui commande à tous honnestes cueurs. Il fault 
que vous entendiez que j’ay aimé toute ma vie 
une dame, aime et aimeray encores après ma mort. 
Et parce que mon cueur eut plus de hardiesse de 
s’adresser en un bon lieu que ma bouche n’eut de 
parler, je demeuray sept ans sans luy en oser faire 
semblant, craignant que, si elle s’en appercevoit, 
je perdrois le moyen que j’avois de souvent la 
fréquenter, dont j’avois plus de peur que de ma 
mort. Mais un jour, estant dedans un pré et la 
regardant, me print un si grand battement de 
cueur que je perdy toute couleur et toute conte¬ 
nance, dont elle s’apperceut tresbien, et me de¬ 
mandant que j’avois, je luy dis que c’estoit une 
douleur de cueur importable. Et elle, qui pensoit 
que ce fust maladie d’autre sorte que d’amour, 
me monstra avoir pitié de moy, qui me feit la 
supplier mettre la main sur mon cueur pour veoir 
comme il se debattoit : ce qu’elle feit, plus par 
charité que par autre amytié. Et luy tenant la 
main dessus mon cueur, laquelle estoit gantée, il 
se print à débattre et tourmenter si fort qu’elle 
sentit que je disois vérité. Et à l’heure luy serray 

la main contre mon estomach, en luy disant : 
« Helas! ma Dame, recevez le cueur qui veult 
rompre mon estomach pour saillir en la main de 
celle dont j’espere grâce, vie et miséricorde; le¬ 
quel me contrainct maintenant vous déclarer 
l’amour que tant long temps vous ay celée : car 
luy ne moy ne sommes maistres de ce puissant 
dieu. » Quand elle entendit le propos que je luy 
tenois, le trouva fort estrange et voulut retirer sa 
main; mais je la luy tins si ferme que le gand de¬ 
meura en la place de sa cruelle main. Et pource 
que jamais je n’avois eu, ne ay eu depuis, plus 
grande privauté d’elle, je attachay ce gand comme 
l’emplastre la plus propre que je puis donner h 
mon cueur. Et l’ay aorné de toutes les plus belles 
bagues que j’avois, combien que les richesses 
viennent du gand, que je ne donnerois pour le 
Royaume d’Angleterre. Car je n’ay bien en ce 
monde que j’estime tant que de le sentir sur mon 
estomach. » Le seigneur de Montmorency, qui 
eust mieux aimé la main que le gand d’une dame, 
luy loüa fort ceste grande honnesteté, luy disant 
qu’il estoit le plus vray amoureux qu’il eust ja¬ 
mais veu, puis que de si peu il faisoit tant de cas, 
combien que, veu sa grande amour, s’il eust eu 
mieux que le gand, peult estre qu’il fust mort de 
joye. Ce qu’il accorda au seigneur de Montmo¬ 
rency, ne soupçonnant point qu’il le dist par 
mocquerie. 

« Si tous les hommes du 'monde estoient de 

telle honnesteté, les dames s’y pourroient bien 
fier, quand il ne leur en cousteroit que le gand. 

— J’ai si bien cogneu le seigneur de Montmo¬ 
rency dont vous parlez, dist Guebron, que je 
suis seur qu’il n’eust point voulu vivre en telle 
angoisse, et, s’il se fust contenté de si peu, il 
n’eust pas eu les bonnes fortunes qu’îl a eues en 
amour : car la vieille chanson dîct : « Jamais 
« d’amoureux coüart n’oyez bien dire. » — Pen¬ 
sez, dist Safîredent, que ceste pauvre dame retira 
sa main bien hastivement quand elle sentit que le 
cueur luy debattoit ainsi, car elle cuydoit qu’il 
deust trespasser, et l’on dist qu’il n’y a rien que 
les femmes bayent plus que de toucher les morts. 

— Si vous aviez autant hanté les hospitaux que 
les tavernes, dist Emarsuitte, vous ne tiendriez 
pas ce langage, car vous verriez celles qui ense¬ 
velissent les trespassez, que souvent les hommes, 
quelques hardiz qu’ils soient, craignent appro¬ 
cher. — Il est vray, dist Simontault, qu’il n’y a 
nul à qui l’on donne penitence qui n’ayt faict le 
rebours de ce à quoy il a prins plaisir : comme 
une damoiselle que je vis en une bonne maison, 
qui, pour satisfaire au plaisir qu’elle avoit eu à 
baiser quelqu’un qu’elle aimoit, fut trouvée au 
matin à quatre heures baisant le corps mort d’un 
gentil-homme qui avoit esté tué le jour de de¬ 
vant, lequel elle n’avoit pas moins aimé que 
l’autre ; et à l’heure chacun cogneut que c’estoit 
penitence des plaisirs passez. — Voilà, dist Oi- 
sille, comme toutes bonnes œuvres que les femmes 

font sont estimées mal entre les hommes. Je ne 
suis d’opinion que morts ne vifs on doive baiser, 
si ce n’est ainsi que Dieu le commande, — Quant 
à moy, dist Hircan, je me soucie si peu de baiser 
les femmes, hors mis la mienne, que je m’accorde 
à toutes les loix c[ue l’on voudra : mais j’ay pitié 
des jeunes gens, à qui vous voulez oster un si 
petit contentement, et faire nul le commandement 
de sainct Paul, qui veult que l’on baise in oscuh 
sancîo. — Si sainct Paul eust esté tel homme que 
vous, dist Nomerfide, nous eussions demandé 
l’experience de l’esprit de Dieu, qui parlait en 
luy. — A la fin, dist Gtiebron, vous aimerez 
mieux douter de la Sainte Escriture que de faillir 
à l’une de voz petites ceremomies. — Ja à Dieu 
ne plaise, dist Oisille, que nous doutons de la 
Saincte Escriture, veu que si peu nous croyons en 
voz mensonges : car il n’y a nulle qui ne sçache 
bien ce qu’elle doit croire, c’est de jamais ne 
mettre en doute la parole de Dieu, et moins ad- 
joLister foy à celle des hommes, se destournans 
de la vérité. —Si croy-je, dist Simontauît, qu’il 
y a eu plus d’hommes trompez par les femmes 
que de femmes par les hommes : car Ui petite 
amour qu’elles ont à nous les garde de croire la 
vérité, et la tresgrande amour que nous leur por¬ 
tons nous faict tellement fier en leurs mensonges 
que plustosl nous sommes trompez que soupçon¬ 
nez de le pouvoir estre. — 11 semble, dist Parla- 
mente, cpie vous ayez ouy la plaincte de quelque 
sot deceu par une folle, car vostre propos est de 

si petite authorité qu’il a besoing d’estre fortifié 
d’exemple. Parquoy, si vous en sçavez quelqu’un, 
]e vous donne ma place pour le racompter. Et 
n’entends pas que pour un mot soyons subjects 
de vous croire; mais, pour vous escouter dire 
mal de nous, noz nouvelles n’en sentiront point 
de douleur, car nous sçavons ce qui en est. — 
Or, puis que j’ay lieu, dist Simontault, je le vous 
diray. » 


NOUVELLE CINQUANTEHUICTIESME 


Une dame de court se venge plaisamment d*un sien 

serviteur d"amourettes. 






la court du Roy François premier, 
' y avoit une dame de fort bon esprit, 

, par sa bonne grâce, bonnes- 
teté et parole aggreable, avoit gaigné 
le cueur de plusieurs serviteurs, dont elle sçavoit 
fort bien passer son temps, l’honneur sauve, les 
entretenant si plaisamment qu’ils ne sçavoient à 
quoy se tenir d’elle : car les plus asseurezestoient 
desesperez, et les plus desesperez en prenoient 
asseurance. Toutesfois, en semocquantde la plus 
grande partie, ne se peult tenir d’en aimer fort 

bien un, qu’elle nommoit son cousin, lequel nom 
ddnnoit couleur à plus long entretenement. Mais, 
comme nulle chose n’est stable, souvent leur ami¬ 
tié tournoit en courroux, et puis se renouvelloit 
plus fort que jamais, en sorte que toute la court 
ne le pouvoit ignorer- Un jour, la dame, tant 
pour donnera cognoistre qu’elle n’avoit affection 
en rien que pour donner un peu de peine à celuy 
pour l’amour duquel elle en avoit beaucoup 
porté, luy va faire meilleur semblarrt qu’elle 
n’avoit jamais faict, Parquoy luy, qui n’avoit ny 
en armes ny en amours nulle faulte de hardiesse, 
commença à pourchasser vivement celle que 
maintes fois avoit priée; laquelle, feignant ne 
pouvoir plus soustenir tant de pitié, luy accorda 
sa demande et luy dist que, pour ceste occasion, 
elle s’en alloit en sa chambre, qui estoit en un 
galetas, où elle sçavoit bien qu’il n’y avoit per¬ 
sonne, et, si tost qu’il la verroîî partir, qu’il ne 
faillit point d’aller après, car il la trouveroît seule, 
de la bonne volonté qu’elle luy portoit. Le gen¬ 
til-homme, qui creut à sa parole, fut si content 
qu’il se meit à jouer avecques les autres dames, 
attendant qu’il la veîd partir pour bien tost aller 
après. Et elle, qui n’avoit faulte de nulle finesse 
de femme, s’en alla à deux grandes princesses 
desquelles elle estoit familière, et leur dist : « Si 
vous voulez, je vous monstreray le plus beau 
passetemps que vous vistes oncques. » Elles, qui 
ne cherchoient point de melencolie, la prièrent 
de leur dire que c’estoit. « C’est, ce dist elle, un 

tel, que vous cognoissez autant homme de bien 
qu’il en soit point, et non moins audacieux. Vous 
sçavez combien de mauvais tours il m’a faict, et 
qu’à l’heure que je l’aimois plus fort il en a aimé 
d’autres, dont j’en ay porté plus d’ennuy que je 
n’en ay monstré de semblant. Or, maintenant 
Dieu m’a donné le moyen de m’en venger : c’est 
que je m’en vay en ma chambre, qui est sur ceste 
cy, et incontinent, s’il vous plaist y faire le guet, 
vous le verrez venir après moy, et, quand il aura 
passé les galleries et qu’il voudra monter le degré, 
je vous prie vous mettre toutes deux à la fenestre 
pour m’aider à crier au larron, et vous verrez sa 
colere. A quoy je croy qu’il n’aura point mau¬ 
vaise grâce, et, s’il ne me dit des injures tout 
hault, je m’attens bien qu’il n’en pensera pas 
moins en son cueur. » 

Ceste conclusion ne se feit pas sans rire, car il 
n’y avoit gentil-homme en la court qui menast 
plus la guerre aux dames que cestuy-là; et estoit 
tant aimé et estimé d’un chacun que l’on n’eust 
voulu pour rien se trouver au danger de sa mo¬ 
querie; et sembla bien aux dames qu’elles avoient 
bonne part à la gloire qu’une seule esperoit d’em¬ 
porter sur le gentil-homme. Parquoy, si tost 
qu’elles veirent partir celle qui avoit faict l’entre- 
prinse, commencèrent à regarder la contenance 
du gentil-homme, qui ne demeura gueres sans 
changer de place. Et quand il eut passé la porte, 
les dames sortirent à la gallerie pour ne le perdre 
point de veuë, et luy, qui ne s’en doutoit pas, va 

mettre sa cappe à l’entour de son col pour se 
cacher le visage, et descendit le degré jusques à 
la court, puis remonta. Mais, trouvant quelqu’un 
qu’il ne vouloit pour tesmoing, redescendit en- 
cores en la court et retourna par un autre costé; 
ce que tout entièrement les dames voyoienî, dont 
ne s’apperceut oncques. Et quand il parvint au 
degré où il pouvoir seurement aller en la chambre 
de sa dame, les deux dames se vont mettre à la 
fenestre, et incontinent elles apperceurent la dame 
qui estoit en hault, qui commença à crier au lar¬ 
ron tant que sa teste en pouvoir porter, et les 
deux dames d’enbas luy respondirent si fort que 
leurs voix furent ouyes de tout le chasteau. Je 
vous laisse à penser en quel despit le gentil¬ 
homme s’enfuit en son logis, non si bien couvert 
qu’il ne fust cogneu de celles qui sçavoient le 
mistere. Lesquelles, depuis, le luy ont souvent 
reproché, mesme celle qui luy avoit faict ce mau¬ 
vais tour, luy disant qu’elle s’estoit bien vengée 
de luy. Mais il avoit ses responses et deffenses 
si propres qu’il leur feit à croire qu’il se doutoit 
bien de leur entreprinse, et qu’il avoit accordé a 
la dame de l’aller veoir pour luy donner quelque 
passetemps : car pour l’amour d’elle n’eust-il 
prins ceste peine, pource qu’il y avoit trop long 
temps que l’amour en estoit dehors. Mais les 
dames ne vouloient recevoir ceste vérité, dont en- 
cores en est la matière en doute. 

« Mais, si ainsi estoit qu’il eust creu ceste 

dame, comme il n’est vray semblable, veu qu’il 
estoit tant sage et hardy que de son aage et son 
temps a eu peu de pareils, ou point qui le passast, 
comme le nous à faict veoir sa treshardie et che- 
valeureuse mort, il me semble qu’il fault que vous 
confessiez que l’amour des hommes vertueux est 
telle que, par trop croire de vérité aux dames, 
sont souvent trompez. — En bonne foy, dist 
Emarsuitte, j’advouë ceste dame du tour qu’elle 
a faict : car, puis qu’un homme est aimé d’une 
dame et la laisse pour une autre, elle ne s’en 
peult trop venger. — Voire, dist Parlamente, si 
elle en est aimée ; mais il y en a qui aiment des 
hommes sans estre asseurées de leur amitié, et, 
quand elles cognoissent qu’ils aiment ailleurs, 
elles dient qu’ils sont muables. Parquoy celles 
qui sont sages ne sont jamais trompées de ces 
propos, car elles ne s’arrestent ny ne croyent ja¬ 
mais qu’à ceux qui sont véritables, à fin de ne 
tomber au danger des menteurs, pource que le 
vray et le faux n’ont qu’un mesme langage. — 
Si toutes estoient de vostre opinion, dist Simon- 
tault, les gentils-hommes pourroient bien mettre 
leurs oraisons dedans leurs coffres. Mais, quoy 
que vous ne voz semblables en sceussiez dire, 
nous ne croyrions jamais que les femmes ne 
soient aussi incrédules comme elles sont belles. 
Et ceste opinion nous fera vivre aussi contans que 
vous voudriez par voz oraisons nous mettre en 
peine, — Vrayement, dist Longarine, sçachant 
tresbien qui est la dame qui a faict ce bon tour 

H 27 












2 lO 


S fX I ESME JOURNÉE 


au gentil-homme, je ne trouve impossible nulle 
finesse à croire d^elle : car, puis qu’elle n’a pas 
espargné son mary, elle ne devoit pas espargner 
son serviteur. — Vous en sçavez doncques plus 
que moy, dist Simontault : parquoy je vous 
donne ma place pour en dire vostre opinion. — 
Puis que le voulez, et moy aussi, dist Longarine. » 

Un gentil-homme, pensant acoler en secret une des damai- 
selles de sa femme, est par elle surprins. 



A dame de qui vous avez faict le 
P compte avoit espousé un mary de 
'"'bonne et ancienne maison et riche 

I 

gentil-homme, et par grande amitié 
de Pun et de l’austre se feit ce mariage. Elle, 
qui estoit l’une des femmes du monde parlant 
aussi plaisamment, ne dissimuloit point à son 
mary qu’elle n’eust des serviteurs, desquels elle 
se mocquoit et passoit son temps, dont son mary 
avoit sa part du plaisir; mais à la longue ceste 
vie luy fascha : car d’un costé il trouvoit mauvais 
qu’elle entretenoit longuement ceux qu’il ne te- 
noit pour ses parens et amis; d’autre costé luy 

faschoit fort la despense qu’il estoit contrainct de 
faire pour entretenir sa gorgiaseté et suivre la 
court. Parquoy le plus souvent qu’il pouvoit se 
retiroit en sa maison, où tant de compagnie l’al- 
loit veoir que sa despense n’amoindrissoit gueres 
en son mesnage : car sa femme, en quelque lieu 
qu’elle fust, trouvoit tousjours moyen de passer 
son temps à quelques jeux, dances, et à toutes 
choses ausquelles honnestement les jeunes dames, 
se peuvent exercer. Et quelquefois que son mary 
luy disoit en riant que leur despense estoit trop 
grande, elle iuy faisoit response qu’il s’asseurast 
qu’elle ne le feroît jamais cocqu, mais ouy bien 
coquin. Car elle aimoit si tresfort les accoustre- 
ments qu’il falloit qu’elle en eust des plus beaux 
et riches qui fussent en la court, où son mary la 
menoit le moins qu’il pouvoit, et où elle faisoit 
tout son possible d’aller. Et pour ceste occasion 
se rendit toute complaisante à son mary, qui de 
chose plus difficile ne la voufoit pas reffuser. 

Or, un jour, voyant que toutes ses inventions 
ne le pouvoient gaigner à faire ce voyage de la 
court, s’apperceut qu’il faisoit fort bonne chere à 
une femme de chambre àchapperon qu’elle avoit, 
dont elle esperoit bien faire son proffit. Et un soir 
elle retira à part ceste fille de chambre, et l’in¬ 
terrogea si finement, tant par promesses que par 
menaces, que la fille Iuy confessa que, depuis 
qu’elle estoit en sa maison îl n’estoit jour que son 
maistre ne la sollicitast de l’aimer, mais qu’elle 
aimeroit mieux mourir que faire rien contre Dieu 

et son honneur, et encor veu l’honneur qu’elle 
luy a voit faict de la retirer h son service, qui seroit 
double meschanceté. Geste dame, entendant la 
desloyauté de son mary, fut soudain emeuë de 
, despit et de joye, voyant que son mary, qui fai- 

I soit tant semblant de l’aimer, luy pourchassoit 

secrettement telle honte en sa compagnie, com¬ 
bien qu’elle s’estimoit plus belle et de trop meÜ- 
! leure grâce que celle pour laquelle il la vouloit 

' changer. Mais la joye estoit qu’elle esperoit pren¬ 
dre son mary en telle et si grande faulte qu’il ne 

1 luy reprocheroit plus ses serviteurs ne la demeure 

,, de la court. Et, pour y parvenir, pria ceste fille 

1 d’accorder petit à petit à son mary ce qu’il de- 

mandoit, avec les conditions qu’elle luy dist. La 
fille en cuida faire difficulté, mais, asseurée par 
sa maistresse de sa vie et de son honneur, s’ac¬ 
corda de faire tout ce qu’il luy plairoit. 

Le gentil-homme, continuant sa poursuitte, 
trouva ceste fille d’teil et de contenance toute 
changée, parquoy la pressa plus vivement qu’il 
n’avoit accouslumé. Mais elle, qui sçavoit son 
roolle par cueur, luy remonstra sa pauvreté, et 
qu’en luy obéissant perdroit le service de sa mais- 
tresse, auquel elle s’attendoit bien gaigner un bon 
mary ; à quoy luy fut respondu par le gentil-homme 
qu’elle n’eust soucy de toutes ces choses : car il. 
la marieroit mieux et plus richement que sa mais- 
tresse ne sçauroit faire, et qu’il conduiroit son 
affaire si secrettement que nul n’en pourroit mal 
parler. Sur ces propos, feirent leur accord, et, 

I 

en regardant le lieu plus propre pour accomplir 
ceste belle œuvre, elle va dire qu’elle n’en sçavoit 
point de meilleur ne plus loing de tout soupçon 
qu’une petite maison qui estoit dedans le parc, 
où il y avoit chambre et lict tout à propos. Le 
gentil-homme, qui n’eust trouvé nul Heu mauvais, 
se contenta fort de cestuy-là, et luy tarda bien 
que le jour et l’heure n’estoient venuz. Ceste fille 
ne faillit pas de promesse à sa maistresse, et luy 
compta tout le discours de son entreprînse bien 
au long, comme ce devoit estre le lendemain apres 
disner, et qu’elle n’y faudroit point, à l’heure cju’il 
y falloit aller, de luy faire signe. A quoy elle 
supplioit bien fort de prendre garde, et ne faillir 
point de s’y trouver à l’heure, pour la garder du 
danger où elle se mettoit en luy obéissant. Ce 
que la maistresse luy jura, la priant n’avoir nulle 
crainte, et que jamais ne l’abandonneroit, et si la 
deffendroit de la fureur de son mary. Le lende¬ 
main venu, après que l’on eut disné, le gentil¬ 
homme faisoit meilleure chere à sa femme cpi’il 
n’avoit encore faict : ce qu’elle n’avoit pas trop 
aggreable; mais elle feignoit si bien qu’il ne s’en 
apperceut point. Après le disner, elle luy demanda 
a quoy il passeroit le temps. Il luy dist qu’il n’en 
sçavoit point de meilleur que de jouer au cent. 
A l’heure feirent dresser le jeu; mais elle feignit 
qu’elle ne vouloir point jouer et qu’elle auroit 
assez de plaisir à les regarder. Et ainsi qu’il se 
vouloir mettre au jeu, ne faillit pas de dire à ceste 
fille qu’elle n’oubliast pas sa promesse. Et quand 

il fut au jeuj elle passa par la salle, faisant signe 
à sa maistresse du pèlerinage qu’elle avoit à faire, 
qui l’advisa tresbien, mais le gentil-homme n’y 
cogneut rien. Toutesfois, au bout d’une heure 
qu’un de ses varlets luy feit signe de loing, dist à 
sa femme que la teste luy faisoit un peu mal, et 
qu’il estoit contrainct de s’aller reposer et prendre 
l’air. Elle, qui sçavoit aussi bien sa maladie que 
luy, demanda s’il vouloit qu’elle joüast son jeu : 
il luy dit qu’ouy, et qu’il reviendroit bien tost. 
Toutesfois elle l’asseura que pour deux heures 
elle ne s’ennuyeroit point de tenir sa place. Ainsi 
s’en alla le gentil-homme en sa chambre, et de là, 
par une allée en son parc. La damoiselle, qui 
sçavoit un autre chemin plus court, attendit un 
petit, puis soudain feit semblant d'avoir une tran¬ 
chée, et bailla son jeu à un autre; et si tost qu’elle 
fut saillie de la salle, laissa ses haults patins, et 
s’en courut le plus tost qu’elle peuit au lieu où 
elle ne vouloit que le marché se feist sans elle, et 
y arriva à si bonne heure qu’elle entra par une 
porte en la chambre où son mary ne faisoit que 
d’arriver, et se cacha derrière î’huys, escoutant les 
beaux et honnestes propos que son mary tenoit 
à sa chambrière. Mais, quand elle veid qu’il s’ap- 
prochoit du criminel, le print par derrière en luy 
disant ; « Je suis trop prés de vous pour en pren¬ 
dre une autre, » Si le gentil-homme fut lors cour¬ 
roucé jusques à l’extremitéjil ne le fault demander, 
tant pour estre frustré de la joye qu’il esperoit 
recevoir que pour veoir sa femme le cognoistre 

plus qu’il ne vouloit, de laquelle il avoit grand 
peur de perdre pour jamais Tamitié. Mais, pen- |! 

sant que ceste menée.vint de la fille, sans parler || 

à sa femme, courut après elle de telle fureur que, h 

si sa femme ne luy eust ostée des mains, il Teust s' 

tuée, disant que c’estoit la plus meschante garse 
qu’il eust jamais veuë, et que, si sa femme eust j 

attendu la fin, elle eust bien cogneu que ce n’es- 
toit que mocquerie : car, en lieu de luy faire ce 
qu’elle pensoit, il luy eust baillé des verges pour I 

la chastier. Mais elle, qui se cognoissoit en tel i 

métal, ne le print pas pour bon, et luy feit là de 
si bonnes remonstrances qu’il eut grand peur 
qu^elle ne le voulust abandonner. Parquoy il luy 
feit toutes les promesses qu’elle voulut, et con- i 

fessa, voyant les bonnes remonstrances de sa fem¬ 
me, qu’il avoit tort de trouver mauvais qu’elle i 

eust des serviteurs. Car une femme belle et hon- 
neste n’est point moins vertueuse pour estre aimée, 
pourveu qu’elle ne face ny ne die chose qui soit 
contre son honneur; mais un homme mérité bien 
grande punition qui prend peine de pourchasser 
une qui ne l’aime point, pour faire tort à sa femme 
et à sa conscience. Parquoy luy promist qu’il ne 
l’empescheroit jamais d’aller à la court, ny ne 
trouveroit mauvais qu’elle eust des serviteurs, car 
il sçavoit bien qu’elle parloit plus à eux par moc¬ 
querie que par affection. Ces propos là ne des- i 

pleurent pas à la dame, car il luy sembloit bien 
avoir gaigné un grand point. Si est-ce qu’elle dist 
tout au contraire, feignant de prendre dêsplaisir 


I 

d’aller à la court, et qu’elle estîmoit plus son 
amitié que toute autre chose, sans laquelle toutes 
compagnies luy faschoient, disant qu’une femme 
bien aimée de son mary, et l’aimant de son costé, 
comme elle faisoit, portoit avec elle un saufcon- 
duict de parler à tout le monde et n’estre moc- 
quée de nul. Le pauvre gentil-homme meit si 
grande peine de Passeurer de Pamitié qu’il luy 
portoit qu’en la fin ils partirent de ce lieu-là bons 
amis. Mais, pour ne retourner plus à tel incon¬ 
vénient, il la pria de chasser ceste fille, à l’occa¬ 
sion de laquelle il avoit eu tant d’ennuiz. Ce 
qu’elle feit ; mais ce fut en la mariant bien et ho¬ 
norablement aux despens de son mary. Et pour 
faire entièrement oublier à la damoiselle ceste 
follie, la mena bien tost à la court, en tel ordre 
et si gorgiase qu’elle avoit occasion de se con¬ 
tenter. 

« Voilà, mes Dames, qui me faict dire que je 
ne trouve point estrange le tour qu’elle avoit faict 
à l’un de ses serviteurs, veu celuy que nous sça- 
vons de son mary. — Vous nous avez peint, dist 
Hircan, une femme bien fine et un mary bien 
sot : car, puis qu’il en estoit venu jusques là, il 
ne se devoit pas arrester en si beau chemin. — 
Et qu*eust-il faict? dist Longarine. — Ce qu’il 
avoit entreprins, dist Hircan : car autant estoit 
courroucée sa femme contre luy pour sçavoir qu’il 
vouloit mai faire comme s’il eust mis le mal à 
execution; et peult estre que sa femme Peust 

mieux estimé si elle l’eust cogneu plus hardy et 
gentil compagnon. — C’est bien dict, dist Emar- 
suitte; mais où trouverez vous des hommes qui 
forcent deux femmes à la fois? Car sa femme eust 
deffendu son droict, et la fille sa virginité. — Il 
est vray, dist Hircan ; mais un homme fort et 
hardy ne craint point d’en assaillir deux foibles, 
et ne fault point d’en venir à bout. — J’entends 
bien, dist Emarsuitte, que, s’il eust tiré son espée, 
il les eust bien tuées toutes deux; mais autrement 
ne voy-Je pas qu’il en eust peu eschapper. Par- 
quoy je vous prie nous dire que vous en eussiez 
faict. —J’eusse embrassé ma femme, dist Hircan, 
et l’eusse emportée dehors, et puis eusse faict de 
sa chambrière ce qu’il m’eust pieu, par amour ou 
par force. —Hircan, dist Farlamente, il suffît assez 
que vous sçachez faire mal. — Je suis seur, Par- 
iamente, dist Hircan, que je ne scandalise point 
l’innocent devant qui je parle. Et si ne veux par 
cela soustenir un mauvais faict, mais je ne loue 
l’entreprinse, qui de soy ne vault rien, et l’entre¬ 
preneur qui ne l’a mise à fin plus par crainte de 
sa femme que par amour. Je loue qu’un homme 
aime sa femme, comme Dieu le commande ; mais, 
quand il ne l’aime point, je ne l’estime gueres de 
la craindre. — A la vérité, luy respondit Parla- 
mente, si l’amour ne vous rendoit bon mary, 
j’estimerois bien peu ce que vous feriez par crainte. 
— Vous n’auriez garde, Parlamenle, dist Hircan : 
car l’amour C[ue je vous porte me rend plus obéis¬ 
sant à vous que la crainte de la mort ny d’enfer. 










2j8 sixiesme journée 

— Vous en direz ce qu’il vous plaira, dist Parla- 
mente, mais j'ay occasion de me contenter de ce 
que j’ay veu et cogneu de vous; et de ce que je 
n’ay point sceu n’en ay point voulu douter, et 
encores moins m’en enquérir, — Je trouve une 
grande follie, dist Nomerfîde, a celles qui s’en- 
quierent de si prés de leurs mariz, et les mariz 
aussi des femmes : car il suffist au jour de sa ma¬ 
lice, sans avoir tant de soucy du lendemain. — 
Si est-il aucunesfois necessaire, dist Oisille, de 
s’enquérir des choses qui peuvent toucher l’hon¬ 
neur d’une maison, pour y donner ordre, mais 
non pour faire mauvais jugement des personnes : 
car il n’y a nul qui ne faille aucunesfois. — Il est 
advenu, dist Guebron, des inconveniens à plu¬ 
sieurs par faulte de bien et songneusement s’en¬ 
quérir de iafaultede leurs femmes.—Je vous prie, 
dist Longarine, si vous en sçavez quelque exem¬ 
ple, ne le nous vouloir celer. — J’en sçay bien 
un, dist Guebron, et, puis que vous le voulez, je 
le vous diray. « 

Une Parisienne abandonne son mary pour suivre un 
chantrCf puis, contrefaisant la morte, se feit enterrer. 



N la ville de Paris y avoit un homme 
de si bonne nature qu’il eust faict 
conscience de croire un homme estre 
couché avec sa femme^ quand encores 
il l’eust veu. Ce pauvre homme espousa une 
femme de si mauvais gouvernement qu’il n’estoit 
possible de plus, dont jamais ne s’apperceut, ains 
la traictoit comme la plus femme de bien du 
monde. Un jour que le Roy Loys douziesme alla 
à Paris, ceste femme s’alla abandonner à un des 
chantres dudict seigneur. Et quand elle veid que 
le Roy s’en alloit de la ville de Paris et qu’elle 
ne pouvoit plus veoir le chantre, se délibéra 
d’abandonner son mary et de le suivre. A quoy 
le chantre s’accorda, et la mena en une maison 
qu’il avoit prés de Bloys, où ils vesquirent en¬ 
semble long temps. Le pauvre mary, trouvant sa 
femme à dire, la chercha de tous costez, mais en 
fin luy fut dict qu’elle s’en estoit allée avec le 
chantre. Luy, qui vouloit recouvrer sa brebis 
perdue, dont il avoit faict mauvaise garde, luy 
escrivit force lettres, la priant de retourner à luy, 

et qu’il la reprendroit si elle vouloit estre femme 
de bien; mais elle, qui prenoit si grand plaisir à 
ouïr le chant du chantre avec qui elle estoit 
qu’elle avoit oublié îa voix de son mary, ne tint 
compte de toutes ses bonnes paroles et s’en 
mocqua. Dont le mary courroucé luy feit sçavoir 
qu’il la demanderoit par justice à l’Eglise, puis 
qu’elle ne vouloit autrement retourner avecques 
luy. Geste femme, craignant que, si la justice y 
mettoit la main, son chantre et elle en pourroient 
avoir affaire, pensa une cautelle digne d’une telle 
main, et, feignant d’estre malade, envoya quérir 
quelques femmes de bien de la ville pour la venir 
visiter, ce que volontiers elles feirent, esperans 
par ceste maladie la retirer de sa mauvaise vie. 
Et, à ceste fin, chacune luy faisoit les plus belles 
remonstranccs qu’elle pouvoit. Lors elle, qui fai- 
gnoit d’estre griefvement malade, feit semblant 
de plorer et de recognoistre son péché, en sorte 
qu’elle faisoit pitié à toute la compagnie, qui cui- 
doieiit fermement qu’elle parlast du fond de son 
cueur. Et, la voyans ainsi reduicte et repentante, 
se meirent à la consoler, en luy disant que Dieu 
n’estoit pas si terrible que beaucoup de prescheurs 
indiscrets le peignoient, et que jamais il ne luy 
refuseroit sa miséricorde; et, sur ce bon propos, 
envoyèrent quérir un homme de bien pour la 
confesser. Et le lendemain vint le curé du lieu 
pour luy administrer le sainct Sacrement, qu’elle 
receut avec tant de bonnes mines que toutes les 
femmes de bien de la ville qui estoient présentés 

ploroient de veoir sa dévotion, loüans Dieu, qui, 
par sa bonté, avoit eu pitié de ceste pauvre créa¬ 
ture. Et après, feignant ne pouvoir plus manger, 
l’extreme unction luy fut apportée par le curé, et 
par elle receuë avec plusieurs bons signes : car 
à peine pouvoit elle avoir sa parole, comme Ton 
estimoit, et demeura ainsi bien long temps; et 
sembloit que peu à peu elle perdist la veuë, 
l’ouye et tous les autres sens, dont chacun se 
print à crier Jésus. Et à cause que la nuict estoit 
prochaine, et que les dames estoient de loing, se 
retirèrent toutes. Et ainsi qu’elles sortoient de la 
maison on leur dist qu’elle estoit trespassée, et, 
en disant leur de profundis pour elle, s’en retour¬ 
nèrent en leurs maisons. Le curé demanda au 
chantre où il vouloit qu’elle fust enterrée, lequel 
luy dist qu’elle avoit ordonné d’estre enterrée au 
cymitiere, et qu’il seroit bon de l’y porter de 
nuict. Ainsi fut ensevelie ceste pauvre malheu¬ 
reuse, par une chambrière qui se gardoit bien de 
luy faire mal, et puis, avecques belles torches, 
fut portée jusques à la fosse que le chantre avoit 
faict faire. Et quand le corps passa par devant 
celles qui avoient assisté à la veoir mettre à l’Lmc- 
tion, elles saillirent toutes de leurs maisons, et 
raccompagnèrent jusques à la terre, où bien tost 
la laissèrent femmes et prestres. Mais le chantre 
ne s’en alla pas : car, incontinent qu’il veid la 
compagnie assez loing, luy et son autre cham¬ 
brière defieirent la fosse, d’où il retira s’amie 
plus vive que jamais, et l’emmena secrettement 

en sa maison, où il la tint longuement cachée. 

Le mary, qui la poursuyvoit, vint jusques à 
Bloys demander justice, et trouva qu’elle estoit 
morte et enterrée, par l’attestation de toutes les 
dames de Bloys, qui luy comptèrent la belle fin 
qu’elle avoir faicte, dont le bon homme fut bien 
joyeux, croyant que l’ame de sa femme estoit en 
paradis. Et luy, depesché d’un si meschant corps, 
et avec ce contentement, retourna à Paris, où il 
se maria avec une belle et honneste jeune femme 
de bien et bonne mesnagere, de laquelle il eut 
plusieurs enfans, et demeurèrent ensemble qua¬ 
torze ou quinze ans. Mais à la fin la renommée, 
qui ne peult rien celer, le vint advertir que sa 
femme n’estoit point morte, ]ams demeuroit avec 
ce meschant prestre : chose que le pauvre homme 
dissimula tant qu’il peult, feignant de n’en rien 
sçavoir, et désirant que ce fust une mensonge. 
Mais sa femme, qui estoit sage, en fut advertie; 
dont elle portoit une si grande angoisse qu’elle 
en cuida mourir d’ennuy. Et s’il eust esté pos¬ 
sible, sa conscience sauve, eust volontiers dissi¬ 
mulé sa fortune, mais il luy fut impossible. Car 
incontinent l’Eglise y voulut mettre la main, et 
pour le premier les sépara tous deux, jusques à 
ce que l’on sceust la vérité du faict. Alors fut 
contrainct ce pauvre homme de laisser la bonne 
pour chercher la mauvaise, et vint à Bloys un peu 
après que le Roy François premier fut Roy, au¬ 
quel lieu trouva la Royne Claude et ma dame la 
Regente, devant lesquelles vint faire sa plaincte, 

demandant celle qu’il eust bien voulu ne trouver 
point; mais force luy estoit, dont il faisoit pitié 
à toute la compagnie. Et quand sa femme luy fut 
présentée, elle voulut longuement soustenir qu’il 
n’estoit point son mary, mais que c’estoit chose 
apostée, ce qu’il eust volontiers creu s’il eust peu. 
Elle, plus marrie que honteuse, luy dist qu’elle 
aimoit mieux mourir que retourner avecques luy, 
dont il estoit trescontent. Mais les dames devant 
lesquelles elle parloit si deshonnestement la con¬ 
damnèrent qu’elle y retourneroit, et prescherent 
si bien ce chantre, avecques forces reprehensions 
et menaces, qu’il fut contrainct de dire à sa laide 
amie qu’elle s’en allast avecques son mary et qu’il 
ne la vouloit plus veoir. Ainsi chassée de tous 
costez, se retira la pauvre malheureuse, où elle 
fut mieux traictée de son mary c|u’elle n’avoit 
mérité. 

« Voilà, mes Dames, pourquoy je dy que, si le 
pauvre mary eust esté bien vigilant après sa femme, 
il ne l’eust pas ainsi perdue : car la chose bien 
gardée est difficilement perdue, et l’abandon faict 
le larron. — C’est chose estrange, dist Hircan, 
comme l’amour est si fort où il semble moins 
raisonnable. — J’ai ouy dire, dist Simontault, 
que l’on aura plutost faict rompre cent mariages 
que séparer l’amour d’un prestre et de sa cham¬ 
brière. — Jecroy bien, dist Emarsuitte : car ceux 
qui lient les autres par mariages sçavent si bien 
faire le nœud que la mort seule y peult mettre 

fin. Et tiennent les docteurs que le langage spiri¬ 
tuel est plus grand que nul autre; par conséquent 
aussi Tamour spirituel passe les autres. — C’est 
chose, dist Dagoucin, que je ne sçaurois pardon¬ 
ner aux dames, d’abandonner un mary honneste, 
ou un amy, pour un prestre, quelque beau et 
honneste qu’il sceust estre, — Je vous prie, dist 
Hircan, ne vous meslez point de parler de nostre 
mere saincte Eglise, mais croyez que c’est grand 
plaisir aux pauvres femmes craintives et secrettes 
de pecher avecques ceux qui les peuvent ab- 
souldre : car il y en a qui ont plus de honte de 
confesser une chose que de la faire. — Vous 
parlez, dist OisilJe, de celles qui n’ont point de 
cognoissance de Dieu, et qui cuident que îes 
choses secrettes ne soient pas une fois révélées 
devant la compagnie celeste. Mais je croy que ce 
n’est pas pour chercher la confession qu’elles 
cherchent les confesseurs : car l’ennemy les a si 
bien aveuglées qu’elles regardent plus à s’arres- 
ter au lieu qui leur semble le plus couvert et le 
plus seur que de soy soucier d’avoir absolution 
du mal dont elles ne se repentent point, — Com¬ 
ment, repentir.? dist Saiîredent; mais s’estiment 
plus sainctes que les autres femmes. Et suis seur 
qu’il y en a qui se tiennent honorées de persévé¬ 
rer en telles amitiez, — Vous en parlez de sorte, 
dist Oisille à Saffredent, que vous en sçaehiez 
quelque chose. Parquoyje vous prie que demain, 
pour commencer la journée, vous nous en vueillez 
dire ce que vous en sçavez : car voilà des-ja le 

dernier coup de vespres qui sonne, pource que 
noz religieux sont partiz incontinent qu’ils ont 
ouy la dixiesme nouvelle, et nous ont laissé para¬ 
chever noz débats. » Et, ce disant, se leva la com¬ 
pagnie, qui s’en alla à l’eglise, où elle trouva que 
’on l’avoit attendue; et, après avoir ouy leurs 
vespres, soupa la compagnie toute ensemble, 
parlant de plusieurs beaux comptes. Après sou¬ 
per, chacun, selon sa coustume, s’en alla un peu 
esbattre au pré, puis reposer, pour avoir le len¬ 
demain meilleure mémoire. 


FIN DE LA SIXIESME JOURNÉE 

U matin ne faillit ma dame Oisille de 
leur administrer la salutaire pasture 
qu^elle print en la lecture des actes et 
vertueux faicts des glorieux chevaliers 
et apostres de Jésus Christ, selon sainct Luc, leur 
disant que ces comptes-là dévoient estre suffisans 
pour desirer veoir un tel temps et plorer la for¬ 
tune de cestuy-cy. Et quand elle eut suffisamment 
leu et exposé le commencement de ce digne livre, 
les pria d’aller à Teglise, en Tunionque les Apos¬ 
tres faisoient leur oraison, et demander à Dieu sa 
grâce, laquelle n’est jamais refusée à ceux qui en 
foy la requièrent. Geste opinion fut trouvée de 
chacun tresbonne, et arrivèrent à Teglise ainsi 
que l’on commençoit la messe du Sainct Esprit, 
qui leur sembloit chose venir à leur propos, qui 
leur feit ouyr le service en grande dévotion ; et 
apres, à leur disner, raraanteverent ceste heureuse 
vie apostolique, à quoy ils prindrent tel plaisir 

que quasi leur entreprinse estoit oubliée, Dequoy 
s’advisa Nomerfide, comme la plus jeune, et leur 
dist : <f Ma dame Oisille nous a tant roulées en 
dévotion que nous passons l’heure accoustumée 
de nous retirer pour nous préparer à racompter 
noz nouvelles. » Sa parole fut occasion de faire 
lever toute la compagnie j et, après avoir bien 
peu demeuré en leurs chambres, ne faillirent à se 
trouver, comme ils avoient faict le jour de devant. 
Et quand ils furent bien à leurs aises, ma dame 
Oisille dist à Saffredent : « Encor que je sois as- 
seurée que vous ne direz rien ^ l’avantage des 
femmes, si est-ce qu’il fault que je vous advise de 
dire la nouvelle que dés hier au soir vous avez 
promise. — Je proteste, ma dame, dist Saffre- 
dent, que je n’acquerray point le deshonneur de 
mesdisant pour dire vérité, ny ne perdray la grâce 
des dames vertueuses pour racompter ce que les 
folles font. Car j’ay bien expérimenté que c’est 
d’estre seulement eslongné de leur veuë; et, si je 
l’eusse esté autant de leur bonne grâce, je ne 
fusse pas à ceste heure en vie. » Et, en ce disant, 
tourna les yeux au contraire de celle qui estoit 
cause de son bien et de son mal. Mais, en regar¬ 
dant Emarsuitte, la feit aussi bien rougir, comme 
si c’eust esté celle à qui le propos s’adressoit : si 
est-ce qu’il n’en fut moins entendu de celle dont 
il desiroit estre ouy. Et ma dame Oisille l’asseura 
qu’il pouvoitdire vérité librement aux despens de 
qui il appartiendroit. Parquoy Saffredent com¬ 
mença, et dist : 

Merveilleuse pertînacité d^amour effrontée d’une Bour- 
guignonne envers un chanoine d’Authun. 


upRÉs de la ville d’Authun y avoit une 
fort belle femme, grande, blanche, et 
d’autant belle façon de visage que j’en 
aye point veu. Elle avoit espousé un 
honneste homme, qui sembloit estre plus jeune 
qu’elle, lequel l’aimoît et la traictoit tant bien 
qu’elle avoit cause de s’en contenter. Peu de 
temps après qu’ils furent mariez, la mena en la 
ville d’Aüthun pour quelques affaires. Et durant 
que le mary pourchassoit la justice, sa femme 
alloit à l’eglise prier Dieu.pour luy. Et tant fré¬ 
quenta le lieu sainct qu’un chanoine fort riche fut 
amoureux d’elle et la poursuivit si fort qu’en fin 
la pauvre malheureuse luy accorda, dont le mary 
n’avoit nul soupçon, et pensoit plus à garder son 
bien que sa femme. Et quand ce vint au départir 
et qu’il falloit retourner en ia maison, qui estoit 
loing de la ville de sept grandes lieuës, ce ne fut pas 
sans un grand regret; mais le chanoine luy pro- 

mist de l’aller souvent visiter : ce qu’il feit, fei- 

gnant aller en quelque voyage où son chemin 
s^adressoit tousjours par la maison de cest homme, 
qui ne fut pas si sot qu’il ne s’en apperceust, et y 
donna si bon ordre que, quand le chanoine y ve- 
noit, il n’y trouvoit plus sa femme, mais la faisoit 
si bien cacher qu’il ne pouvoit parler à elle. La 
femme, cognoissant la jalousie de son mary, ne 
feit semblant qu’il luy despleust; toutesfois si 
pensa elle qu’elle y donneroit bien ordre, car elle 
estimoit un enfer de perdre la vision de son Dieu. 
Un jour que son mary estoit hors de sa maison, 
empescha si bien les chambrières et varlets qu’elle 
y demeura seule* incontinent print ce qui luy 
estoit necessaire, et, sans nulle compagnie que 
de la folle amour, s’en alla de son pied à Authun, 
où elle n’arriva pas si tard qu’elle ne fust bien re- 
cogneuë de son chanoine, qui la tint enfermée et 
cachée plus d’un an, quelques monitions et excom¬ 
munications qu’en feist jetter son mary; lequel, 
ne trouvant meilleur remede, en feit la plaincte à 
l’Evesque, qui avait un Archediacre autant homme 
de bien qu’il y en eust en France. Et luy mesmes 
chercha si diligemment toutes les maisons des 
chanoines qu’il trouva celle que l’on tenoit per¬ 
due, laquelle il meit en prison, et condamna le 
chanoine en grosse penitence. Le mary, sçachant 
que sa femme estoit retrouvée par la monition du 
bon Archediacre et de plusieurs gens de bien, fut 
content de la reprendre avec les serments qu’elle 
luy feist de vivre le temps advenir en femme de 
bien. Ce cpie le bon homme creut volontiers, pour 

la grande amour qu’il lui portoit; et la mena en 
sa maison, la traictant aussi honnestement qu’au 
paravant, sinon qu’il luy bailla deux vieilles cham¬ 
brières, qui jamais ne la laissoient seule que l’une 
des deux ne fust avec elle. 

Mais, quelque bonne chere que luy feist son 
mary, la meschante amour qu’elle portoit au cha¬ 
noine luy faisoitestimer tout son repos tourment. 
Et combien qu’elle fust tresbelle femme, et luy 
homme de bonne complexion, fort et puissant, 
si est-ce que jamais elle n’eut enfans de luy, car 
son cueur estoit tousjours à sept lieues de son 
corps. Ce qu’elle dissimuloit si bien qu’il sem- 
bloit à son mary qu’elle eust oublié tout le passé, 
comme il avoit faict de son costé. Mais la malice 
d’elle n’avoit pas ceste opinion : car, à l’heure 
qu’elle veid son mary mieux l’aymant et moins la 
soupçonnant, va feindre d’estre malade, et conti¬ 
nua si bien ceste feincte que son pauvre mary 
estoit en merveilleuse peine, n’y espargnant bien 
ny chose qu’il eust pour la secourir. Toutesfois 
elle joüa si bien son roole que luy et tous ceux 
de la maison la pensèrent malade jusques à l’ex- 
tremité, et que peu à peu elle s’aloiblissoit ; et, 
voyant que son mary en estoit autant marry qu’il 
en devoit estre joyeux, luy pria qu’il luy pleust 
l’auctoriser de faire son testament : ce qu’il feit 
volontiers en plorant. Et elle, ayant puissance 
de tester, combien qu’elle n’eust enfans, donna 
à son mary ce qu’elle luy pouvoit donner, luy 
requérant pardon des fautes qu’elle luy avoit 

faictes. Apres envoya quérir le curé, se confessa, 
receut le saint sacrement de l’autel tant dévote¬ 
ment que chacun ploroit de veoir une si glorieuse 
fin. Et quand ce vint le soir, pria son mary de 
luy faire porter Textreme unction, et qu’elle s’af- 
foiblissoit tant qu’elle avoit peur de ne la pou¬ 
voir recevoir vive. Son mary luy feit apporter en 
grande diligence, et elle, qui la recevoir en 
grande humilité, incîtoit chacun à la loüer. Quand 
elle eut faict tous ses beaux misteres, elle dist à 
son mary que, puis que Dieu luy avoit faict tant 
de grâce d’avoir prins tout ce que l’eglise com¬ 
mande, elle sentoit sa conscience en si grande 
paix qu’il luy prenoit envie de se reposer un 
petit, priant son mary de faire le semblable, et 
qu’il en avoit bien besoing pour avoir tant ploré 
et veillé avec elle. Quand son mary fut endormy, 
et tous les varlets avecquesluy, les deux vieilles, qui 
en sa santé l’avoient si longuement gardée, ne se 
doutans plus de la perdre, sinon par mort, se 
vont tresbien coucher à leur aise. Et quand elle 
les ouyt dormir et ronfler bien hault, se leva en 
sa chemise, et saillit hors de sa 'chambre, escou- 
tant si personne de leans faisoit point de bruit. 
Mais, quand elle fut asseurée de son baston, 
sceut tresbien saillir par un petit huys du jardin 
qui ne fermoit point, et, tant que la nuict dura, 
toute en chemise et nuds pieds, feit son voyage 
à Authun devers le sainct qui l’avoit gardée de 
mourir. Mais, pource que le chemin estoit long, 
n’y peut aller toute d’une traicte que le jour ne 

la surprint. A l’heure regarda par tout le chemin, 
et advisa deux chevaucheurs qui couroient bien 
fort, et, se doutant que ce fust son mary qui la 
cherchast, se cacha tout le corps dans un maraiz 
et la teste entre les joncs ; et son mary, passant 
par auprès d’elle, disoit à un sien serviteur, 
comme tout desesperé : « O la meschante! Qui 
eust pensé que sous le manteau des saincts sacre- 
mens de l’Eglise on eust pu couvrir un si vilain 
et abominable cas? » Le serviteur luy respondit : 
« Puis que Judas, prenant un tel morceau, ne 
craignit à trahir son maistre, ne trouvez point 
estrange la trahison d’une femme. » En ce disant, 
passa outre le mary, et la femme demeura plus 
joyeuse entre les joncs de l’avoir trompé qu’elle 
n’estoit en sa.maison dans un bon lict en servi¬ 
tude. Le pauvre mary chercha par toute la ville 
d’Authun, mais il sceut certainement qu’elle n’y 
estoit point entrée. Parquoy s’en retourna sur ses 
brisées, et ne faisoit que se plaindre d’elle sur le 
chemin et de sa grande perte, ne la menaçant 
point moins, quant au reste, que de la mort, s’il 
la trouvoit, dont elle n’avoit peur en son esprit, 
non plus qu’elle sentoit de froid en son corps, 
combien que ia saison et le Heu meritoient de la 
faire repentir de son damnable voyage. Et qui 
ne sçauroit comme le feu d’enfer eschauffe ceux 
qui en sont rempliz, l’on devroit estimer à mer¬ 
veilles comme ceste pauvre femme, saillant d’un 
lict bien chauld, peut demeurer tout un jour en 
si extreme froidure. Si ne perdit-elle point le 

cueur ny l’aller, car incontinent que la nuict fut 
venuë reprint son chemin. Et ainsi que Ton vou¬ 
lait fermer la porte d’Authun arriva ceste pauvre 
pelerine, et ne faillit d’aller tout droict où de- 
meuroit son corps sainct, qui fut tant esmerveillé 
de sa venuë qu’à peine pouvoit-il croire que ce 
fust elle; mais, quand il Teut bien regardée et 
visitée de tous costez, trouva qu’elle avoit oz et 
chair, ce qu’un esprit n’a point. Et ainsi s’asseura 
que ce n’estoit fantosme, et dés î’heure furent si 
bien d’accord qu’elle demeura quatorze ou quinze 
ans avec luy. Et si quelque temps elle fut cachée, 
à la fin perdit toute crainte, et, qui pis est, print- 
une telle gloire d’avoir un tel amy qu’elle se met- 
toit à l’eglise devant la plus part des plus femmes 
de bien de la ville, tant femmes d’officiers que 
autres, et eut des enfans du chanoine, et entre 
autres une fille, qui fut mariée à un riche mar¬ 
chand, et si gorgiase à ses nopces que toutes les 
femmes de la ville en murmuroient tresfort, mais 
n’avoient pas la puissance d’y mettre ordre. 

Or advint qu’en ce temps-ià la Royne Claude, 
femme du Roy François, passa parla ville d’Au- 
thun, ayant en sa compagnie Madame la Regente, 
mere du Roy, et la Duchesse d’Alençon, sa fille. 
Vint alors une femme de chambre nommée Per- 
rette, qui trouva ladicte Duchesse et luy dist : 
« Ma Dame, je vous supplie, escoutez-moy, et 
vous ferez œuvre aussi ou plus grande que d’aller 
ouyr tout le service du jour, » La Duchesse s’ar- 
resta volontiers, sçachant que d’elle ne pouvoit 

venir que bon conseil. Perrette luy alla compter 
incontinent comme elle avoit prins une petite fille 
pour luy aider à savonner le linge de la Royne, 
et, en luy demandant des nouvelles de la ville, 
luy compta la peine qu’avoient les femmes de 
bien de veoir ainsi aller devant elles la femme de 
ce chanoine, laquelle luy compta une partie de sa 
vie. Tout soudain s’en alla ladicte Duchesse à la 
Royne et a Madame la Regente,et leur racompta 
ceste histoire, qui, sans autre forme de procès, 
envoyèrent quérir ceste pauvre malheureuse, la- 
quelle ne se cachoit point, car elle avoit changé 
sa honte en gloire d’estre dame de maison d’un si 
riche homme, et,san^estre estonnée et honteuse, 
se vint présenter devant lesdictes dames, qui 
avoient si grand honte de sa hardiesse que sou¬ 
dain elles ne luy sceurent que dire. Mais apres 
Madame la Regente luy feit de telles remons- 
irances qu’elles deussent avoir faict plorer une 
femme de bon entendement, ce que ne feit ceste 
pauvre femme, mais d’une audace tresgrande 
leur dist : « Je vous supplie, mes Dames, que 
vous vouliez garder que l’on ne touche point à 
mon honneur : car, Dieu mercy, ;j’ay vescu avec 
monsieur le chanoine si bien et vertueusement 
qu’il n’y a personne vivant qui m’en sceust re¬ 
prendre. Et si ne fault point que l’on pense que 
je vive contre la volonté de Dieu, car il y a trois 
ans qu’il ne me fut rien, et vivons aussi chaste¬ 
ment et en aussi grande amour que deux beaux 
petits anges, sans que jamais entre nous deux il y 

ayt eu parole ne volonté au contraire; et qui 
nous séparera fera grand péché, car le bon 
hommCj qui a bien prés de quatre vingts ans, ne 
vivra plus gueres sans moy, qui en ay quarante- 
cinq. » Vous pouvez penser comme ces dames 
se peurent tenir, et les remonstrances que cha¬ 
cune luy feit, voyant l’obstination, qui à l’heure 
n’estoit amollie par* paroles que Ton luy dist, 
pour aage qu’elle eust ne pour i’honorable com¬ 
pagnie! Et, pour rhumilier plus fort, envoyèrent 
quérir le bon Archediacre d’Authun, qui la con- 
demna d estre en prison un an au pain et à l’eau. 
Et les dames envoyèrent quérir son mary, lequel, 
pour leur bon enhortement, fut content la re¬ 
prendre après qu’elle auroit faict sa penitence. 
Mais, se voyant prisonnière et le chanoine déli¬ 
béré de jamais plus la reprendre, remerciant les 
dames de ce qu’elles luy avoyent jecté un diable 
hors de dessus les espaules, eut une si grande et 
parfaicte contrition que son mary, au lieu d’at¬ 
tendre le bout de l’année h la reprendre, n’atten¬ 
dit pas quinze jours qu’il ne la vinst demander à 
l’Archediacre. Et depuis ont vescu en bonne paix 
et amytié. 

« Voylà, mes Dames, comme les chaisnes sainct 
Pierre sont converties par les mauvais ministres 
en celles de Sathan, et si fortes à rompre que les 
sacremens, qui chassent les diables du corps, 
sont à ceux-cy les moyens de les faire plus lon¬ 
guement demeurer en leurs consciences : car les 

meilleures choses sont celles, quand on en abuse, 
dont Ton faict plus de maulx. — Vrayement, dist 
Oisille, ceste femme estoit bien mal-heureuse; 
mais aussi fut-elle bien punie de venir devant tels 
juges comme les dames que vous avez nommées, 
car le regard seul de Madame la Regente estoit 
de telle vertu qu’il n’y avoit si femme de bien qui 
ne craignist de se trouver devant ses yeux et qui 
ne s’estimast indigne de sa veuë : car, la regar¬ 
dant doulcement, s’estimoit mériter grand hon¬ 
neur, sçachant que femmes autres que vertueuses 
ne pouvoir ceste dame regarder de bon cueur. — 
Si est-il meilleur, dist Hircan, que l’on aytplus 
de craincte du sainct sacrement ( lequel n’estant 
receu en foy et charité est en damnation eternelle) 
que des yeux d’une femme. -— Je vous promets, 
dist Parlamente, que ceux qui ne sont point in¬ 
spirez craignent plus les puissances temporelles 
<jue les spirituelles. Encores je croy que ceste 
pauvre créature se chastia plus par la prison et 
pour l’opinion de ne veoir plus son chanoine 
qu’elle ne feit pour remonstrance que Ton iuy 
cust sceu faire. — Mais, dist 5imontault, vous 
avez oublié la principale chose qui la feit retour¬ 
ner à son mary : c’est que le chanoine avoit quatre 
vingts ans, et son mary estoit plus jeune qu’elle. 
Ainsi gaigna ceste bonne dame en tous ses mar¬ 
chez. Mais, si le chanoine eust esté jeune, elle ne 
l’eust point voulu abandonner; les enseignernens 
des dames n’eussent pas eu plus de valeur que les 
sacremens qu’elle avoit prins. — Encore me 

sembie-il, dist Nomerfide^ qu’elle faisoît bien de 
ne confesser point son péché si aisément : car 
ceste offense-Ià se doit dire à Dieu seulement, et 
la renier fort et ferme devant les hommes. Car, 
encores qu’il fust vray, à force de mentir et jurer, 
on engendre quelque doute h la vérité. — Si esN 
ce, dist Longarine, qu’un péché à grand peine 
peult-il estre si secret qu’il ne soit révélé, sinon 
quand Dieu le couvre en ceux qui pour l’amour 
de luy en ont vraye repentance. — Et que diriez- 
vous, dist Hircan, de celles qui n’ont pas plus- 
tost faict une folie qu’elles ne la racomptent à 
quelque une? — Je le trouve bien estrange, dist 
Longarine, et est signe que le péché ne leur des- 
plaist pas. Et, comme je vous ay dict, celuy qui 
n’est couvert par la grâce de Dieu ne se sçauroit 
nier devant les hommes, et y en a maintes qui 
prennent plaisir de parler de tels propos et font 
gloire de publier leurs vices, et autres qui en se 
couppant s’acusent, — Si‘est-ce coupper bien 
lourdement, dist Saflredent; mais je vous prie, si 
vous en scavez quelqu’une, que je vous donne 
ma place et que vous la nous disiez. — Orescou- 
tez donc, » dist Longarine. 









238 


SEPTIESML JOURNÉE 


NOUVELLE SOIXANTEDEUXIESME 


Une damoiseîle faisant un compte de l’amour 

mcsmcj parlant en tierce personne, s€ tfec/cirn par 
megarde. 


du Roy François premier, y 
s dame de sang royal accom- 
d’honneur, de vertu et de 
et qui sçavoit bien dire un 
compte, et de bonne grâce, et en rire aussi quand 
on luy en disoit quelqu’un. Geste dame estant en 
une de ses maisons, tous ses subjects et voisins 
la vindrent veoir, pource qu’elle estoit autant ai¬ 
mée que femme pouvoit estre. Entre autres la 
vint veoir une damoiselle qui escoutoit que cha¬ 
cun luy disoit tous les comptes qu’ils pensoient 
pour luy faire passer le temps. Elle s’advisa qu’elle 
ne feroit moins que les autres, et luy dist : « Ma 
Dame, j’ay à vous faire un beau compte ; mais vous 
me promettrez de n’en parler point. » A l’heure 
luy dist : « Ma Dame, le compte que je vous fe- 
ray est tresveritable, je le prens sur ma conscience. 
C’est qu’il y avoit une damoiselle maryée qui vi- 
voit avec son mary treshonnestement, combien 
qu’il fust vieil et elle jeune. Un gentil-homme, 
son voisin, voyant qu’elle avoit espousé ce vieil¬ 
lard, fut amoureux d’elle et la pressa par* plu- 

sieurs années; mais jamais il n’eut response d’elle, 
sinon telle qu’une femme de bien doit faire. Un 
jour pensa le gentil-homme que s’il la pouvoit 
trouver à son avantage, que par aventure elle ne 
luy seroit si rigoureuse. Et, apres avoir long temps 
debatu avec la crainte du danger où il se mettoit, 
l’amour qu’il avoit à la damoiselle luy osta telle¬ 
ment la crainte qu’il se délibéra chercher le lieu 
et l’occasion; et feit si bon guet qu’un matin, 
ainsi que le gentil-homme mary de ceste damoi¬ 
selle s’en alloit en quelque autre de ses maisons, 
et partoit dés le poinct du jour pour la chaleur, 
le jeune folastre vint en la maison de ceste jeune 
damoiselle, laquelle il trouva dormant en son lict, 
et advisa que ses chambrières s’en estoient allées 
hors de la chambre, et, sans avoir le sens de fer¬ 
mer la porte, se vint coucher tout houzé et espe- 
ronné dedans le lict de la damoiselle. Et, quand 
elle s’esveilla, fut autant marrie qu’il estoit pos¬ 
sible; mais, quelques remonstrances qu’elle luy 
sceust faire, il la print par force, luy disant que, 
si elle reveloit cest affaire, il le diroit à tout le 
monde, et qu’elle l’avoit envoyé quérir : dont la 
damoiselle eut si grand peur c|u’eile n’osa crier. 
Après arriva une des chambrières dedans la cham¬ 
bre, parquoy le gentil-homme se leva bien hasti- 
vement, et ne s’en fust personne aperceu, sinon 
que i’esperon, qui s’estoit attaché au linceul de 
dessus, l’emporta tout entier, en sorte que la da¬ 
moiselle demeura toute nue sur son lict. » Et 
combien qu’elle feist le compte d’une autre, si ne 

se peut-elle garder de dire à la fin : « Jamais 
femme ne fut plus estonnée que moy quand je me 
trouvay toute nuë. » A l’heure la dame, qui avoit 
escouté tout le compte sans rire, ne s’en peut te¬ 
nir à ce dernier mot, luy disant : « A ce que je 
voy, vous en pouvez bien racompter l’histoire. » 
La pauvre damoiselle chercha ce qu’elle peut 
pour cuider reparer son honneur ; mais il estoit 
desja volé si ioing qu’elle ne le pouvoit rap- 
peller, 

« Je vous asseure, mes Dames, que, sielleeust 
eu grand desplaisir à faire un tel acte, elle en 
eust voulu avoir perdu la mémoire; mais, comme 
je vous ay dit, le péché seroit plus tost descou¬ 
vert par soy-mesme qu’il ne pourroit estre sceu 
quand il n’est point couvert de la couverture que 
David dit rendre l’homme bien heureux. — En 
bonne foy, dist Emarsuitte, voylà la plus grande 
sotte dont j’oiiys jamais parler, qui faisoit rire les 
autres à ses despens. — Je ne trouve point es- 
trange, dist Parlamente, dequoy la parole ensuit 
le faict, car ii est plus aisé à dire que à faire. — 
Dea, dist Guebron, quel péché avoit-elle faict.? 
Elle estoit endormie en son lict, et il la menas- 
soit de mort et de honte. Lucresse, qui est tant 
louée, en feit bien autant. — 11 est vray, dist 
Parlamente, je confesse qu’il n’y a si juste à qui 
il ne puisse meschoir; mais, quand on a prins 
grand desplaisir à l’œuvre, l’on en prend aussi 
en la mémoire, pour laquelle elîacer Lucresse se 

tua. Et ceste sotte en voulut faire rire les autres. 

— Si semble-il, dist Nomerfide, qu’elle fust 
femme de bien, veu que par plusieurs fois elle 
avoit esté priée sans jamais y avoir voulu consen¬ 
tir : de sorte que le gentil-homme fut contrainct 
de s’aider de tromperie et de force pour la déce¬ 
voir, — Comment! dist Parlamente, tenez-vous 
une femme quitte de son honneur quand elle se 
laisse aller apres avoir usé de deux ou trois refus? 
II y auroit doncques beaucoup de femmes de bien 
qui sont estimées le contraire, car l’on en a assez 
veu qui ontjonguement refusé celuy où leur cueur 
s’estoit desja accordé, les unes pour crainte de 
leur honneur, les autres pour plus ardemment se 
faire aimer et estimer. Parquoy l’on ne doit point 
faire cas d’une femme si elle ne tient ferme jus- 
ques au bout. — Et si un jeune homme refusoit 
une fois une belle fille, dist Dagoucin, estimeriez- 
vous pas cela grande vertu? — Vrayement, dist 
Oisille, si un jeune homme et sain usoit de ce 
refus, je le trouverois fort loüable, mais non 
moins difficile à croire, — Si en cognois-je, dist 
Dagoucin, qui ont refusés des avantures que 
tous leurs compagnons cherchoient. — Je vous 
prie, dist Longarine, que vous preniez ma place 
pour nous en dire des nouvelles; mais souvienne- 
vous que nous sommes icy tenuz de dire vérité. 

— Je vous promets, dist Dagoucin, que je la 
vous diray si purement qu’il n’y aura nulle cou¬ 
leur pour la desguiser. » 

Notable chasteté d’un seigneur français. 



N la ville de Paris se trouvèrent qua¬ 
tre filles, dont les deux estoient soeurs, 
^î^î^de si grande beauté, jeunesse et fres- 
cheur, qu’elles avoient la presse de 
tous les amoureux. Mais un gentil-homme que 
le Roy qui lors regnoit avoit faict prevost de Pa¬ 
ris, voyant son maistre jeune et de Taage pour 
desirer telle compagnie, praticqua si bien toutes 
les quatre que, pensant chacune d’elles estre pour 
le Roy, s’accordèrent à ce que ledict prevost 
voulut, qui estoit de se trouver ensemble en un 
festin où il convia son maistre, auquel il ra- 
compta l’entreprinse, qui fut trouvée bonne 
dudict seigneur et de deux autres grands person¬ 
nages de la court, qui s’accordèrent d’avoir part 
au marché. Et, en cherchant un quatriesme com¬ 
pagnon, arriva un jeune seigneur, beau et hon- 
neste, plus jeune de dix ans que les trois autres, 
lequel fut convié à ce banquet, qu’il accepta de 
bon visage, combien qu’en son cueur il n’en eust 
aucune volonté : car, d’un costé, il avoit une 
femme qui luy portoit de beaux enfans, dont il 
se contentoit tresfort, et vivoient en telle paix 
que pour rien il n’eust voulu qu’elle eust prins 

mauvais soupçon de luy; d’autre part, il estoit 
serviteur de l’une des plus belles dames qui fust 
de son temps en France, laquelle il aimoit et es- 
timoit tant que toutes les autres luy sembloient 
laides au pris d’elle : en sorte qu’au commence¬ 
ment de sa jeunesse, et avant qu’il fust marié, il 
n’estoit possible de luy faire veoir et hanter au¬ 
tre femme, quelque beauté qu’elle eust, et pre- 
noit plus de plaisir à veoir s’amie et à l’aimer 
parfaictement que de tout ce qu’il eust sceu 
avoir d’une autre. Ce seigneur s’en vint à sa 
femme et luy dist l’entreprinse que le Roy avoit 
faicte, et que, de luy, il aimoit autant mourir que 
d’accomplir ce qu’il avoit promis : car, tout ainsi 
que par colere n’y a homme vivant qu’il n’osast 
bien assaillir, aussi sans occasion par un guet à 
pens aimeroit mieux mourir que de faire un 
meurdre, si l’honneur ne l’y contraignoit ; et 
pareillement sans une extreme force d’amour, 
qui est l’aveuglement des hommes vertueux, il 
aimeroit mieux mourir que rompre son mariage 
à l’appetit d’autruy. Dont sa femme l’aima et es¬ 
tima plus que jamais, voyant en si grande jeu¬ 
nesse habiter tant d’honnesteté, en luy deman¬ 
dant comme il se pourroit excuser, veu que les 
princes trouvent souvent mauvais ceux qui ne 
louent ce qu’ils aiment; mais il luy respondit : 
« J’ay ouy dire que le sage a tousjours une ma¬ 
ladie ou un voyage en sa mancbe, pour s’en aider 
à sa nécessité. Parquoy j’ay délibéré de feindre, 
quatre ou cinq jours devant, estre bien fort ma- 

lade : à quoy vostre contenance me pourra bien 
fort servir. — Voilà, dist la femme, une bonne 
et saincte hypocrisie, et ne faudray vous y servir 
de myne la plus triste dont je me pourray adviser : 
car qui peult éviter Toffense de Dieu et Pire du 
prince est bien heureux. » Ainsi qu’ils délibérè¬ 
rent ils feirent, et fut le Roy bien marry d’en¬ 
tendre par la femme la maladie de son mary, 
laquelle ne dura gueres : car, pour quelques af¬ 
faires qui survindrent, le Roy oublia son plaisir 
pour penser de son devoir, et partit de Paris. Et 
un jour, ayant mémoire de son entreprinse, qui 
n’avoit esté mise à lin, dist à ce jeune prince : 
« Nous sommes bien sots d’estre ainsi partiz sou¬ 
dain sans avoir veu les quatre filles que l’on nous 
avoit promises estre les plus belles de mon 
royaume. » Le jeune prince luy respondit : « Je 
suis bien aise que vous y avez faüly, car j’avois 
grand peur, durant ma maladie, de perdre moy 
seul une si bonne aventure. » A ces paroles ne 
s’apperceut jamais le Roy de la dissimulation de 
ce jeune seigneur, lequel depuis fut plus aimé de 
sa femme qu’il n’avoit jamais esté. 

Parlamente à l’heure se print à rire, et ne se 
peut tenir de dire : « Encores l’eust-elle mieux 
aimé si c’eust esté pour l’amour d’elle seule; 
mais, en quelque sorte que ce soit, il est tres- 
loüable. — Il me semble, dist Hircan, que ce 
n’est pas grande louënge à un homme de garder 
chasteté pour l’amour de sa femme, car il y a 

tant de raisons que quasi il y est contrainct. Pre¬ 
mièrement, Dieu luy commande, son serment Py 
oblige, et puis la nature qui est saoule n’est point 
subjette à tentation ou désir comme est la néces¬ 
sité. Mais l’amour libre que l’on porte à s’amie 
de laquelle l’on n’a point la jouissance ny autre 
contentement que le veoir et le parler, et bien 
souvent mauvaise response, quand elle est si 
loyale et ferme que pour nulle aventure qui 
puisse avenir on ne la veult changer, je dy que 
c’est une chasteté non seulement loüable, mais 
miraculeuse. — Ce n’est point miracle, dist Oi- 
sille, car où le cueur s’adonne il n’est rien im¬ 
possible au corps. — Non aux corps, dist Hircan, 
qui sont desja angelisez. — Je n’entends point, 
dist Oisille, seulement parler de ceux qui par la 
grâce de Dieu sont tous transmuez en luy, mais 
des plus grossiers esprits que l’on voye ça bas 
entre les hommes ; et, si vous y prenez garde, vous 
trouverez ceux qui ont mis leur cueur et affection 
à chercher la perfection des sciences non seule¬ 
ment avoir oublié la volupté de la chair, mais les 
choses qui luy sont les plus necessaires, comme 
le boire et le manger : car, tant C|ue l’ame est par 
affection dedans son corps, la chair demeure 
comme insensible; et de là vient que ceux qui ai¬ 
ment femmes belles, honnestes et vertueuses, ont 
tel contentement d’esprit à les veoir ou h les 
ouyr parler que la chair est appaisée de tous ses 
désirs. Et ceux qui ne peuvent expérimenter ces 
contentemens sont les charnels, qui, trop enve- 

lopez de leur gresse, ne peuvent cognoistre s’ils 
ont ame ou non ; mais, quand le corps est sub- 
ject à l’esprit, il est quasi insensible aux imper¬ 
fections de la chair, tellement que leur forte opi¬ 
nion les peult rendre insensibles. Et j’ay cogneu 
un gentil-homme qui, pour monstrer avoir plus 
fort aimé sa dame que nul autre, avoit faict preuve 
à tenir une chandelle les doigts tous nuds contre 
tous ses compagnons, et, regardant sadicte dame, 
tint si ferme qu’il se brusla jusques à l’os : en- 
cores disoit-il n’avoir pointsenty de mal. — II me 
semble, dist Guebron, que le diable, dont il estoit 
martyre, en devoit faire un sainct Laurens, car il 
y en a peu de qui le feu d’amour soit si grand 
qu’il ne craigne celuy de la moindre bougie; et, 
si une damoiselle m’avoit laissé tant endurer pour 
elle, j’en demanderois grande recompense, ou 
j’en retirerois ma fantasie. — Vous voudriez 
donc, dist Parlamente, avoir vostre heure après 
que vostre dame auroit eu la sienne, comme feit 
un gentil-homme d’auprès de Valence en Espai- 
gne, duquel un commandeur fort homme de bien 
m’a faict le compte. — Je vous prie, ma Dame, 
dist Dagoucin, que prenez ma place et le nous 
dictes, car je croy qu’il doit estre bon. — Par ce 
compte, mes Dames, dist Parlamente, vous regar¬ 
derez deux fois ce que vous voudrez refuser, et 
ne vous fierez que le temps présent soit tousjours 
un. Parquoy, cognoissant sa mutation, donnerez 
ordre à l’advenir, » 

Un gentil-hommCf desdaignépourmaryf sc rend cordelkr, 
dequoy s’amie porte pareille penitence. 



N la cité de Valence y avoit un gentil¬ 
homme qui par l’espace de cinq ou 
six ans avoit aimé une dame si par- 
faictement que Thonneur et la con¬ 
science de l’un et de l’autre n’y estoit point bles¬ 
sée, car son intention estoit de l’avoir pour 
femme, qui estoit chose fort raisonnable : car il 
estoit beau, riche et de bonne maison, et si ne 
s’estoit point mis en son service sans première¬ 
ment avoir sceu son intention, qui estoit de s’ac¬ 
corder à mariage par la volonté de ses amis, les¬ 
quels, estans assemblez pour cest efîect, trouvè¬ 
rent le mariage fort raisonnable, pourveu que la 
fille y eust bonne volonté. Mais elle, ou cuidant 
trouver mieux, ou voulant dissimuler l’amour 
qu’elle luy avoit portée, y trouva quelque diffi¬ 
culté, tellement que la compagnie assemblée se 
départit, non sans regret qu’elle n’y avoit peu 
mettre quelque bonne conclusion, cognoissant le 
party d’un costé et d’autre fort raisonnable. Mais 
sur tout fut courroucé le pauvre gentil-homme, 
qui eust porté son mal patiemment s’il eust pensé 
que la faulte fust venue des parens, et non d’elle; 

et, cognoissant la vérité, dont la creance luy cau- 
soit plus de mal que la mort, sans parler à s’amie 
ne à autre, se retira en sa maison, et, apres avoir 
donné quelque ordre à ses affaires, s’en alla en un 
lieu solitaire, où il meist peine d’oublier ceste 
amitié, et la convertit entièrement en celle de 
Nostre Seigneur, à laquelle sans comparaison il 
estoit plus obligé. Et durant ce temps-là n’eut 
aucunes nouvelles de sa dame ne de ses parens. 
Parquoy print resolution, puis qu’il avoit failly à 
la vie la plus heureuse qu’il eust peu esperer, de 
prendre et choisir la plus austere et désagréable 
qu’il pourroit imaginer, et avecques ceste triste 
pensée, qui se pouvoit nommer desespoir, s’en 
alla rendre religieux en un monastère de sainct 
François, non loing de plusieurs de ses parens, 
lesquels, entendans son desespoir, feirent tout 
leur effort d’empescher sa deliberation ; mais elle 
estoit si fermement fondée en son cueur qu’il n’y 
eut ordre de l’en divertir. Toutesfois, cognois¬ 
sant dont le mal estoit venu, pensèrent de cher¬ 
cher la medecine, et allèrent vers celle qui estoit 
cause de ceste soudaine dévotion, laquelle, fort 
estonnée et marrie de cest inconvénient, pensant 
que son refus pour quelque temps luy serviroit 
seulement d’experimenter sa bonne volonté, et 
non de la perdre pour jamais, dont elle voyoit le 
danger évident, luy envoya une epistre, laquelle, 
mal traduicte, dict ainsi : 

Pource qu’amour, s’il n’est bien esprouvé, 

Ferme et loyal ne peust estre approuvé, 

J’ay bien voulu par le temps esprouver ^ 

Ce que j’ay tant désiré de trouver : 

C'est un mary remply d’amour parfaict, 

Qui par le temps ne peust estre defTaict. 

Cela me feit requérir mes parens 
De retarder, pour un ou pour deux ans, 

Ce grand lien, qui jusqu’à la mort dure. 

Qui à plusieurs engendre peine dure. 

De vous avoir je ne feis pas refus, 

Certes jamais de tel vouloir ne fus ; 

Car oncques nul que vous ne sceu aimer, 

Ny pour mary et seigneur estimer. 

O quel malheur, amy, ay-je entendu, 

Que sans'parler à nully t’es rendu 
En un convent et vie trop austere, 

Dont le regret faict que ne m’en puis taire 
Et me contrainct de changer mon office, 

Faisant celuy dont as usé sans vice! 

C’est requérir celuy dont fus requise. 

Et d’acquérir celuy dont fus acquise. 

Or donc, amy, la vie de ma vîe, 

Lequel perdant, n’ay plus de vivre envie, 

Las! plaise toy vers moy tes yeux tourner, 

Et du chemin où tu es retourner. 

Laisse le gris et son austérité, 

Vien recevoir ceste félicité 

Qui tant de fois fut par toy desirée. 

Le temps ne l’a deffaicte ou empirée : 

C est pour toy seul que gardée me suis. 

Et sans lequel plus vivre je ne puis. 

Retourne donc, vueille t’amic croire, 

Refraiclïissant la plaisante mémoire 
Du temps passé par un sainct mariage. 

Croy moy, aray, et non point ton courage, 

■ Et sois certain qu’oncques je n’ay pensé 
De faire rien ou tu fusse offensé ; 

Mais esperois te rendre contenté 
Après t’avoir bien expérimenté. 

Or ay-je faict de toy expérience : 

Ta fermeté, ta foy, ta patience 
Et ton amour sont cogneuz clairement, 

Qui m’ont acquise à toy entièrement. 

Vien donc, amy, prendre ce qui est tien ; 

Je suis à toy, sois doneques du tout mien. 

Geste epistre, portée par un sien amy, avec 
toutes les remonstrances qu’il fut possible de 
faire, fut receuë et leuë du gentil-homme corde- 
lier avec une contenance tant triste, accompagnée 
de souspirs et de larmes, qu’il sembleit qu’il vou- 
sist noyer et brusler ceste pauvre epistre, à la¬ 
quelle ne feit autre response sinon dire au messa¬ 
ger que la mortification de sa passion extreme luy 
avoit cousté si cher qu’elle luy avoit esté la vo¬ 
lonté de vivre et la crainte de mourir. Parquoy 
requeroit celle qui en estoit l’occasion, puis qu’elle 
ne l’avoit voulu contenter en la passion de ses 
grands désirs, ne le vouloir tourmenter à l’heure 
qu’il en estoit hors, mais se contenter du mal 
passé, auquel il ne peut trouver autre remede que 
de choisir vie si aspre que la continuelle penitence 
qui luy faisoit oublier sa douleur, et à force de 
jeusnes et disciplines affoiblir tant son corps que 
la mémoire de la mort luy estoit pour souveraine 
consolation, et que sur tout il la prioit qu’il n’eust 

jamais nouvelle d’elle : car la mémoire de son 
nom seulement luy estoit importable purgatoire. 
Le gentil-homme s’en retourna avec ceste triste 
response, et en feit le rapport à celle qui ne la 
peut entendre sans incroyable regret. Mais amour, 
qui ne veult permettre l’esprit faillir jusques à l’ex- 
tremité, luy meit en fantasie, si elle le pouvoit 
veoir, que la veué et la parole auroient plus de 
force que n’avoit eu l’escriture. Parquoy, avec 
son pere et ses plus proches parens, s’en alla au 
monastère où il demeuroit, n’ayant rien laissé en 
sa boëtequi peust serviràsa beauté, se confîantque, 
s’il la pouvoit une fois regarder et ouïr parler, 
impossible estoit que le feu si longuement conti¬ 
nué en leurs cueurs ne se ralumast plus fort que 
devant. Ainsi, entrant au monastère sur la fin de 
vespres, le feit appeller en une chapelle dans le 
cloistre. Luy, qui ne sçavoit qui le demandoît, 
s’en alla à la plus forte bataille où il eust jamais 
esté. Et à l’heure qu’elle le veid tant pâlie et def- 
fait qu’à peine le-peut-elle recognoistre, néant- 
moins remply d’une grâce non moins amiable 
qu’au paravant, amour la contraignit avancer ses 
bras pour le cuider embrasser; mais la pitié de le 
veoir en tel estât luy feit tellement affoiblir le 
cueur qu’elle tomba esvanouye. Lors le pauvre 
religieux, qui n’estoit destitué de charité frater¬ 
nelle, la reieva etassist dedans un siégé de la cha¬ 
pelle. Et luy,‘qui n’avoit moins besoing de se¬ 
cours, faignit ignorer sa passion, fortifiant son 
cueur en l’amour de son Dieu contre les occa- 

sions qu’il vo 3 ?oit se présenter, tellement qu’il 
sembloit à sa contenance ignorer ce qu’il voyoit. 
Elle, revenant de sa foiblesse, tournant vers luy 
ses yeux, tant beaux et piteux qu’ils estoient suf- 
fîsans de faire amollir un rocher, commença à luy 
dire tous les propos qu’elle pensoit dignes de le 
retirer du lieu où il estoit. A quoy il respondit le 
plus vertueusement qu’il luy fut possible; mais à 
la fin, sentant le pauvre religieux que son cueur 
s’amollissoit par l’abondance des larmes de s’amie, 
comme celuy qui voyoit amour, ce dur archer, 
dont si longuement il avoit porté la douleur, 
ayant sa flesche dorée preste à luy faire nouvelle 
et mortelle playe, s’en fuyt de devant l’amour et 
l’amie, comme n’ayant autre pouvoir que par 
fuyr. Et quand il fut enfermé en sa chambre, ne la 
voulant laisser aller sans quelque resolution, luy 
va escrire trois mots en espagnol, que j’ay trouvé 
de si bonne susbtance que je ne les ay voulu tra¬ 
duire pour ne diminuer leur grâce, lesquels luy 
envoya par un petit novice qui la trouva encores 
en la chapelle, si desesperée que, s’il luy eust 
esté licite de se rendre cordeliere , elle y fust 
demeurée. Mais en voyant l’escriture, qui disoit : 
Volvete clon venesii, anima mij que en las tristas 
vides es la mia, elle, pensant bien par cela que 
toute esperance luy estoit faillie, se délibéra 
croire le conseil de luy et de ses amis, et s’en 
retourna en sa maison mener une vie aussi mélan¬ 
colique que son amy la mena austere en la reli¬ 
gion. 

« Vous voyez, mes Dames, quelle vengeance 
print le gentil-homme de sa rude amye, qui, en le 
pensant expérimenter, le desespera de sorte que, 
quand elle voulut, elle ne le peut recouvrer. — 
J’ay regret, dist Nomerfîde, qu’il ne laissa son 
habit pour l’aller espouser : je croy que c’eust 
esté un parfaict mariage. — En bonne foy, dist 
Sîmontault, je l’estime bien sage : car qui a bien 
poisé le faix de mariage, il ne l’estimera moins 
fascheux qu’une austère religion. Et luy, qui 
estoit tant affoibly de jeusnes et d’abstinences, 
craignoit de prendre une telle charge qui durast 
toute la vie. — Il me semble, dist Hircan, qu’elle 
faisoit tort à un homme si foible de le tenter de 
mariage, car c’est trop pour le plus fort homme 
du monde. Mais, si elle luy eust tenu propos 
d’amitié, sans autre obligation que de volonté, 
il n’y a corde qui n’eust esté deschirée ny nœud 
qui n’eust esté denoüé. Et, veu que pour Foster de 
purgatoire elle luy offroit un enfer, je dy qu’il eut 
grand’raison de la refuser et luy faire sentir l’en- 
nuy qu’il avoit porté de son refus. — Par ma foy, 
dist Emarsuitte, il y en a beaucoup qui, pour 
cuider mieux faire que les autres, font pis ou bien 
le rebours de ce qu’ils veulent. — Vrayement, 
dist Guebron, vous me faictes souvenir, encores 
que ne soit à propos, d’une qui faisoit le con¬ 
traire de ce qu’elle vouloit, dont il vint grand 
tumulte en Teglise Sainct Jean de Lyon. — Je 
vous prie, dist Parlamente, prenez ma place et 
nous la comptez. — Mon compte, dist Guebron, 








SEPTIESME JOURNÉE 


2 5^ 

ne sera pas long ne si piteux que celuy de Parla- 
mente. » 

Simplicité tVunè vieille qui présenta une chandelle ardanie 
à Sainct Jean de Lyon, et Leillacha contre le front d'un 
soldat qui dormoii sur un sepulchre; et de ce qui en 
advint. 


N Teglise Sainct Jean de Lyon y avoit 
une chapelle fort obscure, et dedans 
un sepulchre faiclde pierres, à grands 
personnages eslevez comme le vif, -et 
sont à Tentour du sepulchre plusieurs hommes 
d’armes couchez. Un soldat se promenant un 
jour dans l’eglise, au temps d’esté qu’il faict 
grand chauld, luy print envie de dormir, et, re¬ 
gardant cfste chapelle obscure et fresche, pensa 
d’aller au sepulchre dormir comme les autres, 
auprès desquels il se coucha. Or advint qu’une 
bonne vieille fort devote arriva au plus fort de 
son sommeil, et, apres qu’elle eut dict ses dévo¬ 
tions, tenant une chandelle en sa main, la voulut 
attacher au sepulchre, et, là trouvant le,.plus prés 











4 


NOUVEI.LE SOrXANTECINQ^IESME 2^5 

d’icelle cest homme endormy, la luy voulut mettre 
au front, pensant qu’il fust de pierre; mais la 
cire ne peut tenir contre ceste pierre. La bonne 
dame, qui pensoit que ce fust à cause de la froi¬ 
deur de l’image, luy va mettre le feu contre le 
front pour y faire tenir sa bougie; mais l’image, 
qui n’estoit insensible, commença à s’escrier, 
dont la femme eut peur, et, comme toute hors du 
sens, se print a crier : « Miracle! miracle! » tant 
que tous ceux qui estoient dans l’eglise couru¬ 
rent, les uns à sonner les cloches, les autres à 
venir veoir le miracle. Et la bonne femme les 
mena veoir l’image qui s’estoit remuée, qui donna 
occasion à plusieurs de rire ; mais quelques prestres 
ne s’en pouvoient contenter, car iis avoient bien 
délibéré de faire valoir ce sepulchre et en tirer 
argent. 

« Regardez doncques, mes Dames, à quels 
saincts vous donnerez voz chandelles. — C’est 
grande chose, dist Hircan, qu’en quelque sorte 
que ce soit, il fault tousjours que les femmes 
facent mal. — Est-ce mai faict, dist Nomerfîde, 
de porter des chandelles aux sepulchres?— Ouy, 
dist Hircan, quand on mect le feu au front des 
hommes : car nul bien ne se doit dire bien s’il 
est faict avec mal. Pensez que la pauvre femme 
cuidoit avoir faict un beau présent h Dieu d’une 
petite chandellel — Je ne regarde point, dist 
Oisille, la valeur du présent, mais le cueur c^ui le 
présente Peult-estre que ceste bonne femme avoit 

plus d’amour à Dieu que ceux qui donnent leurs 
grandes torches, car (comme dist rEvangiie) elle 
donnoit de sa nécessité. —Si ne croy-je pas, dist 
Safîredent, que Dieu, qui est souveraine sapience, 
sceust avoir aggreable la sottise des femmes : car, 
combien que la simplicité luy plaise, je voy par 
l’Escriture qu’il desprise l’ignorant, et, s’il com¬ 
mande d’estre simples comme colombes, il ne 
commande moins d’estre prudens comme serpens. 
— Quant est de moy, dist Oisille, je n’estime 
point estre ignorante celle qui porte devant Dieu 
sa chandelle ou cierge ardent, comme faisant 
amende honorable, les genoux en terre et la 
torche au poing, devant son souverain Seigneur, 
auquel, confessant sa damnation, demande en 
ferme esperance miséricorde et salut. — Pleust h 
Dieu, dist Dagoucin, que chacun Pentendist aussi 
bien que vous ! Mais je croy que les pauvres sottes 
ne le font pas à ceste intention. » Oisille luy res- 
pondit : « Celles qui moins en sçavent parler 
sont celles qui souvent ont le plus de sentiment 
de l’amour et volonté de Dieu; parquoy ne fault 
juger que de soy-mesme. » Emarsuitte, en riant, 
luy dist : « Ce n’est pas chose estrange d’avoir 
faict peur à un varlét qui dormoit, car aussi basses 
femmes qu’elle ont bien faict peur à de bien 
grands princes sans leur mettre le feu au front.— 
Je suis seur, dist Dagoucin, que vous en sçavez 
quelque histoire que vous voulez racompter; 
parquoy vous tiendrez mon lieu, s’il vous plaist. 
— Le compte ne sera pas long, dist Emarsuitte; 






NOUVELLE SOIX A NTECI N QI ES M E ibl 

mais, si je le pouvois représenter tel qu’il avint, 
vous n’auriez point envie de plorer. » 


NOUVELLE SOIXANTESIXIESME 


Comple. risibk advenu au Koy et Koyne de Navarre, 


H’année que monsieur de Vendosme 
^espoLisa la princesse de Navarre, après 
avoir festoyé à Vendosme, le Roy et 
" ' ^5^^ la Royne, leurs pere et mere, s’en al- 

lerent en Guyenne avecques eux; et, passans par 
la maison d’un gentil-homme où il y avoit beau¬ 
coup de belles et jeunes dames, il y fut dance si 
longuement que les deux nouveaux mariez se 
trouvèrent lassez, qui les feit retirer en leur 
chambre, et tout vestuz se meirent sur le lict, où 
ils s’endormirent, les portes et fenestres fermées, 
sans que nul demeurast avec eux. Mais au plus 
fort de leur sommeil ouyrent ouvrir leur porte 
par dehors, et en tirant le rideau regarda ledict 
seigneur qui ce pouvoir estre, doutant que ce 
fust quelqu’un de ses amis qui le voulust sur¬ 
prendre; et lors il veid entrer une grande vieille 
chambrière qui alla tout droict à leur lict, mais, 
pour l’obscurité de la chambre, ne les pouvoit 

cognoistre; parquoy, les entrevoyant bien prés 
l’un de l’autre^ se print à crier : « O meschante 
vilaine infâme que tu es ! il y a long temps que je 
t’ay soupçonnée telle; mais, ne le pouvant prou¬ 
ver, je ne l’ay osé dire à ma dame. A ceste heure 
ta vilanie est si cogneuë que je ne suis délibérée 
de la dissimuler. Et toy, vilain apostat, qui as 
pourchassé en ceste maison une telle honte de 
mettre â mal ceste pauvre garse, si n’estoit pour 
la crainte de Dieu, je t’assommerois de coups là 
où tu es! Sus, debout, de par tous les diables! 
sus, debout! Encores semble-il que tu n’en ayes 
point de honte. » Monsieur de Vendosme et ma 
dame la princesse, pour faire durer îe propos 
plus longuement, se cachoient le visage l’un 
contre l’autre, rians si fort qu’ils ne pouvoient 
parler* parquoy la chambrière, voyant que pour 
ses menaces ils ne faisoient semblant de s’en 
émouvoir ny se lever du lict, s’en approcha de 
plus prés,-pour les tirer de là par les bras ou par 
les jambes. Mais alors elle cogneut, tant aux vi¬ 
sages qu’aux habillemens, que ce n’estoit point 
ce qu’elle pensoit, et, en les recognoissant, se 
jetta de genoux devant eux, les suppliant de luy 
vouloir pardonner la faulte qu’elle avoit faicte de 
les oster de leur repos. Mais monsieur de Ven¬ 
dosme, non content d’en sçavoir si peu, se leva 
incontinent et pria la bonne vieille de luy dire 
pour qui elle les avoit prins : ce qu’elle refusoit 
de dire; mais en fin, après avoir prins-son ser¬ 
ment de jamais ne îe reveler, luy déclara que 

c’estoit une damoiselle de leans dont un proto¬ 
notaire estoit amoureux, et que de long temps 
elle lu;y avoit faict le guet, pource qu’il luy de- 
plaisoitque sa maistresse se confiast en un homme 
qui luy pourchassas! ce deshonneur. Et ainsi 
laissa les prince et princesse enfermez, comme 
elle les avoit trouvez, où ils furent long temps à 
rire de leur aventure; et, combien qu’ils en ayent 
racompté Thistoire, si est-ce que jamais n’ont 
voulu nommer personne à qui elle touchast. 

« Voilà, mes Dames, comme la bonne vieille, 
cuidant faire une belle justice, déclara aux princes 
estrangers ce que les domestiques mesmes n’a- 
voient oncques entendu. — Je me doute bien, dist 
Parlamente, en quelle maison c’est et qui est le 
protonotaire : car il a gouverné des-ja assez de 
maisons de dames, où, quand il ne peut avoir la 
grâce de la maistresse, il ne fault point de l’avoir 
de l’une des damoiselles; mais, au demeurant, il 
est honneste et homme de bien. — Pourquoy 
dictes-vous au demeurant, dist Hircan, veu cpie 
c’est l’acte duquel il s’estime autant homme de 
bien? » Parlamente luy respondit : « Je voy 
bien que vous cognoissez la maladie et le pa¬ 
tient , et que, s’il avoit besoing d’excuses, ne 
lui faudriez d’advocat. Mais si est-ce C[ue je ne 
me voudrois point fier en la menée d’un homme 
qui n’a sceii conduire la sienne, mesmes sans que 
les chambrières en eussent cognoissance. — Et 
pensez-vous, dist Nomerfide, que les hommes se 

soucyent qui le sçache, mais qu’ils viennent à 
leur fin? Croyez que, quand nul n’en parleroit, 
encore fauldroit-il qu’il fust sceu pareux-mesmes, » 
Hircan leur dist en colere : « Il n’est pas besoing 
que les hommes dient tout ce qu’ils sçavent. » 
Mais elle, rougissant, luy respondit : « Peut- 
estre qu’ils ne diroient chose à leur advantage. 
— Il semble, à vous ouïr parler, dist Simontault, 
que les hommes prennent plaisir à ouïr mal dire 
des femmes, et suis seur que vous me tenez de ce 
nombre-là; parquoy j’ay grande envie de dire bien 
d’une, à fin de n’estre tenu de tous les autres 
pour mesdisant. — Je vous donne ma place, dist 
Emarsuitte, vous priant de contraindre vostre na¬ 
turel pour faire vostre devoir en nostre hon¬ 
neur. )) A l’heure Simontault commença « Ce 
n’est chose si nouvelle, mes Dames, d’ouïr de 
vous quelque acte vertueux, que, s’il s’en offre 
quelqu’un, il me semble ne devoir estre celé, 
mais plustost escrit en lettres d’or, à fin de servir 
aux femmes d’exemple et aux hommes d’admira¬ 
tion, voyant en sexe fragile ce que fragilité re¬ 
fuse. C’est l’occasion qui me fera racompter ce 
que j’ay ouy dire au capitaine Roberval et à plu¬ 
sieurs de sa compagnie. » 

Extrcmc amour et austérité de femme en terre estrange. 


j^<^^OBERVAL, faisant un voyage sur la mer 
i’^y^(duquel il estoitchef, par le comman- 
"^^Mement du roy son maistre) en Tisle 
^de Canadas, auquel lieu avoit déli¬ 
béré, si Pair du pays eust esté commode, de de¬ 
meurer et y faire villes et chasteaux, en quoy il 
feit tel commencement que chacun peult sçavoir, 
et pour habituer le païs de Chrestiens, y mena 
avec liiy toutes sortes d’artisans, entre lesquels y 
avoit un homme qui fut si malheureux qu’il trahit 
son maistre et le meit en danger d’estre prins des 
gens du pays. Mais Dieu voulut que son entre- 
prinse fut si tost cogneuë qu’elle ne peut nuire 
au capitaine Roberval, lequel feit prendre ce 
meschant trahistre, le voulant punir comme il 
avoit mérité : ce qui eust esté faict sans sa femme, 
laquelle, ayant suivy son mary par les périls de la 
mer, ne le voulut abandonner à la mort, mais 
avec force larmes feit tant envers le capitaine et 
toute la compagnie que, tant par la pitié d’icelle 
que pour les services qu’elle leur avoit faicts, luy 
accorda sa requeste, qui fut telle que le mary et 
la femme seroient laissez en une petite isle sur la 

mer, où n’habitoient que bestes sauvages, et leur 
fut permis de porter avec eux ce dont ils avoîent 
nécessité. Les pauvres gens, se trouva ns tout seuls 
en la compagnie des bestes sauvages et cruelles, 
n’eurent recours qu’à Dieu seul, qui avoit tous- 
jours esté le ferme espoir de ceste pauvre femme, 
laquelle, comme celle qui avoit toute sa consola¬ 
tion en luy, porta pour sa sauve-garde, nourri¬ 
ture et consolation, le Nouveau Testament, qu’elle 
lisoit incessamment, et au demeurant avecques 
son mary mettoit peine d’accoustrer un petit logis 
le mieux qui leur estoit possible; et, quand les 
lions et autres bestes en approchoient pour les 
devorer, le mary avec sa harquebuze, et elle avec 
des pierres, se deffendoient si bien que non seu¬ 
lement les bestes ny les oyseaiix ne les osoient 
approcher, mais bien souvent en tuerentde bonnes 
à manger. Ainsi, avec telles chairs et les herbes 
du païs, y vesquirent quelque temps quand le 
pain leur fut failly. Toutesfois, à la longue, le 
mary ne peut porter telle nourriture, et, à cause 
des eaux qu’ils beuvoient, devint si enflé qu’en 
peu de temps il mourut, n’ayant service ne con¬ 
solation que de sa femme, laquelle luy servoit de 
médecin et confesseur : en sorte qu’il passa joyeu¬ 
sement de ce desert en la celeste patrie. Et la 
pauvre femme, demeurée seule, l’enterra le plus 
profond en terre qu’il luy fut possible. Si est-ce 
que les bestes en eurent incontinent le sentiment, 
qui vindrent manger la charongne ; mais la pauvre 
femme, de sa petite maisonnette, defendoit à 

coups de harquebuze que la chair de son mary 
n'eust tel sepulchre. Ainsi vivant, quant au corps, 
de vie bestiale, et, quant a l’esprit, de vie angé¬ 
lique, passoit son temps en lectures, contempla¬ 
tions, prières et oraisons, ayant un esprit joyeux 
et contant dedans un corps amaigry et demy 
mort. Mais celuy qui n’abandonne jamais les 
siens au besoing, et qui, au desespoir des autres, 
monstre sa puissance, ne permeit que la vertu 
qu’il avoit mise en ceste femme fust ignorée des 
hommes, mais voulut qu’elle fust cogneuë à sa 
gloire, et feit qu’au bout de quelque temps, un 
des navires de ceste armée passant devant ceste 
isle, les gens qui estoient dedans avisèrent quel¬ 
que femme qui leur feit souvenir de ceux qu’ils 
y avoient laissez, et deiibererent d’aller veoir ce 
que Dieu en avoit faict. La pauvre femme, voyant 
approcher le navire, se tira au bort de la mer, 
auquel lieu la trouvèrent à leur arrivée, et, après 
en avoir rendu louën ge à Dieu, les mena en sa 
pauvre maisonnette, et leur monstra dequoy elle 
vivoit durant sa misérable demeure : ce qui leur 
eust esté incroyable sans la cognoissance qu’ils 
avoient que Dieu est autant puissant de nourrir 
en un desert ses serviteurs comme aux plus grands 
festins du monde; et, quand ils eurent faict en¬ 
tendre aux habitans la fidelité et perseverance de 
ceste femme, elle fut receuë à grand honneur de 
toutes les dames, qui volontiers luy baillèrent 
leurs filles pour aprendre à lire et à escrire. Et à 
cest honneste mestier-là gaigna le surplus de sa 

vie, n’ayant autre désir que d’exhorter un chacun 
à l’amour et confiance de Nostre Seigneur, le pro¬ 
posant pour exemple, pour la grande miséricorde 
dont il avoit usé envers elle. 

« A ceste heure, mes Dames, ne pouvez-vous 
pas dire que je ne loue bien les vertuz que Dieu 
a mises en vous, lesquelles se monstrent d’autant 
plus grandes que le subject est plus infime. — 
Nous ne sommes pas marries, dist Oisille, de ce 
que vous louez les grâces de Nostre Seigneur en 
nous, car, à dire vray, toute vertu vient de luy; 
mais il fault passer condamnation que aussi peu 
favorise l’homme à l’ouvrage de Dieu que la 
femme, car l’un et l’autre, par son courir ny par 
son vouloir, ne faict rien que planter, et Dieu 
donne l’accroissement, — Si vous avez bien leu 
l’Escriture, dist Safîredent, sainct Paul dit qu’A- 
pollo a planté et qu’il a arrousé; mais il ne parle 
point que les femmes ayent mis les mains à l’ou¬ 
vrage de Dieu. — Vous voudriez suyvre, dist 
Parlamente, l’opinion des mauvais hommes, qui 
prennent un passage de l’Escriture pour eux, et 
laissent celuy qui leur est contraire. Si vous avez 
leu sainct Paul Jusques au bout, vous trouverez 
qu’il se recommande aux darnes qui ont beau¬ 
coup labouré avecques luy en l’Evangile, —Quoy 
qu’il y ayt, dist Longarine, ceste femme est digne 
de bien grande louënge, tant pour l’amour qu’elle 
a portée à son mary, pour lequel elle a bazardé 
sa vie, que pour la foy qu’elle a eue en Dieu, le- 

quel (comme nous voyons) ne l’a pas abandonnée. 

— Je croy, dist Emarsuitte, quant au premier, 
qu’il n’y a femme icy qui n’en vousist faire au¬ 
tant pour sauver la vie de son mary. — Je croy^ 
dist Parlamente, qu’il y a des mariz qui sont si 
bestes que celles qui vivent avec eux ne doivent 
point trouver estrange de vivre avec leurs sem¬ 
blables. » Emarsuitte ne se peult tenir de dire, 
comme prenant le propos pour elle : « Mais que 
les bestes ne mordent point, leur compagnie est 
plus plaisante que celle des hommes, qui sont 
coieres et insupportables. Mais je suyvray mon 
propos, et diray que, si mon mary estoit en tel 
danger, je ne î’abandonnerois pour mourir. — 
Gardez vous, dist Nomerfide, de l’aimer tant que 
trop d’amour ne trompe et luy et vous : car il y 
a par tout moyen, et, par faulte d’estre bien en¬ 
tendu, souvent s’engendre haine pour amour. — 
Il me semble, dist Simontault, que vous n’avez 
point mené ce propos si avant sans envie de le 
confirmer par quelque exemple. Parquoy, si vous 
en sçavez, je vous donne ma place pour le dire. 

— Or donc, dist Nomerfide, selon ma coustume, 
je le vous feray court et joyeux. » 


* 

Une femme fakt manger des cantarrîdes à son mary pour 
avoir un traict de Famour, et il en cmda mourir. 


N la ville de Pau en Bear, y eut un 
apoticaîre que Pon nommoit maistre 
Estienne, lequel avoit espousé une 
femme de bien, bonne mesnagere 
et assez belle pour le contenter. Mais, ainsi qu^il 
goListoit de differentes drogues, aussi faisoit-il 
souvent de differentes femmes, pour sçavoir mieux 
parler de toutes complexions : dont sa femme 
estoit si fort tourmentée qu’elle perdoit toute 
patience, car il ne tenoit compte d’elle, sinon la 
semaine saincte, par penitence. Estant un jour 
l’apoticaire en sa boutique, et sa femme cachée 
derrière l’huys escoutant ce qu’il disoit, vint une 
femme de la ville, commere dudict apoticaire, 
frappée de mesme maladie que l’autre, et en 
souspirant dist h l’apoticaire : « Helas ! mon 
compere, mon amy, je suis la plus malheureuse 
femme du monde, car j’aime mon mary comme 
moy-mesme, et ne fais que penser à le servir et 
obeïr; mais tout mon labeur est perdu, parce 
qu’il aime mieux la plus meschante, plus orde 
et salle de la ville que moy. Et je vous prie, mon 

compere, si vous sçavez point quelque drogue 
qui luy puisse servir à changer sa complexion, 
m’en vouloir bailler : car, si je suis bien traictée 
de luy, je vous asseure de le vous rendre de tout 
mon pouvoir. » L’apoticaire, pour la consoler, 
luy dist qu’il sçavoit une pouldre laquelle, si elle 
donnoit avec un bouillon ou une rostie, comme 
de pouldre de duc, à son mary, il luy feroit la 
plus grande chere du monde. La pauvre femme, 
désirant veoir ce miracle, luy demanda que c’es- 
toit et si elle en pouvoit recouvrer. Il luy dé¬ 
clara qu’il n’y avoit rien sinon que de prendre 
de la pouldre de cantarides, dont il avoit bonne 
provision, et, avant que partir d’ensemble, le 
contraignit d’accoustrer ceste pouldre, et en 
print ce qu’il luy faisoit de mestier, dont depuis 
elle le mercia plusieurs fois : car son mary, qui 
estoit fort et puissant, et qui n’en print pas trop, 
ne s’en trouva point pis, et elle mieux. La femme 
de cest apoticaire, qui entendit tout ce discours, 
pensa en elle-mesmes qu’elle avoit nécessité de 
ceste recepte aussi bien que sa commere, et, re¬ 
gardant au lieu où son mary mettoit le demeu¬ 
rant de la pouldre, pensa qu’elle en useroit quand 
elle verroit l’occasion : ce qu’elle feit avant trois 
ou quatre jours, que son mary sentit une froideur 
d’estomach, la priant luy faire quelque bon po¬ 
tage. Mais elle luy dist qu’une rostie à la pouldre 
de duc luy seroit plus profitable, et luy com¬ 
manda de luy en aller tost faire une et prendre 
de la cynamome et du succre en la boutique : ce 

qu’elle feist, et n’oublia le demeurant de la pou!- 
dre qu’il avoit baillée à sa commere, sans y gar¬ 
der doze, poix ne mesure. Le mary mangea la 
rostie et la trouva tresbonne ; mais bien tost s’ap- 
perceut de Teffect, qu’il cuida appaiser avec sa 
femme, ce qui ne fut possible, car le feu le brus- 
loit si fort qu’il ne sçavoit de quel costé se tour¬ 
ner, et dist à sa femme qu’elle l’avoit empoi¬ 
sonné, et qu’il vouloit sçavoir qu’elle avoit mis 
en sa rostie. Elle luy confessa la vérité, et qu’elle 
avoit aussi bon besojng de ceste recepte que sa 
commere. Le pauvre apoticaire ne la sceut battre 
que d’injures, pour le mal en quoy il estoit, mais 
la chassa de devant luy, et envoya prier l’apo- 
ticaire de la Royne de Navarre de le venir visi¬ 
ter, lequel luy bailla tous les remedes propres 
pour le guérir : ce qu’il feit en peu de temps, le 
reprenant tresaprement de ce qu’il estoit si fol 
de conseiller à autruy d’user des drogues qu’il ne 
vouloit prendre pour luy, et que sa femme avoit 
faict ce qu’elle devoit faire, veu le désir qu’elle 
avoit de se faire aimer à luy. Ainsi fallut que le 
pauvre homme print patience de sa follie, et qu’il 
recogneust que Dieu l’avoit justement puny, de 
faire tomber sur luy la moquerie qu’il preparoit à 
autruy. 

« Il me semble, mes Dames, que l’amour de 
ceste femme n’estoit moins indiscrette que grande. 
— Appeliez-vous aimer son mary, dist Hircan, de 
luy faire sentir du mal pour le plaisir qu’elle en 
esperoit avoir? — Je croy, dist Longarine,qu’elle 

n’avoit intention que de recouvrer Tamour de 
son mary, qu’elle pensoit bien esgarée. Pour un 
tel bien, il n’y a rien que les femmes ne facent, 
— Si est-ce, dist Guebron, qu’une femme ne doit 
donner à boire ny à manger à son mary, pour 
quelque occasion que ce soit, qu’elle ne sçacbe, 
tant par expérience que par gens sçavans, qu’ii 
ne iuy puisse nuire; mais il fault excuser l’igno¬ 
rance. Celle-là est excusable, car la passion plus 
aveuglante, c’est l’amour, et la personne plus 
aveuglée, c’est la femme qui n’a pas la force de 
conduire sagement un si grand fais. — Guebron, 
dist Oisille, vous saillez hors de vostre bonne 
coustume pour vous rendre à l’opinion de vos 
compagnons; mais si a-il des femmes qui ont 
porté l’amour et la jalousie patiemment. — Ouy, 
dist Hircan, et plaisamment : car les plus sages 
sont celles qui prennent autant de passetemps à 
se mocquer et rire des œuvres de leurs mariz 
comme les mariz de les tromper secrettement. 
Et, si vous me voulez donner le rang, avant que 
ma dame Oisille ferme le pas à tous ces discours, 
je vous en dîray une dont toute la compagnie 
a cogneu la femme et le mary. — Or commen¬ 
cez donc, dist Nomerfide. » Hircan, en riant, 
leur dist : 

Un Italien se laisse affiner par sa chan^brîeref qui faict 
que la femme trouve son mary blutant au lieu de sa 
servante. 


U chasteau de Doz en Bigorre de- 
meuroit un escuyer d’escuyerie du 
Roy, nommé Charles, Italien, 
avoit espousé une damoiselle fort 
femme de bien et honneste; mais estoit devenue 
vieille après luy avoir porté plusieurs enfans. Luy 
aussi n’estoit pas jeune, et vivoit avec elle en 
bonne paix et amitié. Il est vray qu’il parloit quel¬ 
quefois à ses chambrières, dont sa bonne femme 
ne faisoit nul semblant, mais doucement leur 
donnoit congé quand elle les cognoissoit trop 
privées en la maison. Elle en print un jour une 
qui estoit sage et bonne fille, à laquelle elle dist 
les complexions de son mary et les siennes, qu’il 
les chassoit aussi tost qu’il les cognoissoit salles. 
Geste chambrière, pour demeurer au service de 
sa maistresse en bonne estime, se délibéra d’estre 
femme de bien, et, combien que son maislre luy 
linst souvent quelques propos au contraire, n’en 
voulut tenir compte, et racomptoit tout à sa mais- 
tresse, et toutes deux passoient le temps de la fol- 

lie de luy. Un jour que la chambrière blutoit en 
la chambre de derrière, ayant son surcot sur sa 
teste, à la mode du païs, qui est faict comme un 
cresmeau, mais il couvre tout le corps et les 
espaules par derrière, son maistre, la trouvant en 
cest habit, la vint bien fort presser. Elle,qui pour 
mourir n’eust faict un tel tour, feit semblant de 
s’accorder à luy ; toutesfois luy demanda congé 
d’aller veoir premier si sa maistresse estoit point 
amusée à quelque chose, à fin de n’estre tous deux 
surprins: ce qu’il accorda. Alors elle le pria de 
mettre son surcot en sa teste et de bluter en son 
absence, à fin que sa maistresse ouïst tousjours le 
bruit du bluteau ; ce qu’il feit joyeusement, ayant 
esperance d’avoir ce qu’il demandoit. La cham¬ 
brière, qui n’estoit pas mélancolique, s’en courut à 
sa maistresse, luy disant : «Venez veoir vostre bon 
mary, auquel j’ay apprins à bluter pour me deffaire 
de luy. » La femme feit bonne diligence pour 
trouver ceste nouvelle chambrière, et, en voyant 
son mary le surcot en la teste et le bluteau entre 
ses mains, se print si fort à rire, en frappant des 
mains, qu’à peine luy peut-elle dire ; « Gouïatte, 
combien veux-tu par mois de ton labeur? » Le 
mary, oyant ceste voix et cognoissant qu’il estoit 
trompé, getta par terre ce qu’il portoit et tenoit 
pour courir sus à sa chambrière, l’appeilant mille 
fois meschante; et, si sa femme ne se fust mise 
entre deux, il l’eust payée de son quartier. Tou¬ 
tesfois le tout s’appaisa au contentement des par¬ 
ties, et puis vesquirent ensemble sans querelle. 

<t Que dictes-vous, mes Dames, de ceste femme? 
— N’estoit-elle pas bien sage de passer tout son 
temps du passetemps de son mary? —Ce n’est 
pas passetemps, dist Saffredent, pour le mary, 
d’avoir faillyà son entreprinse. — Je croy, dist 
Emarsuitte, qu’il eut plus de plaisir de rire avec 
sa femme que de s’aller tuer, en i’aage où il 
estoit, avec sa chambrière. — Si me fascheroit-il 
bien fort, dist Simontault, que Ton me trouvast 
avec ce beau cresmeau, — J’ay ouy dire, dist 
Parlamente, qu’il n’a pas tenu à vostre femme 
qu’elle ne vous ayt trouvé bien près de cest habil¬ 
lement, quelque finesse que vous ayez, dont onc- 
ques puis elle n’eut repos. — Contentez-vous des 
fortunes de vostre maison, dist Simontault, sans 
venir chercher les miennes, combien que ma 
femme n’a cause de se plaindre de moy; et, 
encores que je fusse tel que vous dictes, elle ne 
s’en appercevroit pour nécessité de chose dont elle 
ait besoing. — Les femmes de bien, dist Longa- 
rine, n’ont besoing d’autre chose que de l’amour 
de leurs mariz, qui seuls les peuvent contenter; 
mais celles qui cherchent un contentement bestial 
ne le trouveront jamais où honnesteté le com¬ 
mande. — Appeliez-vous contentement bestial si 
une femme veult avoir de son mary ce qu’il luy 
appartient?» Longarine luyrespondit: « Jedyque 
la femme chaste, qui a le cueur remply de vraye 
amour, est plus satisfaicte d’estre aimée parfaicte- 
mentque de tous les plaisirs que le corps peult dési¬ 
rer. — Je suis de vostre opinion, dist Dagoucin; 

mais ces seigneurs îcy ne le veulent entendre ne 
confesser. Je pense que, si l’amour réciproque ne 
contente une femme, un mary seul ne la contentera 
pas: car, ne vivant selon l’honneste amour des fem¬ 
mes, fault qu’elle soitoultrée d’insatiable cupidité 
des bestes. — Vrayement, dist Oisille, vous me 
faictes souvenir d’une dame belle et bien mariée, 
qui, par faulte de vivre de ceste honneste amitié, 
devint plus charnelle que les pourceaux et plus 
cruelle que les lyons. — Je vous requiers, ma 
Dame, luy dist Simontault, pour mettre fin à ceste 
journée, la nous vouloir compter. — Je ne puis, 
dist Oisille, pour deux raisons : l’une, pour sa 
grande longueur ; l’autre, pource que ce n’est 
pas de nostre temps; et si a esté escrite par un 
autheur bien croyable. Et nous avons juré de ne 
rien mettre icy qui ait esté escrit. — Il est vray, 
dist Parlamente; mais, me doutant du compte 
que c’est, il a esté escrit en si vieux langage que 
je croy que, hors mis nous deux, il n’y a icy 
homme ne femme qui en ait ouy parler ; parquoy 
il sera tenu pour nouveau. » A ceste parole, 
toute la compagnie la pria de le vouloir dire, sans 
craindre la longueur, pource qu’encor pouvoient- 
ils demeurer une bonne heure en ce lieu avant 
vespres, Oisille donc, à leur requeste, commença 
ainsi. 

L'incontinence furieuse d'une Duchesse fut cause de sa 
mort et de celle de deux parfaicts amans. 


N la duché de Bourgongne y avoit un 
Duc treshonneste et beau prince, ayant 
espousé une femme dont la beauté le 
contentoit si fort qu^elle luy faisoit 
passer et ignorer ses conditions, tant qu’il ne re- 
gardoit qu^à luy complaire, ce qu’elle feignoit 
tresbien luy rendre. Or avoit le Duc en sa maison 
un Jeune gentil-homme tant accomply de toutes 
les perfections que l’on peult demander à l’homme 
qu’il estoit de tous aimé, et principalement du 
Duc, qui de son enfance i’avoit nourry prés de sa 
personne, et, le voyant si bien conditionné, l’ai- 
moit parfaictement, et se confîoit en luy de tou¬ 
tes les affaires, que, selon son aage, Ü pouvoit 
entendre. La Duchesse, qui n’avoit pas cueur de 
femme et de princesse vertueuse, ne se contentant 
de l’amour que son mary luy portoit et du bon 
traictement qu’elle avoit de luy, regardoit sou¬ 
vent ce gentil-homme, qu’elle trouva tant à son 
gré qu’elle l’aimoit outre raison, ce que à toute 
heure mettoit peine de luy faire entendre, tant 
par regards piteux et doux que par souspirs et 











NOUVELLE SEPTANTtESME 27^ 

contenances passionnées; mais le gentil-homme, 
qui n’avoit jamais estudié qu’à la vertu, ne pou¬ 
vait cognoistre le vice en une dame qui en avoit 
si peu d’occasion, tellement que les œillades et 
mines de ceste pauvre folle n’apportoient autre 
fruict qu’un furieux desespoir, lequel un jour la 
pressa tant que, oubliant qu’elle estoit femme 
qui devoit estre priée et refuser, princesse qui 
devoit estre adorée et desdaigner tels serviteurs, 
printle cueur d’un homme transporté pour des¬ 
charger ce qui estoit en elle importable; et, ainsi 
que son mary s’en alloit au conseil, où le gentil¬ 
homme, pour sa jeunesse, n’entroit point, luy feit 
signe qu’il vinst vers elle, ce qu’il feit, pensant 
qu’elle eust quelque chose à luy commander; 
mais en souspirant sus son bras, comme femme 
lasse de trop de repos, le mena promener en une 
gallerie, où elle luy dist : « Je m’eshahisdevons, 
qui estes tant beau, jeune et plein de toutes bon¬ 
nes grâces, comme vous avez vescu en ceste com¬ 
pagnie, où il y a si grand nombre de belles 
dames, sans que jamais vous ayez esté amoureux 
ou serviteur d’aucune. » Et, en le regardant du 
meilleur œil qu’elle pouvoit, se teut pour luy 
donner lieu de dire. « Ma Dame, dist-il, si j’es- 
tois digne que vostre hautesse se peust abbaisser 
en moy, ce vous seroit plus d’occasion d’esbahis- 
sement de veoir un homme si indigne que moy 
présenter son service pour en rapporter refus ou 
mocquerie. « La Duchesse, oyant ceste sage res- 
ponse, l’aima plus fort que paravant, et luy jura 

qu’il n’y avoit dame en sa court qui ne fust trop 
heureuse d’avoir un tel serviteur, et qu’il se pou¬ 
voir bien essayer à telle avanture, car sans péril 
il en sortiroit à son honneur. Le gentil-homme 
tenoit tousjours les yeux baissez, n’osant regarder 
ses contenances, qui estoîent assez ardentes pour 
faire brusler une glace; et, ainsi qu’il vouloit s’ex¬ 
cuser, le Duc manda la Duchesse au conseil pour 
quelque affaire qui luy touchoit, où avec un grand 
regret elle alla. Mais le gentil-homme ne feit ja¬ 
mais semblant d’avoir entendu un seul mot qu’elle 
luy eust dict : dont elle se sentoit si troublée et 
. faschée qu’elle ne sçavoit à qui donner le tort de son 
ennuy, sinon à la sotte crainte dont elle estimoit 
le gentil-homme trop plein. Peu de jours après, 
voyant qu’il n’entendoit son langage, se délibéra 
de ne regarder crainte ny honte, mais luy déclarer 
sa fantasie, se tenant seure qu’une telle beauté 
que la sienne ne pouvoit estre que bien receuë. 
Mais eust bien désiré d’avoir l’honneur d’estre 
priée; toutesfois laissa l’honneur à part pour le 
plaisir, et, apres avoir tenté par plusieurs fois de 
luy tenir semblables propos que le premier, et 
ne trouvant nulle response à son gré, le tira un 
jour par la manche, et luy dist qu’elle avoit à 
parler à luy d’affaires d’importance. Le gentil¬ 
homme, avec la reverence et humilité qu’il luy 
devoit, s’en alla devers elle en une fenestre pro¬ 
fonde où elle s’estoit retirée, et, quand elle veid 
que nul de la chambre ne la pouvoit veoir, avec 
une voix tremblante entre le désir et la crainte, 

luy va continuer les premiers propos, le reprenant 
de ce qu’il n’avoit encores choisi quelque dame 
en sa compagnie, l’asseurant qu’en quelque lieu 
que ce fust luy aideroît d’avoir bon traictement. 
Le gentil-homme, non moins estonné que fasché 
de ses paroles, luy respondit : « Ma Dame, j’ay 
le cueur si bon que, si j’estois une fois refusé, 
jamais je n’aurois joye en ce monde, et je suis 
tel qu’il n’y a dame en ceste court qui daignast 
accepter mon service. » La Duchesse, rougissant, 
pensant qu’il ne tenoit plus à rien qu’il ne fust 
vaincu, luy jura que, s’il vouloit, elle sçavoit la 
plus belle dame de la compagnie qui le recevroit 
à grand joye, et dont Î1 auroit parfaict contente¬ 
ment. « Helas! ma Dame, luy respondit-il, je ne 
croy pas qu’il y ait si malheureuse et aveuglée 
femme en ceste honneste compagnie qui me ait 
trouvé à son gré. » La Duchesse, voyant qu’il ne 
la vouloit entendre, luy va entr’ouvrir le voile de 
sa passion, et, pour la crainte que luy donnoit la 
vertu du gentil-homme, parla par maniéré d’in¬ 
terrogation, luy disant ; « Si fortune vous avoit 
tant favorisé que ce fust moy qui vous portast 
ceste bonne volonté,que diriez-vous?» Le gentil¬ 
homme,quipensoitsongerd’ouyr une telle parole, 
luy dist, le genoil à terre : « Ma Dame, quand 
Dieu me fera la grâce d’avoir celle du Duc mon 
maistre et de vous, je me tiendray le plus heureux 
du monde, car c’est la recompense que je de¬ 
mande de mon loyal service, comme celuy qui 
est obligé plus que nul autre de mettre sa vie 

pour le service de vous deux, estant seur, ma 
Dame, que Tamour que vous portez à mondict 
seigneur est accompagnée de telle chasteté et 
grandeur que non pas moy, qui ne suis qu’un 
verm de terre, mais le plus grand prince et par- 
faict homme que Ton sçauroit trouver, ne pour- 
roit empescher l’union de vous et de mondict 
seigneur. Et, quant à moy, il m’a nourry dés mon 
enfance et m’a faict tel que je suis; parquoy il 
ne sçauroit avoir femme, fille, sœur ou mere 
desquelles pour mourir je voulusse avoir autre 
pensée que doit à son maistre un loyal et fidele 
serviteur. » La Duchesse ne le laissa pas passer 
outre, et, voyant qu’elle estoit en danger d’un 
refusdeshonnorable, luy rompit soudain son pro¬ 
pos en luy disant : « O meschant glorieux fol! 
qui est-ce qui vous en prie? Vous cuidez par 
vostre beauté estre aimé des mouches qui volent ; 
mais, si vous estiez si outrecuidé de vous adresser 
à moy, Je vous monstrerois que je n’aime et ne 
veux aimer autre que mon mary. Et les propos 
que je vous ay tenuz n’ont esté que pour passer 
mon temps et sçavoir de vos nouvelles, et m’en 
mocquer, comme je fais des sots amoureux. — 
Ma Dame, dist le gentil-homme, je l’ay creu et 
croy comme vous dictes. » Lors, sans escouter 
plus avant, s’en alla hastivement en sa chambre, 
et, voyant qu’elle estoit suyvie des dames, entra 
en son cabinet, où elle feit un dueil qui ne se 
peult raconter : car, d’un costé, l’amour où elle 

luy donna une tristesse mortelle; 


avoit failly 

d’autre costé, le despit, tant contre elle, d’avoir 
commencé un si sot propos, que contre luy, d’a¬ 
voir respondu si sagement, la mettoit en telle 
furie qu’en une heure se vouloit deffaire, l’autre 
elle vouloit vivre pour se venger de celuy qu’elle 
tenoit pour son mortel ennemy. 

Après doncques qu’elle eust longuement pleuré, 
feignit estre malade pour n’aller point au soup- 
per du Duc, auquel ordinairement le gentil¬ 
homme servoit. Le Duc, qui plus aimoit sa 
femme que luy-mesmes, la vint visiter; mais, 
pour mieux venir à la fin qu’elle pretendoit, luy 
dist qu’elle pensoit estre grosse, et que sa gros¬ 
sesse luy avoit faict tomber un rheume sur les 
yeux, dont elle estoit en grande peine. Ainsi 
passèrent deux ou trois jours que la Duchesse 
garda le lict, tant triste et meîencolique que le 
Duc pensa bien qu’il y avoit autre chose que la 
grossesse, c[ui le feit venir la nuict coucher avec- 
ques elle; et, luy faisant toutes les bonnes cheres 
qu’il luy estoit possible, cognoissant qu’il n’em- 
peschoit en rien ses continuels souspirs, luy dist : 
« M’amie, vous sçavez que je vous porte autant 
d’amourcomme àma propre vie,et que, deffaillant 
la vostre, la mienne ne peult durer; parquoy, si 
voulez conserver ma santé, je vous prie, dictes- 
moy la cause qui vous faict ainsi souspirer, car 
je ne puis croire que tel mal vous vienne seule¬ 
ment de grossesse, » La Duchesse, voyant son 
mary tel envers elle qu’elle l’eust sceu demander, 
pensa qu’il estoit temps de se venger de son des- 

pit, et, embrassant son bon mary, se prînt à 
pleurer, luy disant : « Helas! Monsieur, le plus 
grand mal que j’aye, c’est de vous veoîr tromper 
de ceux qui sont tantjobligez à garder vostre bien 
et honneur. » Le Duc, entendant ceste parole, 
eut grand désir de sçavoir pourquoy elle disoit ce 
propos, et la pria bien fort de luy en déclarer 
sans crainte toute la vérité; et, après en avoir 
faict plusieurs refus, luy dist : « Je ne m’esba- 
hiray jamais si les estrangers font guerres aux 
princes, quand ceux qui sont les plus obligez 
l’osent entreprendre si cruelle que la perte des 
biens n’est rien au pris. Je le dy, Monsieur, pour 
. un tel gentil-homme (nommant celuy qu’elle 
hayoit), lequel, estant nourry de vostre main, es- 
levé et traicté plus en parent et en fils qu’en ser¬ 
viteur, a osé entreprendre chose si cruelle et 
misérable que de pourchasser à faire perdre l’hon¬ 
neur de vostre femme, où gist celuy de vostre 
maison et de voz enfans. Et combien que lon¬ 
guement m’ait faict des mines tendans à nies- 
chante intention, si est-ce que mon cueur, qui 
n’a regardé qu’à vous, n’y pouvoit rien entendre, 
dont à la fin s’est déclaré par parole. Je luy ay 
faict telle response que mon estât et chasteté doit. 
Ce neantmoins, je luy porte telle hayne que je 
ne le puis regarder, qui est la cause de m’avoir 
faict demeurer en ma chambre et perdre le bien 
de vostre compagnie, vous suppliant, Monsieur, 
de ne tenir une telle peste auprès de vostre per¬ 
sonne : car, après un tel crime, craignant que je 

VOUS le die, pourroit bien entreprendre pis. Voilà, 
Monsieur, la cause de ma douleur, qui me semble 
estre tresjuste et digne que promptement vous 
plaise y donner ordre. » Le Duc, qui d’un costé 
aimoit sa femme et se sentoit fort injurié, d’autre 
costé aimant son serviteur, duquel il avoit tant 
expérimenté la fidelité qu’à peine pouvoit-il croire 
ceste mensonge estre vérité, fut en grand peine; 
et, remply de colere, s’en alla en sa chambre, et 
manda au gentil-homme qu’il n’eust plus à se 
trouver devant luy, mais qu’il se retirast à son 
logis pour quelque temps. Le gentil-homme, 
ignorant ceste occasion, fut tant ennuyé qu’il 
n’estoit possible de plus, sçachant avoir mérité 
le contraire d’un si mauvais traictement. Et, 
comme celuy qui estoit asseuré de son cueur et 
de ses œuvres, envoya un sien compagnon parler 
au Duc et porter une lettre, le supliant treshum- 
blement que, si par mauvais rapport il estoit es- 
longné de sa presence, il luy pleust suspendre 
son jugement jusques après avoir entendu de luy 
la vérité du faict, et qu’il irouveroit qu’en nulle 
sorte il ne l’avoit offensé. Voyant ceste lettre, le 
Duc rappaisa un peu sa colere, et secrettement 
l’envoya quérir en sa chambre, auquel dist d’un 
visage furieux : k Je n’eusse jamais pensé que la 
peine que j’ay prinse de vous nourrir comme en¬ 
fant se deust convertir en repentance de vous 
avoir tant advancé, veu que m’avez pourchassé 
ce qui m’a esté plus dommageable que la perte 
de ma vie et des biens, d’avoir voulu toucher à 

l’honneur de celle qui est la moitié de moy, pour 
rendre ma maison et ma lignée infâme jusques à 
jamais. Vous pouvez bien penser que telle injure 
me touche si avant au cueur que, si ce n’estoit le 
doute que je fais s’il est vray ou non, vous fussiez 
des-ja au fonds de l’eau, pour vous rendre en se¬ 
cret la punition du mal qu’en secret m’avez pour¬ 
chassé. » Ce gentil-homme ne fust point estonné 
de ses propos, car son innocence le faisoit con- 
stamment’parler, et le supplia luy vouloir dire qui 
estoit son accusateur : car telles paroles se doivent 
plus justifier avec la lance qu’avec la langue. 
« Vostre accusateur, dist le Duc, ne porte autres 
armes que sa chasteté, vous asseurant que nul que 
ma femme mesme ne me l’a dict, me suppliant de 
iuy faire vengeance de vous. » Le pauvre gentil¬ 
homme, voyant la grande malice de la dame, ne 
la voulant toutesfois accuser, respondit : « Mon¬ 
sieur, ma dame peult dire ce qu’il îuy plaist; vous 
la cognoissez mieux que moy, et sçavez si je i’ay 
veuë hors de vostre compagnie, si non une fois 
qu’elle parla bien peu à moy. Vous avez aussy 
bon jugement que prince qui soit en la chres- 
tienté. Parquoy je vous supplie. Monsieur, jugez 
si vous avez jamais veu en moy contenance qui 
vous ayt peu engendrer Cjuelque soupçon : si est- 
ce un feu qui ne se peult tant longuement cou¬ 
vrir que quelque fois ne soit cogneu de ceux qui 
ont pareille maladie; vous suppliant, Monsieur, 
croire deux choses de moy : l’une, que je vous 
suis si loyal que, quand ma dame vostre femme 

seroitîa plus belle créature du monde, si n’auroit 
amour la puissance de mettre tache en mon hon¬ 
neur et fidelité; l’autre est que, quand elle ne 
seroit point vostre femme, c’est celle que je veiz 
oncques dont je serois aussi peu amoureux, et y en 
assez d’autres où je mettrois plustost ma fanta- 
sie. » Le Duc commença à s’adoucir oyant ce 
véritable propos, et luy dist : « Aussi ne l’ay-je 
pas creu. Parquoy faictes comme vous avez ac- 
coustumé, vous asseurant que, si je cognois la 
vérité de vostre cos-té, vous aimeray mieux que 
je ne feis oncques; aussi, par le contraire, vostre 
vie est en ma main. » Dont le gentil-homme le 
mercia, se soumettant à toute peine et punition 
s’il estoit trouvé coulpable. 

La Duchesse, voyant le gentil-homme servir 
comme il avoitaccoustumé, ne le peust porter en 
patience, mais dist à son mary : « Ce seroit bien 
employé, Monsieur, si vous estiez empoisonné, 
veu qu’avez plus de fiance en voz ennemis mor¬ 
tels qu’en voz amis. — Je vous prie, m’amie, ne 
vous tourmentez point de ceste affaire : car, si je 
cognois que ce que m’avez dict soit vray, je 
vous asseure qu’il ne demeurera pas en vie vingt 
quatre heures; mais il m’a tant juré le contraire 
(veu aussi que jamais ne m’en suis apperceu) que 
je ne le puis croire sans grande preuve. — En 
bonne foy, Monsieur, luy dist-elie, votre bonté 
rend sa meschanceté plus grande. Voulez-vous 
plus grande preuve que de veoir un homme tel 
que luy sans avoir bruit d’estre amoureux? Croyez, 

Monsieur, que, sans la haulte entreprinse qu’il 
avoit mise en sa teste de me servir, il n’eust tant 
demeuré à trouver maistresse : car oncques jeune 
homme ne vesquit en si bonne compagnie ainsi 
solitaire qu’il faict, sinon qu’il ait le cueur en si 
hault lieu qu’il se contente de sa vaine esperance; 
et, puis que vous pensez qu’il ne vous ceie nulle 
vérité, je vous supplie, mettez-le à serment de 
son amour : car, s’il en aime une autre, je suis 
contente que vous le croyez; sinon, pensez que 
je dy vérité. » Le Duc trouva les raisons de sa 
femme tresbonnes, et mena le gentil-homme aux 
champs, auquel il dit : « Ma femme continue 
tousjours son opinion , et m’allegue une raison 
qui me cause un grand soupçon contre vous : 
c’est que l’on s’esbahist que vous, estant si hon- 
neste et jeune, n’avez jamais aimé, que l’on ayt 
sceu, qui me faict penser que vous avez l’opinion 
qu’elle dict, l’esperance de laquelle vous rend si 
content que ne pouvez penser en autre femme. 
Parquoy je vous prie comme amy, et commande 
comme maistre, que vous ayez à me dire si vous 
estes serviteur de nulle dame de ce monde. » Le 
pauvre gentil-homme, combien qu’il eust bien 
voulu différer et dissimuler son affection autant 
qu’il tenoit chere sa vie, fut contrainct,voyant la ja¬ 
lousie de son maistre, îuy jurer que véritablement 
il en aimoit une, de laquelle la beauté estoit telle 
que celle de la Duchesse et de toute sa compagnie 
n’estoit que laydeur et difformité au pris; le sup¬ 
pliant de ne le contraincdre jamais de la luy 

nommer, car I^accord de luy et de s’amie estoit 
de telle sorte qu’il ne se pouvoit rompre, sinon 
par celuy qui premier le declareroit. Le Duc luy 
promist de ne Fen presser point, et fut tant con- 
tent de luy qu’il luy feit meilleure chere qu’il 
n’avoit encores faict. Dont la Duchesse s’apper- 
ceut tresbien, et, usant de finesse accoustumée, 
meit peine d’entendre l’occasion, ce que le Duc 
ne luy cela. Dont avecques sa vengeance s’en¬ 
gendra une forte jalousie, qui la feit supplier le 
Duc de commander à ce gentil-homme de luy 
nommer ceste amie, l’asseurant que c’estoit men¬ 
songe, et le meilleur moyen que Ton pourroit 
trouver pour l’asseurer de son dire; mais que, s’il 
ne luy nommoit celle qu’il estimoit tant belle, il 
estoit le plus sot prince du monde s’il adjoustoit 
foy à sa parole. Le pauvre seigneur, duquel la 
femme tournoit l’opinion comme il luy plaisoit, 
s’en alla promener tout seul avec ce gentil-homme, 
luy disant qu’il estoit encores en plus grande 
peine qu’il n’avoit esté, car il doutoit fort qu'il 
luy avoit baillé une excuse pour le garder de 
soupçonner la vérité, qui le tourmentoit'plus que 
jamais. Parquoy luy pria tant qu’il estoit possi¬ 
ble de luy déclarer celle qu’il aimoit si fort. Le 
pauvre gentil-homme le supplia de ne le con¬ 
traindre à faire une telle faulte envers celle qu’il 
aimoit si fort que de luy rompre une promesse 
qu’il avoit tenue si long temps, et de luy perdre 
en un jour ce qu’il avoit conservé plus de sept 
ans, et cju’il aimeroit mieux endurer la mort que 









de faire un tel tort à celle qui luy estoît si loyale. 
Le Duc, voyant qu’il ne luy vouloit dire, entra 
en une si forte jalousie que, avecques un visage 
furieux, luy dist : a Or choisissez des deux choses 
l’une : de me dire celle que vous aimez plus que 
toutes, ou de vous en aller banny des terres où 
j’ay authorité, à la charge que, si je vous y trouve 
huict jours passez, je vous feray mourir de cruelle 
mort. » Si jamais douleur saisit le cueur d’un 
loyal serviteur, elle print celuy de ce pauvre 
gentil-homme, lequel pouvoit bien dire :AngustIæ 
sunt miJii iwdi^ue : car d’un costé, voyant qu’en 
disant vérité il perdoit s’amie si elle sçavoit que 
par sa faulte luy failloit de promesse, aussi qu’en 
ne la confessant il estoit banny du païs où elle 
demeuroit et n’avoit plus moyen de la veoir, 
ainsi pressé des deux costez, luy vint une sueur 
froide, comme a celuy qui par tristesse approchoit 
de la mort. Le Duc, voyant sa contenance, jugea 
qu'il n’avoit nulle dame fors que la sienne, et que 
pour n’en pouvoir nommer une autre il enduroit 
telle passion. Parquoy luy dist assez rudement : 
« Si vostre dire estoit véritable, vous n’auriez 
tant de peine à me le déclarer; mais je croy que 
vostre offense vous tourmente. » Le gentil-homme, 
picqué de ceste parole et poulsé de l’amour 
qu’il luy portoit, se délibéra de luy dire vérité, 
se confiant que son maistre estoit tant homme de 
bien que pour rien ne le voudroit reveler; et, se 
mettant à genoux devant luy, les mains joinctes, 
luy dist : « Monsieur, l'obligation que j’ay à 

VOUS et la grande amour que ]e vous porte me 
forcent plus que la peur de nulle mort : car je 
vous voy en telle fantasie et faulse opinion de 
moy que, pour vous ester d’une si grande peine, 
je suis délibéré de faire ce que pour nul tourment 
je n’eusse faict; vous suppliant, Monsieur, en 
l’honneur de Dieu, me jurer en foy de prince et 
de chrestien que jamais vous ne revelerez le se¬ 
cret que {puis qu’il vous plaist) je suis contrainct 
de dire. » A l’heure le Duc luy jura tous les ser- 
mens dont il se peult adviser de jamais à créa¬ 
ture du monde n’en reveler rien, ne par parole, 
ne par effect, ne par contenance. Le gentil-homme, 
se tenant asseuré d’un si vertueux prince comme 
il le cognoissoit, alla bastir le commencement de 
son malheur, en luy disant : « Il y a sept ans 
passez, mon seigneur, qu’ayant cogneu vostre 
niece estre vefve et sans party, j’ay mis peine 
d’acquérir sa bonne grâce. Et, pource que je n’es- 
tois de maison pour l’espouser, je me contentois 
d’estre envers elle receu pour serviteur, ce que 
j’ay esté. Et Dieu a voulu que nostre affaire jus- 
ques icy a esté conduit si sagement que jamais 
homme ou femme qu’elle et moy n’en a rien 
entendu, sinon vous. Monseigneur, entre les 
mains duquel je mets ma vie et mon honneur, 
vous suppliant le tenir secret, et n’en avoir en 
moindre estime ma dame vostre niece, car je ne 
pense sous le ciel une plus parfaicte et chaste 
créature. » Qui fut bien aise, ce fut le Duc : car, 
cognoissant la tresgrande beauté de sa niece, ne 

douta point qu’elle ne fust plus aggreable que sa 
femme; mais, ne pouvant entendre qu’un tel mis- 
tere se peust conduire sans moyen, le pria de luy 
dire comment il la pouvoitveoir. Le gentil-homme 
luy compta comme la chambre de sa dame sail- 
loit dedans un jardin, et que, le jour qu’il y devoit 
aller, on laissoit une petite porte ouverte, par où 
il entroit à pied, jusques à ce qu’il oyoit japper 
un petit chien, que la dame laissoit aller par le 
jardin quand toutes ses femmes estoient retirées; 
et à l’heure il s’en alloit parler à elle toute la 
nuict, et au partir luy assignoit jour qu’il y de¬ 
voit retourner, où sans trop grandes excuses n’a- 
voit encores failly. 

Le Duc, qui estoit le plus curieux homme du 
monde, et qui en son temps avoit fort bien mené 
l’amour, tant pour satisfaire à son soupçon que 
pour entendre une si estrange histoire, le pria de 
le mener avecques luy la première fois, non comme 
maistre, mais'comme compagnon. Le gentil¬ 
homme, pour en estre si avant, luy accorda; dont 
le Duc fut plus aise que s’il eust gaigné un 
royaume, et, feignant s’en aller reposer en sa 
garderobbe, feit venir deux chevaux pour luy et 
le gentil-homme, et toute la nuict se meirent en 
chemin pour aller où sa niece se tenoit, laissans 
leurs chevaux hors la closture. Le gentil-homme 
feit entrer le Duc au jardin par le petit huys, le 
priant demeurer derrière un gros noyer, duquel 
lieu il pouvoit veoîr s’il disoit vray ou non. Ils 
n’eurent guleres demeuré au jardin que le petit 

chien commença à japper; et le gentil-homme 
marcha devers la tour, où sa dame ne faillit à 
venir au devant de luy, et, le saluant et Tem- 
brassant, luy dist qu’il sembloit avoir esté mil 
ans sans le veoir. Et à Theure entrèrent de¬ 
dans la chambre, quhls laissèrent ouverte, où le 
Duc entra secrettement après eux, car il n’y avoit 
aucune lumière ; lequel, entendant tout le discours 
de leur chaste amitié, se tint plus que satisfaict, 
et attendit là non trop longuement : car le gentil¬ 
homme dist à sa dame qu’il estoit contraint de 
retourner plus tost qu’il n’avoit accoustumé, 
pource que le Duc devoit dés quatre heures aller 
à la chasse, où il n’osoit faillir. La dame, qui 
aimoit mieux son honneur que son plaisir, ne le 
voulut retarder de faire son devoir : car la chose 
que plus elle estimoit en leur honneste amitié, 
c’estoit qu’elle estoit secrette devant tous les 
hommes. Ainsi se partit ce gentil-homme à une 
heure après minuict, et le Duc sortit devant, et 
montèrent à cheval et s’en retournèrent d’où ils 
estoient venuz; et par les chemins le Duc juroit 
incessamment au gentil-homme qu’il aîmeroit 
mieux mourir que de jamais reveler son secret, 
et print telle fiance et amour en luy qu’il n’y avoit 
nul en sa court qui fust plus en sa grâce, dont la 
Duchesse devint toute enragée. 

Mais le Duc luy defîendit de jamais plus luy 
en parler, et qu’il en sçavoit la vérité, dont il se 
tenoit pour content, car la dame qu’il aymoit es¬ 
toit plus aimable qu’elle. Geste parole navra si 

IJ 37 









2QO SEPTIESME JOURNÉE 

avant le cueur de la Duchesse qu’elle en print 
une maladie pire que la fievre. Le Duc l’alla veoir 
pour la consoler, mais il n’y avoit ordre s’il ne 
iuy disoit qui estoit ceste belle dame tant aimée; 
dont elle luy faisoit une vie importune et le 
pressa tant que le Duc s’en alla hors de sa 
chambre, luy disant : « Si vous me tenez plus 
tels propos, nous nous séparerons d’ensemble. » 
Ces paroles augmentèrent la maladie de la Du¬ 
chesse, qui feignoit bouger son enfant, dont le 
Duc fut si joyeux qu’il s’en alla coucher avec elle. 
Mais, à l’heure qu’elle le veid plus amoureux 
d’elle, se tournoit de l’autre costé, luy disant : 
«Je vous supplie, Monsieur, puis que vous n’a¬ 
vez amour a femme ne enfans, nous laisser mourir 
tous deux. » Et avec ces paroles jetta tant de 
larmes et de cris que le Duc eut grand peur 
qu’elle perdist son fruict. Parquoy, la prenant 
entre ses bras, la pria de luy dire que c’estoit 
qu’elle vouloit, et qu’il n’avoit rien qui ne feust 
pour elle. « Ha! Monsieur, ce luy responditelle 
en pleurant, quelle esperance puis-je avoir que 
vous fissiez pour moy une chose difficile, quand 
la plus facile et raisonnable du monde vous ne 
la voulez pas faire, qui est de me dire l’amie du 
plus meschant serviteur que vouseustes oncques? 
Je pensois que vous et moy ne fussions qu’un 
cueur; mais maintenant je cognois bien que vous 
me tenez pour une estrangere, veu que voz se¬ 
crets, qui ne me doivent estre celez, vous les 
cachez comme à une personne ennemie. Helas! 

Monsieur, vous m’avez dict tant de choses grandes 
et secrettes, desquelles n’avez jamais entendu que 
j’aye parlé; vous avez tant expérimenté ma vo¬ 
lonté égalé à la vostre, que ne devez douter que 
je ne sois plus vous-mesmes que moy. Et, si vous 
avez juré de jamais ne dire à autruy le secret 
du gentil-homme, en le me disant ne faillez à 
vostre serment, car je ne suis ny ne peux estre 
autre que vous. Je vous ay en mon cœur, je vous 
tiens entre mes bras, j’ay un enfant en mon ventre 
auquel vous vivez, et ne puis avoir vostre amour 
comme vous avez le mien. Mais tant plus je vous 
suis loyale et fidele, tant plus vous m’estes cruel 
et austere; qui me faict mille fois desirer le jour 
par une soudaine mort délivrer vostre enfant 
d’un tel pere et moy d’un tel mary, ce que j’es- 
pere faire bien tost, puis que preferez un servi¬ 
teur infidèle à vostre femme, telle que je vous 
suis, et à la vie de la mere et d’un fruict qui est 
vostre, lequel s’en va périr, ne pouvant obtenir de 
vous ce que plus je desîre sçavoir. » Ce disant, em¬ 
brassa et baisa son mary, arrousant tout son vi¬ 
sage de ses larmes, avec tels cris et souspirs que 
le bon prince, qui craignoit perdre sa femme et 
enfant tout ensemble, se délibéra de luy dire vray ; 
mais luy jura que, si elle le reveloit à créature 
du monde, elle ne mourroit d’autre main que de 
la sienne. A quoy elle se condamna, et accepta la 
punition, A l’heure le pauvre mary deceu luy ra- 
compta tout ce qu’il avoit veu, depuis un bout 
jusqu’à l’autre, dont elle feit semblant d’estre 

fort contente, mais en son cueur pensoit bien le 
contraire. Toutesfois, pour la crainte du Duc, 
dissimula le mieux qu’elle peust sa passion. 

Et le jour d’une grande feste, que le Duc te- 
noit sa court, où il avoit mandé toutes les dames 
du païs, et entre autres sa niece, après le festin 
les danses commencèrent, où chacun feit son de¬ 
voir. Mais la Duchesse, qui estoit tourmentée, 
voyant la beauté et bonne grâce de sa niece, ne 
se pouvoir resjouir, et moins garder son despit 
de paroistre : car, ayant appellé toutes les dames, 
qu’elle feit asseoir auprès d’elle, commença à re¬ 
lever propos d’amour, et, voyant que sa niece ne 
parloit point, luy dist, avec un cueur crevé de 
jalousie : « Et vous, belle niece, est-il possible 
que vostre beauté soit sans amy ou serviteur? — 
Ma Dame, ce luy respondit-elle, ma beauté ne 
m’a point faict de tel acquest, car, depuis la mort 
de mon mary, n’ay voulu avoir d’autres amis que 
ses enfans, dont je me tiens pour contente. — 
Belle niece, belle niece, luy respondit la Duchesse 
par un extreme despit, il n’y a amour si secrette 
qui ne soit sceuë, ny petit chien si affetté, ny faict 
à la main, duquel on n’entende le japper. » Je vous 
laisse penser, mes Dames, quelle douleur sentit 
au cueur ceste pauvre dame, voyant une chose 
tant couverte estre à son deshonneur déclarée. 
L’honneur si songneusement gardé, et si malheu¬ 
reusement perdu, la tourmentoit; mais encores 
plus le soupçon qu’elle avoit que son amy luy 
eust failly de promesse, ce qu’elle ne pensoit ja- 

mais qu’il peust faire, sinon pour aimer quelque 

dame plus belle qu’elle, à laquelle force d’amour 
auroit faict déclarer tout son faict. Toutesfois sa 
vertu fut si grande qu’elle n’en feit un seul sem¬ 
blant, et respondit en riant qu’elle ne s’entendoit 
point au langage des bestes. Et, sous ceste sage 
dissimulation, son cueur fut si pressé de tristesse 
qu’elle se leva, et, passant par la chambre de la 
Duchesse, entra dedans une garderobe, où le 
Duc, qui se pourmenoit, la veid entrer. Et, quand 
la bonne dame se trouva en lieu où elle pensoit 
estre seule, se laissa tomber dessus un lict avec 
une si grande foiblesse que une damoiselle, qui 
s’estoit assise en la ruelle pour dormir, se leva, 
regardant au travers du rideau qui ce pouvoir 
estre. Mais, voyant que c’estoit la niece du Duc, 
laquelle pensoit estre seule, n’osa luy dire rien, 
et l’escouta le plus paisiblement qu’elle peut. Et 
la pauvre dame, avecques une voix demie morte, 
commença à se plaindre et dire : « O malheu¬ 
reuse! quelle parole est-ce que j’ay ouye? quel 
arrest de ma mort ay-je entendu? quelle sentence 
de ma fin ay-je receuë? O le plus aimé qui onc- 
ques fut! est-ce la recompense de ma chasteté 
honneste et vertueux amour ? O mon cueur ! avez- 
vous faict une si périlleuse élection de choisir 
pour le plus loyal le plus infidèle, pour le plus 
véritable le plus feint, pour le plus secret le plus 
mesdisant? Helasl est-il possible qu’une chose 
cachée aux yeux de tous les humains ayt esté 
revelée à ma dame la Duchesse? Helas! mon 

petit chien, tant bien apprins, îe seul moyen de 
ma longue et vertueuse amitié, ce n’a pas esté 
vous qui m’avez decelée, maïs celuy qui a la voix 
plus criante que le chien et le cueur plus ingrat 
que nulle beste. C’est luy qui, contre son serment 
et sa promesse, a descouvert l’heureuse vie (sans 
tenir tort à personne) que nous avons longuement 
menée. O mon amyl l’amour duquel seul est en¬ 
trée dedans mon cueur, avec lequel ma vie a esté 
conservée, fault-il maintenant qu’en vous décla¬ 
rant mon mortel ennuy, mon honneur soit mis 
au vent, mon corps en la terre, mon ame où éter¬ 
nellement elle demeurera? La beauté de la Du¬ 
chesse est-elle si extreme qu’elle vous a transmué, 
comme faisoit celle de Circes? Vous a elle faict 
venir de vertueux vicieux, et de bon mauvais, 
et d’homme beste cruelle? O mon amyl combien 
que vous me fai liez de promesse, si vous tiendray- 
je la mienne ; c’est de jamais plus ne vous veoir 
après la divulgation de nostre amitié, et aussi, ne 
pouvant vivre sans vostre veuë, je m’accorde vo¬ 
lontiers àl’extreme douleur que je sens, à laquelle 
ne veux chercher remede ne par raison ne [par 
medecine : car la mort seule y mettra la fin, qui 
me sera trop plus plaisante que de demeurer au 
monde sans amy, sans honneur et sans contente¬ 
ment. La guerre ou la mort ne m’ont point osté 
mon amy, mon péché ne ma coulpe ne m’ont 
point osté mon honneur, ma faulte ne mon démé¬ 
rité ne m’ont faict perdre mon contentement* 
mais c’est l’infortune cruelle, qui rend ingrat le 

plus obligé de tous les hommes, qui m’a faict 
recevoir le contraire de ce que j’avois desservy. 
Helas! ma dame la Duchesse, quel plaisir vous 
a esté quand par mocquerie m’avez allégué mon 
petit chien? Or jouïssez-vous du bien qui à moy 
seule appartient. Vous vous mocquez de celle qui 
pensoit, par bien celer et vertueusement aimer, 
estre exempte de toute mocquerie. O que ce mot 
m’a serré le cueur ! qu’il m’a faict rougir de honte 
et pallir de jalousie! Helas! mon cueur, je sens 
bien que n’en pouvez plus : l’amour mal reco- 
gneu vous brusle, la jalousie et le tort que l’on 
vous tient vous glace et amortit, par despit et 
regret, ne permettant de vous donner consola¬ 
tion. Helas! mon ame, par trop avoir adoré la 
créature, avez oublié le Créateur! Il vous fault 
retourner entre les mains de celuy duquel l’amour 
vaine vous avoit ravie. Prenez confiance, mon 
ame, de le trouver meilleur pere que n’avez trouvé 
amy celuy pour lequel l’avez souvent oublié. O 
mon Dieu, mon Créateur, qui estes le vray et 
parfaict amy, par la grâce duquel l’amour que j’ay 
portée à mon amy n’a esté tachée de nul vice, si¬ 
non de trop aimer, je supplie vostre miséricorde 
de recevoir l’ame et l’esprit de celle qui se repent 
avoir failly à vostre premier et juste commande¬ 
ment. Et, par le mérité de celuy duquel l’amour 
est incompréhensible, excusez la faulte que trop 
d’amour m’a faict faire, car en vous seul j’ay ma 
parfaicte confiance. Et à Dieu, mon amy, duquel 
le nom sans effect me creve le cueur. » A ceste 

parole se laissa tomber toute à Tenvers, et luy 
devint la couleur blesme, et les levres bleuës, et 
les extrémités froides. 

En cest instant arriva à la sale le gentil-homme 
qui Taimoit, et, voyant la Duchesse qui dançoit 
avecques les dames, regarda par tout où estoit 
s’amie; mais, ne la voyant point, entra en la 
chambre de la Duchesse, et trouva le duc qui se 
pourmenoit, lequel, devinant sa pensée, luy dist 
à l’oreille : « Elle est allée en ceste garderobbe, 
et sembloit qu’elle se trouvoit mal. » Le gentil¬ 
homme luy demanda s’il luy plaisoit bien qu’il y 
allast. Le Duc l’en pria. Ainsi qu’il entra dedans 
la garderobbe, la trouva qui estoit au dernier pas 
de sa mortelle vie. Laquelle il embrassa, luy di¬ 
sant : « Qii’est-ce cy, m’amie .f* me voulez-vous 
laisser? » La pauvre dame, oyant la voix que tant 
bien elle cognoissoit, print un petit de vigueur et 
ouvrit l’œil, regardant celuy qui estoit cause de 
sa mort. Mais en ce regard l’amour et le despit 
accreurent si fort, qu’avec un piteux souspir ren¬ 
dit son ame à Dieu. Le gentil-homme, plus mort 
que la mort, demanda à la damoiselle comment 
ceste maladie l’avait prinse, laquelle luy compta 
tout du long, et les paroles qu’elle luy avoit ouy 
dire. A l’heure il cogneut que le Duc avoit révélé 
son secret à sa femme, dont il sentit une telle fu¬ 
reur qu’embrassant le corps de s’amie, l’arrousa 
longuement de ses larmes en disant : « O moy 
traistre, meschant et malheureux amy! pourquoy 
est-ce que la punition de ma trahison n’est tom- 

bée sur moy, et non sur elle qui est innocente? 
Pourquoy le Ciel ne me fouldroya-il le jour que 
ma langue révéla la secrette et vertueuse amitié 
de nous deux pour jamais ? Pourquoy la terre ne 
s’ouvrit-elle pour engloutir ce faulseur de foy? 
Ma langue, punie sois-tu comme celle du'mauvais 
riche en enfer ! O mon cueur, trop craintif de mort 
et bannissement, deschiré soîs-tu des aigles per¬ 
pétuellement, comme celuy d’Ixion ! Helas! m’a¬ 
mie, le malheur des malheurs le plus malheureux 
qui oncques fut m’est advenu : vous cuydant 
garder, je vous ay perdue; vous cuydant veoir lon¬ 
guement vivre avec honnesteté et plaisant conten¬ 
tement, je vous embrasse morte mal contente de 
moy, de mon cueur et de ma langue jusques à 
Pextremité. O la plus loyale et fidele femme qui 
fut oncques!-Je passe condemnation d’estre le 
plus muable, desioyal et infîdele de tous les hom¬ 
mes, Je me vouldrois volontiers plaindre du Duc, 
sous la promesse duquel je me suis confié, espé¬ 
rant par là faire durer nostre heureuse vie. Helas! 
je devois sçavoir que nul ne pouvoit garder mon 
secret mieux que moy-mesme. Le Duc a plus de 
raison de dire le sien à sa femme que moy le mien 
à luy. Je n’accuse que moy seul de la plus grande 
meschanceté qui oncques fut commise entre amis. 
Je devois endurer d’estre jetté en la riviere, comme 
il me menaçoit : au moins, m’amie, tu fusses de¬ 
meurée vive, et moy glorieusement mort, obser¬ 
vant la loy que vraye amitié commande; mais, 
l’ayant rompue, je demeure vif, et vous par aimer 

parfaictement estes morte, car vostre cueur tant 
pur et net n’a sceu porter sans mort de sçavoir le 
vice qui estoit en vostre amy. O mon Dieu ! pour- 
quoy me creastes-vous homme, ayant l’amour si 
legiere et cue’ur tant ignorant? Pourquoy ne me 
creastes-vous le petit chien qui a fidèlement servy 
sa maistresse? Helas! mon petit amy, la joye que 
me donnoit vostre japper est tournée en mortelle 
tristesse, puis que par moy autre que nous deux 
a ouy vostre voix. Si est ce, m’amie, que l’amour 
de la Duchesse ne de femme vivante ne m’a faict 
varier, combien que plusieurs fois la meschante 
m’en ait requis et prié; mais ignorance m’a vaincu, 
pensant à jamais asseurer vostre amitié. Toutes- 
fois, pour ceste ignorance, je ne laisse d’estre 
coulpable : car j’ay révélé le secret de m’amie, 
j’ay faulsé ma promesse, qui est la seule cause 
dont je la voy morte devant mes yeux. Helas! 
m’amie, me sera la mort moins cruelle qu’à vous, 
qui par amour a mis fin à vostre innocente vie. 
Je croy qu’elle ne daigneroit toucher à mon infi¬ 
dèle et misérable cueur, car la vie deshonorée et 
la mémoire de ma perte, par ma faulte, est plus 
importable que dix mille morts. Helas! m’amie, 
si quelqu’un, par malheur ou malice, vous eust 
osé tuer, promptement j’eusse mis la main à l’es- 
pée pour vous venger. C’est donc raison que je 
ne pardonne à ce meurtrier, qui est cause de vostre 
mort par un acte qui est plus meschant que de 
vous donner un coup d’espée. Si je sçavois un 
plus meschant bourreau que moy-mesmes, je le 

prierois d*executer vostre traistre amy. O amour! 
par ignoramment aimer je vous ay offensé. Aussi 
ne me voulez secourir comme vous avez faict celle 
qui a gardé toutes voz loix. Et n’est pas raison 
que par un si honneste moyen je deffine, mais il 
est raisonnable que ce soit par ma propre main ; 
et puis qu’avec mes larmes j’ay lavé vostre visage, 
et avec ma langue vous ay requis pardon, il ne 
reste plus qu’avec ma main je rende mon corps 
semblable au vostre, et laisse aller mon ame où la 
vostre ira, sçachant qu’un amour vertueux et hon¬ 
neste n’a jamais fin en ce monde ne en l’autre. » 
Et à l’heure, se levant de dessus le corps, comme 
un homme forcené et hors de sens, tira son poi¬ 
gnard, et par grande violence s’en donna au tra¬ 
vers du cueur. Et de -rechef print s’amie entre ses 
bras, la baisant par telle affection qu’il sembloit 
plus estre attainct d’amour que de la mort. 

La damoiselle, voyant le coup, s’en courut à la 
porte crier à l’aide. Le Duc, oyant le cry et dou¬ 
tant le mal de ceux qu’il aimoit, entra le premier 
dedans la garderobbe, et, voyant ce piteux couple, 
s’essaya de les séparer, pour sauver, s’il luy eust 
esté possible, le gentil-homme. Mais il tenoit 
s’amie si fermement qu’il ne fut possible de la luy 
oster jusques à ce qu’il fust trespassé. Toutesfois, 
entendant le Duc qui parloit à luy : « Helas! et 
qui est cause de cecy? » avec un regard furieux 
luy respondit : « Ma langue et la vostre, Mon¬ 
sieur. » Et en ce disant trespassa, le visage joint 
à celuy de s’amie. Le Duc, désirant en entendre 

plus avant, contraignit la damoiselle de dire ce 
qu’elle en avoit veu et entendu, ce qu’elle feit 
tout au long sans espargner rien. Cognoissant à 
l’heure le Duc qu’il estoit cause de tout le mal, 
se jetta dessus les deux amans morts, et avec 
grands cris et pleurs leur demanda pardon de sa 
faulte, en les baisant tous deux par plusieurs fois, 
et puis, tout furieux, se leva, tirant le poignard du 
corps du gentil-homme, et, tout ainsi qu’un san¬ 
glier, estant navré d’un espieu, court d’impetuo- 
sité contre celuy qui a faict le coup, ainsi s’en 
alla le Duc chercher celle qui l’avoit navré jusques 
au fond de son ame, laquelle il trouva dançant 
en la sale, plus joyeuse qu’elle n’avoit accoustumé, 
comme celle qui pensoit estre bien vengée de la 
niece du Duc, Le Duc la print au millieu de la 
dance, et luy dist : « Vous avez prîns le secret sur 
vostre vie, et sur vostre viê tombera la punition. » 
En ce disant, la print par sa coëfîure et luy donna 
du poignard dedans la gorge, dont la compagnie 
fut si estonnée que l’on pensoit que le Duc fust 
hors du sens. Mais, après avoir parachevé ce qu’il 
vouloit, assembla tous ses serviteurs dedans la 
sale, et leur racompta l’hoiineste et piteuse his¬ 
toire de sa niece, et le meschanttour que luy avoit 
faict sa femme, qui ne fut sans faire pleurer les 
assistans. Apres, le Duc ordonna que sa femme 
fus_t enterrée en une abbaye qu’il fonda, et feit 
faire une belle sépulture, où les corps de sa niece 
et du gentil-homme furent mis ensemble, avec un 
epitaphe de la tragédie de leur histoire. Et le Duc 

entreprint voyage contre les Turcs, où Dieu le 
favorisa tant qu"il en rapporta honneur et profit. 
Et, trouvant à son retour son fils aisné suffisant 
pour gouverner son bien, s’en alla rendre reli¬ 
gieux en l’abbaye où sa femme estoit enterrée et 
les deux amans, où il passa sa vieillesse heureuse¬ 
ment avec Dieu. 

« Voylà, mes Dames, l’histoire que vous m’avez 
prié vous racompter, que je cognois bien à voz 
yeux n’avoir esté entendue sans compassion. Il me 
semble que devez tirer exemple de cecy pour vous 
garder de mettre vostre affection aux hommes ; 
car, quelque honneste et vertueuse qu’elle soit, 
elle a tousjours à la fin quelque mauvais deboire. 
Et vous voyez encores que sainct Paul ne veult 
que les gens mariez ayent ceste grande amour 
ensemble : car, d’autant que nostre cueur est 
affectionné à quelque chose terrienne, d’autant 
s’eslongne-il de l’affection celeste; et plus l’amour 
est honneste et vertueuse, et plus difficile en est 
à rompre le lien. Qui me faict vous prier, mes 
Dames, de demander à toute heure à Dieu son 
sainct Esprit, par lequel vostre cueur soit tant 
enflammé en l’amour de Dieu que vous n’ayez 
point de peine, à la mort, de laisser ce que vous 
aimez trop en ce monde. — Puis que l’amour 
estoit si honneste, dist Hircan, comme vous nous 
la peignez, pourquoy la failloit-il tenir secrette? 
— Pource, dict Parlamente, que la malice des 
hommes est telle que jamais ne pensent que grand 

amour soit joinct à honnesteté : car ils jugent les 
hommes et les femmes vertueux selon leurs pas¬ 
sions; et pour ceste occasion est besoing que, 
si une femme a quelque bon amy outre ses plus 
grands et prochains parens, qu’elle parle à luy 
secrètement, si elle y veult parler longuement : 
car l’honneur d’une femme est aussi bien mis en 
dispute pour aimer par vertu comme par vice, veu 
que l’on ne se prend qu’à ce que l’on void. — 
Mais, dist Guebron, quand ce secret-là estdecelé, 
on y pense beaucoup pis. — Je le vous confesse, 
dist Longarine : parquoy le meilleur est n’aimer 
point. — Nous appelions de ceste sentence, dist 
Dagoucin : car, si nous pensions les dames estre 
sans amour, nous voudrions estre sans vie. J’en¬ 
tends qu’ils ne vivent que pour l’acquérir. Et, 
encores que ce n’advienne point, l’esperance les 
soustient, et leur faict faire cent mille choses hon- 
norables, jusques à ce que vieillesse change ces 
honnestes passions en autres peines. Mais qui 
penseroit que les femmes n’aimassent point, il 
faudroit, au lieu d’hommes d’armes, faire des mar¬ 
chands, et, en lieu d’acquérir honneur, ne penser 
qu’à amasser du bien. — Doncques, dist Hircan, 
s’il n’y avoit point de femmes, vous voudriez dire 
que nous serions tous meschans, comme si nous 
n’avions cueur que celuy qu’elles nous donnent. 
Mais je suis bien de contraire opinion, et pense 
qu’il n’est rien qui abbate plus le cueur d’un hom¬ 
me que de hanter ou trop aimer les femmes. Et 
pour ceste occasion defendoieiit les Hebrieux que 








NOUVELLE SEPTANTrESME 


3 o 3 


Tannée que Thomme seroit marié n’allast point à 
la guerre, de peur que Tamour de sa femme le 
retirast des hazards que Ton y doit chercher. — 
Je trouve, dist Saffredent, ceste loy sans grande 
raison : car il n’y a rien qui face plustost saillir 
Thomme de sa maison que d’estre marié, pource 
C{ue la guerre de dehors n’est pas plus importable 
que celle de dedans. Et croy que, pour donner 
désir aux hommes d’aller en pays estrange et ne 
s’amuser à leurs foyers, il les faudroit marier. — 
Il est vray, dist Emarsuitte, que le mariage leur 
oste le soing de leur maison : car ils s’en fient a 
leurs femmes, et ne pensent qu’à acquérir hon¬ 
neur, estans seurs que leurs femmes auront assez 
de soing du profit. » Saffredent luy respondit : 
« En quelque sorte que ce soit, je suis bien aise 
que vous estes de mon opinion, t- Mais, dist Par- 
lamente, vous ne debatez de ce qui est plus à 
considérer : c’est pour quoy le gentil-homme qui 
estoit cause de tout le mal ne mouroit aussi tost 
de desplaisir comme celle qui estoit innocente. » 
Nomerfide luy dist : « C’est pource que les fem¬ 
mes aiment mieux que les hommes. — Mais, ce 
dist Simontault, pource cjue la jalousie des fem¬ 
mes et le désir les fait crever sans sçavoir pour- 
quoy, et la prudence des hommes les faict enquérir 
de la vérité, laquelle cogneuë par bon sens monstre 
leur grand cueur, comme feit le gentil-homme, 
qui, après avoir entendu qu’il estoit l’occasion du 
mal de s’amie, monstra combien il aimoit, sans 
espargner sa propre vie. — Toutesfois, dist Emar- 

suitte, elle mourut par vraye amour r car son ferme 
et loyal cueurne pouvoit endurer d’estre si villai- 
nement trompé. — Ce fut la jalousie, dist Simon- 
tault, qui ne donna lieu à la raison, et parce qu’elle 
creut le mal, qui n’estoit point en son amy tel 
comme elle pensoit. Sa mort fut contraincte, car 
elle n’y pouvoit remédier; mais celle de son amy 
fut volontaire, après avoir cogneu son tort. — 
Si fault-il, dist Nomerfîde, que l’amour soit grand 
qui cause une telle douleur. — N’en ayez point 
de peur, dist Hircan, car vous ne mourrez point 
d’une telle fievre. — Non plus, dist Nomerlîde, 
que vous ne vous tuerez apres avoir cogneu vostre 
offense. )> Parlamente, qui doutoit le débat estre 
à ses despens, leur dist en riant : « C’est assez 
que deux soient morts d’amour, sans que l’amour 
en face battre deux autres. Car voilà le dernier 
son de vespres, qui nous départira, vueillez ou 
non. » Par son conseil la compagnie se leva, et 
s’en allèrent ouyr vespres, n’oublians en leurs 
bonnes prières les âmes des vraiz amans, pour les¬ 
quelles les religieux, de leur bonne volonté, dirent 
un De profundis. Et, tant que le soupper dura, 
n’eurent autre propos que de ma dame du Verger. 
Et, après avoir un peu passé leur temps ensemble, 
chacun se retira en sa chambre. Et ainsi meirent 
fin à la septiesme journée, 

É matin venu, s’enqiiirent si leur pont 
s’avançoit fort, et trouvèrent que de¬ 
dans deux ou trois jours il pourroit 
estre parachevé, ce qui despleut à quel¬ 
ques uns de la compagnie : car ils eussent bien 
désiré que l’ouvrage eust duré plus longuement 
pour faire durer le contentement qu’ils avoient 
de leur heureuse vie, Mais, voyans qu’ils n’avoient 
plus que deux ou trois jours de bon temps, se 
delibererent de ne le perdre pas, et prièrent ma 
dame OisÜle de leur donner la pasture spirituelle 
comme elle avoit accoustumé, ce qu’elle feit; 
mais elle les tint plus long temps qu’auparavant : 
car elle vouloir, avant que partir, avoir mise fin à la 
Cronicque de Sainct Jean. A quoi elle s’acquitta 
si tresbien qu’il sembloit que le Sainct Esprit, 
plein d’amour et de douceur, parlast par sa bou¬ 
che. Et tous, enflammez de ce feu, s’en allèrent 
ouyr la grand messe. Et, après disner, ensemble 
parlans encores de la journée passée, se deffioient 

d’en pouvoir faire une aussi belle. Et, pour y 
donner ordre, se retirèrent chacun en son logis 
jusques à l’heure qu’ils allèrent à leur chambre 
des comptes, sur le bureau de l’herbe verde, où 
des-ja trouvèrent les moynes arrivez, qui avoient 
prins leurs places. Quand chacun fut assis, l’on 
demanda qui commenceroit, Saffredent dist : 
(( Vous m’avez faict l’honneur de commencer deux 
journées : il me semble que nous ferions tort aux 
dames si une seule n’en commençoit deux. — Il 
faudroit doncques, dist ma dame Oisille, que 
nous demeurissions icy longuement, ou que l’un 
de vous ou une de nous soit sans avoir sa journée. 
— Quant à moi, dist Dagoucin, si j’eusse esté 
esleu, j’eusse donné ma place à Saffredent. — Et 
moy, dist Nomerfide, j’eusse donné la mienne à 
Parlamente, car j’ay tant accoustumé de servir 
que je ne sçaurois commander. » Aquoy la com¬ 
pagnie s’accorda ; et Parlamente commença ainsi : 
« Mes Dames, nozjournéespasséesontestéplei- 
nesde tant de sages comptes que je vousvoudrois 
prier que ceste cy le fust de toutes les plus gran¬ 
des folies et les plus véritables dont nous pour¬ 
rions adviser. Et, pour nous mettre en train, je 
vay commencer. » 

Une femme f estant aux ahhoiz de la mort, se courrouça 
en sorte, voyant que son mary accolloit sa chambrière, 
qu^elle revint en santé. 



N la ville d’Amboise y avoitun sellier, 
nommé Bourrihaudier, lequel estoit 
sellier de la Roy ne de Navarre, homme 
duquel Ton pouvoit juger la nature, à 
veoir la couleur du visage, estre plustost servi¬ 
teur de Bacchus que des prestres de Diane. 11 
avoit espousé une femme de bien, qui gouvernoit 
son mesnage et ses enfans tressagement, dont il 
Se contentoit. Un jour on lui dist que sa bonne 
femme estoit fort malade et en grand danger, 
dont il monstra estre autant courroucé qu’il es¬ 
toit possible, et s’en alla en grande diligence 
pour la secourir, et trouva sa pauvre femme si 
bas qu’elle avoit plus besoing de confession que 
de médecin, dont il feit un dueil le plus piteux 
du monde. Mais, pour bien le représenter, il faul- 
droit parler gras comme luy ; et encores serott-ce 
plus qui pourroit peindre son visage et sa conte¬ 
nance. Après qu’il luy eut faict tous les services 

qu’il estoit possible, elle demanda la croix, que Ton 
luy feit apporter. Quoy voyant, le bon homme 
s’en alla jetter sur un lict tout desesperé, criant, 
et disant avec sa langue grasse : « Helasl mon 
Dieu! je perds ma pauvre femme; que feray-je, 
moy pauvre malheureux? » et plusieurs autres 
complainctes. A la fin, qu’il n’y-avoit personne 
à la chambre qu’une jeune chambrière assez belle 
et en bon poinct, l’appella tout bas, en luy disant : 
« M’amie, je me meurs, et suis pis que trespassé, 
de veoir ainsi mourir ta maistresse. Je ne sçay 
que faire ne que dire, sinon que je me recom¬ 
mande à toy, et te prie de prendre le soing de^'ma 
maison et de mes enfans. Tiens les clefs, que j’ay 
à mon costé, et donne ordre au mesnage, car je 
n’y sçaurois plus entendre. » La pauvre fîile, qui 
en eut pitié, le réconforta, le priant ne se vouloir 
desesperer, et que, si elle perdoit sa maistresse, 
elle ne perdist son bon maistre. il luy respondit : 
<c M’amie, il n’est possible, car je me meurs. Re- 
garde comme j’ay le visage froid, approche tes 
joues des miennes. » Et, ce disant, luy mit la main 
au tetin, dont elle cuida faire quelque difficulté; 
mais la pria n’avoîr point de crainte, car il faul- 
droit bien qu’ils se veissent de plus prés. Et, sur 
ces mots, la print entre ses bras et la jetta sur un 
lict. Sa femme, qui n’avoit aucune compagnie que 
de la croix et de l’eau beneiste, et n’avoit parlé 
depuis deux jours, commença avec sa foible voix 
à crier le plus liault qu’elle peut : « Ha! ha ! ha! 
je ne suis pas encores mortej » Et, en les mena- 

çant de la main, disoit : « Meschant, je ne suis 
pas morte. » Le mary et la chambrière, oyans sa 
voix, se levèrent; mais elle estoit si despitée con¬ 
tre eux que la colere consomma Thumidité du 
caterre qui la gardoit de parler, en sorte qu'elle 
leur dist toutes les injures dont elle se peut adviser. 
Et depuis ceste heure-là commença à guérir, qui 
ne fut sans souvent reprocher à son mary le peu 
d’amour qu’il luy portoit. 

a Vous voyez, mes Dames, l’hypocrisie des 
hommes, comme pour peu de consolation ils ou¬ 
blient le regret de leurs femmes. — Que sçavez- 
vous, dist Hircan, s’il avoit ouy dire que ce fust 
le meilleur remede que sa femme pouvoir avoir? 
Car, puis que par son bon traictement il ne la 
pouvoir guérir, il vouloit essayer si le contraire 
luy seroit meilleur, ce que tresbien il expérimenta. 
Et m’esbahis comme vous, c|ui estes femmes, avez 
déclaré la condition de vostre sexe, cjui plus 
amende par despit que par douceur. — Sans 
point de faulte, dist Longarine, un despit me fe- 
roit bien non seulement saillir du lict, mais du 
sépulcre encores tel que cestuy-Ià. — Et quel 
tort luy faisoit-il, dist Safîredent, puis qu’il la 
pensoit morte, de se consoler? Car l’on sçaitbien 
que le lien de mariage ne peult durer sinon au¬ 
tant que la vie, et puis apres on est deslié. — 
Ouy, deslié, dist Oisille, du serment de l’obliga¬ 
tion; mais un bon cueur n’est jamais deslié d’a¬ 
mour. Et c’estoit bien tost oublié son dueil de ne 

pouvoir attendre que sa femme eust passé le 
dernier souspir. — Mais ce que je trouve le plus 
estrange, dist Nomerfide, c’est que, voyant la 
mort et la croix devant ses yeux, il ne perdit la 
volonté d’offenser Dieu. — Voilà une belle rai¬ 
son! dist Simontault. Vous ne vous esbahiriez 
donc pas de veoir faire une follie, mais que ce 
fust loing de l’eglise et du cimetiere? — Mocquez 
vous tant de moy que vous vouldrez, respondit 
Nomerfide, si est-ce que la méditation de la mort 
refroidist bien fort un cueur, quelque jeune qu’il 
soit. — Je serois bien de vostre opinion, dist 
Dagoucin, si je n’avois ouy dire le contraire à 
une princesse. — C’est donc à dire, dist Parla- 
mente, qu’elle racompta quelque histoire. Par- 
quoy, s’il est ainsi, je vous donne ma place pour 
la dire. » Dagoucin commença ainsi. 

Confmuelle repentance d^une religieuse pour avoir perdu 

sa virginité sans force ny par amour. 


N une des meilleures villes de France 
apres Paris, y avoit un hospital riche¬ 
ment fondé, c’est à sçavoir d’un prieuré • 
de quinze ou seize religieuses; et en 
un autre corps de maison devant iceluyy avoit un 
prieur et sept ou huict religieux, qui tous les 
jours disoient le service, et les religieuses seule¬ 
ment leurs patenostres et heures de nostre dame, 
pource qu’elles estoient occupées au service des 
malades. Un jour vint à mourir un pauvre homme, 
où toutes les religieuses s’assemblerent, et, après 
luy avoir faict tous les remedes pour sa santé, en¬ 
voyèrent quérir un de leurs religieux pour le con¬ 
fesser; puis, voyans qu’il s’affoiblissoit, luy bail¬ 
lèrent l’unction, et peu après il perdit la parole. 
Mais, pource qu’il demeura longuement à passer 
et faisoit semblant d’ouyr, chacune se meit à luy 
dire les meilleures paroles qu’elles peurent, dont 
à la longue elles se fascherent : car, voyans la 
nuict venuë et qu’il estoit tard, s’en allèrent cou¬ 
cher l’une après l’autre, et ne demeura là pour 
ensevelir le corps qu’une des plus jeunes, avec 

un religieux qu’elle craignoit plus que le prieur 
ny autre, pour la grande austérité dont usoit tant 
en vie qu’en paroles. Et, quand ils eurent bien 
crié Jésus à l’oreille du pauvre homme, cogneu- 
rent qu’il estoit trespassé, Parquoy tous deuxil’en- 
sevelirent. Et, en exerçant ce dernier œuvre de 
miséricorde', commença le religieux à parler de 
la misere de la vie et de-la bien-heureté de la 
mort ; et en ces propos-là passèrent la mynuict, La 
pauvre fille escoutoit ententivement ces dévots 
propos, et le regardoit les larmes aux yeux, où 
il print si grand plaisir que, parlant de la vie 
advenir, commença de l’embrasser, comme s’il 
eust eu envie de la porter entre ses bras droict en 
paradis- La pauvre fille, escoutant ces propos et 
l’estimant le plus dévot de la compagnie, ne Posa 
refuser. Quoy voyant, le meschant moyne, en 
parlant tousjours de Dieu, paracheva avec elle 
l’œuvre que soubdain |le diable leur avoit mis au 
cueur (car au paravant n’en avoit jamais esté ques¬ 
tion), l’asseurant qu’un péché secret n’estoit point 
imputé devant Dieu, et que deux personnes non 
liées ne peuvent offenser en tel cas, quand il n’en 
vient point de scandale; et que, pour l’eviter, elle 
se gardast bien de se confesser à autre qu’à luy. 
Ainsi se départirent d’ensemble, elle la première, 
qui, en passant par une chappelle de nostre dame, 
voulut faire son oraison, comme elle avoitaccous- 
tumé ; mais, quand elle commença à dire : « Vierge 
Marie », luy souvint qu’elle avoit perdu ce tiltre 
de virginité, sans force ny amour, ains par une 

sotte crainte, dont elle se print si fort à pleurer 
qu’il sembloit que le cueur luy deust fendre. Le 
religieux, qui de loing ouyt ses souspîrs, se douta 
de sa conversion, par laquelle il pouvoit perdre 
son plaisir, dont pour l’empescher la vint trouver 
prosternée devant ceste image et la reprint aigre¬ 
ment, luy disant que, si elle en faisoit conscience, 
qu’elle s’en confessast à luy, puis qu’elle n’y re- 
tournast plus si elle vouloit : car l’un et l’autre 
estoit sans péché à sa liberté. 

La sotte religieuse, cuîdant satisfaire envers 
Dieu, s’alla confesser à luy, qui pour toute péni¬ 
tence luy jura c|u’elle ne pechoit point de l’ai¬ 
mer, et que l’eau beneiste pouvoit effacer un tel 
peccatile. Elle, croyant plus en luy qu’en Dieu, 
retourna au bout de quelque temps à luy obeïr, 
en sorte qu’elle devint grosse , dont elle print si 
grand regret qu’elle supplia à la prieure de faire 
chasser hors du monastère ce religieux, sçachant 
qu’il estoit si fin et cauteleux qu’il ne faudroit 
point à la seduire. La prieure et le prieur, qui 
s’accordoient fort bien ensemble, se mocquerent 
d’elle, disans qu’elle estoit assez grande pour se 
deffendre d’un homme, et que celuy dont elle 
parloit estoit trop homme de bien. A la fin, à 
force d’impétuosité, pressée du remors de sa 
conscience, leur demanda congé d’aller à Rome, 
car elle pensoit, en confessant son péché aux 
pieds du Pape, recouvrer sa virginité : ce que 
tresvolontiers le prieur et la prieure luy accordè¬ 
rent, car ils aimoient mieux qu’elle fust pelerine 

contre sa reigle que renfermée et devenir si scru¬ 
puleuse comme elle estoit, craignans que son de¬ 
sespoir luy feist reveler la vie que Ton menoit là 
dedans, luy baillans de l’argent pour faire son 
voyage. Mais Dieu voulut qu’estant à Lyon^ un 
soir après vespres, sur le pulpistre de Teglise 
Sainct Jean, où madame la Duchesse d’Alençon, 
qui depuis fut Royne de Navarre, aîoit secrette- 
ment faire quelque neufveine avecques trois ou 
quatre de ses femmes, estant à genoux et devant 
le crucifix, ouyt monter en hault quelque per¬ 
sonne, et à la lueur de la lampe cognent que 
c’estoit une religieuse. Et, à fin d’entendre ses 
dévotions, se retira la Duchesse au coing de l’au¬ 
tel, et la religieuse, qui pensoit estre seule, s’age- 
noilla; puis, en frappant sa coulpe, se print tant 
à pleurer que c’estoit pitié, ne cryrfnt sinon : 
<( Helas [ mon Dieu, ayez pitié de ceste pauvre 
pecheresse. » La Duchesse, pour entendre que 
c’estoit, s’approcha d’elle en luy disant : a M’a¬ 
mie, qu’avez-vous? d’où estes-vous? et qui vous 
amene en ce lieu? » La pauvre religieuse, qui ne 
la cognoissoit point, luy dist : « Helas! m’amie, 
mon malheur est tel que je n’ay recours qu’à 
Dieu, lequel je prie me donner le moyen de 
parler à madame la Duchesse d’Alençon, car à 
elle seule je compteray mon affaire, m’asseurant 
que, s’il y a ordre, elle le trouvera. — M’amie, 
ce luy dist la Duchesse, vous pouvez parler à 
moy comme à elle, car je suis fort de ses amies. 
—Pardonnez-moy, dist la religieuse, jamais autre 

qu’elle ne sçaura mon secret. » A l’heure la Du¬ 
chesse luy dist qu’elle pouvoit parler franchement 
et qu’elle avoit trouvé ce qu’elle demandoit. La 
pauvre femme se jetta lors à ses pieds, et, apres 
avoir longuement pleuré et crié, luy racompta 
tout ce qu’afe ouy de sa pauvreté. Adonc la 
Duchesse la réconforta si bien que, sans luy ester 
la repentance continuelle de son péché, luy meit 
hors de l’entendement le voyage de Rome, et la 
renvoya à son prieuré avec des lettres à l’evesque 
du lieu pour donner ordre à faire chasser ce reli¬ 
gieux scandaleux. 

« Je tiens ce compte de ladicte Duchesse 
mesmes, par lequel vous pouvez veoir, mes Da¬ 
mes, que la recepte de Nomerfîde ne sert pas a 
toutes personnes : car ceux-cy, touchans et ense- 
velissans le mort, ne furent moins touchez de lu¬ 
bricité. — Voilà une invention, dist Hircan, de 
laquelle je croy que jamais homme n’usa, de par¬ 
ler de la mort et faire les oeuvres de la vie. — Ce 
n’est point œuvre de vie, dist Oisille, de pecher : 
car on sçait bien que péché engendre la mort. 
— Croyez, dist Saffredent, que ces pauvres gens 
nepensoient point à toute ceste théologie; mais, 
comme les filles de Lot enyvrerent leur pere, 
pensans conserver nature humaine, aussi ces pau¬ 
vres gens vouloient reparer ce que la mort avoit 
gasté en ce corps, et en refaire un tout nouveau. 
Parquoy je ne vois mal que les larmes de la pau¬ 
vre religieuse, qui tousjours pleuroit et tousjours 

retournoit à Ja cause de son pleur.— J’en ay assez 
veu de telles, dist Hircan, qui pleurent leur péché 
et rient leur plaisir tout ensemble. — Je me 
doute bien, dist Parlemente, pour qui vous le 
dictes : dont il me semble que le rire a assez 
duré, et seroit temps que les larmes 'commenças¬ 
sent. ■— Taisez-vous, dist Hircan ; encores n’est 
pas finie la tragédie qui a commencé par rire. 
— Pour changer mon propos, dist Parlamente, 
il me semble que Dagoucin est sailly hors de 
nostre deliberation, qui estoit de ne dire compte 
que pour rire, et le sien est trop piteux. — Vous 
avez dict, respondit Dagoucin, que nous ne re¬ 
compterions que des folies, et il me semble que 
je n’y ay pas failly. Mais, pour en ouyr un 'plus 
plaisant, je donne ma voix à Nomerfide, espérant 
qu’elle rabillera ma faulte. — Aussi ay-je un 
compte tout prest, respondit-elle, qui est digne 
de suivre le vostre, car il parle de religieux et de 
mort. Or escoutez-le bien, s’il vous plaist. » 

Cy finent les comptes et nouvelles 
de la feue Roy ne de Navarre, 
qui est ce que l’on a peu recouvrer. 

QUATRIÈME JOURNÉE 


Page JO, ligner6.—Bernageou Vernaiges (comme le 
nomment quelques manuscrits) était écuyer d’écurie de 
Charles VIII, en 149^, et recevait, en cette qualité, 
3 oo livres de gages par an. La terre de Civray, située 
sur les bords du Cher, près du château de Chen.onceaux, 
n’est venue en sa possession qu’après l’année 1482, car 
elle appartenait encore, cette année-là, à Jean Goussart, 
écuyer. 

P. 1 5 , 1 . 14. — Jean Perreal, dit Jean de Paris, que 
Jean Lemaire de Belge appelle nostre second Zeu-vi’s ou 
Appelles en puinc/ure, et que Geoffroy Tory qualifie 
d’excellent peintre, était peintre ordinaire du roi, au titre 
de valet de chambre, avec 240 livres de gage. Il fut atta¬ 
ché d’abord à Charles VIH en cette double qualité, 
puis à Louis XII et à François TL En 1^14, le rot 
l’envoya en Angleterre pour faire le portrait de la prin¬ 
cesse Marie, sœur de Henri VIII, L’année suivante, il fut 
chargé de la décoration funèbre pour les obsèques de 

Louis XII, La réputation do ce grand artiste lyonnais était 
si populaire que son nom a passé en proverbe pour dési¬ 
gner un homme galant et magnifique. 

P, i8^ 1 . I. — Charles, fils de Jean, comte d’Angou- 
lême, et de Marguerite de Rohan, naquit en 1458, et 
mourut en 1496. Charles VIII, son cousin, le pleura en 
disant qu*il avait perdu Vun des plus hommes de bien qui 
fût entre les princes de son sang. Cependant Charles 
d’Angoulême avait pris les armes contre le roi dans la ré¬ 
volte du duc d’Orléans : c’était le père de François et 
de la reine de Navarre, qu’il laissa en bas âge sous la 
tutelle de leur mère, Louise de Savoie. 

P. 24, 1. 2. — Grip, aujourd’hui Gript, à deux lieues 
• et demie de Niort, était alors une seigneurie que Cathe¬ 
rine de Vivonne, fille d’Avthus de Vivonne, qui vivait en 
1476, apporta en dot à Jean Poussait, chevalier, qui 
signa au contrat de mariage de la reine de Navarre : le 
seigneur de Fors, baiiii du Berry. 

P. 27, 1 . 4. Louise de Savoie, fille de Philippe, 
alors comte de Bresse et depuis duc de Savoie, avait 
épousé en 1488 le duc Charles d’Angoulême, qui mourut 
en 1406, 

P. 58 , i. 7. — Le personnage désigné ici est Jean de 
Talleyrand, chevalier, seigneur de Grignols et Fouque- 
lolles, prince de Chalais, vicomte de Fronsac, maire et 
capitaine de Bordeaux, cliambellan de Charles VIII, pre¬ 
mier maître d’hôtel et chevalier d’honneur des reines 
Anne de Bretagne et Marie d’Angleterre. 

CINCtUIÈME JOURNÉE 


Page 74, ligne 2. — Le traité de Cambrai, conclu en 
i 529 par Marguerite d’Autriche et Louise de Savoie, 
s’appela la paix des dames, à cause des intermédiaires que 
le roi et l’empereur avaient choisis, 

P. 74, !. O. — La plus belle de toutes les Flamandes 
est Françoise de Luxembourg, qui avait épousé le comte 
d’Egmont, Jean quatrième du nom, chambellan de 
Charles-Quint. Cette dame, morte en i557, fut mère 
du célèbre comte d’Egmotit, à qui le duc d’Albe fit tran¬ 
cher la tète en 1 568 . 

P. 79, 1. 16. — On est fondé à croire qu’il s’agit ici de 
François d’AngouIême, qui fut élevé en Touraine, dans 
les châteaux de Loches et de Romorantin, par sa mère, 
Louise de Savoie, lorsqu’il ne paraissait pas encore destiné 
à monter sur le trône. Le sujet de cette Nouvelle doit 
donc être rapporté au règne de Louis XII, avant le ma¬ 
riage de François d’Angoulême, créé duc de Valois, 
avec Claude de France, en i5i4. M, Le Roux de Lincy 
suppose que l’aventure a eu pour théâtre le château 
d’Amboise, que Louis XII avait mis à la disposition de 
la veuve du comte d’Angoulême, afin de la rapprocher de 
la cour, fixée alors à Blois. 

P. 95, 1 . 19, — Le passage suivant de Brantôme, où 
il donne l’analjse de cette Nouvelle, nous révèle le nom 
du gentilhomme : « Mais, après avoir le tout découvert, 
il ne devûit rien dire. Mais quoy 1 ce dira quelqu’un, 
l’amitié et l’amour n’est point bien parfaite si on ne la 

déclaré et du coeur et de la bouche, et ce pour ce 
gentil homme la lui vouloit faire bien entendre, mais il 
n’y gagna rien, car il y perdit tout. Aussi qui eust con- 
gncu l’humeur de ce gentil homme, il sera pour excusé: 
car il n’estoit si froid n’y discret pour jouer ce jeu et se 
masquer d’une telle discrétion ; et, à cequej’ay ouy dire 
à ma mère, qui estoit à la royne de Navarre et qui en 
sçavoit quelques secrets de ses NoavdleSf et qu’elle en 
estoit Tune des devisantes, c’estoit feu mon oncle de La 
Chastaigneraye, qui estoit brusq, prompt et un peu vola¬ 
geCe seigneur de La Chastaigneraye est le même qui 
eut un duel fameux avec le sîre de Jarnac, et qui fut tué 
d’un coup d’épée. Brantôme, dans son analyse, nous dit 
que l’héroïne de la Nouvelle était une grande dame ; 
mais il ne la nomme pas. 

P. 104, 1 . 7. — Ce fut dans l’été de i 536 que 
Charles-Quint entra en Provence par le Piémont et alla 
faire le siège de Marseille; mais, vaincu par la disette et 
les maladies qui décimaient son armée, il fut obligé de se 
retirer honteusement. 

P. 110, 1 . 5 . —- On croyait alors reconnaître la virgi¬ 
nité des femmes à certains signes extérieurs. Ainsi on pré¬ 
tendait que la petite veine qui traverse l’œil devait être 
rouge chez les Hiles vierges, et azurée chez celles qui 
ne l’étaient plus 

P. 114, 1 , 24. —Charles de France, duc d’Orléans, 
troisième fils de François et de Claude de Fiance, né 
le 22 janvier i 52 2, mourut de pleurésie ie q septembre 
1545, Le jeune duc d’Orléans, qui avait commandé plu¬ 
sieurs fois les aimées du roi son père, promettait de de¬ 
venir un grand capitaine, 

P, 116, l. 9. — Selon un très-ancien et très-naïf usage, 

répandu non seulement en France, mais dans toute l’Eu¬ 
rope, les jeunes gens cherchaient, le matin de la fête des 

Saints-Innocents, à sur prendre les femmes au lit, et, 
quand ils réussissaient, ils pouvaient corriger la paresse 
des dormeuses en leur donnant le fouet avec la main. On 
conçoit que souvent le jeu ne s’arrêtait pas là. 

P. 120, 1 . 22.— Le comte Charles d’Angoulême, fils 
de Jean, surnommé le Bon^ et de Marguerite de Rohan. 
11 laissa Louise de Savoie, sa veuve, avec deux enfants en 
bas âge ; Marguerite et François. Ce prince avait donné 
des preuves de son esprit éclairé, autant que de son cou¬ 
rage et de sa bonté. 

P. i 36 j 1 . I. — CetAsi(V/on est Jacques de Chastillon, 
chambellan de Charles VIII et de Louis XII, tué au siège 
de Ravenne en 1 5 12. 

P. i 36 , 1 . 21. — Daracier est Jacques de Genouil- 
lac, dit Galiot, qui s’appelait le seigneur (TAcier. Il se 
distingua dans les guerres d’Italie. 

P. i 36 , I. 28. — Valnebon est l’anagramme de Bon- 
neval (Germain), conseiller et chambellan du roi, et qui 
périt à la bataille de Pavie. 


SIXIÈME JOURNÉE 


Page 161, ligne i. — Ce duc d’Italie est François 
Marie de La Rovère, duc d’Urbin, né en 1491, neveu 
du pape Jules II, qui le nomma préfet de Rome. Elevé 
à la cour de France, il fut un des plus grands capitaines 
de son temps. Il mourut empoisonné en i 538 . 11 avait 
épousé en iSoq Eléonor-Hippolyte de Gonzague, fille 
de François, deuxième du nom, marquis de Mantoue. 


11 

P. 1615 I. 2 .— Ce fils n’est pas, sans doute, Guy 
Ubaldo, né en i5i4, qui fut le successeur de son père 
comme duc d’Urbin. Ce serait plutôt son frère aîné, 
François, qui mourut jeune, peut-être à la suite des 
tristes résultats de son premier amour. 

P. 161, ). 10. La mère du jeune prince, Eîéonor- 
Hippolyte de Gonzague, fut mariée d’abord avec Antoine, 
seigneur de Montalio, avant d’épouser en secondes noces 
le duc d’Urbin. Elle mourut en iSyo, âgée de plus de 
soixante-douze ans. 

P. i 65 , 1 . 10. —La prise de cette ville par Louis XII, 
qui commandait lui-même son armée, eut lieu en 1509. 
La relation de cette do/eri(e prfnsc se trouve dans le Livre 
novclkment translaté de Vitaîienne rime en rime française, 
contenant Vadvenenient du rai de France Louis Xll à 
Millan et la triumphante entrée audict Millan, etc. Lyon 
1 509, in-4°. 

P. jyS, l. 6. — Ce seigneur est désigné dans d’autres 
éditions sous le pseudonyme de prince de Bclhoste; mais 
nous n’avons pas réussi à deviner le véritable nom de ce 
personnage. Nous supposons que c’est un prince étranger, 
italien sans doute, qui était au service de François I®*'. 

P. 173, 1 . 14. — Cette dame veuve est appelée, dans 
d’autres éditions, Madame de NeufchasteL Nous croyons 
que c’est la veuve de Louis d’Orléans, duc de Longue¬ 
ville, qui était mort en i 5 i 6 , et dont le second fils, 
Louis, deuxième du nom, héritier du duché de Longue¬ 
ville et de la principauté de Neufchâtel, mourut le 9 juin 
i 537. La duchesse douairière, qui survécut à son mari 
jusqu’en 154$, était Jeanne de Hochberg, fille unique 
de Philippe, comte souverain de Neulchâtel. On la dé¬ 
signait, suivant l’usage, par son nom de famille : Madame 
de Neufchâtel, 

P. 200, 1 . 8. —L’histoire, comme l’a fait remarquer 

M. Le Roux de Lincy, n*a pas fait mention de cette am- 
bassade d’im seigneur de Montmorency en Angleterre 
sous le règne de Louis XL U s’agit sans doute d’une 
mission secrète qui n’avait laissé aucune trace, sinon dans 
les souvenirs de la cour de France. Guillaumej seigneur 
de Montmorency et d’Écouen, etc., fils de Jean, 
deuxième du nom, chambellan de France sous Charles VII, 
et de Marguerite d’Orgemont, sa seconde femme, hérita 
des titres et des biens de sa maison, quoique né d’un 
second lit, ses deux frères ayant été déshérités par leur père 
pour avoir embrassé le parti du duc de Bourgogne contre 
Louis XI. Ce roi luiconserva toujours une affection par¬ 
ticulière. Guillaume, qui commença la branche des ducs 
de Montmorency, fut aussi en faveur sous les règnes de 
Charles VIII, Louis XII et François L', qu’il servit dans 
les négociations et dans lesarmées. Il mourut en i 53 i, 

P. 206, I. 26. — Ces deux grandes princesses sont 
Marguerite de France et la duchesse de Montpensier. — 
Marguerite de France, duchesse de Savoie et de Berry, 
fille de François I®'" et de Claude de France, était née à 
Saint-Germain en Laye le 5 juin iSaS, Elle avait eu 
pour marraine sa tante Marguerite d’Angouiême. Elle 
épousa en 1 Sqo Emmanuel-Philibert, duc de Savoie, et 
mourut en 1574. — Jacqueline de Longwick, comtesse 
de Bar-sur-Seine, fille de Jean-Charles de Longwick, 
seigneur de Givry, et de Jeanne, bâtarde d’Arigoulême, 
avait épousé, en août i 538 , Jean de Bourbon, deuxième 
du nom, duc de Montpensier. Elle eut un grand crédit 
à la cour de France jusqu’à sa mort, en i 56 i. De Thon 
dit que u c’étoit une princesse d’un grand esprit et d’une 
prudence au-dessus de son siècle ». 

P. 222, 1 . 29. — François fut sacré le 25 janvier 
1 5 i 5 ; mais, comme il ne se trouvait plus à Blois lorsque 
le pauvre bigame parut devant la reine Claude et Ma- 

dame îa Régente^ on doit supposer que ce fait est posté¬ 
rieur au mois d’août c’est-à-dire à l’époque où le 

jeune roi, laissant !a régence à sa mère, Louise de Savoie, 
alla se mettre à la tête de son armée d’Italie pour recon¬ 
quérir le duché de Milan. 


SEPTIÈME JOURNÉE 

Page 238, ligne 2. — M. Le Roux de Lincy pense 
que cette « dame de sang royal » est Louise de Savoie, 
« qui aimoitbeaucoup à entendre raconter des aventures 
de toutes sortes». Nous pencherions plutôt à croire que 
c’est Marguerite elle-même, « qui sçavoit bien dire ung 
compte et de bonne grâce». 

P. 242, l. 6. — Ce prévôt de Paris est Jean de La 
Barre, dont il est question dans la première Nouvelle. 
Dans le Journn/ d’un Bourgeois de Paris sous le règne de 
François R'', publié par M. L. Lalanne (1854, in-S, 
p. 12 5 ), on lit, à la date de 1 522 : « Au dici an le roy créa 
aussy et ordonna à tous]ours en la ville de Paris un 
bailliage pour cstre divisé et hors de la prevoslé de Paris, 
et pour en faire une jurîsdiction à part, et pour, par 
icelle, congnoistre des causes des privilégiez de l’Univer¬ 
sité de Paris; et, pour ce faire, y establit et ordonna un 
baillif, lequel senommoit monsieur de la Barre, quiesioit 
l’un de ses mignons, natif de Paris, et de pauvres gens, 
auquel il donna ledict bailliage gratis, à cause qu’il 
estoit en sa grâce, etc. » 

P. 246, l. 2 1 - 23 . — Ce passage semble indiquer que 

Parlamente est Marguerite elle^même, car cette princesse 
était allés en Espagne pendant la captivité de François I®'' 
et avait résidé quelque temps à la cour de Madrid. 

P. 254, 1 . 8, — La cathédrale de Saint-Jean, fondée 
dès le Vil® siècle, fut ruinée et reconstruite plusieurs fois 
à diverses époques. L’édifice actuel date du règne de 
saint Louis, mais il ne fut terminé que sous Louis XI. 
C’est un monument d’une architecture très-ornée à l’ex¬ 
térieur. L’intérieur est d’une grande simplicité, mais 
d’un caractère imposant. Le Sépulcre, sculpté en pierre et 
peint, qui décorait une des chapelles, fut détruiten i562, 
lorsque les huguenots saccagèrent l’église. 

P. aSy, 1 . 5 . -—• Antoine de Bourbon, duc de Ven¬ 
dôme, fils de Charles de Bourbon et de Françoise d’A¬ 
lençon, épousa Jeanne, fille du roi Henri d’Albret et de 
la reine Marguerite de Navarre, le 20 octobre iSqS, à 
Moulins. Cette date précise prouve que la fin de VHep^ 
taméron a été composée postérieurement à l’année 1548, 
c’est-à-dire dans les derniers mois de la vie de Margue¬ 
rite, qui mourut le 21 décembre 1549. 

P. 25 g, L I. — « Les protonotaires apostoliques, dît 
M. Le RouxdeLincv, avaient été institucsau nombre de 
douze, dans les premiers siècles de l’Eglise, par le pape 
Clément 1 ®L pour écrire les vies des saints et les autres 
actes apostoliques. Baronius, dans ses Annales ecclésiasti¬ 
ques, les a cités plusieurs fois. Peu à peu le nombre des 
protonotaires s’accrut, et leur autorité s’affaiblit. Dès 
le XV® siècle, cette dignité était devenue un titre hono¬ 
rifique, qu’on accordait toujoiiis aux docteurs en théo¬ 
logie de noble famille ou qui jouissaient d’une certaine 
importance. » 

P. 261,1. 1, —Jean-François de La Roque, sieur de 
Roberval, gentilhomme picard, célèbre navigateur, que 
François envoya d’abord aux îles des Terres-Neuves, 

découvertes en 1524, accompagna ensuite Jacques Cartier 
dans son voyage au Canada, dont ils prirent possession 
au nom du roi de France en 1 535 . Lesieurde Robervalfit 
un établissement dans l’îlc Royale et bâtit le fort de 
Charlebourg, Bonaventure Des Periers parle de lui avec 
éloges dans la troisième N ouvelle de ses Contes et joyeux 
devis, 

P. 267, 1 . 8. — Deséditions portentpouidre de Dan, 
ce qui n’ûffre pas un sens plus clair que poiddre de duc. 
Il faut supposer que l’on appelait ainsi un mélange de 
cannelle et de sucre en poudre. 

P. 270, l. I. — L’antique château de Doz, ouOdoz, 
en Bigorre, où mourut la reine de Navarre, était son sé¬ 
jour favori. C’est là, dit-on, que furent racontées la plu¬ 
part des Nouvelles de VHcptaméron. Il subsiste encore 
dans le département des Hautes-Pyrénées, à six kilomè¬ 
tres de Tarbes. 

P. 274, Nouvelle Septantiesme. — « La reine de 
Navarre s’est contentée, dit M. Le Roux de Lincy, de 
mettre en prose un ancien fabliau connu sous le nom 
de /fl Chàlelainc de Vergy. On le trouve dans le t. IV du 
Recueil de Barbasan et dans les Fabliaux de Legrand 
d’Aussy, t. in, p. 38 ,‘édit, in-80. Du reste, à peine 
Marguerite a-t-elle déguisé cet emprunt, puisqu’elle dit, 
avant de commencer son récit, que cette histoire a été 
écrite en si v/eifjr langage que nul de la compagnie, ex. 
cepté elle et madame Oisllle, ne la comprendrait. L’his¬ 
toire delà châtelaine de Vei ■gy “ été reproduite par le con¬ 
teur italien Bandello (part. IV, nouv. v), et, d’après lui, 
par Belleforest, dans ses ff/sfoiVcs tragiques, » 

P. 207, I. 6. — Jésus-Christ, dans l’Evangile, dit que 
le mauvais riche, en enfer, demande une goutte d’eau, 
Tiour étancher sa soif ardente, au Lazare qu’il aperçoit 
dans le ciel. 

P. 304, 1 . 24. — Ce n’est qu’îci que notre texte 
nomme la dame en question. La reine de Navarre sem¬ 
ble avoir voulu seulement indiquer le vrai nom historique 
en appelant cette dame du Wr^cr. Elle modifia sans doute 
ainsi le nom de l’héroïne par égard pour la famille de 
Vergy, qui comptait plusieurs de ses membres à la cour 
de François 

Aiguemont (Comtesse d’). il, 74, 
Albe (Duc d’), I, 134. 

Aknçon* I, 2 5 . — II, 167. 
Alençon (Duchesse d'). Il, 233 ; 
314. 

Alfonce, roi de Naple, 1 , 42. 
Amadoür. I, 94. 

Amboise. 1 , 36 ; 3 5 2,— II, 307. 
Angleterre, II, 200, 

Angleterre (Roi d'), L 3 2, 
Angoulême. lî, 120; 154. 
Angoolème (Duchesse d’}, mère 
de François ii, 27, 

Anne, reine de France, duchesse 
de Bretagne. Il, 58 . 

Aragon. I, 93. 

Arande (Comte d'), le jeune. 
I, 99, 

Arande (Comté d*}, en Aragon. 

Il 9Î’ 


Arande (Comtesse d'), I, 9 3 . 
ArceikSj dans le Maine. I, 3 60. 
Argentan. I, 28, 

Astillon, II, î 36 , 

II, 228, 

Avannes (Seigneur d^), I, 33 t. 
Aventuradé. 1 , 96* 

Bacheré (Antoine). If, 167, 
Bernage, seigneur de Cyvré, II, 
1 O* 

Bleréy en Touraine. I, 142. 
Biois. Ii, 219. 

Bqnnivet (Seigneur de), amiral. 

I, 1 76 ; 2 16. 

Bûrnet. 1 , 75. 

Bourgoÿ/if (Duché de). II, 274. 
Bourrihaudier, II, 307, 

Brinon, chancelier d*Alençon^ t, 

Cadouce (Duc de), I. 5S. 
Cam6raj. lî, 74. 

Camille, II, ^ 5 . 

Canada (Isle de), II, 261. 
Cardonne (Duc de). I, 114. 
Cardonne (Duchesse de). I, 118, 
Castille (Connétable de). I, 134. 
Castille (Roi et reine de), I, 3 lo. 
Cathelongne [Catalogne] (Vice- 
roi de), 1 , 93. 

Catherine, I, 369. 

Cûu/derels (Cauterets). I, 9. 
Charles VIII (Le roi). II, 10; 
13 5 . 

Charles d’Autriche. II, 104. 
Charles d’Angouléme, père de 
François II, 18; 120; 

1 54, 

Charles , duc d’Alençon, pre¬ 
mier mari de Marguerite d’An- 
goulème. I, 25 , — H, 167. 
Charles, écuyer. II, 270. 
Cberves, près de Cognac, II, t8. 
Chaulmont (Grand-maistre de). 
I, 1 76 ; 206. 

Claude (La reine). II, 2 2 2 ; 2 3 3 , 
Coignac. II, 18. 

Coullon (Port à), près de Niort. 
I, 62. 

Crémone, II, 14,4. 

Dagoucin. I, i 3 , et passim. 
Dauiphiné. I, 84; 242. 

Derlin, gouverneur du roi de 
Thunis. I, 1 1 3 , 

Digeon (Dijon), I, 214, 

Doz, en Bigorre. II, 270. 
Duracier. U, 1 36 , 

Elisor. 1, 3 10, 

Emarsuitte. I, i 3 , et jûflssi/H, 
Enfant (Fils de 1 ’) Fortuné. I, 98. 
Espagne (Roi d’}, I, 93. 

Il 

Estienne (Maistre). II, 266. 

Flandres. I, 5 i. 

Florence (Duc de). I, 147, 
Florinde, fille de la comtesse 
d’Arande, i, 95. 
fors, dans les environs de Niort. 
Il, 24. 

Fors (Seigneur de). II, 24. 
François (Le roi), 1, 214; 242; 

307; 356 . — II, 173 ; 2 o 5 . 
Françoise. II, 80. 

Françoise. II, 104, 

Frontevaux (Les dames de). 1, 
283 . 

Gallery, invocateur. I, 3 3 . 
George, légat d’Avignon. 1, 364. 

Acceptable (Avoir]^ accepter, agréer. 

Accepteur, qui fait acception de : D/eu n'est point acctpleur dt 
personnes. 

Accointer {S’) de quelqu'un, se lier avec lui. 

Accorder (S’) à quelqu’un, s’arranger avec luij lui accorder ce 
qu’il demande» 

Accoutrer, préparer» 

Achille (Faire son), faire le fort. 

Adresse d’un chemin, sa direction. 

Adresser (S’) à faire une chosCj se mettre en devoir, s’aviser de 
la faire. 

Adultérer, aller à une autre femme. C’est le propre sens de 
rétymologie, ad alîtram ire. 

Affaire est souvent masculin. 

Affetté, apprivoisé (du latin affectatus, fait à). 

Affiner, tromper» 

Affres, grand effroi* 

Altérés, inquiétudes, émotions» 

Amy et Amie s’emploient souvent pour amant et maîtresse* 
Amour (Faire l’) à une femme, la courtiser* 

Angeljsé, qui a pris la nature des anges. 

Apoinct, moment favorable. ^ 

Aposté, préparé à l’avance, prémédité. 

(une 

Assemblée^ rencontre, rendez-vous de deux personnes* 

Assurer (S’], tenir pour certain. 

Assus (Mettre). Voir Sus {Mettre d). 


Appétit (A l’) d’autruy, en convoitant une autre personn 
femme). 

Avantage (A ïon), dans une situation avantageuse pour lui. 
Avouer quelqu’un d’une chose, l’en approuver. 

« 

Bandolier^ qui faîi partie d’une bande, voleur de grandes routes. 
Beau-pere, nom donné aux religieux. 

BrENHEURETE (aiibstantîf de biefi/ieureii-v), bonheur. 

Blanxs (Grands), monnaie valant treize deniers. 

Borde, cabane, métairie. 

Bout (Se mettre sur le bon), se mettre sur un bon pied, faire 
plus de dépense. 

Brave, bien vêtu. 

Bref (De), bîenioi. 

Bruit (Emporter le) par-dessus les autres, les surpasser en re¬ 
nommée. 

Bkunette, étoffe fine en soie* 

Bureau, bure, grosse étoffe de laine. 

Camp (Donner), accepter la bataille; ou bien reculer avant de 
revenir se choquer, donner, se donner du champ. 

Caterre, Caterreux, pour catarrhe, catarrheux, 

Cautelle, ruse, 

Challoir, être d'importance. îl ne me chault, il ne m'importe. 
— // ne lui challolt. 

Chamarre, robe de chambre. 

Chef (Venir a), venir à bout. 

Chercher. S'emploie dans le sens de fouiller : Il fat prà et 
cherché. 

Cheres> dépenses d'agrément : faire beaucoup de cheres, 

Chevir, venir à bout. Vient sans doute de chef^ signifiant bout. 
Claire-brune, fille d’un brun clair* La vraie orthographe serait 
ciair-brune^ clair étant ici adverbe. 

Commander (de commendare) ^ recommander, 

CoMPLExioxs (au pluriel), le caractère* 

Conditions (au pluriel), manières d’ètre. 

Congé, permission, 

Contemner, mépriser (eo/itemnere)* 

Contenances (au pluriel), postures. ~ Faire des contenances de 
son intention,J’ânnoncer par ses gestes, 

Contenement, pour co/ïfe?ïance* 

Content (Être), consentir. 

Contremont, en haut. Leiftr les mains contremont, les lever en 
l'air. On dît encore en amont pour désigner la partie supérieure 
du cours d'une rivière* 

CoNVENT pour couvent, qui est une corruption. 

CoRREiLj verrou. 

Cotte. — Bailltr la cotte rouge à une fille, la dépuceler, — 
Lui bailler h coitt verte^ la jeter sur Pherbe* 

CouLPE (Frapper sa), se frapper la poitrine en disant Mea culpa. 
Couple est quelquefois féminin, même quand il signifie l’homme 
et la femme, le mâle et la femelle* 

Court (Tenir de), tenir serré, serrer de près. 

CovEMENT, paisiblemenu 

Craindre sa vie, craindre pour sa vie* 

Cresmeau, petit bonnet qu'on mettait sur la tête de Tenfanî qui 
venait d’ètre baptisé et oint du saint chrême, 

CaoYE, craie. 

CuiDER^ penser, espérer, et, par extension, tenter de, les efforts 
que Ton fait pour atteindre un but étant accompagnés d*un tra¬ 
vail de la pensée. 

Curieux, s'emploie dans !e sens de précieux, luxueux. 

Damoiselle se dit aussi bien d’une femme mariée que d’une fille, 
mais seulement dans la noblesse ou dans la bourgeoisie. 

Deffaire (Se), se suicider. 

Deffjnfr, finir sa vie, mourir. 

Demenement, allure, évolution, train. 

Demeurant (Le), le reste* 

Départir, séparer, et quelquefois se séparer. 

Depescher de, débarrasser de (le contraire d^empccher], 
DEPORTER (Se) de, s’abstenir de, abandonner. 

Desavancé, qui a perdu son avancement, sa position. 

Deservir, mériter. 

Despendre, dépenser. 

Despiter, mépriser, faire peu de cas, de despicert^ — Pariicipc 
passé : despiîj despile. 

Despris, mépris. 

Devant, auparavant. 

Dire (Trouver quelqu'un a), trouver qu’une personne manque, 
s’apercevoir qu’elle n’est plus là, 

Djvertir* détourner. C’est le sens du latin dipirtere. 

7 f 

Doctrine, enseignement, savoir. Sens latin du rfocirma. 

Don de mercy, ce qu’une femme donne à un bomrne dont elle 
prend l’amour en pitié (merci). 

Dont, d’où. S’écrit aussi d'ond (lat. rie unde), 

Dourte, quelquefois féminin. 

Doubter, redouter. 









GLOSSAIRE 335 

Douter, se clouter. — Ce/«i qu"it dotitoit à son ennemi, cetu 
qu’il soupçonnait être son ennemi. 

Douter (Se) de, craindre de, 

Drapper sur la tissure, raconter en détaiU 

Effroyer, pour effrayer, dérivation plus régulière du mot e^ro/, 
Emperiere, impératrice. 

Employé (C’est bien)* Équivaut à « C’est bien fait, a 
Encourir (latin incurrere)^ courir* tomber dans, 

Enhortement, exhortation, 

EntentiFj attentif* 

Erudition* enseignement* instruction* 

Espie* espion. 

Esprit (Estre de bon), avoir de la présence d’esprit, 

Estrance, qui est éloigné de. 

Estranger, SVestranger, éloigner, s’éloigner. 

Exemple est quelquefois féminin* comme beaucoup d’autres 
mots masculins finissant par un € muet. 

Fais, pour falx^ fardeau. 

Fantasie, inquiétude (orthographe conforme à Fétymologîe 
p/ianïasfa). 

Fortune, événement fortuit, hasard, destinée, chance bonne ou 
mauvaise. 

Fortune (De), par hasard. 

Franchise, Heu où Ton est en sûreté, asile* 

Frise, étoffe de laine à poîl frisé. Ce nom ne vîendrait-il pas 
aussi du lieu d’origine? 

Garenne, endroit réservé d’un parc* La garenne était primitive¬ 
ment un espace de terrain que le seigneur du domaine faisait 
garder plus particulièrement, 

Garse, fille* Ne se prenait pas en mauvaise part, mais se 
disait d’une fille de basse condition, 

GEHENNE, torture. 

Genoil, genou, conformément à Tétyinologie (^e/ifcuïum* dimi¬ 
nutif de gêna). 

Gît en preuve, reste à prouver. 

Gloire, employé dans le sens de gloriole^ orgueiL 
Gorgias, beau, magnifique, dont les dérivés sont : gorgiaselé^ 
gorgiasement. Aux XIV^ et XV® siècles, gorgias a le sens de i< qui 
se met bien w , pour les hommes comme pour les femmes, et 
s’explique peut-être par : k qui habille et découvre sa gorge avec 

recherche, j* Ces mots expriment d’ailleurs une idée de plénitude 
ei de richesse qui se trouve également dans les verbes gorger et 
regorger : il y a là, sinon une identité, du moins une grande 
analogie de sens, 

Gouiatte, Gûujate, gouge, fille de service. 

Gouttes (Avoir les), avoir la goutte, 

GouvEft>!EMENT, Conduite, façon de se gouverner. 

Gouverner, fréquenter assidûment, 

Haiois, imparfait de haïr. 

Hallecret, corselet en fer. 

HouzÉ, botté, qui a ses houzeaux (grandes bottes). 

Importable, insupportable. 

Innocens (Bailler les). —^ Voir, à la 45*^ nouvelle, la note de 
la page 5 1, 

Intelligence, qui veut dire rapports intellectuels, doit s’appli¬ 
quer aussi aux rapports sexuels dans la phrase suivante de la 
2 3 *^ nouvelle (î*^ journée, page 54, ligne 22) : « La loy.., ne 
veult permettre que ceux qui sont de bonne conscience comme 
vous soient frustrez dt rinklligence. jj 

Jaçoit que, bien que* (Étymologie : ja soit çüê.) 

Labourer, travailler. 

Lairrai, Lairras, Lairra, etc,, futur de laisser. 

Laver, pour se laver, A souvent le sens précis de laver ses 
mains avant et après le repas. Le latin lüvarc s’emploie aussi dans 
ce sens, 

Léans, là dedans; comme céam veut dire ici dedans. Léans se 
dit quand on est hors du lieu dont on parle; céans quand on est 
à l’iniérieur. 

Loyer, salaire, récompense. 

Main (Avoir le langage a), parler facilement. 

Mais que, pourvu que. Se trouve aussi écrit mesque (mes gue 
comme presque est formé de près q«f). 

Malheureté, malheur, mauvais pas, malenconire. 

Mante, couverture de lit. 

Maureaü (Cheval) ou Moreau, qui a le poil d’un noir foncé 
et brillant. Les Mores sont noirs. 

Mécanique, homme mécanique, qui fait un travail manuel, 
ouvrier. 

MÉC0NNAÎTREj^ ne pas reconnaître, 

Menee (Faire sa), poursuivre son but. 

Mensonge a d’abord été féminin (étymologie italienne, menzû- 
gna) ; au XVF siècle il était des deuK genres, 

Mescheoir, arriver malheur, 

Mescogneu, participe passé employé pour le participe présent. 
— F^irVe li mescogneu^ faire l’ignorant, 

Mesque. Voir Mais que. 

Mestier, besoin ; n^apoir mestier. — Ce qu'il lui fait de meslkr^ 
ce dont il a besoin. 

Mettable, présentable : mittabk en bonne compagnie. 

Mettre peine de, prendre la peine, s’efforcer de. 

Meurdre, pour meurtre; conforme à l’anglais murder, 

Monstier ou Moustier (de monasterlum^^ monastère. Prover¬ 
bialement, laisser le moustier où U est signiBe : s’arrêter où Ton 
en est, ou s’en tenir aux usages reçus. 

Moyen, intermédiaire, milieu, moyen terme. 

Mutation, pour mutabilité. 

Nécessité^ le nécessaire, opposé au superflu. 

Note, tache, infamie, dans le sens du latin no/a. 

Nully (a), à personne (latin nw///). 

Occasion avait plusieurs sens, actuellement inusités, tels que r 
intention^ décision, motif, chance de succès. 

Opinion, pensée. —- Avoir opinion à un homme^ penser à lui. 
(Se dit d’une femme,) — S’emploie parfois dans le sens de ja¬ 
lousie : Avoir opinion de qaelqu'tm^ en être jaloux. 

Ord, sale : d’où ordure^ Doit venir de horridus. 

Ordinaire (substantif), repas habituel. 

Ordre, moyen, chance de réussite, dans ie sens de cette 
phrase t // n^y a nul ordrtj il n’y a pas moyen. 

Ordre (Bien en), bien paré, bien équipé. 

Orrai, futur du verbe ouïr. 

Paille (Mettre la) au devant, vouloir arrêter ; expression 
proverbiale qui vient de ce qu’on arrête un cheval en lui présen¬ 
tant du fourrage. 

Par ainsi que, de telle sorte que. 

PartemenTj départ. 

Passions, tourments, propre sens du latin passio. 

Payement, plancher, de pavlmentunu 
Peccatile, peccadille. 


Il 

Pelote (Joüêr, d'une chose a la), la traiter légèrement, sans 
respect. 

Peneux, pour penaud; se rapproche plus de l’étymologie s’il 
vient, comme nous le pensons, de peint. 

Pervertir, renverser, déranger. 

Petit (Un), un peu. 

Piteux, qui a pitié. 

Point (En). — Bien en point, mai en point, en bon état, en 
mauvais état. 

PoisER, peser, de poids. 

Possible, employé adverbialement, signifie ; peut-être. 

Poste (A sa), à sa disposition, à sa convenance. 

Pour, malgré, — Pour mourir, dût-on mourir. 

PouRCHAs et pRûCHATZ, poursuite, recherche (action de pour- 

PoussÉ (Estre) de soupçon de quelqu’un, se sentir poussé à le 
soupçonner. 

Praticquer quelqu’un, le fréquenterj se conduire avec lui d’üne 
certaine façon. 

Premier (employé adverbialement), d’abord, premièrement. 
pRESCHER SUR LE TECT (toît), publier hautement, comme le. 
ferait une personne qui parlerait sur le toit pour être entendue de 
plus de monde. 

Prochatz. Voir Pourc/ms. 

Prou, beaucoup. —- Prou vous fasse ! grand bien vous fasse ! 
PuTiER, qui fréquente les femmes de mauvaise vie. 

Quant, Qüants, féminin quanle, quantes (adjectif), combien 
grand, combien nombreux [quanîus, pluriel quanti]. 

Quant et quant, en même ternps (de guon/um). 

Quitter, tenir quitte. 

Quitter une chose à quelqu’un, la lui abandonner, 

Racointer (Se), refaire connaissance, — Voir Accointer, 

Rager, faire rage, — Rageans folastrement panny le jardin, 
courant dans le jardin^comme des fous. 

Ramentevoir, remettre en esprit, rappeler. 

Recous, repris, participe passé du verbe recourre. 

Recouvrer, employé dans le sens d’obtenir. 

Recueil, S’emploie souvent dans le sens d’accueil. 

Regard (Avoir), avoir égard. 

Regard (Pour le) de, eu égard à, quant à. 

Religion. S'emploie souvent pour couvent, ordre religieux. 

Reste (Au) de, à l^exceptîon de. 

Retrait, lieux d'aisances (italien re^iVafa). 

Revestoire, vestiaire, Fendroit où les prêtres revêtent leurs 
habits sacerdotaux, la sacristie* 

Robe (Bonne), de ^italien bMOrtu roba^ bonne marchandise; se 
dit, au figuré, d'une femme belle, mais de mauvaise vie, 

Saye, espèce de manteau. Ce mot est des deux genres, 

ScoFiON ou Escoffioî^, coiffure de femme* C’est le même mot 
que cofjfe, en espagnol escofia. 

Secourir a, venir en aide* C^est le sens du latin siiccurrm, avec 
le datifs. 

Secret, discret, qui sait tenir une chose secrète* 

Sens (Avoir le) de faire une chose, songer à la faire* 

Si, particule affirmative, ne doit pas être confondu avec le si 
conditionnel. Il s’emploie très fréquemment au commencement 
d’une phrase (sf, et st), où il est purement explétif, 

St (Par tel) que, à la condition que* Si conditionnel, dans cette 
locution, est employé substantivement pour condition. 

Suffisance, habileté, qualité de quelqu’un qui a les capacités 
voulues pour l’emploi qu’il occupe* 

SuRCOT, vêtement de femme* 

Survenir, pour subvenir* 

Sus (Mettre a) à quelqu’un, mettre sur son compte. 

Temps (Passer le) d’une chose, s’en faire un passe-temps* 

Tenir a quelqu’un, lui tenir parole, 

TerrieNj terrestre* 

Territoire, terrestre. 

Tirer, employé pour attirer, — Tirer à Tamour de Dieu* 

Touret de nez, demi-masque de velours qui ne couvrait que le 
front et les joues* 

Trahistre, traître. 

Travailler, employé dans le sens de tourmenter, solliciter. 

Unes* Ce mot prend par exception le signe du pluriel, qu’il ne / 

devrait jamais avoir, dans unes nopces, à cause du latin nubptiæ, 
qui ne s’employait qu’au pluriel* 

VerMj verj du latin permis^ 

ViTüPERABLE, blâmable (i'i/iipcmbïïfs). 

Voire mais (de î^^rum et mag/s), vraiment 
vent il est purement explétif* 

Vouer pauvreté, faire vœu de pauvreté* 


plus, bien plus* Sou- 




















I 




J 

I 


f 

1 


I 

I 


( 




t 


I 


i 


\ ■ 











TABLE 

DU TOME SECOND 


QUATRIÈME JOURNÉE 


Pages 

Nouvelle XXXL —* Exécrable cruauté d"un cordelier pour 
parvenir à sa détestable paillardise^ et la punition qui 

en fut faicte, . * ... 3 

XXXIL —■ Punition, plus rigoureuse que la mort^ d*un 

mary envers sa femme adultéré, lo 

XXXllL — Abomination d’un prestre incestueux* qui en¬ 
grossa sa sœur sous pretexte de saîncte vîe, et la punition 

qui en fut faîcte. *.. i8 

XXXIV* — Deux Cordeliers J trop curieux d’escouter, eu¬ 
rent Si belles affres qu’ils en cuiderent mourir , * * , , 24 

XXXV, — Industrie d’un sage mary pour divertir Pamour 

que sa femme portoit à un cordelier. 3 1 

XXXVI. — Un president de Grenoble, adverty du mau¬ 
vais gouvernement de sa femme, y meît si bon ordre 
que son honneur n’en fut intéressé, et si s’en vengea, * 41 

XXXVIL — Prudence d’une femme pour retirer son mary 

de la folle amour qui le tourmentoit. * . * .. 48 

XXXVIIL — Mémorable charité d’une femme de Tours 

envers son mary putier, ... , , , . $4 

XXXIX* — Bonne invention pour chasser !e Lutin, , . , 58 

XL, — Un seigneur feit mourir son beau-frere, ignorant 

Pallîance. ^ . 61 



























TABLE 


CINQUIÈME JOURNÉE 


Pages 

XLI. ^ Estrange et nouvelle penitence donnée par un cor- 

delier confesseur à une jeune damoiselle. . .. 74 

XLII. — Continence d’une jeune fille contre l’opiniastre 
poursuite amoureuse d’un des grands seigneurs de 


France et l’heureux succez qu’en eut la damoiselle. . . 70 

XLIIL —‘ L’hypocrisie d’une dame de court fut descou¬ 
verte par le demenement de ses amours, qu’elle pen- 

soit bien celer. ... q5 

XLIV. — De deux amans qui ont subtilement jouy de 

leurs amours, et de l’heureuse issue d’icelles. io 3 

XLV. — Un mary, baillant les innôcens à sa chanibriere, 

trompoit la simplicité de sa femme. .. 114 

XLVI. — D’un cordelier qui faict grand crime envers les 

mariz de battre leurs femmes,. 120 

XLVII, —* Un gentil-homme du Perche, soupçonnant à 
tort l’amitié de son amy, le provocque à executer con¬ 
tre kiy la cause de son soupçon.. , . . , tsS 

XLVIII, — Deux Cordeliers, «ne première nuict de nopces, 
prindrent l’un après l’autre la place de l’espousé, dont 

ils furent bien chastîez,.. 1 3 1 

XLIX. — Subtilité d’une Comtesse pour tirer secrette- 
ment son plaisir des hommes, et comme elle fut descou¬ 
verte. ... I 3 5 

L, — Un amoureux, après la saignée, reçoit le don de 

mercy ; dont il meurt, et sa dame pour l’amour de luy, 14^ 
Appendice. — Nouvelle XLIV. — Pour n’avoir dissimulé 
k vérité, le seigneur de Sedan doubla Faumosne à un 
cordelier qui eut deux pourceaux pour un* *. i5o 


— Nouvelte XLVL — De Vale, cordelier, convyé pour 
dîsner en la maison du jugé des exempts d’Angoulesme, 
advisa que sa femme, dont il estoit amoureux, montait 
louie seulle en son grainier, où, la cuydant surprendre, 
alla après ; mais elle luy donna ung si grand coup de 
pied par le ventre qiFil tresbucha^ du haut en bas et 
sknfuyt hors la ville chez une damoisselle, qui aymoit si 
fort les gens de son ordre que, par trop sottement croire 
plus de bien en eulx qu^il n^y en a, luy commeît la 























X 


343 

Pages 


TABLE 

de sa fille, qu’îl print par force, en Heu de 
du péché de paresse, comme il avoiî promis 


SIXIÈME JOURNÉE 


LL — Perfidie et cruauté d^un Duc Italien. iGi 

LIL — Du sale desjeuner préparé par un varlet d^apoii- 

caîre à un advocat et à un gentil-homme. iGj 

LIIL — Diligence personnelle d'un prince pour estranger 

un importun amoureux.,.. 173 

LIV. — D'une damoiselle de si bonne nature que, voyant 
son mary qui baisoît sa chambrière, ne s*en feit que 
rire, et, pour n’en dire autre chose, dîst qu'elle rioit à 


son ombre, i 83 

LV. — Finesse d’une Espaignole pour frauder les Corde¬ 
liers du laiz testamentaire de son mary.. * . [87 

LVL — Un cordelier marie frauduleusement un autre cor- 
delier son compagnon à une belle jeune damoiselle^ 
dont ils sont puis après tous deux punis. 192 

LVIL — Compte ridicule d'un Milhort d^Angleterre, qui 
portoit un gand de femme par parade sur son babille- 
ment. 200 


LVIIL — Une dame de court se venge plaisamment d’un 

sien serviteur d’amourettes. .. 20 5 

LIX, — Un gentil-homme, pensant acoler en secret une 

des damoîselles de sa femme, est par elle surprîns* . . 2 t o 

LX. — Une Parisienne abandonne son mary pour suivre 
un chantre, puis, contrefaisant la morte, se feit en¬ 
serrer. .... 219 


correction 
la chastier 
à sa mere. 























TABLE 


SEPTIÈME JOURNÉE 


LXL — Merveilleuse perlinaciié d'amour effrontée d^une 

Bourguignonne envers un chanoine d'Authun. 

LXH. — Une damoiselle faisant un compte de Tamour 
d’elle-mesme, parlant en tierce personne, se déclara 

par mesgarde. .. 

LXlll, — Notable chasteté d’un seigneur François* * * * 
LXIV* — Un gentil-homme, desdaîgné pour mary, se 
rend cordelier, dequoy s'amie porte pareille penitence, 
LXV. — Simplicité d*une vieille, qui présenta une chan- 
"delle ardente à sainct Jean de Lyon> et l’attacha contre 
le front d’un soldat qui dormoît sur un sepulchre, et de 

ce qui en advînt* . ... . * 

LXVL — Compte risible advenu au Roy et Royne de Na- 

LXVII. — Extrême amour et austérité de femme en terre 

LXVlll. — Une femme faicl manger des cantarides à son 
mary pour avoir tin traict de l’amour, et il en cuida 

mourir... 

LXIX. — Un Italien se laisse affiner par sa chambrière, 
qui faict que la femme trouve son mary blutant, au 

lieu de sa servante.. 

LXX. —- L’incontinence furieuse d’une Duchesse fut cause 
de sa mort et de celle de deux parfaicts amans. 


Pages 




238 

242 

247 


2 54 

257 


61 


66 


270 


274 


HUITIÈME JOURNÉE 


LX'XI. — Une femme, estant aux aboiz de la mort, se 
courrouça en sorte, voyant que son mary acoloit sa 















I 


‘P 


TABLE 


345 


chambriere, qu*elle revint en santé.. , . . . 

LXXïI. — Coniinuelle repentance d’une religieuse, pour 
avoir perdu sa virginité sans force ny par amour. . . * 


Pages 
3 o 7 

3 [ 1 


Notes historiques... 317 


Index des noms de personnes et de lieux 


3 r 8 


Glossaire 


3 î 2 



1 































IMPRIMÉ PAR JOUAUST 
•» 

POUR 

LES CONTEURS FRANÇA 


l'ARÎS, M DCCC LXÏX 














r r 


























4 

































LES CONTEURS FRANÇAIS 

> 

» 

(Collection in-S® écu, imprimee sur papier vergé de Hollande, 
à lo Ir, le volume, et sur papier de Chine (22 exemplaires), 
à 20 francs. 

Nous faisons aussi un tirage en GRAND PAPIER (formai 
in-8® raisin), ainsi composé : 

200 exemplaires sur papier de Hollande, à 20 fr. 

3o — sur papier de Chine, à 3o fr. 

3 o — sur papier Whatman, à 3 o fr, 

efio exemplaires, numérotés, ' , 



EN VENTE 


Nouvelles Récréations et Joyeux Devis de Bonaventure Des 
Periers, publiés par Louis Lacour, — 2 volumes. 

Contes enStscoTirs d'Eutrapelf de Koei. ni: Fail, publiés 
par C. Hippeau. — 2 volumes. 

Afatinées et Après-Dhiées de Cholières, édition préparée par 
Ed. Tricotel, avec notice par Paul Lacroix, index, glossaire et 
notes par D, Jouaust. — 2 volumes. 

l/Heptamêron des Nouvelles de la Reine de Navarre, publié 
par Paul Lacroix. — 2 volumes. 


sous PRESSE 


Les Serées, de Guillaume Bouchet- 


UANS LE MÊ.ME lOUMAT 

I 

RbJCUEIL GÉNÉRAL DES’ FABLIAUX 

[‘UDLIÉ PAR A. DE MONTAIGLON 
Ce Recueil formera environ 5 volumes. 

Les tomes 1 à III sont en vente j le tome IV est sous presse, 
et paraîtra très prochainement. 

Tirage en GRAND PAPIER : i5o exemplaires sur raisin de 
Hollande, à 20 fr, ; — 2 5 sur papier de Chine, à 3o fr. \ — 2 5 
sur papier Whatman, à’3o fr. 

(>688. — Paris, imprimerie Jouaust, rue Saint-Honoré, a38 


4 





















• . 



» 


• i 


f 

c 



I 


T 


i 


. k 



I 


t 

I » 

i 




1 


j 




) 


I 

I 


I 


t 


r 

r 


% 


\ 

0 


I 


t 



I 


J* r-» 


















t 

s 

K 

i 

1 

i 




i 

f 

r 

1 

i 


» 






< 
* I 

r 

I 




î 



ji 









O 





1 




V 



L 















/ 


t ► 


II 




I 

L', 


i 



























r 


w 




} 

.1 



ê 


à 


ri 


I 




I 


i 

I 


f 


i 

t 


! 

i 

! 


i 


t 


é 


I 

l 




























# 


I 


♦ 



: i 

"1 ft 

* 


i 

1 * 



i 


V 

r 































4 
























3 7502 01675^64 8 





V « 

WÊÊPxM 

kSl * '*. Jb 


Ik <■ 


%- '>- jfs? 

■'\WP*Ç& 

' ^ 



1 

































































































